REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Drugi dan rada)

01 Broj 06-2/192-22

6. decembar 2022. godine

Beograd

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 91 narodni poslanik.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema za glasanje, utvrđeno da je u sali prisutno 124 narodnih poslanika, odnosno da imamo uslove za rad.

Da li neko od predsednika, odnosno ovlašćenih predstavnika poslaničkih grupa, želi da zatraži obaveštenje ili objašnjenje u skladu sa članom 287. Poslovnika?

Idemo redom.

Reč ima Radomir Lazović. Izvolite.

RADOMIR LAZOVIĆ: Dobar dan. Hvala za reč, predsedavajući.

Ja sam koristio do sada ovaj institut za traženje obaveštenja i objašnjenja od strane različitih državnih funkcionera i mogu vam reći da sam dobio razna pitanja, razne odgovore na pitanja koja sam postavio i ovom prilikom bih se zahvalio i ministarki kulture i ministarki zaštite životne sredine i drugim ministrima koji su mi odgovorili na pitanja koja ću kasnije koristiti, ali onaj od koga nisam dobio ni jedan odgovor ste upravo vi, gospodine Orliću.

Ja bih hteo da istaknem takođe, da generalno smatram da loše radite svoj posao, da se prosto oglušavate na ono što bi trebalo da budu zakoni i Poslovnik, te evo niste mi odgovorili ni na pitanja o narodnoj inicijativi o litijumu, ni na druga pitanja koja sam postavljao, ali možda bi trebalo da postavim ključno pitanje - da li ćete i na koji način promeniti svoje ponašanje u vođenju sednica i učiniti da one zaista budu po Poslovniku?

I, evo, imam jedno pitanje da vam postavim, - da li su replike ukinute u ovoj Skupštini? Da li planirate da promenite ovu zbirku propisa tako da se prosto više replika ne pominje u njoj ili će moje kolege narodni poslanici, ne samo iz moje poslaničke grupe, nego iz cele opozicije, prosto moći na normalan način da učestvuju u raspravama kao što bi to trebalo da bude?

Smatram da to ne radite na pravi način, ukazali smo vam to na svim kolegijumima do sada, a ukazali smo vam i na druge stvari. Zahtevamo da ljudi i građani koji žele da se obrate u Domu Narodne skupštine, to mogu da urade.

Svaki kolegijum sam iskoristio da vam to kažem, iskoristiću i sadašnju ovu sednicu. Zahtevamo, dajte nam objašnjenje zbog čega ne mogu ljudi da govore na ovim sednicama?

I druga stvar koju želim da kažem, zbog čega koristite zakulisne radnje kako bi ste učinili da opozicija ne može da podnese sve zahteve koje želi, skraćujete vreme koje je potrebno za pripremu sednice i moćni SNS, moćna mašina zakona, fabrika promena u ovoj zemlji se utrkuje za sekund jedan na prošloj sednici, da ne dozvolite opoziciji da traži promenu dnevnog reda, utrkujete se za sekunde, bežite u minute, evo, opet ste to uradili na ovoj sednici? Zbog čega po hitnom postupku zakazujete sednice? Kakvo je to objašnjenje?

Samo da vam kažem nešto gospodine Orliću, nije objašnjenje da bi bilo brže, nije objašnjenje, eto tako nam je došlo, tako smo u mogućnosti. Objašnjenje treba da bude neki racionalna razlog zbog čega bežite u to da 24 sata ostavljate za pripreme amandmana i analize važnih zakona. Ima li neke važnije teme od budžeta Republike Srbije? Zašto 24 sata? A ja ću reći građanima zašto, zato što se plašite argumenata opozicije. Uspeli ste da odete čak u drugu zgradu da bi tamo zakazali sednicu. Pa, ja ne znam šta je to ako ne strah i bežanje, gospodo, ja ne znam šta je to drugo.

Dakle, minut po minut, sekund po sekund se trudite da uštrpnete od vremena koje je ionako malo. Zašto gospodo? Jel to moćni SNS? Jel to taj monolit kojim se trudite da se predstavite? Ja mislim da bežite od pitanja, da bežite od problema građana. Na konkretna pitanja i argumente odgovarate napadima, odgovarate izokretanjem stvari.

Gospodine Orliću, ne vodite ove sednice kako treba. Skrećem vam pažnju, apelujem na vas, zahtevam, molim vas, šta god hoćete, da ne bude možda da morate da mi odgovorite na neki način kao što mi odgovaraju vaše kolege napadima i lažima, odgovorite mi argumentima. Promenite svoje ponašanje, učinite da ovaj dom bude dostojan Republike Srbije. Nemojte da bežite od odgovora, nemojte da bežite od argumenata.

Vodite ovo kao Narodnu skupštinu, a ne kao rijaliti kome ste skloni. Da li je moguće da je Jovana Jeremić ovde snimala spotove? Da li je moguće? Da li stvarno za to služi ova Skupština? Doveli ste je do toga da vam se smeju ljudi načinom na koji vodite ovo. Hajde da se vratimo u to šta bi Narodna skupština trebala da bude i najodgovornija osoba za tako nešto ste vi, gospodine Orliću. Pokažite da možete da…

PREDSEDNIK: To je bilo pet minuta.

RADOMIR LAZOVIĆ: Hvala.

PREDSEDNIK: Dobro, pošto su sva pitanja, koliko sam razumeo, bila upućena meni, u mnogo kraćem vremenu od tih vaših pet minuta, odgovoriću vam na svako.

Što se tiče kolegijuma, na svakom ste odgovor i dobili. Kada niste tu lično da čujete, šta da vam kažem, onda možete i da ne znate. Da se pravite da ne znate, možete i to, ali ste na sva pitanja koja ste pomenuli sada odgovore na tim kolegijuma dobili od mene lično.

Što se tiče Poslovnika na koji ukazujete, taj Poslovnik kaže da ne možete ovde da izvodite ono što vam padne na pamet, nego postoje neka pravila. Nisam planirao da menjam Poslovnik po tim pravilima koja trenutno postoje, postupamo sve vreme, jednako prema svima. Ako time niste zadovoljni, vi imate problem sa Poslovnikom, koji je, da vas podsetim, vaš. Dakle, pisali ste ga vi i ovi oko vas, ovi sa kojima ste izlazili na izbore, sa kojima ste zajedno u partiji, pa se delite, svađate itd, to su vaša pravila. Ako niste zadovoljni sopstvenim pravilima, opet niste zadovoljni sobom, oko toga da pomognem ne mogu.

Što se tiče 24 časa za pripreme amandmana, Predlog zakona o budžetu dobili ste pre 17 dana. Sedamnaest dana ste mogli da pripremate amandmane. Ako vas je mrzelo, ponovo, vaš problem. Ta 24 časa, šta da vam kažem, mnogima su očigledno bila dovoljna. Imamo za ovu sednicu 390 amandmana. Toliko niste bili spremni i bili ste onemogućeni za bilo šta. Ako vas mrzi da radite posao narodnog poslanika, ponovo se svađate sa sobom, ne sa mnom.

Što se tiče bežanja od odgovora, pa na tim kolegijumima kada ja hoću nešto da vam kažem, znate li ko beži? Bežite vi, svi zajedno, ustanete i kažete – e sada imamo konferenciju za štampu, pa idemo tamo i zato nećemo da slušamo dalje ništa. Rekao bih da i to dovoljno govori o vašem interesovanju, ne samo za sve o čemu ste govorili danas, nego bukvalno za sve u ovoj Narodnoj skupštini, osim za možda platu i možda restoran. Sve ostalo toliko vam je važno.

Na kraju, što se tiče rijalitija i ovoga što ste pitali vezano za voditeljke, pokušaj rijalitija kao što je vaš još nisam video ni jedan. Juče je ovaj sa vaše izborne liste, Ćuta Jovanović, ovde pozirao više nego deset voditeljki sa svih televizija, pa kada to regulišete, onda ćemo da pričamo i o svemu ostalom. Nadam se da ste zadovoljni odgovorom.

Reč ima Žombor Ujvari. Izvolite.

ŽOMBOR UJVARI: Hvala.

Poštovani predsedniče Narodne skupštine Republike Srbije, uvaženi narodni poslanici, poštovane kolege, ja sam narodni poslanik iz redova SVM koji živi u severnoj Bačkoj, u delu Vojvodine, u Kanjiži koja je bila grad tišine do 2015. godine.

Od te godine, nažalost, ta tišina i mir više ne postoje. Od 13 naselja u opštini Kanjiža, dva naseljena mesta, Horgoš i Martonoš su u velikom problemu otkad je počela ilegalna migracija balkanskom rutom.

Naša opština je postala tranzit zona, pogotovo zbog blizine Mađarske, jer smo na kapiji EU. Ilegalni migranti su zauzeli javne površine grada kao što su parkovi, šume, trotoari, zelene površine, okolina crkava i osnovnih škola.

Pre sedam godina dnevno smo u Kanjiži imali protok preko 300-400 ilegalnih migranata koji su neprekidno pokušavali da pređu u Mađarsku preko zelene granice.

Većina ovih ilegalnih migranata su mladi i snažni muškarci. Moji sugrađani od tog momenta žive u strahu od nepoznatih agresivnih muškaraca. U opštini Novi Kneževac, tačnije u naseljima Majdan i Rabe, migranti su ušli silom u napuštene porodične kuće i načinili su ogromne štete u kućama, takođe i u poljoprivrednim gazdinstvima.

Jedino su političari iz redova SVM, konkretno predsednik naše poslaničke grupe, dr Pastor Balint, od prvog trenutka govorili o ovim nesrećnim i sramnim događajima i mi stojimo iza toga i danas

U to vreme, nevladine organizacije podnele su krivičnu prijavu protiv dr Pastor Balinta i bivšeg predsednika opštine Kanjiža, dr Bimbo Mihalja. Razlog krivične prijave je bio govor mržnje, iako je gospodin Bimbo naveo samo objektivne činjenice.

U proteklim danima su građani Horgoša, nažalost, doživeli jedan od najgorih scenarija koji može da se desi. Dve grupe migranata su se sukobile u Horgošu, pucajući jedni na druge u ranim večernjim satima, dok su građani čekali da deca dođu iz škole.

Pored ovih ekstremnih i nesrećnih događaja, moram još dodati da se pored naoružanih lica, koji nemaju odgovarajuću dokumentaciju, kao prateći problem pojavila i prostitucija i krijumčarenje droge i oružja. Naši politički funkcioneri bili su u pravu tada, a i sada isto.

Savez vojvođanskih Mađara i SNS u potpisanom koalicionom sporazumu stavili poseban akcenat na obezbeđivanje i održavanje javne bezbednosti u naseljenim mestima gde dolaze migranti.

Treba obezbediti južne granice naše zemlje kako bi se onemogućili ilegalni ulasci. Zahvaljujući intervenciji MUP-a i novog ministra, gospodina Bratislava Gašića, Horgošćani opet mogu da se nadaju normalnom i mirnom životu u svom naselju.

U saopštenju policije se navodi da su krajem novembra policija i žandarmerija priveli više osoba za koje se sumnja da imaju veze sa pucnjavom, ali i ilegalnim krijumčarenjem migranata. Kako se dodaje otkriveno je više od 600 ilegalnih migranata na severu Vojvodine i još 140 ovde u Beogradu.

Vlasti Srbije, Mađarske i Austrije 16. novembra ove godine su potpisali memorandum o razumevanju o jačanju saradnje na planu migracija i zaštite granica.

U ime naših sugrađana voleo bih preneti najiskreniju zahvalnost ministru Gašiću na brzoj i efikasnoj policijskoj intervenciji.

Povodom ovih akcija na severnom delu opštine Kanjiža postavio bih nekoliko pitanja ministru unutrašnjih poslova.

Prvo pitanje – kakve su mere planirane od strane MUP-a kako se ovakvi opasni događaj ne bi ponovili?

Drugo pitanje – da li građani Srbije u ovim naseljima i dalje mogu računati na prisustvo policije?

Na kraju kada građani mogu očekivati slične intervencije od strane Ministarstva?

Savez vojvođanskih Mađara nikada nije vodio populističku politiku. Mi imamo jasne političke stavove od prvog dana migrantske krize. Odgovorni smo, uporni i borimo se za prava svih građana Srbije. Ne smemo dozvoliti da naši sugrađani žive u strahu u svojoj zemlji. Hvala na pažnji.

PREDSEDNIK: Hvala vama, gospodine Ujvari, na vašem, kako sam razumeo, prvom obraćanju u Narodnoj skupštini.

Reč ima Milovan Jakovljević.

MILOVAN JAKOVLjEVIĆ: Poštovani građani Republike Srbije, uvažene kolege narodni poslanici, evo nastavljamo ovaj Sizifov posao. Ja se danas neću baviti globalnim temama. Baviću se temama onim koji su povereni od naših građana u interesu životnih pitanja, egzistencije i esencijalnih pitanja, nasušno važnih i potrebnih da bi ljudi svoj život učinili kvalitetnijim i boljim.

Ja sam ovde po resorima odlučio da postavljam pitanja i ona će biti kratka, jasna, jer krećem se kroz Srbiju, razgovaram sa ljudima, pre svega iz reda preduzetnika i poljoprivrednika, kojima i sam pripadam, pa ću pitati gospodina Sinišu Malog - da li je normalno da zbog racionalizacije poreskih uprava regionalni centri imaju primat, a da lokalne poreske uprave nemaju, pa u tom smislu pitam - da li seljaci, poljoprivredni proizvođači, građani Ivanjice, Lučana, recimo, Gornjem Milanovca moraju po jedno rešenje ili potvrdu da odlaze u Čačak ili to mogu da izdaju lokalne jedinice poreske uprave?

Registar pružalaca računovodstvenih usluga je definisan tako da do 1. januara ove godine ko se registrovao, registrovao se, a od 7.322 pravna lica svega 2.064 njih je uspelo da se registruje. Šta ćemo sa ovih 5.000? Da li ovaj rok može da se produži?

Gospodinu Gašiću jedno kratko pitanje vezano za pirotehniku, za Zakon o eksplozivnim sredstvima. On postoji već pet godina, ali nismo još uspeli da ga vidimo na svetlosti dana, a znamo da i životinje se plaše, naši mladi se ozleđuju, itd. - da li će se nešto uraditi po tom pitanju?

Gospodinu Martinoviću imam da uputim jedno pitanje - da li transferna sredstva su raspoređena po Zakonu o finansiranju lokalnih samouprava po članu 37. a tamo je opredeljeno svega 33 milijarde, a znamo da 106,5 milijardi je ono što zakon definiše, šta ćemo sa tom razlikom i kako to treba nadomestiti?

Gospođi Kisić imam da uputim jedno pitanje. Ono se odnosi na ljude koji imaju decu, a i neki komad zemlje, pa su onda u hendikepu zbog te zemlje, poljoprivrednog zemljišta, i ne mogu da imaju dečiji dodatak. Da li tu možemo nešto da menjamo?

Gospođi Ireni Vujović upućujem pitanje jednostavno vrlo – kada će se iz upotrebe izbaciti plastične kese?

Gospodinu Nikoli Selakoviću jedno prosto i jednostavno pitanje. Ljudi koji su radili 40 godina, a nemaju 65 godina života trajno su obespravljeni za onaj deo koji im je umanjen. Da li ćete tu nešto preduzeti?

Gospodinu Branku Ružiću – kako rešiti problem u školama, a posebno u školama u seoskom području u ruralnim predelima gde je manje od 10 učenika ili recimo šta ćete preduzeti sa Umetničkom školom u Kragujevcu gde je izvesna gospođa Petrović imala fantastičan projekat za to?

Gospodinu Radetu Basti upućujem pitanje – da li Fond za razvoj ima dovoljan budžet za sve zahteve koji treba da se obrađuju?

Gospodinu Milanu Krkobabiću – da li je normalno da daje 500 miliona dinara za seoske kuće umesto za poljoprivredno zemljište, jer tako bi mladi bračni parovi imali mogućnost da stvaraju novostvorenu vrednost, a ne da im kuće služe za vikendice?

Gospođi Danici Grujičić – da li će Ivanjičani, Gornjomilanovčani, Lučanci, da li će oni ići sve vreme u užičku bolnicu da se žene porađaju ili ćete opremiti čačansku kako dolikuje i jednom rešiti taj problem?

Gospodinu Momiroviću – da li će poštovati SSP i u onom smislu kada treba da se zaštiti naše tržište u smislu člana 41. i 42. zakona?

Gospođi Đedović, solarni paneli, drvene bandere i trafostanice su problem i mi imamo konkretna rešenja, ali zbog vremena neću dužiti, da bi stigao sve ovo da ispričam.

Gospođi Jeleni Tanasković, štete od divljih životinja, medveda, vukova, divljih svinja, prave ogromne štete u planinskim područjima, da li imamo rešenje za to? Kada će se rešiti status zaposlenih na privremenim i povremenim poslovima u Ministarstvu poljoprivrede? Kada će se izjednačiti regulativa da i mi u prometu imamo samo meso do šest meseci starosti, a ne do 12 kao što je to u EU?

Na kraju, gospođi guvernerki Tabaković, oprostite, još jednu rečenicu, mi smo podneli u skladu sa Odborom za poljoprivredu i resornim ministarstvom Narodnoj banci zahtev da se dodeli, odnosno odobri moratorijum, reprogram ili neka garantna šema za otkupljivače malina, a samim tim proizvođači malina bi imali priliku da budu isplaćeni.

Hvala vam na razumevanju. Prijatno.

PREDSEDNIK: Hvala.

Reč ima Dejana Vasić.

DEJANA VASIĆ: Uvaženi predsedniče, poštovane kolege i koleginice poslanici, izuzetna mi je čast da imam priliku danas da se obratim prvi put i da postavim pitanje Ministarstvu za turizam i omladinu.

Radujem se što je omladina dobila svoje mesto u novom ministarstvu. Time je data mogućnost unapređenja i nastavka svih aktivnosti koje su započete u okviru prethodnog ministarstva. Znamo da su mladi najosetljivija kategorija našeg stanovništva i znamo da jako veliki deo svojih aktivnosti oni realizuju u okviru raznih manifestacija, okupljanja, aktivnosti koje podrazumevaju dinamiku, kretanje i okupljanja.

Drago mi je takođe što kao narodni poslanik i kao neko ko je dugo imao priliku da radi neposredno sa mladima ukažem na važnost ove teme u segmentima koji mislim da su neophodni i koje bismo trebali možda jasnije da sagledamo i da intenzivnije radimo na unapređenju.

Mladi su u razvijenijim zemljama sveta promovisani u sve važniju kategoriju stanovništva, posebno zbog činjenice višedecenijskog starenja stanovništva. Oni su zbog svoje specifičnosti onaj segment populacije koji predstavlja jako važnu kategoriju. Značajni su i kao akteri društvenih promena.

Zakonom o mladima Republike Srbije mladi se podrazumevaju u lica koja od 15 do 30 godina starosti i prema poslednjem popisu stanovništva čine 21% populacije.

Narodna skupština Republike Srbije je 2011. godine usvojila Zakon o mladima i njime se uređuju mere i aktivnosti koje preduzima Republika Srbija, AP Vojvodina, jedinice lokalne samouprave, a one imaju za cilj unapređenje položaja mladih i ostvarivanje njihovih potreba, prava i interesa.

Vlada Republike Srbije je 2015. godine usvojila Nacionalnu strategiju za mlade. Od 2015. godine do 2025. godine ona utvrđuje osnovne principe i načine delovanja, kao i rezultate koji su dati kao cilj u Zakonu mladih i zasniva se na strateškom opredeljenju naše države, da sarađuje sa mladima i da polazeći od ciljeva koji su zadati teži ka obezbeđenju uslova koji će omogućiti da se kod mladih postignu veći razvoj njihovih potencijala, da oni aktivno učestvuju u društvu, doprinoseći ne samo sopstvenom razvoju, nego i razvoju celokupnog društva.

Nacionalna strategija je jako važan dokument i ona je negde garancija mladima, ali i garancija državi da će zajednički delovati na realizaciji ciljeva, poštujući dogovorena načela i negujući partnerski odnos.

Ministarstvo sporta i omladine je u skladu sa zakonom uporedo počelo dva procesa. Jedan je proces bio izmena i dopuna Zakona o mladima, ali i revizija Nacionalne strategije za mlade. I sama sam učestvovala u tim aktivnostima, formirani su podtimovi, radilo se zaista svojski, bili su predstavnici Ministarstva, omladinskog sektora, analiziralo se, diskutovalo, na datu temu i zaista mislim, što će ujedno da bude i moje poslaničko pitanje, da bi ova dva dokumenta trebala da budu donesena što pre.

Moje pitanje jeste – kada će zvanično biti završen proces donošenja Nacionalne strategije za mlade u periodu 2022. do 2030. godine i kada će biti pripremljen zakon o izmenama i dopunama Zakona za mlade, kako bi što pre imali ta dva dokumenta?

Sama premijerka je juče rekla da je budžet uvećan za 1/3 za mlade i ono što je neophodno da što pre ova dva dokumenta budu donesena, jeste da bi mladima mogli da na osnovu toga realizuju svoje aktivnosti.

Ono što bih još volela da kažem, jeste da vodimo računa o tome da mladi uče po modelu. Govorim ovih dana o nasilju, o tome šta se dešava u našim školama, šta se dešava van škola, mislim da bismo mi ovde prvi trebali da vodimo računa o tome kakvu sliku ostavljamo našoj deci i onim mladima koji trebaju da nas naslede. Ono što je jako važno jeste da negujemo neku kako da kažem retoriku i govor koji će našim mladima na neki način pomoći da i oni slede nas, ali da slede na pravi način. Hvala.

PREDSEDNIK: Hvala vama.

Reč ima Aleksandar Jovanović.

ALEKSANDAR JOVANOVIĆ: Dobar dan svima.

Gospodine Orliću, kako ste danas?

Jedno pitanje za vas. Šta tačno osećate kada kršite Poslovnik? Primetio sam da beskrajno uživate u tome. Da ove ljude kinjite u tome, da kršite ono zbog čega ste ovde?

Znate ko vas je pozdravio? Rudari iz Resavice. To su oni kojima ste zabranili da naprave konferenciju za medije ovde u holu Narodne skupštine.

Znate ko vas je još pozdravio? Profesor Vladan Đurđević. I njemu ste zabranili da ovde dođe da se obrati novinarima na Dan čistog vazduha, kada je Beograd bio najzagađeniji grad.

Znate ko vas je još pozdravio?

Ja vas gledam gospodine Orliću, gledajte i vi mene. Dobro, nećete, u redu.

Profesor Ratko Ristić, prorektor Univerziteta u Beogradu. Njemu ste onemogućili da govori u Loznici kada ste prekinuli direktan prenos Odbora za zaštitu životne sredine.

I dalje vas posmatram gospodine Orliću. Vas gledam. Ja vas pitam – zašto to radite? Ko ste vi da narodnim predstavnicima onemogućavate da kažu ovde šta imaju da kažu. Šta je, frka? Zar mislite stvarno da ćemo mi mirno da gledamo kako vi nas ovde sve maltretirate i zlostavljate? Molim za malo tišine u atmosferi.

Sledeća stvar. Gde je nestalo 38.000 potpisa građana Srbije koji traže od vas, tj. traže od države koju vi kao predstavljate da se ovde na dnevni red stavi tema o trajnoj zabrani eksploatacije litijuma i bora. Gde su kutije sa potpisima gospodine Orliću? Kada odemo na pisarnicu, kažu – kod Orlića u kabinetu. Ja zovem Milimira – Milimire, pogledaj molim te kod Orlića jel ima nekih kutija. Onda kažu – pogledajte u RIK-u, pa zovem RIK, pa zovem vašeg sekretara. Gde su nestali potpisi 38.000 građana?

Znate šta gospodine Orliću? Tih 38.000 građana će doći ovde da vas pitaju gde su naši potpisi. Ko ste vi da kršite zakon?

Hoćemo dalje? Pitanje za vas, rudari iz Resavice imaju nameru da snime jedan spot ovde. Pošto vidim da je Skupština otvorena za raznorazne voditeljke, kulturne radnice najvišeg ranga, govorim o Jovani Jeremić, koju očigledno, devojku čeka Holivud, to je svima jasno. Dakle, ja ću ovde da dovedem rudare, dovešću ih da snimimo jedan spot sa temom koliko ti rudari primaju platu. Pitam vas sada po kom tom zakonu je dozvoljeno voditeljkama sa „Pinka“ da ovde snimaju spotove, a vi branite ljudima, profesorima, rudarima, seljacima, poljoprivrednicima da ovde kažu šta imaju da kažu. Koji ste vi car gospodine Orliću. Vrlo ste jaki na tom dugmetu.

Gledate me, jel? A kada vas pitam što ste ukinuli prenos? Jel znate da ste dužni po Zakonu o Skupštini da vršite direktan prenos svakog odbora koji se ovde dešava? I šta sada? Vi ćete nama ovde da ukidate prenos, vi ćete da nam zabranjujete da ovde govorimo? Pa nećete gospodine Orliću.

Budite sigurni, sledeći put, ima nas dovoljno ovde kolega iz opozicije i pozivam sve kolege iz opozicije da sledeći put uradimo to što ćemo da uradimo, a to će biti mala tajna za vas, a videćete šta ćemo da uradimo. Samo se vi smejte, nesnsnošljivi.

Mi imamo načina da se izborimo za svoja prava. Nećete se više iživljavati nad narodnim poslanicima. Pozdravljam sve i pozivam sve unapred kolege da uradimo ono što smo se dogovorili. Imaćete prilike da vidite kako izgleda ujedinjena opozicija. Hvala lepo.

PREDSEDNIK: Pet minuta i nešto preko toga. Toliko na temu ove vaše zamerke da ste onemogućeni da nešto kažete.

Govorili ste koliko god ste hteli, koliko predviđa Poslovnik i preko toga. I sada, kao i svaki put.

Inače, znam, razumeo sam to. jasno mi je odavno da je vama najvažnija stvar da li ste u prenosu. Vezano i za sednice i za odbore i juče kada ste videli novinare odmah ste potrčali da se bacite pred objektive i pred kamere. Znam da vam je to pitanje svih pitanja, ali i to kao i sve ostalo, slobodno saopštavajte u mikrofon, sa mesta, kao narodni poslanik. Nemojte zbog toga da sečete drveće i da pravite one fluorescentne skupocene papire, jer znate to nije ekološki i nije u skladu sa zaštitom životne sredine. Toliko ovom prilikom na ovu temu.

Inače, siguran sam da ćete da budete veliki influenser i selebriti i sve ovo ostalo. Što se tiče tog vašeg jedinstva u opoziciji, to sam video. Nadam se da ste rešili ko vam je seo na mesto.

Reč ima Marija Jevđić.

MARIJA JEVĐIĆ: Zahvaljujem.

Poštovani predsedniče, poštovane kolege narodni poslanici, koristeći svoje pravo po članu 287. Poslovnika Narodne skupštine, svoje pitanje danas upućujem Ministarstvu finansija i Ministarstvu ekologije.

U Srbiji je u ovom trenutku nešto više od polovine domaćinstava priključeno na kanalizacionu mrežu. Mali procenat takve kanalizacione infrastrukture obuhvaćen je nekim stepenom prečišćavanja otpadnih voda i samo prečišćavanje otpadnih voda je u direktnoj vezi sa dostupnosti pijaće vode, sa zdravljem građana, kao i sa zaštitom životne sredine.

Republika Srbija je tokom prošle godine započela izgradnju oko 800 km kanalizacione i kolektorske infrastrukture u više od 20 lokalnih samouprava. Cilj Vlade je da se u narednih pet godina kanalizacionom infrastrukturom pokrije 80% stanovništva, kao i da mreža obuhvata i postrojenja za prečišćavanje otpadnih voda. U budžetu za tekuću godinu izdvojeno je 28 milijardi dinara i mislim da je to rekordna investicija koja će doprineti da se postignu ekološki standardi kakvi postoje u zemljama zapadne Evrope. Inače, taj novac je namenjen za ekološke projekte.

Plan je da se u Srbiji u narednih pet godina investira više od četiri milijarde evra i izgradi više od 7.000 km kanalizacione mreže i više od 250 postrojenja za prečišćavanje otpadne vode.

Grad iz kojeg ja dolazim, Kraljevo je sa Javnim preduzećem „Vodovodom“ korisnik projekta izgradnje postrojenja za prečišćavanje otpadnih voda, koje se finansira iz sredstava IPA fonda. Projekat je planiran kroz realizaciju u dve faze. Prva faza koja je ugovorena za realizaciju predviđa kapacitet od 90.000 ekvivalent stanovništva sa sekundarnim stepenom tretmana otpadnih voda. Druga faza koja je planirana da se izgradi do 2040. godine predviđa povećanje kapaciteta na 120.000 ekvivalent stanovnika i uvođenje tercijalnog stepena prečišćavanja otpadnih voda.

U procesu izrade projektno-tehničke dokumentacije za izgradnju postrojenja za prečišćavanje otpadnih voda u Kraljevu pribavljeni su vodni uslovi od strane Direkcije za vodu, čime je nedvosmisleno zahtevano da prilikom izgradnje prve faze postrojenja ispuni uslove koji su zahtevani za drugu fazu, odnosno za tercijalni stepen prečišćavanja otpadnih voda.

Izgradnjom tercijalnog stepena prečišćavanja u prvoj fazi ovo postrojenje bi bilo tehnološki koncipirano na način koji se u Republici Srbiji i u inostranstvu već duži niz godina grade. U Srbiji već imamo slična postrojenja u Vrbasu, Leskovcu, Šapcu i Vranju. Benefit zaštite životne sredine, ekosistema reke Ibra i Zapadne Morave ovom izmenom su nemerljivi, naročito s obzirom da su ove reke već ugrožene prisustvom azota i fosfora preko graničnih vrednosti.

Ovakvim pristupom bi se smanjili operativni troškovi i olakšalo održavanje, a vrlo verovatno i izbegle nepotrebne investicije u drugoj fazi, što bi do kraja životnog veka postrojenja rezultovalo značajnim uštedama i za grad Kraljevo, ali i za Republiku Srbiju. Procenjena ušteda je oko osam miliona i 600 hiljada evra.

Htela bih da podsetim da smo prošle godine u januaru imali poplave koje su dovele do pucanja bedema oko jalovišta u Leposaviću, jalovina se izlila u Ibar. Moglo je doći do velikog ekološkog problema, ali srećom to je sanirano. Ne smemo dozvoliti da otpadne vode ugroze naše reke, a samim tim i pijaću vodu i na kraju zdravlje naših građana.

Zato moje pitanje postavljam i Ministarstvu finansija i Ministarstvu ekologije - da li postoji mogućnost izmene prve faze realizacije navedenog projekta i mogućnost obezbeđivanja dodatnih sredstava za realizaciju i tako uključiti i izgradnju tercijalnog sistema za prečišćavanje otpadnih voda?

Predložila bih nadležnim ministarstvima organizaciju jednog zajedničkog sastanka sa predstavnicima grada i javnog preduzeća kako bi zajedno došli do rešenja, smanjili troškove, sprečili veće zagađenje reke Ibra i Zapadne Morave, zaštitili životnu sredinu i ekosistem pomenutih reka. Zahvaljujem.

PREDSEDNIK: Hvala vam najlepše.

Reč ima Strahinja Erac.

STRAHINjA ERAC: Zahvaljujem.

Poštovani predsedniče Skupštine, poštovani građani Srbije, kolege poslanici, iskoristiću ovu priliku da vas podsetim da je pre samo nekoliko dana održana sednica dve vlade, takozvane države Kosovo i Vlade Albanije. Na toj sednici govorili su upravo o ujedinjenju i po ko zna koji put udarili direktno po Srbiji.

Tražim objašnjenje od Vlade Republike Srbije, zašto niko od državnih zvaničnika nije reagovao na ovaj neprijateljski akt, na ovo gaženje teritorijalnog integriteta naše države? Kako je moguće da država ćuti na otvorenu velikoalbansku provokaciju i kako je moguće da posle svega predsednik Republike Srbije, i pored brojnih izjava da neće prisustvovati Samitu EU - Zapadni Balkan, ipak ode u Tiranu za zahtev Brisela?

Takođe, postavljam pitanje kakav je Edi Rama nama prijatelj kada na svakom koraku promoviše teritorijalno rasparčavanje Srbije i podriva njene međunarodno priznate granice?

Sada bih se osvrnuo na poslednji popis građana. Podsećam vas da, prema nezvaničnim informacijama prvim, više od 850 hiljada ljudi ima manje u Srbiji za samo poslednjih 11 godina, ili otprilike za vreme vlasti SNS. Za samo tih 11 godina, ako to prevedemo u gradove, izgubili smo jedan Novi Sad i Suboticu, a Srbiju je napustilo i otišlo u inostranstvo, otišli su jedan Kragujevac i jedan Niš.

Takođe, u Beogradu zbog pojačane migracije taj problem se ne vidi, ali znajte da nam je Srbija opustela. Mnoge seoske škole se zatvaraju jer nemaju đake. Čitavi prostori su bez stanovništva. Na potezu od administrativne linije sa Kosovom i Metohijom, pa duž cele Ibarske doline danas živi mali broj ljudi. Zbog toga je taj potez izuzetno bezbednosno ranjiv. Prosečna starost stanovništva nam je čak 45 godina. Ako se ove tendencije nastave, na polovini ovog veka građana Srbija će biti upola manje, a do kraja veka nažalost Srbi će potpuno nestati.

Zato bi moje pitanje bilo upućeno upravo ministarki za brigu o porodici i demografiju, Dariji Kisić Tepavčević – koje ćete mere konkretno preduzeti kako bi se u Srbiji savladala bela kuga?

Sada bih se osvrnuo na socijalne karte. Narodni poslanici Srpske stranke Zavetnici su protekle nedelje posetili Užice, gde smo u razgovoru sa svojim odbornicima, ali i građanima Užica saznali da postoje određeni problemi sa primenom instituta takozvane socijalne karte. Koristim ovu priliku da kao socijalni radnik postavim pitanje ministru za rad, zapošljavanje i socijalna pitanja, prenesem zabrinutost građana Užica i u njihovo ime zatražim objašnjenje zbog čega još nije u potpunosti uspostavljen, odnosno realizovan projekat socijalne karte, iako je Zakon o socijalnoj karti stupio na snagu još u martu ove godine?

Ostao mi je još minut i ja ću iskoristiti da postavim pitanje koje sam postavio i na prethodnoj sednici, upravo predsedniku Vlade, tačnije premijerki Ani Brnabić. Svi smo svesni, a i građani Srbije su videli da je obećala građanima Kraljeva da će se dva projekta realizovati koja su obećana još davnih godina u prethodnim ekspozeima, a to su izgradnja zatvorenog bazen i urbana regeneracija Dositejeve ulice. Nažalost, ne vidimo to u novom budžetu. Postavljam pitanje premijerki Ani Brnabić – kada će to biti urađeno i da li će uopšte biti završeno? Hvala.

PREDSEDAVAJUĆA (Elvira Kovač): Zahvaljujem.

Sledeći reč ima narodni poslanik Srđan Milivojević. Izvolite.

SRĐAN MILIVOJEVIĆ: Poštovani građani Srbije, imam pitanje za predsednika Narodne skupštine Vladimira Orlića, koji je, videvši da će biti tema poslaničkih pitanja opozicije, pobegao iz sale. To je slika i prilika Vladimira Orlića i Srpske napredne stranke. Oni će sada da kažu da je on imao neka neodložna i hitna posla, da je morao sa nekim da se vidi. On je pobegao iz sale demonstrirajući politički kukavičluk Srpske napredne stranke.

Srpska napredna stranka je stranka političkih kukavica koja ne sme da dozvoli da na dnevni red dođe formiranje anketnog odbora o ubistvu Olivera Ivanovića. Kad god kažem – Oliver Ivanović, oni gledaju u pod.

Ja sam mislio da je Vladimir Orlić, kao rezervni starešina Vojske Srbije, jedan hrabar čovek. Međutim, on je pobegao iz sale, a ja bih ga pitao – kako glasi poslanička zakletva koju je položio Vladimir Orlić, da će po najboljem umeću braniti Ustav i ovaj Poslovnik i zakone. Da li je to najbolje umeće? Da li to najbolje što znate? Da li je ovo slika i prilika vašeg umeća?

Žalosno je što Vladimir Orlić ne sme da razgovara sa opozicijom. Kad sazove Kolegijum, on ga sazove pola sata pre početka sednice, kad zna da imamo konferenciju za novinare da ne bi morao da odgovara na pitanja, da ne bi mogao da se izlaže neprijatnostima. Ovo što danas sluša o sebi, to je lično njegovo maslo. On je to želeo. On je želeo da bude gori predsednik Skupštine od Maje Gojković. Mi ćemo mu to omogućiti, ako to želi. Mi ćemo mu to omogući.

Pitanje za Vladimira Orlića – zašto želi da bude najgori predsednik Skupštine u istoriji Srbije? Zašto krši Poslovnik? Zašto poslanike opozicije sprečava u obavljanju svog zakonodavnog posla, da predlažu zakone? Zašto se plašite anketnih odbora o ubistvu Olivera Ivanovića, o „Jovanjici“, o prisluškivanju predsednika Srbije?

Zašto je pustio Jovanu Jeremić, službenicu partijskog glasila tabloidnog karaktera pod nazivom „Pink“ da uđe u Skupštinu i snima spot? Onu Jovanu Jeremić koja je juče rekla da su kriminalci iz devedesetih gospoda. Jesu li gospoda oni kriminalci iz Pohorske koji su ubili dete 1993. godine pucajući mu u jetru, jer tako najviše boli? Jel tu gospodu nam nudite? Jel to gospodstvo nam nudi SNS? Kako vas nije sramota? Jel to vaše gospodstvo? Taj kriminal? Malo je Belivuk, sad mora gospoda da budu oni koljači i ubice iz devedesetih. Ja ne znam kako vi mirno spavate. Ja se užasavam u šta vi pretvarate Skupštinu.

Onda nam juče dođe logorejčina premijerka i krene da priča ovde o neofašizmu i optužuje poslanike opozicije za neofašizam. Ona koja je sledbenik politike i političara – ubite jednog Srbina, mi ćemo stotinu Muslimana. Ona koja reč nije rekla kada su Hrvati iz Zemuna izbacivali iz stanova. Reč nije rekla. Reč progovorila nije. Ona nam spočitava neofašizam, nekome iz opozicije. To je besramno licemerje.

Pitam predsednika Skupštine – zašto je zabranjeno replicirati Ani Brnabić? Što se plašite? Dajte nam reč. Što se plašite reči opozicije? Što se plašite glasa naroda? Zašto ne puštate narod u Narodnu skupštinu? Jel Vladimir Orlić u imovinskoj karti predao zdanje na Trgu Nikole Pašića broj 13 kao njegovo vlasništvo? Jel mu ovo dedovina, očevina? Pa, nije. Ovo je dom svih narodnih poslanika. Zašto onda tako vodite Narodnu skupštinu? Čemu panika kad ste toliko moćni i jaki? Čega se plašite? Što je pobegao sad? Pobegao da ne čuje šta će da ga pita i Miroslav Aleksić i Marinika Tepić.

Hteli smo da predupredimo ovo, da vam kažemo na Kolegiju – dajte da se dogovorimo. Pustite opoziciju da govori. Pustite opoziciju da radi svoj posao, da predlaže zakone i kontroliše vlast. Ne, u ovom zdanju je zabranjeno pomenuti Aleksandra Vučića.

Kaže – imate Poslovnik koji ste vi doneli. Gde piše u tom Poslovniku da vi imate pravo da radite šta hoćete? Pa, nigde. Gde piše u tom Poslovniku da Vladimir Orlić može da radi šta mu padne na pamet? Pa, nigde.Znajte, imate 220 članova Poslovnika. Zbog ovakvog ponašanja predsednika Orlića, ako se ovo nastavi…

PREDSEDAVAJUĆA: Vreme.

SRĐAN MILIVOJEVIĆ: Ako se ovo nastavi podnećemo zahtev za interpelaciju jednog ministra, pa on nek objasni…

PREDSEDAVAJUĆA: Vreme.

SRĐAN MILIVOJEVIĆ: Nek objasni svom kolegi zašto je došlo na takav red. Ako je to tema, ako je to način da dođemo do reči. Hvala.

PREDSEDAVAJUĆA: Zahvaljujem.

Poštovani narodni poslanici, i vi koji ste postavili pitanje i oni koji dobacuju, vrlo dobro znate da je ovo deo sednice gde nema ni replike, ni ukazivanja na povrede Poslovnika i tako dalje, a u odsustvu predsednika Narodne skupštine, bez obzira što ja nisam njegov advokat, već ga zamenjujem ovde, zarad javnosti moramo da razjasnimo da je svima jasno, da je na sajtu Narodne skupštine, da je Srbija domaćin Parlamentarne skupštine crnomorske ekonomske saradnje. Nije korektno to što ste upravo uradili, jer je to bila jedna od tema i na Kolegijumu Narodne skupštine, gde ste u drugačijem tonu govorili o predsedniku. Ali, ne želim da ulazim u to.

Zarad javnosti, predsednik nije nigde pobegao, već ima obaveza na otvaranju Parlamentarne skupštine crnomorske ekonomske saradnje, jer je Srbija domaćin.

Nastavljamo.

Sledeći koji je postavlja pitanje je predstavnik poslaničke grupe Narodne stranke, narodni poslanik Miroslav Aleksić. Izvolite.

MIROSLAV ALEKSIĆ: Poštovana predsedavajuća, poštovane kolege poslanici, i ja ću da postavim pitanje predsedniku Skupštine, Vladimiru Orliću.

Pitanje je – zašto unižava Narodnu skupštinu Republike Srbije? Zašto je ukinuo Poslovnik o radu Narodne skupštine? Zašto štiti kriminal, korupciju i pljačku države Srbije i građana Republike Srbije koju sprovode predstavnici Vlade Republike Srbije?

Vlast SNS na čelu sa Aleksandrom Vučićem je ukinula Ustav, to je uradio lično Aleksandar Vučić i gazi ga. Vlada Republike Srbije koju vodi premijerka Brnabić, gazi zakone koje usvaja ovaj dom ovde, a Orlić kao predsednik Skupštine gazi Poslovnik, jer ne dozvoljava da Skupština obavlja jednu od svojih dužnosti, a to je kontrola rada izvršne vlasti, već se stavio na uslugu da razara Srbiju dalje zajedno sa njima i to građani Srbije treba da znaju.

Ako misli da ćemo ćutati na pravno nasilje koje sprovodi, budite sigurni da nećemo. Zakazuje sednice po hitnom postupku. Ovo je treća sednica Drugog redovnog zasedanja koja je vanredno zakazana. Dvadeset i četiri sata pre održavanja, on zakazuje sednicu o budžetu, sednicu sa 35 tačaka dnevnog reda. Ovo su predlozi za dopune dnevnog reda, poslaničke grupe Narodna stranka. Treću sednicu za redom pokušavamo da damo predloge za dopunu dnevnog reda u skladu sa Poslovnikom. Treći put ne dobijamo pravo. Juče je sednica zakazana u 11 sati i deset minuta, a evo, ovde je primljena dopuna u 11 sati i 11 minuta. Da li je to način na koji se vodi Skupština?

Čega se bojite? Evo, čega se bojite. Bojite se da dalje pričamo o odgovornosti onih koji su porušili objekte u Savamali. Bojite se od toga da pričamo šta se dešavalo u slučaju Krušik, ko je tu odgovoran, ko je prikrivao nepočinstva, ko je uništavao tu fabriku, ko je pljačkao odbrambenu industriju Srbije.

Bojite se da pričamo o tome kako je opljačkan, a onda prodat PKB sa 17 hiljada hektara zemljišta u centru Beograda vašim arapskim prijateljima za sto miliona evra ste prodali PKB.

Bojite se da pričamo i o „Jovanjici“, kako cela država uključujući i pravosuđe ove zemlje štiti kriminalca i štiti čoveka koji je optužen za najveću plantažu marihuane u Evropi, štititi te ga svi i predsednik države i premijerka, na čelu sa advokatom Đukom koji je član Državnog veća tužioca, član Visokog saveta sudstva, predsednik Odbora za pravosuđe i Koluvijin advokat, a štite ga i svi vaši mediji. Da, i novinari, dopunjavam.

Bojite se toga da građani Srbije čuju kako je pljačkan „Telekom“, koji danas duguje više nego što vredi, da čuju građani da je „Telekom“ kao državna firma 600 miliona evra platio prenos Premijer lige, da je 500 miliona evra dato za koruptivne transakcije sa „Kopernikusom“, priliko privatizacije i kupovine kablovskih operatera. Bojite se i od toga da građani čuju i kakvo je stanje u medijima, kako su privatizovani mediji, a i šta su nacionalni interesi građana ove zemlje na Kosovu i Metohiji.

Ali zato, Orliću nije problem da ovde državna starleta sa „Pinka“ šeta tu gospodo, gde vi sedite, tu šeta Jovana Jeremić i snima spot za „Pink“, ali ne mogu da uđu ljudi koji se bore da sačuvaju svoju zemlju, da sačuvaju svoje fabrike, da sačuvaju ono što im pripada. Oni ne mogu da dođu u Skupštinu, ali državna starleta Jovana Jeremić može. Majke iz Pećinaca ne mogu.

E, pa, gospodo, Orlić ne zaslužuje da bude predsednik Skupštine. Mislio sam da je Maja Gojković najgora, ali je on prešao. Hvala.

PREDSEDAVAJUĆA: Sledeći pitanje postavlja narodni poslanik Nenad Tomašević. Izvolite.

NENAD TOMAŠEVIĆ: Zahvaljujem.

Uvažena predsedavajuća, uvaženi potpredsedniče Skupštine Mihailoviću, dame gospodo narodni poslanici, poštovani građani Srbije, ispred srpske koalicije NADA, koju čine POKS i Novi DSS, želim da postavim nekoliko pitanja, između ostalog, prvo ministru finansija.

Na osnovu kojih zakonskih i podzakonskih akata i kriterijuma je utvrđen godišnji iznos nenamenskih transfera namenjen jedinicama lokalne samouprave za 2023. godinu u iznosu od 33.307.366,00 dinara?

Kome odgovara ovakav potpuno nejasan način utvrđivanja transfera koji pripadaju jedinačno jedinicama lokalne samouprave? Da li među lokalnim samoupravama postoje oni gradovi i opštine koji se dele na lokalne samouprave prvog reda, na lokalne samouprave drugog reda i na lokalne samouprave trećeg reda? Da se neke lokalne samouprave faktički favorizuju.

Naime, Zakon o finansiranju lokalne samouprave godišnji iznos ukupnih nenamenskih sredstava utvrđen je kao 1,7% ostvarenog BDP prema objavljenom podatku Republičkog zavoda za statistiku.

Istim zakonom utvrđeni su i parametri za izračunavanje iznosa pojedinačnih transfera namenjenih lokalnim samoupravama. Jedan od osnovnih parametara za dodelu sredstava je upravo stepen razvijenosti lokalne samouprave koji se određuje prema jedinstvenoj listi razvijenosti jedinica lokalne samouprave, a u skladu sa Zakonom o regionalnom razvoju.

Uzimajući u obzir ove pobrojane zakone i važeća podzakonska akta, praktično je nemoguće izračunati tačan iznos transfera koji pripadaju pojedinačno jedinicama lokalne samouprave.

Stiče se utisak da je Zakonom o finansiranju lokalne samouprave koji je na snazi još od 2006. godine, dakle, još iz vremena kada je vedrio i oblačio ministar finansija Mlađan Dinkić, namerno unesena konfuzija i to kreiranjem stanja u kome jedinice lokalne samouprave ne mogu tačno da izračunaju iznos transfernih sredstava koji će im pripasti, odnosno, da treba da budu zadovoljne sa onim što im se na osnovu budžeta transformiše kao godišnji iznos za datu jedinicu lokalne samouprave.

Ako znamo da je u prethodnim godinama Vlada Srbije iz sredstava budžetske rezerve izdvajala značajna sredstva za pojedine lokalne samouprave među kojima se najčešće nalazila Jagodina, onda zbrka i nejasnoća u ovom galimatijasu u vezi sa transferima postaje još veća.

Iz svega gore navedenog proizilaze još dva važna pitanja ministru finansija. Zašto su zakoni o budžetu Republike Srbije niz godina nazad, kao i Predlog zakona o budžetu Republike Srbije za 2023. godinu pisani protivno odredbama dva zakona koja su i dalje na snazi, a to su Zakon o finansiranju lokalne samouprave i Zakon o regionalnom razvoju? Zbog čega je tekst novog Zakona o finansiranju lokalne samouprave, koji je sačinilo Ministarstvo finansija još 2015. godine, ostalo samo mrtvo slovo na papiru?

Još jedno pitanje, ovog puta upućeno ministarki za poljoprivredu, šumarstvo i vodoprivredu – kada će se u skladu sa Uredbom Vlade Republike Srbije o utvrđivanju programa finansijske podrške poljoprivrednicima, proizvođačima suncokreta izmiriti sredstva, imajući u vidu da je kraj ekonomske godine kako bi se ublažio efekat suše, kao i štetne Uredbe Vlade Republike Srbije o zabrani izvoza jestivog ulja? Hvala lepo.

PREDSEDAVAJUĆA: Zahvaljujem.

Reč ima predsednica poslaničke grupe Ujedinjeni, narodna poslanica Marinika Tepić.

Izvolite.

MARINIKA TEPIĆ: Zahvaljujem, gospođo Kovač.

Nažalost, nemam pitanje za vas nego za predsednika Narodne skupštine Vladimira Orlića. Dali ste dobro opravdanje, nažalost loše za nas narodne poslanike. Mi ipak mislimo da smo mnogo bitni, naročito nakon skandala koji je čovek napravio, iako ga mesecima upozoravamo da to više ne radi.

Podsetiću na skandalozno sazivanje Narodne skupštine ovog saziva, ove sednice u nedelju, u 11.10 časova juče sam rekla – Skupština je ličila na Divlji Zapad. Znate šta je najgore u svemu? Što nije Vladimir Orlić preuzeo to na sebe nego je ovog jadnog čoveka koji je šef pisarnice, Gorana Stojanovića, pravio budalom tog čoveka, da pretrčava bulevare, da ide na neku drugu pisarnicu i da spušta pogled i glavu kada sretne nas narodne poslanike opozicije u holu i u Skupštini, jer zna o kakvom se manevru, zloupotrebom pravila i Poslovnika radi.

S toga, moja pitanja predsedniku Narodne skupštine, vi ćete mu preneti, žao mi je što nije tu da odmah mora da odgovori – koje su tačno adrese svih pisarnica Narodne skupštine zaključno sa današnjim danom? Da li su u najavi neke nove pisarnice Narodne skupštine, stalne, privremene, pokretne, dislocirane? Da li će možda neka pisarnica Narodne skupštine da bude i na Andrićevom vencu? Evo, ona je najbliža, može i vazdušnim putem da se uputi.

Hoćemo konkretno odgovore na ta pitanja i da nam ne vređate više inteligenciju ovde. Koliko god vi koristite vaše manevre, izvrtanja, izvlačenje iz konteksta, vređate građane Srbije. Nisu ljudi glupi. Vide ljudi sve. Inače se ne biste potrudili da zadavite sve slobodne medije.

Kaže predsednik Narodne skupštine pre nego što je izašao odgovarajući, mislim kolegi Lazoviću ili Jovanoviću, na pitanje – vi hoćete medije. Da, zašto ne bismo hteli medije. Da li su mediji, izveštavanja javna neki protivzakonit posao? Da li je to neka tajna stvar kako je doživljava Srpska napredna stranka?

Srpska napredna stranka je prva koja je podavila slobodne medije. U ovoj sali narodni poslanici Srpske napredne stranke puna usta uvreda za slobodne i kritičke i profesionalne medije. Da li je to odnos prema medijima koji se očekuje?

Mi ćemo naravno odgovoriti na to, ono što je dodatno pitanje, pošto problem je kada mediji treba da izveštavaju aktivnostima opozicije, problem je i kada na RTS 2, pazite dobili smo jedva RTS 2 U prenosu ove sednice i ovih sednica i to vam smeta. Pa, nam ne dajete da predamo naše dopuno dnevnog reda da možemo da obrazlažemo u plenumu kada imamo priliku i pravo po poslovniku to da radimo. I to vam smeta, i to vam je puno, i ta tri munuta vam je puno, i još kažete hoćete medije. Pa, ovo je skandal. Ljudi, ništa ne razumete.

Ono što mi razumemo iz ovakvog vašeg delovanja je osnovno pitanje i dalje koje se postavlja. Da li ćete i petu frekvenciju da date vašem privatniku Žeželju i Televiziji „Kurir“, pošto ste već dve nacionalne frekvencije dali biznismenu Srpske napredne stranke i nije vam bilo dovoljno, pošto se „Pink“ reklamira, televizija beščašća, ponoviću, direktno iz Narodne skupštine.

Otkrili smo sve afere „Telekoma“. Pokušavate za dinar „Telekom“ da ugurate i sve domove. Slepilo kompletno da bude, medijski mrak. To sada zovete balansirano novinarstvo, ove nove kablovske televizije, to je balansirano novinarstvo. Neće ljudi to da gledaju. Neće ni Beograd to da gleda, na svu sreću. Imaju više mogućnosti nego po manjim sredinama u Srbiji.

Šta je poenta sada? Šta je vaša poenta? Nakon što smo otkrili manevar „Telekoma“ sa privatnikom Žeželjom i tabloidom „Kurir“ da je novac građana dat Igoru Žeželju da otvori televiziju „Kurir“, gde Zagorka Dolovac spava zimskim snom i dalje, sada čekamo petu frekvenciju za televiziju „Kurir“ i onda je to u redu. Samo mi nemamo pravo da govorimo i da se o tome informiše. Hvala vam.

PREDSEDAVAJUĆA: Predviđeno vreme za traženje obaveštenja je isteklo.

Hvala vam.

Sledeći pitanje postavlja narodni poslanik Radovan Arežina.

Izvolite.

RADOVAN AREŽINA: Zahvaljujem poštovana potpredsednice Elvira, drago mi je što vi predsedavate, još od prošlog saziva.

Poštovane kolege narodni poslanici, poštovani građani Republike Srbije, imam pitanje za Ministarstvo energetike, ministarku energetike, gospođu Dubravku Đedović Negre.

Poštovana ministarko Đedović, duboko sam svestan, kao i građanin Srbije, trenutka u kome se nalazi kako srpski, tako i evropski energetski sistem, i da ste vi po stupanju na čelo Ministarstva energetike Vlade Republike Srbije naišli na nerešena pitanja koja decenijski opterećuju srpski energetski sistem, kao i mnoštvo svakodnevnih izazova koji su pred ministarstvom i Vladom Republike Srbije većma nametnuti ukrajinskom krizom.

Kako dolazim iz Kladova koje se nalazi, kao što znate, između dva monumentalna srpska hidroenergetska objekta, Đerdapa 1 i 2, njihovom izgradnjom samo Kladovo sa okolinom imalo je sijaset problema, posebno onih trajnih od relokacije kompletnih naselja, tako i do promene biodiverziteta, kao i ekosistema. U Kladovu se više ne proizvodi jedan od najboljih svetskih kavijara, niti se uzgaja najslađa lubenica bivše SFRJ. Mnoge od navedenih i nepomenutih pričinjenih šteta lečene su određenim taksama i posebno fondom rente, koja je nesretno ukinuta još 2006. godine. Do sada po tim osnovama za nešto više od deceniju unazad budžet opštine Kladovo uskraćen je za oko pet milijardi dinara. To je u ovih nekoliko godina delimično amortizovano, posebno projektima koji proizilaze iz plana razvoja Srbije 2020.–2025.

Ono što je najviše pogodilo građane opštine Kladovo je uskraćivanje poslednje beneficije od strane hidroelektrane Đerdap i EPS-a, a to je korišćenje sportsko-rekreativnog centra „Jezero“, tj. naše sportske hale u kladovskom sportu, odnosno našoj omladini koja je nažalost sve manja. Uvedeno je tzv. ekonomsko plaćanje termina, i to u iznosu od 6.000 dinara po satu korišćenja, a što je u suprotnosti i sa Sporazumom o finansiranju izgradnje sportske hale u Kladovu, a koji se najbolje vidi u članu 11. Sporazuma, što ne reći i sa dobrom praksom evropskih kompanija koje na mnoge načine iskazuju svoju društveno odgovornu politiku raznim subvencijama, posebno prema lokalnim samoupravama i zajednicama na čijoj teritoriji ostvaruju profit.

Pošto veliki broj građana opštine Kladovo živi širom Evrope, navešću samo dva primera koja sam čuo od njih, a egzaktni su - Svarovski kristali prema Tirolu i Nordiks prema Hiorodu kod Kopenhagena.

Budžetom za 2023. godinu predviđena su sredstva od dve milijarde za prevodnice na Đerdapu 1 i 2, što potvrđuje brigu države Srbije o ovim kapitalnim objektima, dok sa druge strane ogranak Đerdap i EPS svojim ekonomskim cenama dovode do nemogućnosti održavanja, čak i novogodišnjeg turnira u malom fudbalu u Kladovu. Zato bih pitao ministarku - da li je moguće da se iznađe adekvatno rešenje za ovaj problem građana opštine Kladovo?

Očekujem da će Vlada da prisustvuje kada završimo sa ovim poslaničkim pitanjima i da ovo lično predam, jer bi mnogo značilo da možemo da organizujemo turnir, jer prosto je nemoguće sve to platiti u dve nedelje. Tako da ono što je važilo do proletos i što nije u normi da bude u izbornoj kampanji, to je stvarno mimo svih pravila koja su se desila kod nas u Kladovu. Očekujem da će ministarka Dubravka biti prisutna da joj lično uručim ovo pitanje, a vi putem skupštinskih službi to uputite. Zahvaljujem.

PREDSEDAVAJUĆA: Članovi Vlade će prisustvovati kada završimo ovaj deo sednice.

Reč ima ovlašćeni predstavnik poslaničke grupe Aleksandar Vučić – Zajedno možemo sve, narodni poslanik Aleksandar Marković.

Izvolite.

ALEKSANDAR MARKOVIĆ: Zahvaljujem.

Imam više poslaničkih pitanja, pa pošto vidim da je praksa da se pitanja postavljaju predsedniku Skupštine, pa imam i ja jedno pitanje za njega. Da li zna zašto građani Kruševca jednog narodnog poslanika, mi ga ovde zovemo „primerak“, a građani Kruševca ga zovu „NATO lokator“, zovu „NATO lokator“? Jasna je aluzija da je u pitanju 1999. godina i NATO bombardovanje, a u pitanju je, a svi znaju ko je, najglasniji Belivukov advokat, portparol, glasnogovornik, kako god želite, Srđan Milivojević. Mislim da bi bilo interesantno da građani Srbije znaju zašto ga građani Kruševca zovu „NATO lokator“.

(Srđan Milivojević: Locirao sam vas kao izdajnike.)

Ponavljam poslaničko pitanje opštini Trstenik o svim zloupotrebama gospodina Miroslava Aleksića, narodnog poslanika, za vreme dok je bio predsednik opštine Trstenik i mislim da bi bilo jako značajno da dobijemo sve detalje, pošto još nisam dobio odgovor na poslaničko pitanje o svim njegovim zloupotrebama i kada je reč o zloupotrebama subvencija i kada je reč o nepotizmu, zapošljavanju rodbine itd, i kada je reč o aferi sa izgradnjom benzinske pumpe, pa kada dobijemo odgovor, onda ćemo građane Srbije upoznati sa svim detaljima, mada građani Srbije već znaju mnogo o njegovim nepočinstvima, jer je u pitanju sudski dokazani lažov, jer je masno lagao o Andreju Vučiću, o Jovanjici, a za šta je osuđen, ako se ne varam 300 hiljada dinara plus troškovi. Koristim priliku da pitam – da li je platio to što treba da plati Andreju Vučiću.

Imam još nekoliko poslaničkih pitanja i upućeni su Ministarstvu informisanja i telekomunikacija, mislim da se tako sada zove to ministarstvo, kao i REM-u, kao i Savetu za štampu, a sve u cilju zaštite interesa javnosti, kao i zaštite korisnika i elektronskih i štampanih medija, a to je da li će reagovati na besprizornu kampanju više medija, kako elektronskih, tako i štampanih, a svi zajedno pripadaju onoj grupi tajkunskih medija, Šolakovih medija, to svi znaju, „Junajted grupa“ ili kako se već znaju, a koju mesecima vode protiv predsednika države Aleksandra Vučića? Ja sam već više puta postavljao slično pitanje, ali ovog puta sam želeo da apostrofiram događaje od pre nekoliko dana kada su otišli korak dalje, pa su počeli otvoreno da prete Aleksandru Vučiću.

Dakle, izvesna Jelena Obućina, koja vodi neki večernju emisiju na jednoj od tih Šolakovih tajkunskih televizija, je saopštila da će Vučić, ukoliko ne prizna Kosovo biti pokopan…

(Srđan Milivojević: Politički.)

Posle je ona pokušavala da se odbrani kako je tobože pogrešno protumačena, kako ona to zapravo nije mislila, kako to zapravo nije rekla itd, da bi par dana potom objavila kako joj stižu razne pretnje i uvrede na društvenim mrežama itd, ali ovde je reč o dvostrukim aršinima, a i vrhunskom licemerju. Pazite sada, kada Vučiću ili članovima njegove porodice ili članovima Vlade ili nekome od nas iz SNS mesecima i godinama stižu najmonstruoznije, najbrutalnije uvrede, najvulganije moguće pretnje, uvrede itd, onda se to relativizuje, onda se to ismeva, onda to čak i nije tema za njihove medije, ali kada se njima desi tako nešto – e, onda je to glavna vest, onda je ta vest u rangu nuklearne katastrofe, onda se posle vodi kampanja kako su oni žrtve političkog terora, kako su oni žrtve progona…

(Srđan Milivojević: Ćuruvija, Stambolić, Oliver Ivanović.)

…maltretiranja, targetiranja itd. Treba li da podsećam na onaj najmonstruozniji…

(Predsedavajuća: Bez dobacivanja.)

…tvit koji je jedan od poslanika ovde koji sedi preko puta mene, ovaj Belivukov portparol koji je objavio, a koji se odnosi na Danila Vučića i na poređenje sa Gadafijem itd.

Treba li da podsećam na to?

Dakle, evo jednog kratkog prikaza. Ja vas molim da mi 30 sekundi dozvolite preko pet minuta zato što ste dozvolili i Dverima i ostalim strankama.

Želim samo da ukažem kako izgleda ta satanizacija i taj medijski mrak u Srbiji. Ovde su ispred mene samo za mesec dana naslovne strane jednog dnevnog lista koji pripada toj „Junajted grupi“, toj grupaciji tajkunskih medija.

(Srđan Milivojević: Vreme! Vreme!)

(Borislav Novaković: Vreme! Vreme!)

„Danas“, 1. novembar, Aleksandar Vučić na naslovnoj strani…

PREDSEDAVAJUĆA: Vreme, narodni poslaniče.

(Srđan Milivojević: Vreme! Vreme!)

(Borislav Novaković: Vreme! Vreme!)

ALEKSANDAR MARKOVIĆ: Molim vas, urazumite ih.

Dakle, na naslovnoj strani karikatura, pogrdna, naravno.

Dalje imamo 5. i 6. novembar, takođe.

(Srđan Milivojević: Vreme! Vreme!)

(Borislav Novaković: Vreme! Vreme!)

PREDSEDAVAJUĆA: Zahvaljujem, narodni poslaniče.

ALEKSANDAR MARKOVIĆ: Onda imamo 19. i 20. novembar, takođe.

(Borislav Novaković: Ceo minut duže govori!)

PREDSEDAVAJUĆA: Zahvaljujem.

Narodni poslanici, ovo je institucija, zakonodavna i kontrolna.

Zahvaljujem se narodnom poslaniku, a vas molim da se ponašate u ovoj sali.

ALEKSANDAR MARKOVIĆ: Predsedavajuća, samo da završim.

Želim da kažem, ako ovako izgleda medijski mrak u Srbiji, tako što svaki dan, 24 sata, sedam dana u nedelji, napadaju na najmonstruozniji način predsednika države Aleksandra Vučića, onda ja ne znam o kakvoj cenzuri se radi, o kakvom medijskom mraku pričamo?

Ja vas molim, samo im skrenite pažnju… (Isključen mikrofon.)

PREDSEDAVAJUĆA: Zahvaljujem.

Poštovani narodni poslanici, pošto nema više prijavljenih ovlašćenih predstavnika poslaničkih grupa…

Narodni poslaniče, niko od vas ne želi da krenem da delim opomene.

Zaista, iskreno verujem u ovu instituciju i molim vas da zajedno radimo na podizanju ugleda ove institucije.

Dakle, niko od vas ne sme da viče u ovoj sali.

Moj mikrofon je uključen, a očigledno su vaši isključeni.

Zahvaljujem se svima.

(Milenko Jovanov: Onda primenjujte Poslovnik onako kako piše. Kada urlaju, onda reagujte!)

Ako mi neko dozvoli od ovog urlanja.

Zahvaljujem se svima.

Potpuno se identično ponašaju svi. Nema privilegovanih i molim vas da ne dobacujete.

Pošto u ovom delu sednice nema više zainteresovanih za objašnjenja i obaveštenja, zahvaljujem. Idemo dalje.

Obaveštavam vas da su sprečeni da sednici prisustvuju sledeći narodni poslanici: Milica Đurđević Stamenkovski i doc. dr Biljana Đorđević.

Nastavljamo zajednički načelni i jedinstveni pretres.

Pozdravljamo članove Vlade. Dobrodošli u Narodnu skupštinu.

Dakle, nastavljamo zajednički i jedinstveni pretres o predlozima akata iz tačaka od 1. do 35. dnevnog reda.

Zahvaljujem se svima ukoliko postoje uslovi za rad, a članovi Vlade su prisutni.

Nastavljamo rad po prijavama za reč.

Prvi reč ima narodni poslanik Zaim Redžepović.

Izvolite.

ZAIM REDžEPOVIĆ: Poštovana predsedavajuća, poštovani potpredsedniče Zukorliću, poštovana guvernerko, ministri, članovi Vlade, poštovani građani Republike Srbije, jasno je da ovaj budžet ne može da se posmatra, a da se ne uzme u obzir međunarodno okruženje, situacija se cenama, nedovršena korona, uz rizik unutra, koji se pre svega odnosi na narednu poljoprivrednu sezonu. Jasno je da se sve to mora uklopiti i da se mora voditi računa i o situaciji u Ukrajini, ali mislim da u svakom slučaju ovaj budžet zaslužuje punu pažnju i da jeste uravnotežen.

(Narodni poslanici opozicije su podigli papire sa natpisom.)

Ja ću morati da vas pustim da se dobro islikate svi.

PREDSEDAVAJUĆA: Narodni poslaniče, molim vas da nastavite.

ZAIM REDžEPOVIĆ: Ja ne želim da razgovaram na ovaj način, jer u mojoj kući se to ovako ne radi, tako da slobodno, ako hoćete, dajte ovo vreme opoziciji.

Od svih poslanika u ovoj Skupštini oni ovo rade kad govori neko iz nacionalne zajednice, ne volim da kažem manjine, i neko ko želi da ovoj zemlji učini dobro, jednako i opoziciji i poziciji.

PREDSEDAVAJUĆA: Milenko Jovanov ima reč.

Izvolite.

MILENKO JOVANOV: Hoću, čim omogućite da se radi u sali.

Ako vi nećete da primenjujete Poslovnik, što bih ja govorio?

Ćuto, obrni. Nisi dobro okrenuo.

PREDSEDAVAJUĆA: Narodni poslanik Milenko Jovanov ima dva minuta da obrazlaže.

MILENKO JOVANOV: Pa, imam dva minuta i mogu da govorim ja dva minuta, nije u tome problem. Problem je u tome što vi ne možete da obezbedite red u sali.

PREDSEDAVAJUĆA: Narodni poslanici, očigledno trenutno ujedinjena opozicija, molim vas da obezbedimo da normalno raspravljamo o budžetu.

Preneli ste svoju poruku. Ja nisam reagovala. Očigledno ste čekali medije.

U redu je, performans ste završili. Svi su to videli. Mislim da je dovoljno da zajedno doprinesemo tome da raspravljamo o budžetu, da pričamo o najznačajnijem aktu ukoliko je moguće.

(Narodni poslanik Borko Puškić drži raširen transparent – nema predaje.)

Obeležja ne.

Izričem vam opomenu.

Morate obeležje skloniti.

Ostale narodne poslanike nisam opomenula. Imali su drugačiju poruku.

Narodni poslaniče, morate da sklonite obeležje.

Pogledajte Poslovnik Narodne skupštine. To je zabranjeno.

Oni nisu imali obeležje. Nije isto. Dakle, sklonite.

Ukoliko ne sklonite, primoraćete me da vam izreknem još jednu opomenu.

Dakle, da li ste spremni da sklonite obeležje kao što sam vas zamolila?

(Narodni poslanici opozicije su spustili papire sa natpisom.)

Hvala.

Molim i Aleksandra Jovanovića, preneli ste poruku. Svi su sklonili.

Zahvaljujem.

Ukoliko se slaže i predsednik poslaničke grupe Milenko Jovanov…. Ili želi još da govori?

MILENKO JOVANOV: Boro, kako je biti iza brave? Hajde nam prenesi iskustvo kako zvuči „škljoc“ kada te stave iza brave?

(Borislav Novaković: Dođi ovamo da ti kažem!)

PREDSEDAVAJUĆA: Nema dobacivanja!

(Borislav Novaković: Hajde, dođi ovamo! Sram te bilo, đubre jedno!)

Izričem vam opomenu.

Ne želim da vas citiram, ali ne smete koristiti ovakve reči u Narodnoj skupštini.

Gospodine Novakoviću, upravo ste koristili ružnu reč.

Ne možete koristiti takav rečnik u Narodnoj skupštini.

(Borislav Novaković: Dođi ovamo!)

Molim vas da se svako smiri.

Poštovani narodni poslanici, smirite strasti. Nemojte se nervirati.

Svima isključujem mikrofon.

Narodni poslanik Jahja Fehratović je reklamirao povredu Poslovnika.

Moraćete citirati tačan član, a posle njega Milenko Jovanov.

Ako mogu svi da sednu i da se smire zamoliću vas.

(Borislav Novaković: Čuli ste šta je rekao, niste ga opomenuli.)

Prekinuli smo narodnog poslanika Milenka Jovanova tokom izlaganja povrede Poslovnika.

Molim vas da dozvolite da on citira član, na koju povredu ukazuje.

(Miroslav Aleksić: Izvinite, šta je Poslovnik?)

Ne možete dobacivati. Prijavite se elektronski, ukažite na povredu Poslovnika, tražite repliku. Ja treba da vam dajem ideje kako možete da dobijete reč?

Zahvaljujem. Svi su seli.

Narodni poslanik Milenko Jovanov, povreda Poslovnika.

MILENKO JOVANOV: Član 106. stav 2. Niko ne može ometati govornika.

Dakle, kada je gospodin dobio reč…

(Aleksandar Jovanović: Možeš glasnije? Ne čuješ se dobro.)

Ti se čuješ do ovde, opušteno, u svakom smislu. U svakom smislu se čuješ do ovde. Oči suze.

Dakle, ono što je problem, a to je da niste reagovali kada je kolega morao da završi pre pet minuta koliko ima svoj govor, jer imamo poslanike koji kada vide da ulaze novinari prosto imaju neku potrebu, nekakav poriv da sprovode performanse. To smo imali juče. To smo imali danas.

Ja nemam problem da se ukaže na to kada neki od naših poslanika dobaci ili bilo šta drugo, ali tražim da primenjujete isti aršin za sve. Znači, ne možemo tako, ne može da se urla, da se dobacuje, da se prekida i onda da kažete - e znate, okrenete se na ovu stranu i kažete, hajde sada da razgovaramo i ne znam, svi da se smire. Ta briselska, birokratska poruka obe strane je nešto što me stvarno iritira.

Dakle, apsolutno ne postoje dve strane, postoji neko ko je urlao.

(Aleksandar Jovanović: Srce moje.)

Evo, ovaj urla i sad, Ćuta urla.

(Aleksandar Jovanović: Srce moje, iziritiran.)

Evo, pogledajte. Pa, dobro, Ćuto, ja znam, pazi 11,00-11,30 časova je, kad pre bre? Imaš više „rubina“ u sebi nego „Saiko“.

Ali, ono što jeste poenta, dakle molim vas samo da primenjujete apsolutno iste aršine kada su jedni i drugi u pitanju. Znači, ne može čovek da ustane i da mi viče da sam „đubre“ i onda traži da ja ne znam šta uradim. Šta ja da radim? Zašto ja nisam kažnjen? Zato što je on meni rekao da sam „đubre“ ili zato što sam „đubre“ pa treba da budem kažnjen? Ne razumem?

Prema tome, isti aršini za sve i neće biti nikakvih problema da nastavljamo. Ovaj performans i nije ujedinjena opozicija, nego Šolakova opozicija koja je imala za potrebu da pokaže kako brani njegove medije i kako će da se bore za njegovu frekvenciju. Samo ovo neka sprovedu u Luksemburgu, tamo im možda daju frekvenciju, ne znam kako se zove to njihovo to telo koje dodeljuje frekvenciju u Luksemburgu, pa tamo neka traže frekvenciju, pošto im je tamo i sedište. Hvala.

PREDSEDAVAJUĆA: Zahvaljujem.

Samo kratko. Pošto sam u skladu sa Poslovnikom dužna da odgovorim, ne smatram da sam povredila Poslovnik pošto je i Novaković dobio opomenu upravo zbog izricanja te reči koju ste vi citirali, ja ne želim, i poslanik koji je imao obeležje.

Da li želite da se u danu za glasanje izjasnimo o povredi Poslovnika, gospodine Jovanov?

(Milenko Jovanov: Ne.)

Ne. Hvala.

Povreda Poslovnika, Jahja Fehratović. Izvolite.

JAHJA FEHRATOVIĆ: Reklamiram član 108.

Poštovana predsedavajuća, zaista nije moguće u ovakvom ambijentu bilo kom narodnom poslaniku da govori o ozbiljnim temama koje su danas pred nama i o kojima raspravljamo i zato vas molim da ne dozvolite ovakve performanse.

Ja ću iskoristiti priliku iako nisam Arčibald Rajs da kažem – čujte, braćo Srbi. Zašto? Zato što s naše pozicije, pozicije predstavnika manjinskih naroda, Bošnjaka, ovo u šta se mi dovodimo i u šta se pretvara ova Narodna skupština nije dobro ni za nas, a nije dobro ni za Srbiju i Republiku Srbiju i za sve građane Republike Srbije.

Mi smo ovde poslani i izabrani kao narodni poslanici od naroda da predstavljamo njegove interese, a zato se moramo i poštovati i zato moramo imati mogućnost da iskažemo svoje stavove, da se borimo, da se implementiraju naše političke vrednosti, a gde ćete bolju priliku od ove?

Zato je vaša obaveza kao predsedavajućeg u ovom trenutku da svakom narodnom poslaniku omogućite da u miru iskoristi svoje vreme, da jednostavno ponudi svoje viđenje predloga budžeta i ostalih tačaka dnevnoga reda.

Naš narodni poslanik, Zaim Redžepović, nije imao tu priliku i ja od vas tražim da mu vratite ono vreme koje mu je uzaludno prošlo, jer nije mogao uopšte da dođe zbog performansa kojim smo svi bili izloženi do izražaja.

Molim vas da mu povratite celokupno vreme i da, naravno, zamolim sve kolege da budu toliko koncentrisani da čuju i nas predstavnike manjinskih naroda kada dajemo svoja mišljenja i kada se pokušavamo boriti za dobrobit i našeg naroda, ali i svih građana Republike Srbije i naravno, da težimo tome da ovaj dom bude na ponos svih nas, a to je pre svega vaša obaveza. Hvala vam.

PREDSEDAVAJUĆA: Zahvaljujem.

Poštovani narodni poslaniče, u potpunosti se slažem i kao što ste videli u prethodnom delu sednice, svima sam dala po pet minuta, nisam nikoga prekidala. Znači, svo vreme se trudim, ali u tom haosu to je bilo onemogućeno. I tada čak nisam reagovala.

Naravno da ćemo narodnom poslaniku vratiti vreme. Imaće pravo i da govori. To što ću ja otići odavde, ne znači da ja bežim, već da imam obaveza kao predsednica odbora, da ne bude da to posle izaziva neke dodatne replike.

Sada ćemo reč dati narodnom poslaniku, kao što je obećano, Zaimu Redžepoviću…

(Miroslav Aleksić: Poslovnik.)

… da u miru, saslušaćemo poslanika, u miru nastavi i završi svoju diskusiju. Izvolite.

(Miroslav Aleksić: Poslovnik.)

ZAIM REDžEPOVIĆ: Hvala vam, nadam se da će konačno opozicija da pusti da može u ovoj Skupštini da govore i ljudi koji nisu u toj opoziciji.

(Miroslav Aleksić: Ne može da pusti. Kad bude dala prvenstvo Poslovniku.)

Ja se nadam da ćemo morati ovo da uredimo, jer nadam se da nije ovo vaš stvar o Bošnjacima, jer malo pre ste govorili neke stvari, nadam se da imate toliko pameti barem da izdržite tih pet minuta na koje imam pravo, a nisam došao da vas pitam da li mogu da ih koristim.

Ja sam iz jednom ozbiljnog, dostojanstvenog naroda došao ovde da predstavljam te građane i da radim da ova zemlja bude bolja. Ako vi mislite da na takav način uradite nešto dobro za ovu zemlju, dobro bi bilo da iskoristite priliku da se malo prokonsultujete između sebe i da vidite zbog čega vi u delu zemlje gde ja živim jedva da možete da skupite 300 glasova svi zajedno.

Što se tiče budžeta, želim da kažem da su jasna i vidljiva tri stuba bez kojih ništa ne bi imalo smisla. Jasno je da postoji intencija da se očuva životni standard građana Republike Srbije i to je jako težak i najvažniji zadatak. U tom kontekstu imamo povećanje penzija, imamo povećanje plata u javnom sektoru, imamo povećanu minimalnu zaradu. Ja sam to na takav način i razumeo, to je sve potrebno da bi smo imali ozbiljan životni standard i da bi napredovali u tom smislu.

Naravno da se može govoriti o tome da li je više novca trebalo uložiti u prosvetu i zdravstvo ili u vojsku, ali zbog toga postoji vlast. Zbog toga su ljudi izabrani da vode zemlju i oni vode računa o tome. U tom delu, dakle mi nemamo primedbi i smatramo da je to dobro.

Drugi stub, infrastrukturni projekti. Jasno je da se ne odustaje od velikih kapitalnih investicija. Nastavlja se rad na auto-putevima i to je nešto što je takođe argument zbog čega ćemo mi podržati ovaj budžet. Jako nam je važno da se sa tim nastavi i to smatramo dobrim stubom ekonomske politike.

Treći stub je energetika i s obzirom na sve okolnosti koje postoje, bilo mi je jako važno i čuo sam to na javnom slušanju da mi zapravo imamo rezerve za nabavku gasa i električne energije. To je presudna informacija, jer vreme koje nailazi ne treba biti nekakav ekspert pa da se predvidi da će biti potrebno da se interveniše i da se dodatno reaguje. Važno je da ćemo mi imati čime da intervenišemo i da reagujemo i to je važno za sve građane Republike Srbije.

U tom kontekstu je budžet uravnotežen i zaslužuje apsolutnu podršku. Bez obzira na teškoće koje su lako predvidive, rast stranih investicija u budućnosti će beležiti rast. To je izuzetno važno i u tom kontekstu želim da kažem da je važno da u budućem periodu neka od velikih investicija završi negde na prostoru od Priboja, Prijepolja, Nove Varoši, Sjenice, preko Tutina do Novog Pazara. Dobro bi bilo da ozbiljan investitor dođe tamo i mi ćemo sa našim prijateljima iz koalicije raditi na tome.

Ne znam da li je vama poznato, ali mi odavno govorimo o tome da je potrebno i neophodno da se nastavi železnička pruga od Raške prema Novom Pazaru. Razgovaraćemo sa svima kojima treba i drago mi je da je ministar Vesić tu i on ima ozbiljna sredstva predviđeno za njegovo ministarstvo i siguran sam da će uraditi mnogo dobrih stvari za prostor o kojem ja govorim, odakle ja dolazim, ali nama je važno da se u dogledno vreme, ako ne sad, onda čim pre, obezbede uslovi da se ta železnička pruga nastavi.

Važno nam je da i recimo u mom Tutinu, odakle ja dolazim, iz rezervi, na osnovu novca kojim raspolaže, recimo Ministarstvo za javna ulaganja, gde se radi o 20 milijardi dinara investicija, trošiće se novac za projekte u prosveti, zdravstvu, sportu, kulturi, nađemo način da deo tog novca završi i napravimo u Tutinu, recimo, jednu halu sportova.

Ne znam da li znate, mi to tamo nemamo, iako se godinama pominje. Tamo imamo i drugih problema. Nemamo sud i tužilaštvo to su sudske jedinice. Problem je i voda za piće. Tamo i banke odlaze, evo Komercijalna banka ide. Pre sedam, osam godina smo imali sedam i više banaka danas imamo dve, a poljoprivrednici uglavnom koriste ove banke i imaće sada problem kako dalje.

PREDSEDAVAJUĆA (Sandra Božić): Molim vas samo pripazite na vreme.

ZAIM REDžEPOVIĆ: Razumeo. Hvala vam.

Dakle, nadam se da ćemo mi zaista sa našim koalicionim partnerima raditi na rešavanju ovih problema, ali vas molim da ubuduće imate više strpljenja kada govorimo, jer mi smo ovde zato što smo mi i Bošnjaci i u svojoj zemlji i dobro bi bilo da to svima bude jasno. Hvala vam.

PREDSEDAVAJUĆA: Zahvaljujem se narodni poslaniče.

Ovde sada ima nekoliko ruku za povredu Poslovnika.

Narodni poslanik Nikola Radosavljević po Poslovniku.

NIKOLA RADOSAVLjEVIĆ: Zahvaljujem predsedavajuća.

Reklamiram član 107. Govornik na sednici Narodne skupštine je dužan da poštuje dostojanstvo Narodne skupštine.

Malopre, ne znam da li ste videli, ali u obraćanju ovde nama narodnim poslanicima sa ove strane, SNS, narodni poslanik Borivoje Novaković je pokazivao unutrašnjost jezike. Znači, to je kršenje člana 107, kršenje dostojanstva Narodne skupštine i zahtevam od vas da mu se izrekne mera. Zahvaljujem.

PREDSEDAVAJUĆA: Narodni poslaniče, smatram da nisam povredila član Poslovnika koji ste citirali s obzirom da sam preuzela predsedavanje od koleginice i taj detalja nisam uočila i svakako da jeste za svoje nedolično ponašanje poslanik Novaković prethodno dobio opomenu.

Dalje, po povredi Poslovnika Miroslav Aleksić.

MIROSLAV ALEKSIĆ: Zahvaljujem predsedavajuća i žao mi je što je vaša koleginica otišla, a evo u stvari Elvira je tu, izvinite, a ipak bežite. Zašto? Sačekajte.

PREDSEDAVAJUĆA: Molim vas da se ne obraćate potpredsednici Skupštine na takav način. Zaista, nije u redu.

MIROSLAV ALEKSIĆ: Ne smete da sačekate? Evo, ja ukazujem na povredu člana 109. Vaša prethodnica, gospođa Elvira Kovač, je izrekla opomenu gospodinu Novakoviću koji niti je govorio, sedeo je mirno na svom mestu, a nije izrekla opomenu Milenku Jovanovu, koji je najbrutalnije uvredio gospodina Novakovića. U mikrofon je to rekao.

(Narodni poslanici SNS dobacuju.)

PREDSEDAVAJUĆA: Gospodine Aleksiću, jel možete vi da ponovite šta je tačno Borislav Novaković rekao, izgovorio, pa prosto da vidimo da li je to …

MIROSLAV ALEKSIĆ: Borislav Novaković nije imao uključen mikrofon, on je sedeo na svom mestu.

PREDSEDAVAJUĆA: Ali, vi ste ga čuli.

MIROSLAV ALEKSIĆ: U mikrofon je govorio gospodin Jovanov.

PREDSEDAVAJUĆA: Vi ste ga čuli, sedite pored njega.

MIROSLAV ALEKSIĆ: Njemu niste izrekli kaznu. Prema tome, pozivam Elviru ili da ovu opomenu koju je izrekla Novakoviću ukine ili da je izrekne i Jovanovu. Dokle više ti različiti aršini?

PREDSEDAVAJUĆA: Administrativni odbor će svakako imati o tome priliku da odlučuje.

MIROSLAV ALEKSIĆ: Kakav Administrativni odbor? Ona je ta koja izdaje opomenu. Vi na Administrativnom odboru kao mašine izglasate sve. Ona je dužna da se stara o primeni Poslovnika.

PREDSEDAVAJUĆA: Jeste. To je učinila. Izrekla je opomenu za nedolično ponašanje.

MIROSLAV ALEKSIĆ: Nije, nije izrekla Milenku Jovanovu ni jednu opomenu. Jel se plašite možda njih? Plašite se sankcija?

PREDSEDAVAJUĆA: Još jednom vas molim, ako mislite da nije bila u pravu, da izgovorite javno ono što je Borislav Novaković izgovorio. Hvala vam najlepše.

Da li želite da se Skupština izjasni? (Da.)

(Srđan Milivojević: Povreda Poslovnika.)

Mislim da je u redu da nastavimo dalje sa sednicom.

Sledeći po prijavi za reč je gospodin Balint Pastor.

Izvolite.

BALINT PASTOR: Gospođo predsedavajuća, dame i gospodo članovi Vlade, gospođo guvernerko Narodne banke, dame i gospodo narodni poslanici, juče je moja koleginica Rozalija Ekres govorila o Predlogu budžeta i rekla je iz kojih razloga će poslanici Poslaničke grupe SVM podržati budžet, Predlog budžeta za narednu godinu, kao i set pratećih zakona, govorila je i o nekim za nas bitnim projektima.

Iskoristio bih mogućnost i vreme poslaničke grupe da govorim o jednom sporazumu koji nije dobio dovoljnu pažnju tokom rasprave, pa bih ja iskoristio nekoliko minuta jer se radi o jednom sporazumu koji će imati veoma, veoma praktične posledice u svojoj primeni.

Radi se o ugovoru između Vlade Republike Srbije i Vlade Mađarske o prijateljskim odnosima i saradnji u oblasti strateškog partnerstva. Ono što smatram vrlo bitnim i što govori o značaju ovog međunarodnog sporazuma jeste da se radi o strateškom partnerstvu i da u ovom trenutku Srbija takav sporazum ima sa svega šest država. To su Italija, Francuska, UAE, Rusija, Kina i Azerbejdžan. Znači, Mađarska je sledeća sedma zemlja sa kojom Srbija ima sporazum o strateškom partnerstvu.

Inače, dve zemlje imaju ukupno potpisana 153 sporazuma. U preambuli se govori o prijateljstvu koje spaja dve države i dva naroda, o dalekosežnim istorijskim i kulturnim vezama koje doprinose stvaranju čvrstog strateškog odnosa i prijateljstva i ovaj ugovor obuhvata ukupno 22 oblast saradnje i radi se o veoma, veoma konkretnim pitanjima.

Poziva se sporazum i na neke bilateralne ugovore koji su prethodili i koji su prethodno bili potpisani, prethodnih godina, odnosno prethodnih decenija.

Što se tiče predmeta sporazuma, o čemu se konkretno radi? Na primer, navešću samo nekoliko oblasti, to je održavanje vojnih grobova i ratnih memorijala, to je oblast evropskih integracija. Kao što znate, Mađarska i premijer Viktor Orban i ministar spoljnih poslova Peter Sijarto uvek govore o potrebi prijema Republike Srbije u punopravno članstvo EU.

Ovaj sporazum govori i o ekonomskoj i tehničkoj saradnji. Govori o pravima srpske manjine u Mađarskoj i mađarske manjine u Srbiji. Govori o velikom značaju procesa istorijskog pomirenja, o kom pitanju sam i ja u nekoliko navrata govorio ovde u ovoj Skupštini i u ovom sazivu, što je postignuto pre devet godina. Govori se o razmatranju potrebne izmene sporazuma o graničnoj kontroli i znamo vrlo dobro kakva je situacija na graničnim prelazima, na drugim graničnim prelazima i da treba raditi u interesu toga da taj granični prelaz, pre svega na Horgošu, bude što prohodniji i kasnije ću govoriti još dve, tri rečenice o tome.

Sporazum govori o saradnji u oblasti zaštite životne sredine, prehrambene industrije, poljoprivrede, naučne i tehnološke saradnje itd.

Ono što smatram bitnim i što je i te kako u vezi i sa budžetom za narednu godinu to je da je Mađarska trenutno treći spoljnotrgovinski partner Republike Srbije odmah iza Nemačke i Kine. Mislim da je to jedan odličan rezultat, pogotovo ako uzmemo u obzir da je Mađarska pre 10 godina bila svega dvanaesti spoljnotrgovinski partner Srbije, 2018. je postala šesti partner, a sada, kao što sam rekao, treći. To je život i iz toga imaju prednost svi građani Republike Srbije, kao i građani Mađarske.

Rekao bih u vezi i budžeta za narednu godinu i ovog sporazuma da se radi o nekim veoma konkretnim projektima, kao što su mađarsko-srpske železnice, izgradnja, odnosno nastavak izgradnje pruge između Budimpešte i Beograda, sada u najskorijoj budućnosti, između Novog Sada i graničnog prelaza Kelebija. Veoma je dobro da je izgrađena pruga između Subotice i Segedina. Namera je da se to nastavi i ka Baji.

Malopre sam spomenuo granični prelaz Horgoš i potrebu prohodnosti. Želeo bih da istaknem i sada govorim o Predlogu budžeta, da se predviđena sredstva za proširenje graničnog prelaza u Horgošu i predviđena su sredstva za izradu tehničko-projekte dokumentacije za proširenje puta Ipsilon kraka, odnosno obilaznice oko Subotice, pa sve do graničnog prelaza Kelebija od petlje Jug Subotica.

Želeo bih da se zahvalim Ministarstvu finansija i Vladi Republike Srbije što je pre nekoliko dana, što su doznačena sredstva za završetak Akva parka na Paliću, 480 miliona i uz tih 230 miliona koje su ranije doznačena, sada je zatvorena finansijska konstrukcija i obezbeđena su sredstva za završetak Akva parka.

I na samom kraju, ako mi dozvolite predsedavajući, još jednu rečenicu u svojstvu predsednika „Grupa prijateljstva“ u Narodnoj skupštini sa Kraljevinom Španijom, želeo bih da govorim o tome da je vrlo dobro što će se ratifikovati i okvirni protokol o finansijskoj i tehničkoj saradnji između Republike Srbije i Kraljevine Španije. Ovaj Sporazum se odnosi na transport, održivu mobilnosti, upravljanje vodom, energetikom, upravljanje čvrstim otpadom, pametne gradove, sanaciju i dekultivaciju, zaštitu životne sredine itd.

Kao što je Mađarska prijateljska zemlja Srbije, tako je i Kraljevina Španije, a te dve zemlje nas podržavaju na svim međunarodnim forumima i mislim da je bitno da se ovde ne govori samo o budžetu koji je svakako najbitnija teme, nego i o potvrđivanju Sporazuma sa ovim prijateljskim zemljama, kakva je Mađarska i Španija. Zahvaljujem.

PREDSEDAVAJUĆA: Zahvaljujem, gospodine Pastor.

Sledeći prijavljeni za reč, Đorđe Pavićević.

Izvolite.

ĐORĐE PAVIĆEVIĆ: Ja bih rekao nekoliko reči o obraćanju predsednice Vlade, koja vidim nije tu, ali pretpostavljam da ostali članovi Vlade uvažavaju i dele njeno mišljenje o tome.

Predsednica Vlade juče je reagujući na govor naše predstavnice Zeleno levog kluba – Ne davimo Beograd, umesto odgovora na pitanje mnogo puta koristila reči, licemeri, licemerje, lažni ekolozi i rekla je da nije znala šta znači reč „grinvošing“ ili kako je ko prevodi, ekomanipulacija, zeleno farbanje, ja bih rekao zeleno krečenje. Možda je najbolji izraz i objasniću zašto je to tako i objasniću zašto je ovo ozelenjavanje budžeta deo je u stvari tog procesa i zašto mi nećemo zbog toga glasati za ovaj budžet, ali najpre o onome što je rekla da mi jesmo nekakvi lažni ekolozi, pri tom je mahala sa nekim malim zelenim papirom, flajerom koji su delile naše kolege i prolivala suze nad drvećem koje je zbog toga odsečeno.

Ja bih joj dao još razloga za plakanje, recimo, evo ovo je deo papira koji mi dobijamo za pripreme ovih sednica, pomnožite to sa 250 puta pa onda ćemo svi zajedno da proplačemo za ovo drveće, a ako dodamo i ono drveće koje se seče za popločavanje, za asfaltiranje, za građenje stambeno poslovnih objekata onda nam ne gine da pola života to radimo.

Ono što je važno, ono što jeste „grinvošing“ jeste nastao izraz koji kao i „vajtvošing“, to znači krečenje, samo što je ovo zeleno. Šta znači da je zeleno? Znači, kada imate nekakvu prljavštinu onda prefarbate umesto u belo, u zeleno, a licemerje povezano sa tim zelenim pranjem ili zelenim mazanjem, jeste ono što stalno slušamo od ove vlasti u pokušaju da nam sluđuje mozak. Pokazaću samo na nekoliko primera. To je kada vlast nas poziva da glasamo za ovaj budžet, a 2015. potpisuje Pariski sporazum o klimatskim promenama, a do danas ne donese nacionalni integrisani plan o energetici i klimi. To je kada predsednik na Kopu 26 recituje Šekspira, vreme je da poslušamo i čujemo plač majke zemlje, a odmah posle toga kaže da mi nećemo ispuniti naš deo obaveza i ostaviti majku zemlju da plače. To je isto kada nam predsednica Vlade na sednici Vlade kaže da su vetro pakovi i solarni paneli intermitentni izvor energije kome je potrebno balansiranje, kako sistem ne bi kolabirao, a danas nas poziva da glasamo za taj zajam. Hvala.

PREDSEDAVAJUĆA: Reč ima ministar Mali.

SINIŠA MALI: Hvala puno.

Poštovani narodni poslanici, poštovani građani Srbije, samo da reagujem na prethodno izlaganje.

Naime, premijerka je jasno obrazložila definiciju licemerstva i šta znači biti licemer i to potkrepila sa više konkretnih primera. Samo ću vas podsetiti takođe da je pred vama danas Predlog zakona o potvrđivanju Sporazuma o zajmu projekta čiste energije i energetske efikasnosti za građane između Republike Srbije i Međunarodne banke za obnovu i razvoj koji za cilj ima meru unapređenja energetske efikasnosti, uvođenje održivog grejanja, ugradnju krovnih solarnih panela kod domaćinstava u jedinicama lokalne samouprave Republike Srbije. dakle, parekselans zakon koji se odnosi na Zelenu agendu, na sve ono što se navodno poslanik koji se javio zalaže, ali interesantno, oni su glasali protiv tog zakona, da se taj zakon ni ne nađe na dnevnom redu. To je po meni definicija licemerja.

Pod broj dva, kaže isti poslanik – mali zeleni papir. Nije mali zeleni papir, bilo je više zelenih papira koji čak se niste ni potrudili da budu na recikliranom papiru, a onda ste danas zbog Šolaka došli sa 10, 20 papira i to u većem obimu, u boji i takođe na ne recikliranom papiru upravo promovišući, šta? Zelenu agendu? Vrednosti koje imate kada je unapređenje životne sredine u Srbiji u pitanju? Pa ne. To je upravo sama definicija licemerja.

Mi ćemo nastaviti sa odgovornom politikom koju vodimo u cilju unapređenja naše životne sredine, u cilju bolje budućnosti za našu decu. Rekordan je budžet za 2023. godinu. Da se vratim na temu kada je u pitanju Ministarstvo građevine i kada je u pitanju Ministarstvo za zaštitu životne sredine, čišćenje starih deponija i izgradnja novih kilometara kanalizacione mreže i fabrika za prečišćavanje otpadnih voda i borba za čistiji vazduh, borba za lepšu i uspešniju Srbiju.

Dakle, vi jeste licemeri. Jasna je definicija tog izraza, a mi ćemo sa druge strane ozbiljno sa činjenicama, sa brojkama, sa aktivnostima, sa delima da se borimo za interese građane Srbije. Hvala puno.

(Đorđe Pavićević: Replika. Spomenuo me je.)

PREDSEDAVAJUĆA: Ali nije vas imenom spomenuo.

(Đorđe Pavićević: Spomenuo me je, rekao je – prethodni govornik.)

Pažljivo sam slušala, nije. Imaćete priliku dalje za replike i povrede Poslovnika.

Reč ima sledeći govornik, narodni poslanik Hadži Milorad Stošić.

HADžI MILORAD STOŠIĆ: Hvala.

Poštovana predsedavajuća, uvaženi predstavnici Vlade, dame i gospodo narodni poslanici, poštovani građani Srbije.

Pred nama je Predlog zakona o budžetu Republike Srbije za 2023. godinu. na samom početku bih istakao da će poslanička grupa Poslanička grupa Partija ujedinjenih penzionera, poljoprivrednika i proletera Srbije PUPS Solidarnost i pravda u danu za glasanje podržati ovaj predlog zakona, kao i ostale predloge sa dnevnog reda.

Paketom zakona koji se nalaze na dnevnom redu današnje sednice mi stvaramo temelje za vođenje ekonomske politike u nastupajućoj 2023. godini. To nikada nije bio jednostavan zadatak ni u nekim relativno mirnim vremenima, a kamoli danas, kada već tri godine imamo izuzetno nepovoljne okolnosti po ekonomske procese, kao što su pandemija korone, rat u Ukrajini, te smanjenu ponudu i svetski rast cena energenata. Još uvek imamo problem sa deficitom budžeta, ali ovim Predlogom budžeta je ipak predviđen na nižem nivou, nego što je to bio slučaj kada su bili usvajani budžeti za prethodne dve, takođe krizne godine.

Ako se ranije moralo više novaca predvideti za davanje vezana za zdravstvo, sada smo došli u situaciji da se više sredstava mora izdvajati za plate i penzije. Mislim da je svakome jasno da su upravo zaposleni u javnom sektoru nažalost morali da pretrpe glavni udar rasta cena energenata i hrane usled rata u Ukrajini koji traje već devet meseci. Svo to vreme njihova primanja su ostala na istom nivou.

Pošto je rebalansom budžeta za 2022. godinu kao urgentna mera usvojeno povećanje visine penzija, sada će se usvajanjem budžeta za nastupajuću godinu steći uslovi da se zaposlenima u javnom sektoru povećaju zarade za 12,5%, a onim zaposlenima u sistemu bezbednosti i svih 25%.

S druge strane, promenama Zakona o PIO i budžetskom sistemu i novim pravilima za usklađivanje penzija u skladu sa rastom plata u javnom sektoru, što je višegodišnje zalaganje „PUPS Tri P“ za formulu „penzije prate plate“, one će za narednu godinu biti uvećane za 12,1%. To nisu mali izdaci, ali imajući u vidu da su penzije u proseku vrlo male, onda je ovaj odnos prema našim najstarijim sugrađanima svakako za poštovanje.

Ti podaci se moraju imati u vidu kada se govori o stabilnosti celokupnog budžetskog sistema, jer da se insistiralo na potpunom ograničenju rasta zarada i penzija mi bi sada deficit sveli na daleko niži nivo koji je bio blizu onom pre izbijanja pandemije. Ipak, u tom smislu je dobro što se u 2023. godini neće dozvoliti isplaćivanje godišnjih i drugih bonusa u javnom sektoru, na osnovu posebnih kolektivnih ugovora, osim, naravno, jubilarnih nagrada i novogodišnjih paketića za decu, što su u osnovi prava iz Zakona o radu.

Planirana sredstva za ove namene paketom zakona stvaraju se na način da se nastoje izbeći mere povećanja poreza koje bi dalje potpirivala inflatorna očekivanja i uticale na rast cena. Država se tu kroz izmene Zakona o porezima na zarade i doprinose za socijalna osiguranja čak i odrekla potencijalnog dela sredstava koja je mogla da ubira, s obzirom da će se neoporezovani cenzus zarade u 2023. godini podići sa 19.000 na 21.712 dinara i da se planira sniženje visine stopa uplate doprinosa za PIO za 1%.

Na ovaj način otvaraju se dodatne mogućnosti za povećanje visine neto isplaćenih plata, a država, iako se kratkoročno odriče potencijalnog dela sredstava, na drugoj strani stvara poboljšanu klimu za poslovanje i otvaranje novih radnih mesta, što bi trebalo da donese i nove dodatne prihode budžetu, bez istovremenog stvaranja inflatornog pritiska.

Što se tiče korisnika sredstava, sa jedne strane imamo određena smanjenja u odnosu na rebalans budžeta, pogotovo onih koja su kod Ministarstva rudarstva i energetike i Republičke direkcije za robne rezerve, koja su bila vezana za nabavku energenata i hrane.

Na drugoj strani, već sam rekao da je opravdano povećanje zarada u bezbedonosnom sektoru, ali je opravdano i značajno povećanje izdavanja za nabavku nove opreme i naoružanja u Ministarstvu odbrane u iznosu od 15 milijardi dinara više, ako se ima u vidu da se u Evropi već vodi rat kome se ne nazire kraj i koji lako može eskalirati u novi svetski sukob.

Što se tiče povećanja budžeta Ministarstva za brigu o selu, kojim rukovodi naš lider Milan Krkobabić, dobro je što je prepoznata važnost da se nastavi sa započetim projektima gde se predviđa ukupno povećanje za oko 93 miliona dinara u odnosu na ovogodišnji rebalans budžeta, što garantuje nastavak započetih projekata revitalizacije života u našim selima.

I pored uvećanja sredstava za 93 miliona, što bi značilo još stotinak novih kuća sa okućnicom za mlade bračne parove koji žele da žive na selu, ipak je dato malo para za ovo ministarstvo imajući u vidu stav predsednika Vučića, stav PUPS-a i Akademijskog odbora za selo SANU, za obnovu sela Srbije u skladu sa Nacionalnim programom za preporod sela Srbije. Od ukupnih prihoda predviđenih budžetom, za Ministarstvo za brigu o selu opredeljeno je milijardu i 448 miliona, što ukupno iznosi oko 0,078% budžeta za narednu godinu.

Iz podataka o realizaciji ovog budžeta može se videti da iako su izvesne stavke rashoda bile u manjem obimu povišene u odnosu na zakonom predviđene, istovremeno smo u praksi imali još viši stepen naplate prihodovne strane u budžet u odnosu na planirane iznose, što znači da je on izvorno bio odmereno i oprezno planiran kada je reč o prihodima, a to nam daje osnov da očekujemo da je na isti način isplaniran i budžet za neradnu godinu.

Pored paketa ekonomskih zakona, posebno bih izdvojio i međunarodni ugovor o dobrosusedskim odnosima sa Mađarskom, koji treba dodatno da produbi i učvrsti dobre odnose sa našim severnim susedom, a u istom pravcu ide i sporazum sa…

(Predsedavajuća: Poštovani narodni poslaniče, privedite kraju, molim vas.)

Još samo dve rečenice.

… Španijom o saradnji u oblasti infrastrukturnih projekata.

Poštovani narodni poslanici, naša poslanička grupa PUPS - Solidarnost i pravda smatra da su ovi predlozi zakona koncipirani tako da omogućavaju nastavak sprovođenja ekonomske politike na dosadašnjim realnim održivim osnovama.

PREDSEDAVAJUĆA: Zahvaljujem se.

Reč ima Danijela Nestorović.

(Radomir Lazović: Replika!)

Gospodine Lazoviću, dopustite gospođi Danijeli da govori.

Izvolite.

RADOMIR LAZOVIĆ: Hvala.

Dakle, hvala za reč, poštovana predsedavajuća. Moram da reklamiram član 104. koji se odnosi upravo na repliku.

Moram nešto da vam kažem, svaki put kada sednete u tu stolicu, vi ili gospođa Elvira, nešto dobro, nešto dečije u meni, možda naivno reći ćete, da mi veru da ćete se ponašati drugačije od gospodina Orlića. Ali, očito me vi vrlo brzo demantujete i od toga nema ništa.

Ljudi, moram nešto da vam kažem, ovde piše da replika postoji, nemojte se praviti da nije tako. Dakle, šta vam je? Šta će da se desi ako vam se odgovori dva minuta na ono što iznosite?

PREDSEDAVAJUĆA: Gospodine Lazoviću, vi i dalje niste savladali Poslovnik o radu Narodne skupštine, očigledno. O replici odlučuje predsedavajući. Nemojte govoriti sa mnom u glas, izreći ću vam opomenu, gospodine Lazoviću.

(Radomir Lazović: Dve minute ne možete da istrpite da neko kaže nešto konkretno i činjenično…)

Gospodine Lazoviću, poštujte Dom Narodne skupštine, o replici odlučuje predsedavajući. Molim vas, vi i dalje pokušavate da potpirujete neku vrstu atmosfere koja nije dostojna Doma Narodne skupštine. Sedite, molim vas, niste nadalje dobili reč, van mikrofona govorite. Vidim da je to samo zadatak koji morate da ispunite.

Izvinite, gospođo narodna poslanice.

Po prijavi za reč, Danijela Nestorović. Izvolite.

DANIJELA NESTOROVIĆ: Poštovani narodni poslanici, poštovani predstavnici Vlade, mi smo se juče izjasnili, a ja ću to ponoviti, prosto da bude jasno, kao što i znate, Poslanički klub „Moramo zajedno“ neće podržati ovakav Predlog zakona o budžetu za 2023. godinu. Razlozi su pre svega sledeći.

Juče smo imali priliku da od premijerke Ane Brnabić dobijemo jedno objašnjenje koje je bilo u najmanju ruku licemerno s njene strane. Zaista, mi ovakav vid raspolaganja državnim sredstvima, a sve u cilju i u priči da će se poboljšati životni standard građana, da će se raditi na poboljšanju životne sredine, da će se povećavati plate, da će se povećavate penzije, sve je to priča i sve je to jedna lepa iluzija koju vi ovde na svakodnevnom nivou plasirate građanima Republike Srbije.

Vrlo dobro znate da prosečni građanin Republike Srbije ne živi u skladu sa standardima, bar onim minimalnim i normalnim standardima koji se podrazumevaju u zemljama EU. Vrlo dobro znate da to povećanje penzija o kome vi pričate, da će sledeće godine biti čak i 12%, ide iz nekakvog Fonda penzijskog i invalidskog osiguranja koji jedva krpi kraj sa krajem svakog meseca da isplati penzije penzionerima.

Takođe, u ovom budžetu se ne priča o tome da će radnicima Fonda za penzijsko i invalidsko osiguranje biti povećane plate i usklađene sa tim vašim nekakvim prosekom zarada, s obzirom da radnici u Fondu penzijskog i invalidskog osiguranja rade za plate od 44.000 dinara.

Ja sam napomenula i na prethodnoj sednici, kada smo pričali o rebalansu budžeta za 2022. godinu, da se tu zapravo ne govori o rebalansu, već o prebacivanju sredstava iz rezervi u određena ministarstva, kako bi se lažno prikazalo da je određeno ministarstvo uštedelo ili napravilo uštedu, a onda sada imamo završni račun nakon rebalansa budžeta za 2021. godinu koji je jasni pokazatelj ovoga o čemu pričam.

Takođe, htela sam da napomenem samo još jednu stvar. Juče sam od jednog poslanika koji pripada vladajućoj koaliciji čula tri vrlo lepe reči koje se odnose na ovaj budžet, a to su: racionalnost, reforma i odgovornost.

Svakako, ovaj budžet da je racionalan – nije. Trošenje državnih sredstava nije racionalno. Ne postoji racionalno objašnjenje za ovakav budžet za 2023. godinu. Da se radi o nekakvim reformama – jasno je svima da ovde reformi nema. Vi samo, praktično, prodajete iluziju da će doći do izvesnog poboljšanja i do izvesnih reformi, a da ćete snositi odgovornost za ovo što radite, to je svakako pitanje trenutka.

Hvala.

PREDSEDAVAJUĆA: Reč ima Siniša Mali.

Izvolite.

SINIŠA MALI: Hvala puno.

Uvaženi narodni poslanici, nekako evo proteklih par nedelja rebalans budžeta, sada budžet, pa smo navikli i na pretnje da će svako od nas snositi neke odgovornosti, posledice. Onda, čitav niz proizvoljnih nekih izjava, neargumentovanih izjava, rekao bih i neznanja, nažalost, ali dobro, to je više do njih, nego do nas. Ekonomija je nešto mnogo ozbiljnije, ekonomska politika je nešto mnogo ozbiljnije.

Ono što jeste rezultat svega ovoga što smo uradili u proteklih par godina, počevši od reformi 2014. godine kada je predsednik Vučić još bio predsednik Vlade, dovelo je do toga da u doba najveće ekonomske krize, krize koja je izazvana i Kovidom 19 i konfliktom u Ukrajini i skokom cene energenata, Srbija dve poslednje godine kumulativno, bude najbrže rastuća ekonomija u Evropi.

Malo pre smo čuli proizvoljnu izjavu – nema reformi, nema ničega, sve je ovo jedna velika iluzija. Ajmo, samo da pogledamo, svaki makroekonomski indikator danas i kakav je bio pre, recimo, 10 godina, pa da uporedimo gde je Srbija danas, a gde je bila pre samo 10 godina. Ako pogledate stopu rasta naše ekonomije, našeg BDP-a, pa mi ćemo prvi put ove godine imati preko 60 milijardi evra vrednosti BDP-a, vrednosti svega što smo proizveli u ovoj godini u našoj zemlji kada saberete i robe i usluge. Znate li kolika je vrednost BDP-a bila pre 10 godina? Bila je 33,7 milijardi.

Dakle, ekonomija je egzaktna nauka. Brojke su egzaktna stvar. Možete lako da uporedite da li je 60,2 veće od 33,7. Jeste za prvi razred matematike, ali valjda su tako nešto uspeli da do sada, nadamo se, i nauče.

Ako pogledamo javni dug u odnosu na BDP, pa pogledajte – danas je taj javni dug 54% u odnosu na BDP. Pedeset i četiri posto u odnosu na BDP, a preuzeli smo i dug koji je bio i 79% u odnosu na BDP. Prosek EU – 94,5%. Juče sam o tome govorio, da se ne ponavljam.

Ako pogledate stopu nezaposlenosti, 2012. godine 25,9%. Nekako svi da ne zapamtimo taj broj, pa da ne zaboravimo. Dakle, svaki četvrti u Srbiji pre samo 10 godina nije imao posla. Danas je stopa nezaposlenosti na istorijski najnižem nivou, 8,9%. U njihovo vreme preko 50% mladih je bilo bez posla, preko 50%, svaki drugi mladi čovek u Srbiji nije imao posao. Od 2008. do 2012. godine izgubljeno je 400.000 radnih mesta, a od 2012. do 2022. godine, poštovani narodni poslanici, poštovani građani Srbije, u Srbiji je otvoreno 440.000 novih radnih mesta. Hajde, da uporedimo cifre tada i da uporedimo cifre sada.

Tada se nije čulo za ulaganja u životnu sredinu. Kao što ste čuli juče i od premijerke, nije bilo ni Zakona o obnovljivim izvorima energije, nije bilo ni novih naučno-tehnoloških parkova, nije bilo ni novih auto-puteva, nije bilo ni novih kliničkih centara, nije bilo ni novih kilometara kanalizacione mreže, nije bilo ni beogradskog metro koji danas gradimo. Nama je vojska bila urušena. Sve što su imali da prodaju do tog trenutka prodali su, a mi danas ulažemo i modernizujemo i našu vojsku. I ulaganje u vojsku imate takođe u budžetu koji je danas pred vama.

Dakle, reforme koje smo mi sproveli, koje potvrđuje i MMF i Svetska banka i sve ostale relevantne međunarodne institucije, naš kreditni rejting koji je samo jedan nivo ispod investicionog rejtinga, pa nikada tako nije bilo. Naše devizne rezerve, tu je i guvernerka Narodne banke, koje su na rekordno visokom nivou, rezerve zlata koje su na rekordno visokom nivou, pa novac na računu koji imamo, 285 milijarde dinara danas, govori o tome koliko odgovorno i pažljivo vodimo našu ekonomsku politiku i koliko se brinemo za naše građane.

Sada, ako ćemo, da završim svoje izlaganje da ne oduzimam mnogo vremena, govorimo o visini plata i visini penzija, pošto je i to bila tema jednog od prethodnih govornika, pa čekajte, 331 evro prosečna plata pre 10 godina i sada prosečna plata, sa ovim povećanjem u decembru ove godine, dakle ovog meseca biće 720 evra. U decembru mesecu naredne godine biće 820 evra, biće prosečna plata. Dali smo obećanje da ćemo do kraja mandata ove Vlade imati 1.000 evra prosečnu platu u Srbiji. Gospodo, u odnosu na vaših 331 evro, kada četvrtina građana Srbije je bila bez posla, čak i ne treba upoređivati.

Kada je penzija u pitanju, u junu mesecu 2012. godine imali ste 8,5 milijardi na računu, a isplata penzija, tada za to vam je trebalo 40 milijardi, ni za penzije tog meseca 2012. godine niste imali novca. Ne ponovilo se, a danas su penzije bezbedne, rastu iz godine u godinu. Imamo povećanje od 9% za naše najstarije sugrađane od 1. novembra ove godine, dodatnih 12,1% od 1. januara naredne godine. Nikada veće povećanje procentualno za naše najstarije sugrađane.

Gospodo, to je moj odgovor za sve vas. Tako se vodi odgovorna ekonomska politika kada čuvate svaki makroekonomski pokazatelj, makroekonomsku stabilnost, finansijsku stabilnost, javne finansije, a iz godine u godinu povećavate životni standard građana Srbije, povećavate plate, povećavate penzije, ulažete u kapitalne projekte i u životnu sredinu i u sve ostalo što je važno za budućnost naše dece.

Hvala puno.

PREDSEDAVAJUĆA: Zahvaljujem potpredsedniku Vlade i ministru finansija, gospodinu Siniši Malom.

Poštovani narodni poslanici, saglasno članu 27. i članu 87. stavovi 2. i 3. Poslovnika Narodne skupštine, obaveštavam vas da ćemo danas raditi i posle 18.00 časova zbog potrebe da Narodna skupština donese akte iz dnevnog reda ove sednice.

Gospodin Nikola Selaković je sledeći po prijavi.

Izvolite, gospodine ministre.

NIKOLA SELAKOVIĆ: Zahvaljujem.

Uvažena potpredsednice, dame i gospodo narodni poslanici, poštovani građani Srbije, kada neko izrekne nešto što je elementarna neistina i možda rezultat nepoznavanja stanja u određenoj oblasti, onda smo u obavezi da se javimo i da repliciramo na to. Ovde je rečeno da mi nikada više nego sada dotiramo Republički fond penzijsko invalidskog osiguranja, da je cela ta priča o rastu penzija apsolutno neistinita. Ja sam ovde doneo nešto što ću vam pokazati i molim ako je moguće da se uveliča. Dakle, ko ne vidi može da i da priđe nije nikakav problem, mogu posle i da vam dam. Hajte, slobodno, izvolite, da naučite nešto. Evo, možete i da fotografišete, ovo treba da imate svakako.

I, da vidite, 2012. godine, poštovani građani Srbije, ovo je dobro, ovo treba da pogledate, da pročitate, da vam se greške više, početničke, ne ponavljaju. Dakle, 2012. godine iz budžeta Republike Srbije finansiran je deficit Republičkog fonda penzijsko invalidskog osiguranja sa 43,4%. Dakle, 43.4% novca za penzije naših građana je išlo direktno iz budžeta, jedva nešto više od polovine je uspevao fond sam kroz naplatu doprinosa da finansira. Dakle, to je bilo 2012. godine kada je sveden bilans jedne štetočinske vlasti koja je uništavala Srbiju ekonomski, društveno, u svakom pogledu. Godine 2021. koja je okončana godina, zato govorim o tome, taj deficit je sa 43,4% sveden na 11,5%. Znači sa 43,4% na 11,5% uz jednu ozbiljnu razliku, 2012. godine taj deficit koji smo pokrivali iznosio je 6,4% našeg BDP, tu imate ovu drugu tabelu, danas, to je 1,3% .

Kako je bilo moguće doći do toga? Evo, jedne druge tabele, vrlo korisne, poštovani građani Srbije. Ovde možete da vidite od 2001. godine, pa do danas odnos broja korisnika penzije i broja osiguranika. Kada pogledate da smo 2012. godine, na jednog penzionera imali 1,5% znači, jedan i po osiguranik je dolazio na jednog penzionera, to znači da smo na dva penzionera imali tri zaposlena, tri zaposlena na dvoje penzionera. Danas je to povećano na jedan prema 1,7. Znači, sada već imamo skoro tri i po zaposlena na dvoje penzionera. U apsolutnim brojevima podaci za septembar mesec 2022. godine, imali smo 1.647.909 penzionera, i zaposlenih 2.766.034. Eto, građanima Srbije odakle dolazimo do povećanja penzija.

Ovaj današnji zakon, jedan od, dakle, Predlog zakona o izmenama Zakona o penzijskom i invalidskom osiguranju, samo ide onim putem kojim smo krenuli već od novembra meseca kada smo prvi put povećali penzije za 9%.

Sada idemo i sa novom metodologijom koja će omogućiti građanima Srbije, najstarijim građanima, onima koji su ovu zemlju gradili i stvarali, onima koji zaslužuju stabilnost i sigurnost u primanju penzija, što pre 10 godina nije postojalo, jer ako ste pre 10 godina imali osam i po milijardi za isplatu penzija u jednom mesecu, a 40 milijardi je bilo potrebno da se izdvoji u tom istom mesecu, a danas imate u potpunosti onoliko koliko je potrebno. Danas je to, dame i gospodo narodni poslanici i uvaženi građani Srbije, nešto više od 58 milijardi mesečno.

Samo pogledajte ovo. Onda smo imali više penzionera za koje je bilo potrebno da se izdvoji 40 milijardi u mesec dana, danas imate manji broj penzionera i izdvajamo 58,8 milijardi, i izdvajaćemo i više. Ovde govorim o mesečnom izdvajanju iz Fonda penzijskog i invalidskog osiguranja za isplatu penzija.

Da bi građani mogli da razumeju i da shvate šta to znači i u njihovim budžetima, daću vam jedan konkretan primer. Dakle, prosečna penzija u avgustu mesecu je bila 30.952,00 dinara, u januaru mesecu 2023. godine, zahvaljujući ozbiljnoj ekonomskoj politici Vlade Srbije, predsednika Srbije, onoga što smo uspeli da uradimo nakon godina uvođenja reda u državu, ta prosečna penzija će sa 30.952,00 dinara doći na iznos od 37.820,00 dinara.

Da li je to još uvek malo? Jeste. Ja sam dete penzionera. Mnogi od nas ovde imaju roditelje penzionere. Da li je to malo? Nije dovoljno. Da li je to mnogo veće od onoga što smo imali pre 10 godina, i u realnom i u nominalnom iznosu? Apsolutno je tako.

Još jedan važna stvar. Tada ste mogli da imate u statistici koliku god hoćete penziju, ali niste znali da li ćete je sutra primiti. Danas građani Srbije imaju sigurnost, naši najstariji da će penziju dobiti, a sa novim čekom.

(Aleksandar Jovanović: Nemaju za lekove.)

Hajde da pogledamo i listu lekova koji su bili dostupni pre deset godina.

PREDSEDAVAJUĆA: Bez dobacivanja i vikanja. Molim vas da se udostojite. Izlazite i ulazite u salu Narodne skupštine sa namerom da napravite nered svaki put. Molim vas da se upristojite.

(Aleksandar Jovanović: Nemojte da me molite.)

PREDSEDAVAJUĆI: Dobićete opomenu, bez molbe.

(Aleksandar Jovanović: Koga obmanjujete vi?)

(Milenko Jovanov: Šta se dereš?)

Nastavite ministre.

NIKOLA SELAKOVIĆ: Dakle, da li danas građani Srbije, naši najstariji, naši penzioneri imaju veću sigurnost u to da će dobiti svoju penziju? Da imaju je. Da li idemo sa politikom u kojoj ćemo tu penziju dovesti na nivo od 430 evra? Da dovešćemo je do tog nivoa, samo ozbiljnom, odgovornom politikom, a ta politika je danas pred vama, dame i gospodo narodni poslanici i građani Srbije oličena upravo i u ovom Predlogu budžeta i u ovom paketu zakona o kojima se danas raspravlja, a jedan od najvažnijih zakona za naše najstarije, svakako jeste i Zakon o izmenama Zakona o penzijskom i invalidskom osiguranju.

Uveren sam da ćemo držeći se ovakve ozbiljne, odgovorne fiskalne politike biti u prilici da smanjujemo deficit u Republičkom fondu za penzijsko i invalidsko osiguranje i da našim najstarijim, ne samo obezbedimo veću sigurnost, jer ona je sada na zavidnom nivou, već i veće penzije.

Hvala na pažnji.

PREDSEDAVAJUĆA: Zahvaljujem se ministru Selakoviću.

Drago mi je što su vas svi ovako pomno slušali, jer sam sigurna da su imali iz ovih podataka i iz onoga što ste izgovorili šta i da nauče.

Sledeća po prijavi za reč je narodna poslanica Jasmina Karanac.

Izvolite.

JASMINA KARANAC: Hvala, potpredsednice.

Poštovani članovi Vlade, koleginice i kolege narodni poslanici, na samom početku svog izlaganja o budžetu, želim da istaknem jednu vrlo važnu činjenicu, a to je da je budžet u Skupštinu stigao na vreme, odnosno, da je ispoštovan budžetski kalendar.

Analizirajući predlog budžeta vidimo da je njegov osnovni cilj da se ublaže posledice energetske krize, da se sačuva privredni rast i razvoj i da se očuva socijalna sigurnost. Zato će poslanička grupa Socijaldemokratske partije Srbije podržati ovaj predlog.

Budžet za 2023. godinu je optimalan. On je u skladu sa prioritetima Vlade Srbije. Kada to kažem mislim na projektovana sredstva u državnoj kasi koja omogućavaju da Vlada nastavi sa svim započetim projektima i da započne neke nove.

Budući da su za nama tri teške krizne godine, a čeka nas takođe neizvestan period u osnovi ovog budžeta je očuvanje životnog standarda, nastavak investicija i rešavanje energetske situacije.

Budžetski prihodi planirani za 2023. godinu iznose 15,8 milijardi evra, što je za 7,8% više u odnosu na budžet za 2022. godinu i to je pokazatelj stabilne ekonomije, odnosno otpornosti naše ekonomije na globalnu krizu.

Ovaj budžet smanjuje deficit sa 3,9% BDP koliko je iznosio u ovoj godini, na 3,3%, i on je prihvativ ako uzmemo u obzir činjenicu da je država planirala 1,2 milijardu evra za intervencije u energetskom sektoru, odnosno obezbeđivanje dovoljne količine gasa i struje za privredu i domaćinstva.

Ako se pažljivo analizira možemo uočiti da su i prihodi i rashodi konzervativno planirani, odnosno da ima osnova za uštede, tj. smanjenje budžetskog deficita tokom godine.

Jedan od stubova budžeta je kako je i ministar finansija rekao – ulaganje u javne investicije. Kao član Odbora za infrastrukturu moram da izrazim zadovoljstvo što je ovim budžetom za te namene planirano više od četiri milijarde evra.

Ta sredstva opredeljena su za nastavak izgradnje auto-puteva, pruge od Novog Sada do Mađarske, izgradnju kliničkih centara ali i ulaganje u zaštitu životne sredine kroz izgradnju komunalne infrastrukture, odnosno kanalizacione mreže, kao i fabrika za prečišćavanje otpadnih voda.

Takođe, sa ovog razdela predviđena su ulaganja i u nauku, odnosno izgradnju novih i proširenje postojećih naučno-tehnoloških parkova. Ulaganje u javne investicije podržao je i Fiskalni savet koji je rekao da je izgradnja infrastrukture glavna poluga za pokretanje privrednog rasta.

Ono što je nama iz Socijaldemokratske partije Srbije važno i što se podudara sa jednom od naših temeljnih vrednosti je da je predloženi budžet, pre svega socijalno odgovoran i da kroz brigu za životni standard predstavlja politiku uvažavanja potrebe građana.

Budžetom je jasno iskazana podrška u oblasti socijalne zaštite i ona se ogleda kroz planirana sredstva u iznosu od 3,6 milijardi evra, što je više od 20% od ukupno planiranih rashoda u budžetu.

Iz ovih sredstava finansiraće se povećanje penzija i država na ovaj način iskazuje brigu prema penzionerima, jer je ovo vid zaštite kupovne moći naših najstarijih sugrađana, odnosno smanjenje uticaja inflacije na život penzionera. Zatim, brigu prema energetski ugroženim kupcima koji nisu u stanju da plate pun iznos računa za utrošenu energiju, što će ići na teret budžeta.

Ovim Predlogom budžeta predviđeno je i povećanje plata u iznosu od 12,5%, počev od 1. januara, a sve kao način ublažavanja i prevazilaženja posledica poskupljenja i rasta inflacije.

Mi socijaldemokrate podržavamo ove mere i smatram da su one i ekonomski opravdane i finansijski održive. Takođe, podržavamo i to što je država na sebe preuzela teret poreskih olakšica za poslodavce koje se ogledaju u povećanju neoporezivog dela sa 19.300 dinara na 21.000, što će poslodavcima pomoći da se lakše nose sa posledicama krize.

Razmišljalo se i o poljoprivrednicima. Budžetom je predviđeno više novca za poljoprivredu. Iznos sredstava za iduću godinu biće za oko 26% veći u odnosu na ovu i to je, iako još uvek nedovoljno, jako važno jer su zbog suše i velikih troškova ulaganja cene đubriva, goriva, repromaterijala u 2022. godini poljoprivrednici ostvarili znatno niže prinose. Ohrabruje to što je od ukupnog budžeta od 655 miliona evra, čak 585 predviđeno sa subvencije.

Ono što bih još izdvojila je opredeljenje Vlade da poveća investiciju u sektoru turizma. Ovim budžetom predviđeno je više od 800 miliona dinara za izgradnju turističke infrastrukture, što je za oko 20% više u odnosu na prethodni budžet.

Ovo su opravdana ulaganja i prilikom planiranja budžeta ne treba gubiti iz vida činjenicu da je turizam grana koja značajno podiže BDP i doprinosi celokupnom ekonomskom rastu zemlje, što se pokazalo i u vreme pandemije.

Nadam se da ćemo kroz ovu raspravu doći do konačnog dokumenta koji će omogućiti da se Srbija na adekvatan način suoči sa svim izazovima koji nam je donela kriza i kroz nju prođe sa što manje štetnih efekata.

Zahvaljujem.

PREDSEDAVAJUĆA: Zahvaljujem narodnoj poslanici Jasmini Karanac.

Sledeća po prijavi za reč je Dragana Rakić.

DRAGANA RAKIĆ: Juče je Ana Brnabić svoju odbranu budžeta započela pričom o reciklaži papira. Toj temi se nekoliko puta vraćala u toku svog jučerašnjeg izlaganja, a o recikliranju papira čuli smo i od Siniše Malog.

Građani treba da znaju da nije problem četrdesetak letaka koji su na ovom nerecikliranom papiru ovde juče podeljeni nama narodnim poslanicima. Pravi problem jeste zašto vi inicijativu koju je potpisalo 40 hiljada građana ne stavljate na dnevni red. Zašto se u Narodnoj skupštini ne razgovara o rudarenju litijuma i bora?

Šta to krijete od građana Srbije? Čega se stidite? Od letaka na nerecikliranom papiru mnogo je opasnije što vi reciklirate ono što ne sme da se reciklira. Vi reciklirate političke kadrove iz nekih bivših vremena. Sve što nije valjalo u različitim političkim strankama od devedesetih do danas, danas se nalazi u SNS. Sve ste ih reciklirali.

Ta vaša reciklaža će nas, građane Srbije, mnogo više koštati, nego što se ovaj letak štampao na nerecikliranom papiru. Evo, pogledajte ko danas sedi u Vladi? Tu sedi reciklirani ministar Siniša Mali, koji je deo svake vlasti od 2000. godine.

PREDSEDAVAJUĆA: Molim vas samo bez vređanja.

DRAGANA RAKIĆ: On se svojoj ženi hvalio da je rušio zgrade u Savamali. O tome je svedočila njegova bivša supruga Marija Mali, a kada ne ruši kuće po Savamali, on šta radi? Psuje majku nama ovde narodnim poslanicima. O tome mogu ja lično da svedočim. Znači, dokazano lažni doktor nauka, plagijator i kradljivac intelektualne imovine Siniša Mali…

PREDSEDAVAJUĆA: Ja sam vas zamolila bez ličnih uvreda. Upristojite se. Najzad je vreme da shvatite da ste u Domu Narodne skupštine, molim vas.

DRAGANA RAKIĆ: Siniša Mali bi mogao, umesto što nam deli lekcije licemerstvu, da nam objasni odakle mu novac za kupovinu 24 luksuzna apartmana u Bugarskoj i zašto mu pobogu treba 45 bankovskih računa.

Evo, ja pitam građane Srbije zašto će jednom poštenom čoveku 45 računa u bankama, osim ako nešto ne želi da sakrije i da mulja?

Takođe, ovde vidim još jednog recikliranog ministra, a to je Goran Vesić. I sama predsednica Vlade… (Isključen mikrofon.)

PREDSEDAVAJUĆA: Gospođo Rakić, ja ću vas sada u ovom trenutku prekinuti, iako sam vrlo parlamentarna i pokušavam da vam obezbedim svo vreme, ali vi nikako ne poštujete ono što smo se ovde svi dogovorili i obavezali na to kada smo potpisali zakletvu.

Ja vas molim, bez ličnih stavova i uvreda. Pre svega uvreda.

Da li možemo da nastavimo bez toga? Da li možemo ljudski da nastavimo parlamentarno da razgovaramo?

(Dragana Rakić: Možemo da nastavimo.)

Prijavite se još jednom za reč.

DRAGANA RAKIĆ: Ana Brnabić je takođe bila u vlasti od 2000. godine. i sama je javno priznala da je bila glasač Demokratske stranke. tada nije morala da slika svoj glasački listić zajedno sa ličnom kartom.

Takođe, još jedan od članova bivših vlasti Mlađan Dinkić je danas ponovo u vlasti. Njega je lično izabrao Aleksandar Vučić da mu bude finansijski savetnik i zato ja vas pitam kada govorite o tome da ste 2012. godine zatekli praznu državnu kasu, prosto, moram da vas pitam, pobogu, pa zašto ste upravo uzeli ljude koji su se brinuli o toj državnoj kasi do 2012. godine? Vi ste ponovo angažovali i Sinišu Malog i Gorana Vesića i Mlađana Dinkića. Da li je ovo definicija licemerstva, pitam ja vas?

Gospodina ministra Malog bih pitala koga danas planira da iseli da bi napravio mesta za svoje prijatelje investitore? Da li je istina da se ovih dana iseljavaju deca sa smetnjama u razvoju iz dnevnog boravka u Rumi, da se ta deca iz centra Rume sele u šumu, van naseljenog mesta, da bi se oslobodila parcela u centru Rume na kojoj bi investitori bliski lokalnoj SNS mogli da zidaju svoje zgrade? To je vaša politika – deca u šumu, a investitori u centar. Vaša politika je – privatni interes investitora na prvom mestu, a ne interesi građana i dece. Zato poslanici Demokratske stranke neće glasati za ovaj budžet. Decu vam nećemo oprostiti.

PREDSEDAVAJUĆA: Gospodin Jovanov, replika.

MILENKO JOVANOV: Ja moram da kažem da imam čast sada da uđem u polemiku sa nekim ko nam se predstavio kao lider te stranke nedavno pre dva dana na sednici Administrativnog odbora, da je to liderka te stranke. Ima pomoćnika koji je na mestu predsednika, ali to je verovatno nebitno.

Niti se ko reciklira, niti se…

(Narodni poslanik Srđan Milivojević dobacuje s mesta.)

A što dobacujete odmah? Nisam ni počeo, a vi ste već počeli.

(Srđan Milivojević: Ne razumemo vas.)

Zato ja vas razumem i znam tačno šta vam treba.

PREDSEDAVAJUĆA: Bez dobacivanja, molim vas.

MILENKO JOVANOV: I dalje poziv za zagrljaj i ljubav stoji. Ljubav i zagrljaj ćete uvek dobiti od nas, za razliku od onih koji samo koriste stanje u kome ste. Mi vas zaista volimo.

Ono što jeste poenta to je da mi je drago da imam priliku da polemišem sa nekim ko je lider te organizacije. Ono što mi je, takođe, drago to je da sam prošao mnogo bolje od, recimo, Vide Ognjenović, pošto je Vida Ognjenović taj reciklirani kadar koga su najurili iz te stranke, kao što su najurili kompletnu omladinu iz te stranke kada nije glasala onako kako su oni zamislili, kao što su najurili sve živo i na kraju je pala knjiga na tri slova i sada vidimo kako to izgleda.

(Narodni poslanik Srđan Milivojević dobacuje s mesta.)

Izvolite?

PREDSEDAVAJUĆA: Ja vas sada stvarno molim, znači, bez dobacivanja. Budite toliko parlamentarni da morate da saslušate sagovornika.

MILENKO JOVANOV: Ne, morate razgovetnije. Ne čujem vas.

Ja nemam problem i ovako da polemišemo. To je u redu.

Ja volim kada elita pokaže kako zamišlja elitnu raspravu. To je odlično. Nemojte da ih ometate u tome. Neka pokažu kako elita izgleda, posebno kada to radi onaj ko je najinteligentniji, najobrazovaniji, najelokvetniji, najsposobniji predstavnik te elite, a to je kolega koji upravo dobacuje.

(Narodni poslanik Srđan Milivojević dobacuje s mesta.)

Naravno da ne možete da uzvratite jer ste vi toliko dominantni da ja vama ne mogu ni da se približim.

Dakle, izbacili ste iz stranke sve da biste ostavili vas nekoliko. Podelili ste poslaničke mandate i sada ste zadovoljni, a sada već tražite sa kim ćete u novu koaliciju, ko će ponovo da vas prevede preko cenzusa, pošto oni koji su to na prethodnim izborima uradili ne pada im na pamet da ponove takvu grešku.

I vi nama držite lekcije o tome kako treba da uredimo našu stranku? Malo vam je to previše. Što bi rekao naš narod: mnogo je mačku goveđa glava. Mnogo je mačku goveđa glava.

Što se tiče svega ostalog, ponovo koristite mrtve, koristite decu, koristite sve žive ne biste li…

(Dragana Rakić: Vi koristite mrtve.)

Koji mrtav čovek je glasao za nas? Kako se zove? Koje ime i prezime taj čovek nosi? Dajte, recite.

(Dragana Rakić: Hiljade su u pitanju. Hiljadu mrtvih glasa za vas.)

A, hiljade mrtvih glasaju za nas!

Znači, opet lupetate napamet, po običaju. Samo nemojte da vičete i pretite, sve ostalo je u redu.

(Predsedavajuća: Samo pripazite na vreme. Znam da su vas prekidali, zato sam vam obezbedila dodatno vreme, ali završavajte.)

Hvala vam na tome što imate razumevanja, nije nikakav problem.

(Srđan Milivojević: Častite ga sa pet minuta.)

Evo, opet nastavljate.

Ja ću završiti za dva minuta, ali, kako bih vam rekao, kao u fudbalu, imate onu nadoknadu vremena.

(Nebojša Cakić: Između tri ili dva.)

Evo i Cakić, šta je problem? Što me prekidate? Hoćete o vama da pričam? Hoću, samo se pripremite, jedva čekam.

Nema nikakvih problema, ovakvu polemiku možemo do ujutru da vodimo, zato što ovako, na ovaj način, građani imaju priliku da vide koliko izmišljaju i koliko lažu kada govore kako ih neko ometa, kako ne može da se govori. Evo, ljudi sada imaju prilike da vide ko ne može da govori i zbog koga ne može da govori i zašto ja ne mogu dva minuta da izgovorim za dva minuta, nego tri minuta i 52 sekunde pokušavam da kažem ono što je trebalo da kažem u dva minuta. A to je zato što mi se stalno dobacuje, zato što se stalno postavljaju nova pitanja.

Ja vam se draga moja, genijalna gospodo, od srca zahvaljujem na tome što ste demonstrirali građanima ko je taj koji pravi haos u Skupštini.

PREDSEDAVAJUĆA: Zahvaljujem se gospodine Jovanov.

Reč ima Siniša Mali.

SINIŠA MALI: Hvala puno.

Poštovani narodni poslanici, poštovani građani Srbije, kada god nemate argumenata, onda neko od nas krene i da vređa. Ono što je meni važno, nije važno, neka vređaju koliko god hoće, što izgleda da je i opozicija shvatila da je današnja tema, a to je budžet, u stvari tema o kojoj nema šta da se kaže.

Dakle, očigledno je povećanje plata koje smo isplanirali i predložili u ovom budžetu od 12,5% sasvim odgovarajuće, oni se slažu, iako je u njihovo vreme prosečna plata bila samo 331 evro. Sa ovim povećanjem u decembru naredne godine, prosečna plata biće 820 evra. Dakle, približavamo se onom planu i cilju koji smo definisali, odnosno predsednik Vučić, da će prosečna plata do kraja mandata ove Vlade biti hiljadu evra. To je važna, možda i najvažnija, vest za građane Srbije.

Kada je penzija u pitanju, ovde u Predlogu budžeta za 2023. godinu imate povećanje penzija od 12,1%. Očigledno se i opozicija slaže sa time, a opet da iskoristim priliku da podsetim da nisu imali pre deset godina, dok su bili na vlasti, ni para da plate tu jednu mesečnu penziju. Od 2008. do 2010. godine ukupno je izgubljeno ljudi, ostalo je bez posla, porodice ostale bez posla, 340 hiljada, a mi smo u poslednjih 10 godina stvorili, kreirali, otvorili 440 hiljada novih radnih mesta. Istorijski najniža stopa nezaposlenosti, poštovani građani Srbije, je danas, 8,9%. I to je visoko i svakog dana se borimo za nove fabrike, za nova radna mesta, ali u odnosu na njihovih 25,9%, kada je svaki četvrti građanin u Srbiji bio bez posla, to je neuporedivo bolje.

Da se zapitamo onda zašto u to njihovo vreme nije izgrađena nijedna nova bolnica? Mi smo samo, kada je kovid u pitanju, u protekle dve godine izgradili tri potpuno nove kovid bolnice, izgradili Klinički centar u Nišu, prvu fazu izgradnje Kliničkog centra u Beogradu, Klinički centar Srbija, desetine bolnica, zdravstvenih ustanova, opštih bolnica, izgrađeno, rekonstruisano, izgrađeni centri za socijalni rad, škole, vrtići, kilometri i kilometri novih puteva.

Zašto ne govore o tome kako su oni, eto, izgradili „Miloš Veliki“? Pa, zato što ga nisu izgradili. A planirali su i kretali su u fazama i u delovima da ga grade više puta, pa je došao neki Vučić i to je napravio i obećanje koje je dao ispunio. Sada se svi brže-bolje voze auto-putem do Čačka, a tada ga nije ni bilo. Zašto nisu oni uradili Istočni i Južni krak Koridora 10? Nisu znali, nisu umeli, nisu hteli. Neki ko je sa njima u koaliciji je tada prihodovao 619 miliona evra u svoj privatni džep. Kako je to moguće? O tome niko ne priča.

Jutros kada su dizali papire, bilo je – evo, Šolak protestuje, ne znam šta mu je danas, pa protestujmo i mi, šta da radimo kad smo na platnom spisku.

Dakle, poštovani građani Srbije, neka vređaju i ako vređaju mene i ako vređaju članove Vlade, govorim u njihovo ime, nemamo mi nikakvih problema, pošto oni argumenata nemaju. Mi barem ne teramo ljude u kućice kao što oni rade.

Ono što je meni važno jeste da ćemo svaki trenutak, svaki dan, da se borimo za interese građana Srbije, a vi imate priliku da vidite razliku između nas i razliku između njih. Nama su važne penzije, plate, auto-putevi, bolnice, škole, njima je samo do vređanja i do psovanja. Hvala puno.

PREDSEDAVAJUĆA: Zahvaljujem ministru Malom.

Reč ima ministar Goran Vesić. Izvolite.

(Narodna poslanica Dragana Rakić dobacuje.)

Molim poslanicu Rakić da ne dobacuje.

GORAN VESIĆ: Kao što ste, poštovane narodne poslanice i narodni poslanici, mogli da primetite, ovde ima poslanika koji nisu reč progovorili o budžetu. Njih budžet ne interesuje, njima je nevažno ko će dobiti povećanje penzija, ko će dobiti povećanje plate. Njima je nevažno šta ćemo uraditi iz budžeta. Njima je potpuno nevažno da li će se završiti obilaznica oko Beograda u junu naredne godine. Njima je nevažno da li će se završiti brza saobraćajnica između Surčina i Novog Beograda u martu ove godine. Njima je nevažno da li će se završiti auto-put Sremska Rača-Kuzmin. Njima je nevažno da li će se raditi Fruškogorski koridor. Njima je nevažno da li će se graditi Moravski koridor.

To su stvari koje njih ne interesuju, zato što oni nikada to nisu radili, zato što je njihova politika vređanje i zato što je njihova politika blaćenje drugih ljudi.

Zato danas kada pričamo o budžetu za narednu godinu, umesto da pričamo o drugim predlozima, da li neko predlaže da može nešto drugo da se uradi, mi slušamo vređanje i onda je to razlog zbog čega su tu gde su i zbog čega nikada, hvala Bogu, ne mogu da odlučuju o budžetu.

Kako izgleda budžet za infrastrukturu ove godine? To je rekla premijerka u svom uvodnom ekspozeu. Ove godine Srbije izdvaja 423 milijarde 900 miliona dinara za kapitalne projekte, za razvoj infrastrukture. To je 3,6 milijardi evra. toliko izdvajamo za projekte infrastrukture.

Godine 2011, u budžetu za 2011. godinu za razvoj infrastrukture je bilo izdvojene 32 milijarde dinara ili 305 miliona evra. Te godine je za razvoj infrastrukture potrošeno 275 miliona evra. U periodu od 2008. do 2012. godine utrošeno je za razvoj infrastrukture u Srbiji 1,2 milijardi evra. Znači, mi samo ove godine ulažemo 3,6 milijardi evra, ulažemo tri puta više nego što su oni uložili u periodu od 2008. do 2012. godine. Toliko njih interesuju građani Srbije. Toliko ih interesuje da li će građani Trstenika ili Kraljeva ili Kruševca ili Požege imati vezu auto-putem do Beograda. Toliko ih interesuje da li će Novi Pazar biti vezan sa brzom saobraćajnicom preko Raške do Kraljeva. Toliko ih to ne interesuje, jer da ih interesovalo mogli su to da rade, a nisu radili. Nisu radili ništa od ovih projekata.

Da li se sećate kako su izgledale pruge do 2012. godine? Danas imamo brzu prugu između Beograda i Novog Sada. U ovom budžetu za koji vi glasate predviđen je završetak brze pruge do Subotice, do 2025. godine. Kada naši mađarski partneri budu završili svoj deo pruge, 2025. godine ići ćemo vozom brzine 200 na sat od Beograda do Budimpešte. U ovom budžetu nalazi se projektovanje pruge od Beograda do Niša, takođe brze pruge. Ako bude sve kako treba, a o tome pričamo sa EU, to gospodin Mali zna bolje od mene zato što pregovara o tome sa EU, imaćemo 2028. godine brzu prugu od Niša do Budimpešte, a onda nastavak do Preševa.

Malo pre me je jedan poslanik iz Novog Pazara pitao u vezi pruge Novi Pazar-Raška. Predviđena je u ovom budžetu rekonstrukcija 150 kilometara pruge Stalać-Kraljevo-Rudnica, a odatle da se nastavi pruga do Raške.

Nije predviđeno tih dvadesetak kilometara kroz rekonstrukciju, ali predviđeno je ovih 150 kilometara, kao što je predviđena i rekonstrukcija pruge Valjevo – Vrbnica, a to znači da ćemo imati, pošto smo uradili već rekonstrukciju pruge Resnik – Valjevo, novih 270 kilometara će imati rekonstruisanu prugu Beograd – Bar, bar sa srpske strane. To je sve predviđeno ovim budžetom.

Kao što, moram da kažem, kroz ovaj budžet možemo da vidimo kako izgledaju projekti i postrojenja za preradu i prečišćavanje otpadnih voda u Srbiji, kao što možete da vidite ukupno se gradi 6.095 kilometara kanalizacije na 110 lokalnih samouprava, na 211 lokacija, eleno su naši kineski partneri, plavo je ono što radimo sa Nemačkom razvojnom bankom KfW, što ste inače na prošloj sednici prihvatili, ono što je ljubičasto, to je ono što radimo sa EU kroz IPA 2017, IPA 2020, pa 2023, a ono što je plavo, to radimo sa Razvojnom bankom Saveta Evrope.

Pogledajte kako izgleda Srbija i koliko građana pokrivamo kanalizacijom. Pa, što to nisu uradili oni koji vređaju, ali jel bilo zabranjeno da se gradi kanalizacija? Jel neko bio po turu ako gradite kanalizaciju? Nego ih nije interesovalo, baš ih je bilo briga da li ovi ljudi imaju kanalizaciju, jer oni kanalizaciju imaju i zato nastavljamo da radimo.

Ova druga mapa pokazuje koliko radimo postrojenja za upravljanje čvrstim komunalnim otpadom, za tri miliona 400.000 ljudi i to je sve predviđeno ovim budžetom ili se kroz ovaj budžet stvaraju preduslovi da se radi u nekim od narednih budžeta i to je politika koju vodimo.

To je budžet o kome mi danas ovde raspravljamo i zaista uvek smo spremni da čujemo svaku kritiku, da možda nismo predvideli neki projekat, da nešto možemo da uradimo brže, da nešto možda nije urađeno dovoljno dobro i o tome uvek možemo da pričamo. Samo, hajdemo da pričamo o onome što je život građana Srbije, hajdemo da ne pričamo samo o uvredama, pošto ako jedino što znate da kažete o budžetu, a da su to uvrede, onda vas ne interesuje budućnost građana Srbije. Ne interesuje vas kako će građanke i građani Srbije da žive.

Hajdemo da razgovaramo o tome i kako možemo našu zemlju da razvijemo bolje, jer sve što smo ovde čuli, to su bili da u ovoj Vladi postoje reciklirani kadrovi. Pa, hvala Bogu, ima ko da vas reciklira, pošto vi niste nikakvi kadrovi, ni reciklirani ni neki drugi, pošto vas nikad niko nije hteo, a ono što je najvažnije narod vas nikad nije hteo i niste u stanju da uradite ništa i niste u stanju da ponudite građanima Srbije bilo šta.

Pošto nisam čuo nijednu primedbu na budžet, pošto očigledno o budžetu se nije raspravljalo, ja pretpostavljam da će se sada glasati za ovaj budžet i da ćete glasati za sve ove projekte, jer ko glasa protiv budžeta, glasa protiv svih ovih projekata i to građanke i građani Srbije treba da znaju. Ko bude glasao protiv ovog budžeta glasa protiv „Moravskog koridora“, glasa protiv „Fruškogorskog koridora“, glasa protiv brze pruge do Subotice, glasa protiv Sremska – Rača – Kuzmin autoput, glasa protiv puta Požega – Boljare, glasa protiv autoputa Požega – Kotroman. Glasa protiv svih ovih infrastrukturnih projekata i treba jasno da građani vide ko je za razvoj Srbije, a ko je za politikanstvo.

PREDSEDAVAJUĆA: Zahvaljujem, ministru Vesiću.

Sledeći po prijavi za reč je Vojislav Vujić. Izvolite.

(Zoran Lutovac: Poslovnik.)

VOJISLAV VUJIĆ: Hvala vam, uvažena predsedavajuća.

Ja bih da pozovem kolege iz pozicije i opozicije da se potrudimo svi zajedno da malo čuvamo dostojanstvo ove Skupštine.

Svi se žalimo da je gledanost mala, ali gledanost neće da bude veća ako nastavimo u nekom svađalačkom tonu, zato bih da zamolim sve da se vratimo na temu.

Poslanička grupa JS će podržati i glasati za ovaj budžet. Ja imam potrebu da poželim svim građanima Srbije i svima nama ovde prisutnima da ovaj budžet za 2023. godinu pre svega potrošimo u miru. Ja sam siguran da će ovaj budžet odgovoriti svim izazovima vremena u kome se nalazimo, pre svega mislim na energetsku krizu, mislim na povećanje cena bitnih sirovina koje se dalje prenose i na povećanje svih cena u maloprodaji.

Ono što sigurno primećujem i to bih voleo da, pre svega ministar finansija i njegovi saradnici shvate, a da se i oni potrude da ovo primete, da ne rastu cene u našim marketima samo zato što su poskupeli energenti i samo zato što su poskupele sirovine. Te cene ne rastu ni zato što su povećane trgovačke marže. Pre svega, mislim na maloprodajne marže.

Te cene rastu zato što postoje i neki ljudi koji se između kupca i proizvođača toliko ugrade da to prevazilazi i cene sirovina i cene energenata. To je isto kada poljoprivrednom proizvođaču, kako bi predsednik moje poslaničke grupe JS, Dragan Marković Palma, rekao – gospodinu seljaku koji je ozbiljno namuči da proizvede sve ono što poljoprivrednik na selu može da proizvede, a onda se pojave neki nakupci, prekupci i mešetari koji se tako dobro organizuju da ne dozvole seljaku, poljoprivrednom proizvođaču da proda cenu onako, robu po ceni kako bi on hteo.

Zato tražim od vas, pre svega, ministre finansija, da se preko inspekcijskih službi potrudite da ove mešetare nekako sklonimo i da umanjimo njihovo delovanje. To je isto bila situacija kao kada smo u vremenu pandemije imali onih koji su maržirali cenu tada zaštitnih maski koje su svima bila neophodne za po dve hiljade procenata. Znači, ne 50, ne 100, nego dve hiljade procenata. Ja sam o tome pričao na odboru i žao mi je što zbog toga niko nije odgovarao.

Da ne skrećem puno sa teme, vraćam se na budžet, to je ono što je najbitnije, a u budžetu su uvek bitne činjenice. Ono što je činjenica, to je da na računu imamo skoro 300 milijardi, kako je rekao ministar finansija, da imamo devizne rezerve koje su preko 18 milijardi evra, da imamo zalihe zlata koje su 38,5 tona. Što se mene tiče, ja mislim da o budžetu više ne treba da se priča.

Neko kaže – zadužujemo se. Da, zadužujemo se, zato što u okolnostima i pod stalnom pretnjom terorista sa Kosova mi moramo da imamo značajna sredstva spremna da ukoliko bude potrebe, a to niko ne želi, možemo da reagujemo.

Stopa nezaposlenosti je nikad manja. Ono što ste ovih dana, ministre, apostrofirali, a to je rast životnog standarda, investicije neće da stanu, velika ulaganja u sektor energetike itd. Niko ne pita odakle nam najjeftinija cena struje. Nije cena struje sama od sebe najjeftinija u Evropi, to je morao neko da se potrudi da takva situacija bude na terenu.

Poruka svima, bez obzira na to, je da moramo više da štedimo. Kad to kažem, ne mislim na građane. Siguran sam da u javnom sektoru postoji još dosta prostora da može da se štedi. Zato apelujem na sve vas koji ste u izvršnoj vlasti da takvu poruku pošaljete javnom sektoru.

Kada pričamo o uštedama, Dragan Marković Palma je rekao – nemojte nikada da kritikujete, ovo šaljem poruku opoziciji, ako nemate predlog da date bar jednu dobru ideju šta može da se uradi. Evo, ja kao član Odbora za finansije, primetio sam, zadnjih deset godina pričam o tome i molim ovu Vladu da to ozbiljno razmotri, razne agencije, razne komisije i razne institucije čije mi finansijske planove usvajamo plaćaju poslovni prostor.

To se ne meri u desetinama miliona dinara. To se meri u stotinama miliona dinara. To tako traje već nekih 13, 14, 13, 12 godina. Ja vas molim da nađete neki prostor koji se ne koristi, da li je to u privredi ili bilo gde i da jednostavno te institucije tamo smestimo. Siguran sam da takvih prostora ima. A i da nema, nije problem, za toliku uštedu vredi i da napravimo takav prostor.

Moram da pohvalim, iako imam vrlo malo vremena i reprogramiranje kredita za poljoprivrednike zbog velike suše koja je bila i to je odlična stvar koju radi Ministarstvo poljoprivrede. Morate da budete istrajni i u isplati subvencija za sve poljoprivrednike koji su već i prošle i ove godine podneli zahteve. Video sam da su u budžetu sredstva povećana. Očekujemo da će to da se desi.

I vrapcima sam dosadio, ali svima vama ne samo ministru finansija šaljem jednu poruku, molbu, jedno od nas iz Vrnjačke Banje da trenažni vaterpolo centar koji smo započeli da gradimo gde smo i mi kao grad uložili dva miliona evra, gde je predsednik Aleksandar Vučić omogućio da dođemo do bazena koji su iz Arene preseljeni u Vrnjačku Banju. Mi nemamo snagu da to uradimo sami.

Dosta velikih investicija se radi, svakako podržavamo i molimo vas da nađete malo prostora da nam pomognete da to nacionalno pitanje zajednički rešimo. Još jedanput, pošto nemam više vremena, moram da ostavim i kolegama, ponavljam, Poslanička grupa JS će svakako glasati za ovaj budžet. Hvala.

PREDSEDAVAJUĆA: Sledeći po prijavi za reč narodni poslanik Đorđe Stanković.

ĐORĐE STANKOVIĆ: Hvala puno.

Poštovani poslanici, poštovani ministri, poštovana potpredsednice Skupštine, najvažniji zakon koji usvajamo svake godine jeste Zakon o budžetu i ja smatram da je ovde važno da se priča i o manama ovog zakona.

Znači, mislim da je ipak licemerno reći da ko ne glasa za ovaj budžet, on ne glasa za sve projekte koji se u njemu nalaze. Ima ovaj budžet neke dobre stvari, ali verujte mi ima jednu veliku manu, a to je da regionalno sredstva nisu podeljena.

U ovom budžetu takođe ima puno suvišnih možda davanja kao što je kancelarija Tome Nikolića, kao što je izgradnja nekog Kluba poslanika, kao što je na kraju krajeva i uzimanje nekih bespotrebnih kredita. Postoje krediti koji se takođe uzimaju za grad Beograd, a to je i Metro, to je i nacionalni stadion. Metro je u ovom slučaju milijardu evra, nacionalni stadion je trenutno označen kroz 540 miliona, verovatno će dostići daleko veću cifru. To su u suštini neke cifre koje dobija Beograd u ovom slučaju ili možemo da kažemo određeni deo Srbije, ali ne i jug, istok ili zapad.

U ovom slučaju takođe imamo i Vojvodinu koja ima jedan regionalni budžet, koja je na kraju krajeva već evo decenijama tu i zato se i brže razvija nego ostatak Srbije.

Dokaz za ovako nešto jeste iseljavanje konkretno iz juga Srbije i to je nešto što trebamo da sprečimo. Kako ćemo da sprečimo? Pa tako što ćemo uvesti, po mom mišljenju, regionalne budžete gde bi se i jugu Srbije, ali i ostalim delovima kroz određene kapitalne projekte pomagalo i na taj način bi se oni razvijali daleko brže nego što se razvijaju sada.

Naravno reći ćete mi da je tu i železnica, da je tu i autoput. Vidite ne žive se od autoputa, a on jeste jedan važan segment za svaki grad, ali jednostavno i u te gradove treba ulagati, a ti budžeti koje gradovi sada imaju su zaista jako mali naročito posle ove inflacije i svega što se dešava.

Ono što je konkretno moj predlog jeste da u ovom slučaju bi mogao jedan budžet od 500 miliona evra da se odvoji za jug Srbije i to je baš taj nacionalni stadion. Ja vam garantujem da bi u roku od godinu dana jug Srbije doživeo preporod i to ne bi bilo vezano samo za Niš. To bi bilo vezano i za Vranje i za Leskovac i za Prokuplje i za Aleksinac i za bilo koji grad koji je verujte mi odavno zapušten.

Smatram da bi u tom slučaju i ti kapitalni projekti zadržali te ljude u Srbiji, odnosno bolje rečeno, ne bih naterali da dolaze u Beograd da se sele negde van granica naše zemlje, ali bi između ostalog, na kraju krajeva, i taj život bio poboljšan u tim gradovima.

Važno mi je da napomenem da za ovo treba da se bore svi poslanici, znači svi poslanici koji su iz unutrašnjosti Srbije, a ne samo, da kažem, da ovo bude stav opozicije. Smatram da bi se svako na taj način borio baš za svoje mesto iz kog je došao.

Na kraju krajeva, evo gospodine Vesiću, i vi ste, ako se ne varam, iz Kraljeva. Tako da smatram da i vi treba da se zalažete za ovaj regionalni budžet.

Hvala puno i o amandmanima ću govoriti nešto detaljnije o ovome.

PREDSEDAVAJUĆA: Sledeća po prijavi za reč potpredsednica Narodne skupštine i predsednica Poslaničke grupe Socijalista, gospođa Snežana Paunović.

Izvolite.

SNEŽANA PAUNOVIĆ: Zahvaljujem se koleginice Božić.

Uvaženi članovi Vlade Republike Srbije, ima nas u Srbiji koji smo skloni da se bavimo svim poslovima osim onim za koji smo plaćeni i kojim bi trebalo, te se unapred izvinjavam građanima Srbije što ću ipak govoriti o Poslaničkog grupi Dveri koja trenutno nije u sali. Valjda za njih nije radni dan.

Svakako ću govoriti i o rebalansu budžeta, ali sam jutros imala čast da budem edukovana šta znači patriotizam i kako se on reflektuje u odnosu na kolege poslanike ili konkretno na potpredsednicu koja je sticajem okolnosti predsedavala juče i nijednom jedinom rečju nije uvredila bilo koga u sali.

Skloni tome da budemo čak i režiseri, iako među nama ima profesionalaca, pa se ja lično ne bi usudila, napravljen je mini filmić o nepravdi nanetoj poslaničkoj grupi u kome sam ja onako slatko isečena i pretvorena u neku zlu vešticu, što nije strašno. Ali je strašno ako u diskusiji o budžetu čujemo da je štrajk prosvetnih radnika na teret ministra prosvete zato što je poraslo nasilje među maloletnicima kao opasku i zamerku ovoj Vladi, premijerki koja je juče bila ovde, ako čujemo da je ulaganjem u put Niš – Merdare trasiramo neki put prema velikoj Albaniji i sve to kažemo zato što smo patriote bazično i sve drugo nas vređa, evo mog velikog zadovoljstva, da ne pričam u prazno, onda najmanje što očekujem jeste da od pristalica ove poslaničke grupe dobijem tako sjajno obaveštenja kakva su me probudila jutros.

Izvinjavam se građanima Srbije i vama, a tipično je za socijaliste, jer zaista nemamo manir da vređamo apsolutno nikoga u bilo kom trenutku, sada kada budem citirala to će zvučati vrlo ružno.

Kažu između ostalog da sam – Vučkova kučka. Kolega Jovanov, ako slučajno imate dilemu ko je Vučko, citiram – tapšite budale dok ona prima platu i u Peći i u Beogradu i pomaže Vučiću psihopati da rasprodaju Srbiju. Jedan od.

Drugi kaže – kučko, ti podržavaš ustašicu i isključuješ mikrofon pravom Srbinu iz Srbije, i neću dalje da čitam.

Prvo, na moje veliko zadovoljstvo, u ovoj sali sedi čovek koji je moj zemlja, čovek koji nosi velike zasluge zato što su Košare odbranjene, general Ljubinko Đurković i zna da u tom malom gradu ispod Prokletija, a ja sam dođoš tačno iz Peći, nikada nisu živele kučke. Nije da nismo umele da ugrizemo, ali za vrat, a ne za nogu i ne reagujem ja danas kao kučka. Imuna sam ja na – neću da kažem. Ono što je karakteristično za čist patriotizam u Srbiji.

Danas reagujem svesna jednog momenta koji nosim onako kao bol u duši već dvadeset i nešto godina, seća se verovatno dobar procenat vas, kada su krenule kolone sa KiM jedini grad u koji nisu mogli da uđu odlukom Velimira Ilića bio je Čačak. Ti dođoši tada tamo nisu mogli. Ti dođoši danas ne mogu tamo. Ovi dođoši poput mene koji su manje patriote od ovih koji me zovu kučkom očigledno ne mogu da budu u parlamentu.

Da li ja treba da zaslužim poštovanje na način što ću početi da koristim taj rečnik? Neću. Da li treba da objasnim da čak iako napravimo paralelu, iako, da vam kažem nešto, mogla bih ja i da verujem da nema greške kolega jer nisu oni izgovorili ove laži, to će, pretpostavljam, biti odbrana, ali jesu pristalice motivisane jednim kratim filmićem iz skupštinske sale, pa sada iako pripadam Vučku, pod znacima navoda, onda uopšte nije prirodno da i po toj životinjskoj gradaciji budem kučka. Morala bih da budem makar vučica.

I svaki naredni put, kada dođemo do faze da opominjemo našu decu, opominjemo ministra prosvete, kako ne radi dovoljno dobro, ima štrajk prosvetnih radnika zbog nasilja među decom. Ja vas pitam – odakle bazično kreće? Iz parlament Srbije, gospodo.

Pod lažnim izgovorom borbe za Kosovo i Metohiju, ja nisam raseljeno lice, ja sam dođoš. Urede nalik ovima koje sam jutros pročitala, sam dobila i posle one sednice o Kosovu i Metohiji, ali iz redova pristalica Aljbina Kurtija, i jedne i druge su mi na ponos, ali su moja obaveza i kao čoveka i kao potpredsednice Skupštine da ovo kažem naglas.

Kada govorimo o budžetu, rekli smo juče na pres konferenciji ono što mislimo, razvojni je, socijalno odgovoran, tretira sve infrastrukturne projekte. Imala sam čak i pitanje – da li je prirodno da u kriznoj godini prioritet bude nacionalni stadion? Da. jeste. I u ratnim godina Srbija mora da gleda napred, a ne u kriznim. Verovali smo da ova to neće biti, kada smo pokušavali da se izborimo sa kornom. Kao što vidite, nema uticaja da možemo da planiramo, kako će na svetskom nivou izgledati sve krize koje mogu da se dogode, tako da će o detaljima budžeta o kojima se moram, priznati, ozbiljnu diskusiju spremila i ja, ali sam onda došla do faze da moram da objasnim kojoj životinjskoj vrsti pripadam, ako me već neko ne doživljava kao čoveka. Onda sam sebi pojela vreme za diskusiju o budžetu i ostalim tačkama, ali neću pojesti vreme svojim kolegama koji treba da govore posle mene, sigurna sam detaljnije o svemu onome što sadrži budžet, sigurna sam sa još intenzivnijim osvrtom od onoga koji je imao ovlašćeni predstavnik poslaničke grupe, magistar Dejan Radenković.

Rekli smo već da ćemo svakako glasati za ovaj budžet i svakako mi mislimo da smo dovoljno velike patriote koje imaju svest da deo sredstava iz budžeta ulože u put Niš – Merdare. Nije to put ka Albaniji, nego zaustavljanje velike Albanije. A, kada budem sa predsednikom Vučićem rasprodala celu ovu Srbiju, koju od nas brane ovako kvalitetno na „fejsbuku“, „instagramu“ i ostalim društvenim mrežama, onda ću doći da građanima Srbije još i kažem – izvini. Ali, mi ta prodaja toliko teško ide da čak nikada nisam probala ni ono u čemu su neki profesionalci, da prodajem maglu u skupštinskoj sali, a to je isplativ posao, ali vredi svega 1,5 do 3%. Hvala vam.

PREDSEDAVAJUĆA: Zahvaljujem.

Boško Obradović, po replici? (Da.)

BOŠKO OBRADOVIĆ: Hvala gospođo predsedavajuća.

Poštovane kolege narodni poslanici, poštovani građani Srbije, hvala pre svega na ovoj prilici da iznesemo i svoj ugao onoga što se nažalost juče desilo ovde u Domu Narodne skupštine.

Najčešće u toj vrsti incidenata i sukoba nema nevinih, odnosno za tu vrstu sukoba je uvek potrebno dvoje. Istina, mi nismo imali toliko primedbi na predsedavanje uvažene koleginice Snežane Paunović u tom trenutku, izuzev za najvažniju stvar koja jeste bila primedba, a to je zašto nije opomenula predsednika Vlade Republike Srbije Anu Brnabić koja je jednu političku organizaciju u Srbiji, jedan poslanički klub, narodne poslanike Srpskog pokreta Dveri nazvala neofašističkim pokretom, što je za svakog Srbina, priznaćete i sami da ste tako nazvani, verovatno jedna od najvećih mogućih uvreda.

Međutim, onda je usledilo što je usledilo, naša reakcija. Neki pokušaj odbrane naše časti i naravno intervencija predsednika Narodne skupštine Vladimira Orlića, koji nije bio u sali, praktično je preoteo predsedavanje gospođi Paunović, krenuo sa opomenama, kaznama i administriranjem u nečemu u čemu nije učestvovao, u čemu ne zna kako je do toga došlo i samo se da tako kažem, napravio veći problem nakon njegovog uključenja.

Nemam problem da pomognem da mi iz parlamenta počnemo da šaljemo neke druge slike u javnost. Ako smo mi iz Dveri problem, evo da mi uradimo šta treba, da se izvinimo kome treba, da promenimo svoje ponašanje, ali dozvolite, to nije jednosmerni proces. Često je vladajuća većina ona koja gazi, ponižava, vređa, kleveće, opstruiše rad, ne dozvoljava reč, ne dozvoljava repliku, ne dozvoljava dopunske tačke dnevnog reda, sve smo to juče imali, nepotrebno. Znači, vi ste većina, imate svu moć ovog sveta, zašto gušite to malo opozicije koja ima tako malo prostora da se čuje.

U tom smislu rekao bih da je ovo jedan konstruktivan predlog da shvati vladajuća većina da je ona snažnija i jača i da vaši udarci mnogo više bole, nego naši i da mi nekada moramo da se branimo, jer branimo i svoju čast, a u ovom slučaju čast Srbije, jer mi smo potomci srpskih antifašista, mi smo antifašistički pokret Srpski pokret Dveri i uvek smo se borili protiv nacizma i fašizma.

Molim vas da nas niko više nikada ne vređa na taj način.

PREDSEDAVAJUĆA: Drago mi je što ste zaključili da bi trebalo da se izvinite premijerki za situaciju od juče.

Reč ima Snežana Paunović, pravo na repliku.

SNEŽANA PAUNOVIĆ: Dobro je bilo čuti ovakvu repliku, međutim, ja koja sam predsedavala i na čije predsedavanje nema primedbi, ipak sam bila dovoljno veliki motiv da ta mreža pristalica krene na ovakav vid obračuna.

Ono na šta želim da skrenem pažnju zašto nisam prekinula premijerku Srbije, pre svega čini mi se, a i u tom filmu se vidi da premijerka Ana Brnabić nije rekla da se radi o neofašističkom pokretu, već da je ideologija takva. Na to je imala dobacivanje iz poslaničkih klupa koje mogu da citiram, juče nisam danas hoću – šta ti imaš da kome kažeš ustaška lezbejko. Zato sam isključila mikrofon, zato sam prekinula takav vidi komunikacije.

Ne mislim da imamo prava da u naboju sopstvenih emocija kažemo kada smo povređeni sve ono što možemo, a i ja sam danas verovatno mogla da kažem više od onoga što ste čuli i bezobraznije od onoga što ste čuli i da za to imam potpuno opravdanje.

Dakle, čak i ako je reagovala premijerka Srbije Ana Brnabić, reagovala je na nebrojano mnogo postova na društvenim mrežama, mini filmove o njenom ličnom statusu, opredeljenju ili čemu god hoćete. Tako da kada krenemo da budemo uvređeni, onda prvo moramo da shvatimo čime smo to izazvali.

Potpuno se slažem, sve je dvosmerno, ali moramo biti racionalni kada probamo da odredimo koji smer je prvi. Samo to je suština moje priče. Biće mi beskrajno drago ako ova moja današnja diskusija na uštrb rasprave o budžetu Republike Srbije doprinese makar tome da odavde ne budemo motiv za bilo koji vid nasilja na ulici, u školi, u prevozu, u prodavnici ili gde god se nađemo. Hvala.

` PREDSEDAVAJUĆA: Gospodine Obradoviću, jel možemo da se dogovorimo, još jedna vaša replika, pravo gospođi Paunović da vam replicira i da završimo ovaj krug replika?

(Snežana Paunović: Zašto replika?)

Pominjali ste ga.

(Snežana Paunović: Koga?)

Gospodina Obradovića.

(Snežana Paunović: Nijednog trenutka, ali dobro.)

BOŠKO OBRADOVIĆ: Hvala predsedavajuća.

Uvažiću apsolutno vaš predlog i smatram da je krajnje korektno kada dobijemo mogućnost za repliku. Nama je dovoljno dva minuta da na neki način objasnimo svoj ugao. Građani će onda procenjivati.

Pre svega, veoma mi je neprijatno i naravno ne bih želeo da je bilo koji pristalica iz Srpskog pokreta Dveri uvredio koleginicu Snežanu Paunović na bilo koji način, bilo gde, pa i na tim nesrećnim društvenim mrežama. Svi smo žrtve nenormalnih kleveta i uvreda na društvenim mrežama. Evo pozivam svakoga od vas da ovog trenutka uđe na moj „tviter“ nalog, na bilo koju objavu koja se tiče politike i ne tiče politike, videćete 90% uvreda je od pristalica SNS. Nažalost, društvene mreže su se pretvorile u to i možemo svi zajedno možda da probamo da damo neki drugi primer svemu tome.

U krajnjem, Ministarstvo za državnu upravu i lokalnu samoupravu je odgovorilo na naš upit u svoje vreme da li u programu „Dveri“ ima elemenata bilo čega spornog ili protivzakonitog. Odgovorili su nam, što je bio jedini mogući odgovor, da ne bismo bili mogući registrovani kao politička stranka da je ikada bilo šta sporno.

Dakle, prosto malo da vodimo računa, sve to pogađa, kao što i mi vodimo računa i trudimo se da se ne bavimo tuđim porodicama, da ne ulazimo u privatnost, da kada napadamo, pod znacima navoda, kritikujemo načelno šta je loše kod vlasti i šta bismo mi uradili da smo na mestu vlasti. Hvala vam na ovoj mogućnosti.

PREDSEDAVAJUĆA: Završili smo sa krugom replika.

Sledeća po prijavi za reč je Gorica Gajić.

Izvolite.

GORICA GAJIĆ: Hvala, predsedavajuća.

Poštovane koleginice i kolege poslanici, poštovani članovi Vlade, da malo pojednostavim ovu priču o budžetu, jer šta je budžet, nego na prihodnoj strani projektovani prihodi od poreza, akciza, carina i ostalih neporeskih prihoda.

Naravno da ste u ovoj godini, odnosno za 2023. godinu planirali te prihode samo za nekih 11% više nego što su bili predviđeni u 2022. godini. Taman onoliko koliko je otprilike iznosila inflacija u vreme kada ste ovaj budžet ovako doneli, što znači da ovi prihodi nisu realni, već su inflatorni. Ko puni budžet Republike Srbije? Pune ga građani i puni ga privreda.

Što se tiče rashodne strane, to je zbir troškova direktnih i indirektnih budžetskih korisnika koje oni u nekim budžetskim rokovima dostavljaju. To se sintetizuje u jedan sveobuhvatni budžet za 2023. godinu i, naravno, tu su kapitalne investicije i izvori za finansiranje tih kapitalnih investicija.

Juče je premijerka rekla i posebno podvukla da se za sledeću godinu izdvaja, to je sada i gospodin Vesić rekao, 423 milijarde dinara za kapitalne investicije. To je uredu. Ja bih volela da sve ove kapitalne investicije, ne verujem ko to ne bi voleo, da sve to u 2023. godini realizujemo. Sve je to što je pobrojano juče i što ste vi danas rekli i što stoji u ovom Predlogu zakona Srbiji potrebno.

Ali, moramo, ako to vi nećete da kažete, da kažemo mi da smo članom 3, tj. da ste članom 3. ovog Predloga zakona predvideli mogućnost da se Republika Srbija zaduži, odnosno da garancije za 2,3 milijarde evra i u poglavlju B da može da odobri programske i projektne zajmove za još 725 miliona dolara i 30 milijardi evra. Znači, mi smo otvorili vrata da se 90% svih ovih kapitalnih investicija finansira iz kredita i zajmova.

Nije to problem, ako su ti krediti i zajmovi povoljni, ako su kamatne stope povoljne, jer većina država nema, što bi naš narod rekao – naše pare, da ovako krupne investicione projekte iznesemo. Ali, ono što svi treba da znamo, to će platiti i vratiti građani Srbije, svi mi ovde kao pojedinci i građani Srbije. To neće platiti ni vratiti niko od nas kao poslanik, niti niko od vas kao ministar.

Da se osvrnem samo na dve, tri stavke koje su mi bitne da ih istaknem.

Kolega Tomašević je rekao i još neko od kolega i koleginica – gospodo, lokalne samouprave deset godina već dobijaju samo kroz nenamenske transfere oko 33 milijarde dinara. Kako će male i siromašne opštine uspeti da podignu, odnosno da plate uvećane plate za 12,5%, da kupe preskupe energente, da završe svoje lokalne infrastrukturne projekte, a nemaju novca ni da budu sufinansijeri zajedno sa resornim ministarstvima? Ja ne znam. Verujte mi, krajnje je vreme da se lokalnim samoupravama poveća iznos, jer verujem da neće moći više ni kredite da uzimaju jer su prezaduženi.

Naravno, ja bih kao poslanik iz Svilajnca volela da je u ovom spisku kapitalnih investicija i most i obilaznica na Moravi. Nadam se da će to biti u neki godinama koje dolaze.

Gospodine Selakoviću, izašao je ministar Selaković, što se tiče ulaganja u socijalnu zaštitu, na razdelu kod Ministarstva za rad, zapošljavanje, boračka i socijalna pitanja, u onom članu 5. gde su kapitalni izdaci, stoje samo dve stavke u iznosu od 738 miliona i to za implementaciju informacionog sistema SOZIS i za informacioni sistem socijalna karta.

Ja sam do pre tri meseca bila direktor Centra za socijalni rad i krenuli smo sa tim SOZIS-om, ali, gospodo, ako su samo to kapitalne investicije, a ja bih zamolila ministra Selakovića da krene po Srbiji, da vidi u kakvom su nam stanju centri za socijalni rad i druge socijalne ustanove i da vidi da prvo sredimo one zgrade. Mi u Svilajncu nemamo ni našu zgradu, sve prokišnjava, instalacije su dotrajale. Nismo protiv digitalizacije ovih sistema, pogotovo ovako složenog sistema, ali dajte prvo da uradimo neke temelje. Odvojeno je samo 200 miliona za zgrade i objekte, odnosno 20 miliona za zgrade, a 140 miliona za opremu i to u onom razdelu 30.

Na kraju, još samo kod poljoprivrede, budžet za agrarna plaćanja je uvećan od 62 na 65 milijardi. Što se tiče direktnih plaćanja poljoprivrednicima, on sada iznosi po ovom budžetu 58 milijardi dinara, a iznosio je 46. To je sada negde oko 2,9% od poreskih prihoda. Kada bude taj iznos na nivou 5% poreskih prihoda, tada ćemo biti zadovoljni i mi, a naročito poljoprivredni proizvođači za svoje subvencije. Hvala lepo.

PREDSEDAVAJUĆA: Sledeći po prijavi je prof. dr Jahja Fehratović.

Izvolite.

JAHJA FEHRATOVIĆ: Hvala, uvažena predsedavajuća.

Poštovani ministri, poštovani narodni poslanici, današnja rasprava nije krenula u onom smeru u kom bi trebala krenuti i svi smo bili izloženi određenim neprijatnostima. Ja sam pokušavao da tražim razloge zbog čega je to tako, zašto da iskoristim ovo vreme koje imamo za kvalitetne rasprave o onome što je na dnevnom redu i jedan od razloga je i ovaj da je Predlog budžeta zapravo smešten u preko hiljadu strana i da to treba iščitati da biste mogli kvalitetno govoriti o tom predlogu. Onda je lakše praviti performanse umesto da govorite o onome što zaista trebate govoriti.

Naravno, to ne ide u prilog nikome od nas i mi kao narodni poslanici moramo imati odgovornost za sve ono što se dešava u ovom domu. Ja ću kazati da će poslanici Stranke pravde i pomirenja podržati ovaj predlog budžeta i iskoristiti priliku da ukažu na neke važne stvari koje se nalaze u budžetu, a isto tako da iniciraju možda neke bitne stvari koje treba doraditi ili na koje treba baciti posebno svetlo.

Svedoci smo da nije nimalo jednostavna i laka situacija u kojoj se nalazimo, ni u državi ni u regionu, kao i da je svaka pomoć u investiranje, svaka pomoć u ono što znači budućnost građana Republike Srbije jako važna. U ovom smislu posebno je važno da te takve intervencije krenu prema onim mestima ili područjima koja su decenijama bila izolirana i koja kao takva nemaju jednake uvijete kao centralni prostori države.

Ne sme se dogoditi, kao što se događalo do sada, da samo prilikom elementarnih nepogoda imamo intervencije države, a hvala svakako ministrima koji su došli u Novi Pazar i u Tutin i iskazali zaista spremnost države da pomogne ono što nas je zadesilo prilikom ovih poslednjih poplava. Treba, kao što je sad u ovom budžetu, investirati da se takve stvari ne događaju u budućnosti, tj. treba investirati u ove kapitalne strateške projekte. U tom pogledu, mi svakako podržavamo ovaj budžet i zbog investiranja u obrazovne projekte poput, zaboravljamo izdvajanja za najmoderniju školu koja se gradi u Sjenici.

Isto tako kažemo da treba još mnogo ulagati i u obrazovanje. Ono što smo govorili na Odboru za obrazovanje, da isto tako mnogo više treba povesti računa i o vaspitnoj dimenziji obrazovnog sistema jer smo kao društvo na to isto tako pozvani u svakom smislu.

Važno nam je da se uleže i u kulturu. Važno nam je da se izdvaja što više sredstava za kulturu. Nismo baš zadovoljni ovim što je izdvojeno, ali smo svesni da je to jedino moguće u ovom trenutku.

Važno nam je sve ono što se radi u zdravstvu. Naše društvo je prošlo kroz jedan izuzetno težak period. Ministarstvo zdravlja, zaista to se mora reći, je iskazalo najveću ozbiljnost i svako ulaganje u zdravstvo, u ove najznačajnije bolnice, kliničke centre je nešto što će uvek imati podršku svih nas koji dolazimo iz unutrašnjosti. Posebno naglašavam Klinički centar, bolnicu „Tiršova“, Institut za majku i dete, jer smo mi kao građani, kao roditelji najčešće upućeni na ove institucije i svako izdvajanje za bilo šta u tom pravcu nas radu. Takođe nas raduje izgradnja bolničkog Kliničkog centra u Novom Pazaru i kao što nas raduje da ćemo konačno kao građani Republike Srbije moći da se lečimo i na našem prostoru, a to je, složićete se, nešto što utiče na sve nas i što će nam pomoći, ako Bog da, da još normalnije živimo i da još više budemo privrženi ideji pomirenja i ideji ulaganja u budućnost.

PREDSEDAVAJUĆA: Molim vas, samo privodite kraju.

JAHJA FEHRATOVIĆ: S tim u vezi, moje zaglavlje se završava time da verujemo da će i ovaj budžet doprineti svim ovim kapitalnim investicijama i svemu onome što sledi da još više poverenje građana Republike Srbije, pa i pripadnika bošnjačkog naroda u institucije države Srbije bude jače i intenzivnije.

Hvala.

PREDSEDAVAJUĆA: Zahvaljujem.

Po prijavi za reč, Borko Stefanović.

Izvolite.

BORKO STEFANOVIĆ: Hvala.

Gospođo predsedavajuća, članovi Vlade, poštovane kolege, Predlog budžeta za 2023. godinu na žalost građana Srbije potvrđuje, cementira rastuću inflaciju u našoj zemlji koja je projektovana na 11,1%, što znači da će u proseku ove sledeće godine sve poskupeti za 25%, naročito hrana. To, poštovani građani, znači ono što smo već govorili, da onih pet ključnih proizvoda koje ste mogli za jednu crvenu da kupite 2012. godine, sada kada odete u prodavnicu, platićete dve crvene. To je sve što treba da razumemo što se tiče inflacije koja je projektovana od strane režima i od strane ove vlasti i od strane ovog Predloga budžeta za 2023. godinu.

Žao nam je što planirano povećanje plata i penzija, nažalost, ni blizu neće moći da pokrije rastuće troškove života za naše građane.

Došlo je, takođe, i do urušavanja, gotovo raspada čitavog energetskog sektora, što, ponavljam, nikakve veze nema sa ratom u Ukrajini, već je taj raspad počeo mnogo ranije. Zašto? Zbog nesposobnih, nestručnih kadrova koje je postavila vlast na čelo tih preduzeća.

Inače, taj raspad će uzrokovati to da se Vlada zadužuje dodatno kroz projekciju ovog budžeta, tako da pored 750 evra koje će svako domaćinstvo biti zaduženo od strane ovog režima, sada imamo projekciju od dodatnih 500 evra. Dakle, 750 evra, pa još 500 za svako domaćinstvo koje nas, poštovani građani, očekuje od strane projektovanog budžeta, kako je ovde predstavljeno.

Nastavlja se enormno zaduživanje. Sada smo već došli do projektovanih osam milijardi evra dodatnog zaduživanja iliti 919 milijardi dinara. Tešite nas, poštovani, ovde neki sa vaše strane da ima država koje su mnogo su više zaduženije, samo zaboravljate da kažete sa kakvom ekonomijom, sa kakvom privredom i sa kakvim platama, ali to nije ni bitno za vas, ja to razumem. Potrebno je naći neko opravdanje za nešto za šta nema opravdanja.

Inače, da vam kažem, jednog dana kad neko ovo bude proučavao, neće više moći da se snađe od koga ste i šta sve zadužili i po kojim kamatama. Mi smo izračunali, da samo na plaćanje vaših kamata za kredite koje ste uzeli, za zaduženja koja ste napravili od 147 milijardi, jednako je iznosu koji se otplaćuje i za socijalu, i za decu, i za porodilje, studente, učenike, nezaposlene, veterane i raseljena lica, to ćete platiti samo za kamate.

Ovde je jedan kolega govorio o stravičnim kamatnim stopama užasnog Mirka Cvetkovića, kaže, od čak sedam posto, skoro, u vreme ekonomske krize. A vi uzimate kredit od Komercijalne banke, dakle od nove Ljubljanske banke, od 8,25% uzimate kredit od banke, poštovana gospodo.

Mi smo predložili uvođenje ekstra profita i predlažemo vam, uvedimo ekstra profit za preduzeća poput Gasproma, poput Ziđina, koji na leđima građana ostvaruju enormni profit, sve države Evrope su to radile i Ruska Federacija je to radila. Objasnite mi molim vas, zašto odbijate uvođenje ekstra poreza, to jest poreza na ekstra profit onima koji su ostvarili enormne prihode tokom ove krize, naročito energetske kompanije.

Zašto ste onda i protiv toga da se kroz taj novac obezbedi, pre svega lekarima, početnička osnovna plata od 150 hiljada dinara mesečno, medicinskim sestrama 85 hiljada dinara i vaspitačima i nastavnicima od 100 hiljada dinara. Dakle, ostvarili bismo kod projektovanog ekstra poreza 640 miliona evra, poštovana gospodo. Recite nam, šta tu ne valja, zašto vam je to neprihvatljivo i zašto nećete da pomognete i omogućite opstanak građanima Srbije usvajanjem ovakvog predloga. Hvala vam.

PREDSEDAVAJUĆA: Po prijavi za reč, Milorad Bojović. Izvolite.

MILORAD BOJOVIĆ: Poštovana potpredsednice Narodne skupštine, dame i gospodo narodni poslanici, cenjeni predstavnici Vlade Republike Srbije, nisam vičan parolama i nisam vičan spinovima, ja sam novinar, a to je nekako posao poslanika sa one druge strane sale. Ja to dokazujem 22 godine koliko se bavim novinarstvom.

Dekart kaže da ne mogu postojati dve istine, jedna objektivna i jedna privatna i zato ću ja o budžetu Republike Srbije za 2023. godinu pokušati da govorim isključivo jezikom činjenica. Podržaću ovaj budžet zato što je tri puta veći od budžeta koji je usvojen 2012. godine, koji je predstavljan kao sjajan budžet usvojen nakon decenije neviđenog blagostanja pod dosom, a to blagostanje je izgledalo tako što je Srbija ostala bez 750 radnika.

Takođe, u budžetu piše da su kapitalne investicije predviđene u iznosu od 423 milijarde dinara. Premijerka reče da je to četiri puta više nego 2017. godine, a ja sam izračunao nešto drugo, da je to deset puta više nego 2012. godine kada je budžet za kapitalne investicije iznosio samo 42 milijarde dinara.

Podržaću ovaj budžet zato što su ulaganja u odbranu Srbije tri puta veća nego 2012. godine. Dakle, u budžetu 2012. godine izdvajanja za odbranu zemlje bila su 52 milijarde, a danas su, odnosno 2023. godine biće 160,2 milijarde dinara. Šta to znači? Da nam vojnici neće ići kao prosjaci, znači da će nam vojska biti opremljenija i da će plate vojnika i oficira biti veće nego ikada u istoriji.

Sad dolazimo do nečeg drugog, 2012. godine u ovaj dom je stigao jedan izveštaj Ministarstva odbrane, tadašnje, koji je nosio oznaku „strogo poverljivo“. Taj izveštaj je važan zbog nekoliko razloga. Prvo ćemo saznati da je u tom izveštaju navedeno da vojska nije obučena, da nije opremljena, da nam je oružje zastarelo i generalno da nismo spremni za odbranu zemlje. Tada sam bio glavni urednik „Građanskog lista“ i jedini sam urednik u Srbiji koji je smeo da objavi taj izveštaj, on je nuđen svim poslanicima u ovoj Skupštini, nuđen je svim urednicima, nikoga nije objavio.

Znate šta se desilo posle objavljivanja toga izveštaja o katastrofalnom stanju odbrane Republike Srbije? Hapsili su mene i novinarku koja je taj tekst objavila umesto da traže one koji su urušili odbranu zemlje i upropastili vojsku. Znate šta se još desilo? Formirali su preki sud, kao u vreme komunizma da meni i novinarki sude po hitnom postupku zato što smo odali državnu tajnu.

Četiri puta sam saslušavan u službi državne bezbednosti, odnosno, BIA, i znate šta su pokušavali da saznaju, ko je nama dao taj izveštaj. Nisu tražili način da utvrde ko je urušio odbranu zemlje, nego da mi njima kažemo ko je odao taj tajni izveštaj koji je poslat ovde.

Inkvizicija koju su vodili nad slobodnim medijima za koju se načelno bore je zaustavljena tako što je OEBS tražio da se taj tajni, odnosno, hitni postupak obustavi. Znate ko je od ovih boraca za slobodu medija i borbu za slobodu informisanja potpisao peticiju da se taj postupak zaustavi? Niko.

Takođe, podržaću ovaj budžet zato što se u njemu vidi nastavak distanciranja vlasti u odnosu na medije. To je važno, za razliku od vremena kada su bila samo tri slobodna medija u Srbiji, „Građanski list“, „Novi standard“ i „Pečat“. Svi drugi su bili u službi ondašnjeg režima.

Samo da vam kažem još nešto, tada je 2009. godine donet najgori zakon o javnom informisanju na teritoriji Evrope. Tada je novinarima izričito zabranjeno zakonskim odredbama da smeju da pišu o korupciji i kriminalu bez pravosnažne sudske presude. Znate zašto su to uradili? Zato da novinari ne izveštavaju o njihovim korupcionaškim aferama.

Takođe, podržaću ovaj budžet zato što se u njemu vidi decentralizacija kulture. Pošto znam da će drugi poslanici tvrditi da je budžet za kulturu mali, izneću vam podatke koji dokazuju suprotno.

Kada se saberu budžeti lokalnih samouprava, AP Vojvodine i budžet koji izdvaja Ministarstvo kulture dođemo do 2,2% ukupnog budžeta Republike Srbije. Napravio sam jednu jednostavnu formulu. Izneću vam te podatke.

Ministarstvo kulture za kulturu izdvaja 14 milijardi dinara. Budžet Novog Sada je tri milijarde, AP Vojvodine 6,3 milijarde, Beograda 6,4 milijarde, Subotice 1,5 milijarde, Niša 890 miliona, itd. Kada se uđe u strukturu budžeta lokalnih samouprava prostom računicom, prostom jednačinom dođe se do podatka da su izdvajanja za kulturu na nivou Republike Srbije oko 2,2% od ukupnog budžeta Republike Srbije.

Takođe, podržaću budžet zbog toga što on podstiče razvoj lokalnih samouprava. Dopustićete da vam to dočaram kroz podatke koji se tiču Novog Sada. Od 2012. godine do danas iz budžeta grada izdvojena je jedna milijarda i 400 miliona dinara za podsticaj zapošljavanja, otvoreno je devet fabrika, zaposleno je 35.000 ljudi. Budžet je povećan sa realizovanih 17 milijardi na 40 milijardi i 800 miliona dinara.

Pazite sada podatke koji dokazuju da se Novi Sad razvija. Godine 2012. u Novom Sadu je ostvareno 220.000 noćenja, a ove godine za prvih 10 meseci ukupno 43.000 noćenja. Dakle, to je neosporan dokaz da se u Novom Sadu živi bolje nego što se živelo.

Takođe, čini mi se da je neophodno da razjasnimo i neke detalje o javnom dugu. Pošto čujemo tvrdnje sa one druge strane da se tim podacima neprestano manipuliše, možda gospoda i dame sa one druge strane imaju fleš bek.

U svojoj sam arhivi pronašao primerak „Vremena“ iz 2012. godine, tamo je objavljen deo izveštaja Fiskalnog saveta i izjava tadašnjeg ministra u Vladi, Mlađana Dinkića. U tekstu se navodi da je javni dug tamo nije tačno iskazan, nego da je sakriveno 135 milijardi dinara da bi se pokazalo da je javni dug manji nego što stvarno jeste. U tom tekstu se navodi da je javni dug stvarno bio 62,5%, a i čak kad bi se smanjio ogromni deficit koji je iskazan u tom budžetu, javni dug bi i dalje iznosio 57,2%.

Takođe, je neophodno da razjasnimo i da razvoj Srbije nije fingiran, kako se ovde tvrdi. Zato bih predložio da svi zajedno odemo do Novog Sada i da uđemo u jednu od dve fabrike Kontinentala, koja se izgradila u Novom Sadu, koja je već počela da radi. Tamo ćete videti najsavremenije kokpite za najsavremenije automobile, koje dizajniraju novosadski IT inženjeri, i proizvode novosadski IT radnici.

Posle toga, svi zajedno možemo da odemo u Debeljaču, tamo je potpredsednik tadašnje vladajuće stranke i predsednik pokrajinske vlade, zajedno sa svojim narodnim poslanikom kupio dva kineska skutera, provozao se sa njima malo po Debeljači, i kazao kako će tu da se gradi najsavremenija fabrika električnih automobila i električnih skutera, i poklonio tom svom partijskom kolegi 800 hiljada evra iz pokrajinskog budžeta.

Fabrike električnih automobila nema, a nema ni onih 800 hiljada evra iz pokrajinskog budžeta koji su mu poklonjeni, kao što nema ni 700 milijardi dinara koji su nestali nad sličnih 112 pogona novih tehnologija koje nikada nisu otvorene.

Na kraju, reći ću samo još nešto. Da biste služili svom narodu, morate naučiti da ga cenite i da poštujete izbore tog naroda. Građani već 10 godina glasaju protiv nove petooktobarske revolucije. Treba ih razumeti, oni imaju egzistencijalnih atavizam, oni to rade iz straha, oni se plaše da ako bi stranke sa one druge strane sale došle na vlast da bi ponovo bile zatvorene fabrike, da bi ponovo ostajali bez posla i građani ne žele da padnu u dužničko ropstvo i zato treba poštovati njihove izbore.

Zato ću podržati ovaj budžet, zato što on predstavlja svrhu koja predstavlja ujedinjenje volje većine građana. Hvala.

PREDSEDNIK: Hvala, gospodine Bojoviću.

Reč ima narodna poslanica Jelena Jerinić.

Izvolite.

JELENA JERINIĆ: Zahvaljujem, predsedavajući.

Danas kada se obeležava 80 godina od osnivanja Antifašističkog fronta žena Jugoslavije, želim da govorim o položaju žena u predloženom budžetu.

Država se obavezala da do budžeta za 2024. godinu u potpunosti uvede rodno odgovorno budžetiranje. Kako sada stvari stoje čini mi se da ćete nam opet predlagati izmenu Zakona o budžetskom sistemu da biste to odložili na sličan način kao što predlažete sada prilagođavanje budžetskog kalendara vašoj neefikasnosti.

Puni su govori predstavnika vlasti, kao i njihovi „Instagram“ i „Tviter“ nalozi, borbe za rodnu ravnopravnost. Jedan ministar nam danima sa „Instagrama“ poručuje da su žene zakon, ali u predlogu budžetu koji ste nam podneli to ne možemo da vidimo.

Napredak u rodno odgovornom budžetiranju postoji samo na papiru i veoma je dobar primer kako se ova vrsta zakonske obaveze otaljava. Premijerka je u svom ekspozeu Zakon o rodnoj ravnopravnosti, strategiju i akcioni plan predstavila kao jedan od najvećih uspeha njene prethodne Vlade.

Takođe, kao što je ona rekla, neka pitanja nisu u nadležnosti samo jednog ministarstva i zato treba budžet posmatrati kao celinu. Tako smo i mi čitali budžet, znajući da mere koje planiraju ili ne planiraju neka ministarstva ne pogađaju muškarce i žene na podjednak način.

U predlogu budžeta ne vidi se da li je išta planirano za sprovođenje Akcionog plana za rodnu ravnopravnost. Ima oko 190 takozvanih rodno odgovornih indikatora, ali se ne vidi koliko je sredstava opredeljeno za njihovo ostvarivanje.

Ti indikatori mogu da se podele na dve grupe. Ili govore to koliko žena ima na određenim pozicijama, odnosno koliko je ljudi prošlo određenu obuku za rodnu ravnopravnost ili su totalno besmisleni indikatori, koji nemaju nikakve veze ni sa rodom ni sa polom i to može da uradi ili neko ko je totalno bahat i ne smatra da ikome treba da odgovara ili neko ko je ubeđen da poslanici ne čitaju materijale.

Zbog toga ću dati par slikovitih primera. Recimo, Ministarstvo privrede odredilo je kao radno odgovoran cilj održavanje broja ispitanih predmeta od dragocenih metala. To verovatno zato što žene više vole da nose nakit.

Ministarstvo državne uprave i lokalne samouprave predviđa unapređenje infrastrukture efikasnosti u jedinicama lokalne samouprave i tri indikatora koja uopšte ne pominju ni rodni pol, verovatno to zato što imamo neke opštine koje su ženskog roda.

Posebno je rodno odgovoran cilj Ministarstva finansija na strani 135. za kojoj nam je data prazna tabela. Premijerka je, takođe rekla da građani prate ovu sednicu zato što želi da čuju kolika će ulaganja biti u neke važne projekte.

Moje pitanje je na primer – kada će žene koje su žrtve trgovine ljudima, devojčice koje se prisiljavaju na maloletničke brakove, penzionerke koje primaju najmanje penzije ili samohrane majke koje su nad rizikom od siromaštva moći da čuju koliko tačno je budžeta odvojeno za poboljšanje njihovog položaja? Mogli biste da nam date neki grafikon koji to pokazuje.

Zahvaljujem.

PREDSEDNIK: Reč ima potpredsednik Vlade Siniša Mali.

SINIŠA MALI: Hvala puno.

Poštovani narodni poslanici, poštovani građani Srbije, na par tema hoću da se osvrnem koje ste imali priliku da čujete u prethodnih nekoliko minuta od nekoliko govornika, pa ću da pođem redom.

Kada je regionalni razvoj naše zemlje u pitanju, ja mislim, ispravićete me, da nema grada ili mesta u našoj zemlji u kojem u proteklih 10 godina nije urađen bar neki kilometar lokalnog puta, vodovodne mreže, kanalizacione mreže, nije ulagano u životnu sredinu, nije ulagano u magistralni put koji povezuje taj grad ili to naselje sa susednim, nije ulagano u nove fabrike, nova radna mesta, u rekonstrukciju ili izgradnju novih domova zdravlja, bolnica, škola, vrtića.

Potrudili smo se da maksimalno svaki kraj naše zemlje razvijemo tako da nam cela zemlja ide napred upravo sa ciljem da ne bude samo grad Beograd centar i da ne bude da svi žele da dođu grad Beograd. Zato imate 250 fabrika koje su se otvorile u našoj zemlji u proteklih 10 godina. Imate rekordnu nisu nezaposlenost upravo iz razloga što smo se trudili da poboljšamo infrastrukturu kako bi ta mesta učinili atraktivnijim, kako bi tu otvorili radna mesta, kako bi u tim mestima naši mladi svoje snove mogli da ostvare.

Kada pogledate spisak projekata koji su danas ovde pred vama u budžetu, mi stalno govorimo da gradimo 10 autoputeva i 10 brzih saobraćajnica, malopre je tema bila jug Srbije, pa, čekajte, uradili smo i Južni i Istočni krak Koridora 10, posle 10, 12, 15 godina, koliko već, upravo kako bi i taj deo Srbije učinili dostupnijim i atraktivnijim. Kada govorimo o auto-putu koji povezuje Auto-put mira, koji povezuje Niš – Pločnik – Merdare, pa to je autoput na jugu Srbije.

Juče smo čuli veliki broj kritika - nemojte i ne treba graditi stadion u Leskovcu, a evo sada kaže - a zašto ne investirate više novca u Leskovac i jug Srbije?

Dakle, apsolutno nam je prioritet da se svaki deo naše zemlje razvija, da svaki deo naše zemlje ide napred, a ono što hoću da znate, što je možda i vest za vas, 22. decembra, dakle, za samo desetak dana, potpisaćemo i sporazum o izgradnji brze pruge Beograd – Niš. Dakle, kako sada vozovi idu brzom prugom Beograd – Novi Sad, a za tri godine će ići od Beograda do Budimpešte, tako ćemo potpisati sporazum i za par godina brzi vozovi kilometrima, odnosno 200 kilometara na sat ići će i do Niša, pa dole skroz do Preševa. To će biti dodatni podsticaj za razvoj i juga Srbija i cele naše zemlje i dovoljno govori o ozbiljnosti naše ekonomske politike kada je regionalni razvoj u pitanju.

Čuli ste, takođe, ili čuli smo par netačnih informacija oko prihoda našeg budžeta. Mislim da smo svi zajedno ovde pre samo tri nedelje kada smo predstavili i kada ste glasali za rebalans budžeta 2022. godine, pa smo rekli da imamo veće prihode u budžetu za 192 milijarde dinara upravo zbog toga što smo konzervativno planirali prihode za ovu godinu.

Povećanje prihoda za narednu godinu, za 2023. godinu je 7,8%. Ne znam odakle nekome da je 11%, pa je nazvao prihode inflatornim prihodima? Dakle, 7,8%. Pa, ne može konzervativnije od toga, manje od neke projektovane stope inflacije za narednu godinu, a svi se pozivate na izveštaj Fiskalnog saveta. Pa, pročitajte kada su prihodi u pitanju. Da li su rekli da su prihodi planirani kako treba, konzervativno, upravo kako treba u ovim uslovima, teškim uslovima, neizvesnim uslovima.

Više puta sam to ponovio da nam je politika takva da želim da budem iznenađen prihodima naredne godine i da rebalans budžeta svi zajedno pravimo zbog toga što imamo veće prihode u budžetu, a ne zbog toga što su nam manji prihodi ili veći rashodi, kao što je bio primer kada je neko drug pre nas bio na vlasti. Dakle, domaćinski projektujemo prihode. Tačka. Tako ćemo nastaviti i dalje, a tako smo radili i u godinama koje su za nama i potvrda toga je 2022. godina, kada imamo 192 milijarde dinara veće prihode od planiranih.

Čuli smo, takođe, komentar jednog poslanika. Kaže – vi projektujete inflaciju. Ja da budem iskren, prvi put čujem da država projektuje inflaciju, ali biću dovoljno ozbiljan, pa ću reći da je ovo inflacija koja je izazvana ne kod nas, ne u Srbiji, ovo je svetski problem, svetska inflacija. Niti smo mi krivi za to, niti smo imali bilo kakve veze sa tim, ali kovid, poremećaj u lancima u snabdevanju, porast energenata cene, energenata struje, gasa i svih ostalih energenata, konflikt u Ukrajni doveo je do toga da imate nikada veću inflaciju i nikada veću ekonomsku krizu u svetu i Evropi, nikada veću od Drugog svetskog rata.

Srbija se pokazala žilavijom i otpornijom ekonomijom u odnosu na većinu ostalih i većih od nas, ali ne i imunom na ovu krizu, ali se zato trudimo da svakim svojim potezom, svakim svojim dinarom koji imamo u budžetu pomognemo i našu privredu, pomognemo i naše građane.

Kada je kontrola cena goriva u pitanju i benzina i dizela, gde smo se odrekli velikog dela akciza kako bismo cene goriva održali što niže je moguće, pa kada i dalje držimo nisku cenu i struje i gasa, najnižu u Evropi, kada i dalje kontrolišemo cene osnovnih životnih namernica, to neko mora da plati. S druge strane, to plaća država i preuzima teret ove krize ponovo na sebe, kao što smo preuzeli teret krize koja je bila izazvana Kovidom 19. Tako se bori protiv inflacije, uz povećanje plata i povećanje penzija.

Imate jedan podatak, ali žao mi je što ne čitate statistiku. Dakle, prosečne plate za prvih deset meseci u Srbiji su u realnom iznosu u privredi veće za 2,7%. Dakle, u privatnom sektoru u privredi 2,7% su veće plate u realnom iznosu. Pa, tako se borimo protiv inflacije i sa porastom penzija i sa porastom plata koje planiramo u budžetu, sa porastom minimalne zarade, koja takođe kreće od 1. januara, naravno da je to jedini odgovoran, jedini održiv način borbe protiv inflacije, a taj koji je rekao da mi projektujemo inflaciju bolje da ne komentarišem.

Kada je zaduživanje u pitanju i kada su kamate u pitanju, da li neznanje, da li bilo šta, dakle, čuli smo po kojom se kamatnom stopom zadužuje Republika Srbija kada je izgradnja dunavske magistrale u pitanju od Požarevca, pa tamo ka Golupcu, za nas veoma važna investicija, po kamatnoj stopi 3,58 plus tromesečni belibor, to je negde oko 8%.

Poštovani poslanici, u dinarima na sedam godina, a kolega poslanik je pominjao 7,25 u dolarima na deset godina, samo da vidite kolika je to razlika u troškovima zaduživanja i koliko je to pre bilo neodgovorno što nas je dovelo do bankrota pre samo deset godina.

Na kraju krajeva, nije važno, to znate i vi iz vaših domaćinstava… Naravno, važna je kamatna stopa, ali je veoma važno za šta se zadužujete. Oni su se tada zaduživali da bi nadoknadili manjak u svom budžetu, da bi to što se zadužuju otišlo u potrošnju, a ne u stvaranje BDP-a, a mi stvaramo nove kilometre puta i povezujemo Koridor 10 sa istokom Srbije, upravo kako i treba da se radi.

Ovde je ovaj grafikon koji sam poneo samo da vam pokažem. Dakle, ovaj visoki iznos ovde su prosečne kamatne stope. Ne vidi se sada dobro. To su prosečne kamatne stope 2012. godine, a ovaj mali iznos su prosečne kamatne stope 2022. godine u septembru mesecu. Verovali ili ne, prosečna kamatna stopa 2012. godine bila je 13.68%.

Dakle, to je skoro 14%. Danas na dinare ponderisana kamatna stopa je 4,34. Dakle, samo neki tri, tri i po puta razlike i toliko je razlika u jačini srpske ekonomije, stabilnosti naših javnih finansija i poverenju koje danas investitori imaju u naše javne finansije u odnosu na pre samo deset godina.

Konačno, oko „Ziđina“ i ekstra poreza. Ja se nadam da onaj koji pominje ekstra porez, da je dobro razmislio o posledicama svojih odluka. Ima nekih zemalja koje to planiraju, pogotovo i samo isključivo ili većinom vezano za energetski sektor.

Pominjan je „Ziđin“. „Ziđin“, dame i gospodo, u ovom trenutku zapošljava sedam hiljada ljudi na istoku Srbije i ko zna koliko još desetina hiljada ljudi indirektno zapošljava, kroz komponetaše, dobavljače. Jel smo zaboravili pre deset godina kako je izgledao istok Srbije, kada su ti koji su bili pre nas tu hteli da prave kikiriki ili šta već. Ljudi ostali bez posla, istok Srbije tonuo potpuno u bezdan.

Sada je istok Srbije lider u razvoju naše zemlje. Jel znate kolika je prosečna plata u „Ziđinu“ – 110 hiljada dinara i više od toga. Zamislite sada kada dođete jednom takvom investitoru i kažete – e, sad, nema se snilo pa nam je milo da uvedemo neki ekstra porez vama, a oni kažu – hvala lepo, toliko o sigurnoj, kredibilnoj, atraktivnoj Srbiji, bezbednoj Srbiji, predvidivoj Srbiji, mi odosmo iz Srbije. Ko onda preuzima odgovornost? Zašto ne kažete – ako uvedemo ekstra porez, postoji mogućnost da svi ti investitori u Srbiji odu. Tako recite tim porodicama i tim ljudima koji tamo rade i zarađuju svoj novac.

Ekonomija je malo više odgovorna kategorija i sa svakim potezom koji pravite, sa svakom izjavom koju dajete, vi možete da pomerite tržište levo ili desno, možete da utičete na nekoga da donese odluku da uloži novac kod vas ili da izađe i ode iz vaše zemlje. Mi imamo politiku da dovodimo investitore. Ono što mi je malo pre guvernerka rekla, mi već krajem novembra imamo četiri i preko četiri milijarde evra stranih direktnih investicija. Preko 60% stranih direktnih investicija koje dolaze u region zapadnog Balkana dolaze ovde u Srbiju.

Teško smo se borili da pokažemo da smo kredibilni, atraktivni, stabilni, da svako obećanje koje dajemo održimo i da svako obećanje koje dajemo ispunimo, a ne sada, eto, snilo nam se da uvedemo neki ekstra porez. To govore oni koji su prodali NIS za 400 miliona evra, manje nego što su vredele „Robne kuće“ u tom trenutku. Zašto ste prodali tada ono što je energetski sektor ili stub energetskog sektora a sada hoćete da uvedete ekstra porez za one koji rade u tom energetskom sektoru? Gde je tu neka predvidivost? Ne znam ni šta hoćete, ne znam ni kako da se izrazim, ni kako da odgovorim na ta pitanja i te, rekao bih, najblaže rečeno, kontradiktorne želje, čestitke i argumente. Hvala puno i ostajemo na raspolaganju za sva ostala pitanja.

PREDSEDNIK: Ministar Marko Blagojević ima reč.

MARKO BLAGOJEVIĆ: Zahvaljujem se.

Poštovane dame i gospodo poslanici, kratak osvrt samo na ulaganja kada su regionu u pitanju.

Pomenut je jug Srbije. Ja moram da istaknem sada da je za ulaganje na jugu Srbije, samo na jugu Srbije i samo kada je zdravstvo u pitanju, opredeljeno blizu 110 miliona evra. Govorim o finansiranju za projekte gde je finansiranje između ostalog obezbeđeno i budžetom za 2023. godinu. I upravo zahvaljujući tim sredstvima, odobrenim za finansiranje projekata koji se nalaze na jugu Srbije, Niški klinički centar će dobiti PET skener, koji nikada pre nije imao, koji će dijagnostiku u Nišu podići na jedan nov nivo, gde će pacijenti moći u Nišu da obave tu vrstu pregleda, a ne da budu iz Niša upućeni za Beograd.

Iz budžeta za 2023. godinu obezbeđeno je finansiranje kompletne obnove i rekonstrukcije bolnice u Leskovcu, iz budžeta za 2023. godinu obezbeđeno je finansiranje projekta kompletne rekonstrukcije i dogradnje bolnice u Prokuplju. Podsetiću, radi se o objektu čija je izgradnja početa 90-ih godina pa napuštena. Taj objekat će sada biti završen i dograđen potpuno novim operacionim blokom, te će građani Prokuplja i opština koje gravitiraju u Prokuplju i tom zdravstvenom centru imati zdravstvenu zaštitu koja će biti na nivou koja može da se poredi sa nivoom zdravstvene zaštite bilo gde u svetu. Iz ovog budžeta će biti obezbeđeno finansiranje projekata koji su u primarnoj zdravstvenoj zaštiti, dakle, samo za projekte koji su u zdravstvu. Biće završena kompletna rekonstrukcija zdravstvenog centra u Vranju.

Dakle, samo u zdravstvo, samo na jugu Srbije, je obezbeđeno u budžetu za 2023. godinu finansiranje projekata ukupne vrednosti 110 miliona evra. Da zaboravimo projekte koji su već izvedeni, kao što je, na primer, projekat Kliničkog centra Niš, za koji je opredeljeno i investirano već 52 miliona evra u prošlosti.

Kada govorimo o regionalnoj raspodeli investicija, o tome se i te kako vodi računa, jer u suprotnom ne bismo imali završene projekte obnova škola u 102 lokalne samouprave. Radi se o 183 škole čija je obnova završena u prethodnih nekoliko godina, i to 183 škole na teritoriji lokalne samouprave u šta je uloženo blizu 23 milijarde dinara za prethodnih nekoliko godina. Dakle, i te kako se vodi računa o regionalnoj raspodeli tih investicija, što nas onda odvodi u pravcu razgovora o transferima jedinicama lokalnih samouprava. Ti transferi uzimaju u obzir investicije koje Republika realizuje na teritoriji lokalnih samouprava, a podsetiću - u 102 lokalne samouprave 183 škole ukupne vrednosti 23 milijarde dinara, što se ne vidi kada su transferi jedinicama lokalnih samouprava u pitanju. Pritom se participacije koje se od lokalnih samouprava očekuje svodi isključivo i jedino na finansiranje projektno-tehničke dokumentacije i finansiranje usluga stručnog nadzora u zbiru od oko 5% od ukupne vrednosti tih projekata.

Ono čime se ministarstvo bavi jesu i projekti infrastrukture u socijalnoj zaštiti koje je poslanica iz Svilajnca takođe pomenula. Ono što vi ne vidite iz budžeta ministarstva jeste projektovanje investicija u ukupnom iznosu 1,3 milijarde dinara upravu u infrastrukturu u sektoru socijalne zaštite, a među tim projektima koji će biti realizovani i za koje je finansiranje obezbeđeno u budžetu za 2023. godinu jesu, recimo, Dom za smeštaj odraslih lica Kulina, koji je tema izveštavanja medija bio sam Bog zna koliko godina u nazad. Govorim o stanju u kojem su korisnici tog doma živeli. Inače, u jako teškom stanju oni sami, a u još gorem stanju infrastruktura i objekti u kojima su živeli.

Sem ovog projekta tu je i projekat potpune rekonstrukcije i dogradnje Centra za zaštitu odojčadi, dece i omladine Beograd, Zvečanska, a za koje je takođe obezbeđeno finansiranje budžetom za 2023. godinu.

Ovo su sve projekti i kada je zdravstvo u pitanju i kada je socijalna zaštita u pitanju, odnosno infrastruktura ova dva sektora, se finansiraju iz istog izvora, a to je zajam Banke za razvoj Saveta Evrope. Podsetiću vas, jer siguran sam da ima onih koji znaju da su prve tranše tog zajma, kada smo počeli sredstva iz tog zajma da koristimo 2019. godine, povučene sa kamatnom stopom koja je bila, znate koliko, 0%. Dakle, to je novac koji nas nije koštao apsolutno ništa. Sada će nas koštati nešto više, ali i dalje manje nego što će biti inflacija u godinama koje slede i u godinama kada ćemo taj novac nastaviti da koristimo. Sredstva su dostupna i vrlo povoljna i zašto ih ne koristiti onda ukoliko imate potrebu za tim, a kada je zdravstvo u pitanju i kada je socijalna zaštita u pitanju, kada je u pitanju infrastruktura u ova dva sektora, svakako potreba za tim postoji. Hvala.

PREDSEDNIK: Zahvaljujem.

Sada određujem redovnu pauzu i nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Sledeća prijavljena je Ana Miljanić.

ANA MILjANIĆ: Zahvaljujem, predsedniče.

Poštovani ministri, guvernerka, dame i gospodo narodni poslanici, poštovani građani Republike Srbije, upravo zahvaljujući odgovornoj politici, Republika Srbija je ekonomski stabilna zemlja i kao takva ima mogućnost da pomogne svim svojim građanima, ljudima koji su zaposleni u različitim sektorima u društvu, privredi, gradimo bolnice, autoputeve, realizujemo kapitalne projekte, a verujte da je veoma bilo teško da se nakon 2012. godine izgradi politički i privredni kredibilitet zemlje.

Pre nego što pažnju posvetim glavnoj temi na dnevnom redu, želim da spomenem veoma bitan predlog Zakona o potvrđivanju Okvirnog sporazuma o finansijskom partnerstvu između Republike Srbije, koju zastupa Vlada Republike Srbije i Evropske komisije o pravilima za sprovođenje finansijske pomoći EU Republici Srbiji u okviru instrumenta za pretpristupnu pomoć IPA Z.

Potvrđivanjem ovog sporazuma Republika Srbija će moći da koristi pretpristupnu pomoć EU kroz sedmogodišnji plan u iznosu od 1,4 milijarde evra i neke od prioritetnih oblasti će biti energetika, reforma javne uprave, upravljanje migracijama, a ono što je veoma važno za sve naše građane, već do kraja ove godine će stići direktna pomoć u iznosu od 165 miliona evra koja će direktno ići u sektor energetike.

Svi znamo da je trenutno velika kriza i u Evropi i svetu, a poruka koju šaljemo našim građanima ovim budžetom je da država veliki deo te krize preuzima na sebe i situacija je puna neizvesnosti u svakom smislu, ali građani treba da znaju da smo uspeli da sačuvamo teško stečenu stabilnost.

Na taj način imamo prostora i za veće plate i za veće penzije i za pomoć mladima, a to sve zato što želimo da održimo kvalitet života naših građana. Sve u svemu, budžet za narednu godinu biće razvojan, uravnotežen, socijalno orjentisan sa elementima predostrožnosti za krizna reagovanja.

U budžetu Republike Srbije za 2023. godinu, značajnija sredstva se opredeljuju za infrastrukturu, nabrojaću samo neke projekte - brza saobraćajnica prvog B reda Novi Sad – Ruma, zatim projekat mađarsko-srpske železnice, izgradnja obilaznice oko Beograda i izgradnja autoputa deonica Preljina – Požega, zatim deonica Pojate – Preljina, izgradnja saobraćajnice Ruma – Šabac – Loznica i za nas iz Braničevskog okruga, posebno značajna brza saobraćajnica koja ide od autoputa E-75, petlja Požarevac do Golubca.

Moramo da se zahvalimo predsedniku na inicijativi da se ovaj put uopšte izgradi, jer taj put za moj okrug, za Požarevac, Veliko Gradište i Golubac znači turistički i privredni razvoj i mi svakako sa velikim nestrpljenjem očekujemo završetak ovih radova, jer želimo da Viminacijum, galerija „Milene Pavlović Barili“, Ramska tvrđava, ergela Ljubičevo, Srebrno jezero, Golubački grad budu dostupniji u što većem broju kako domaćih tako i stranih turista.

I na samom kraju, želim da kažem da je vrlo važan segment i u rebalansu koji smo izglasali u novembru i u budžetu za narednu godinu, sektor energetike. Bitno je da smo tu stabilni, da imamo struje, gasa, svih potrebnih energenata, jer znamo da je ovaj sektor trenutno izvor svih svetskih nestabilnosti.

Nije lako, ali uspevamo da se izborimo sa posledicama ove krize. Pri tom, nismo odustali ni od jednog započetog ili planiranog kapitalnog projekta. Povećavamo plate kao što sam već rekla, povećavamo penzije, imamo sredstava za pomoć mladima i zato ću u danu za glasanje, kao i kolegi iz moje poslaničke grupe Aleksandar Vučić – Zajedno možemo sve, podržati predloge ovih zakona. Zahvaljujem.

PREDSEDNIK: Reč ima Nebojša Cakić. Izvolite.

NEBOJŠA CAKIĆ: Dame i gospodo narodni poslanici, drago mi je što izazivam vašu pažnju, a mislim da sam izazvao i pažnju ministara koji su se igrom slučaja bavili jugom Srbije baš pre nego što ja počnem da govorim o tome, a ta pažnja, moram da priznam da malo mi nije prijala zadnjih 15 dana jer ste krenuli jedan ozbiljan revanšizam prema meni lično zbog mog izlaganja u Skupštini.

Dakle, pokušali ste da me otpustite, a sada ste me rasporedili na najniže moguće radno mesto, ali dobro je da konačno može da se priča o jugu Srbije i gospodine Blagojeviću, pomenuli ste par stvari, nemam vremena o svemu, kad god hoćete dođite da vam kažem šta sve nije valjalo, a pitam vas zašto niste pomenuli izgradnju OŠ „Josif Kostić“ koja je koštala, rekonstrukcija je koštala više nego izgradnja nove škole? Ko su izvođači, podizvođači, to ćemo nasamo.

Nema ga gospodin ministar i sad se obraćam građanima. Ono što građani, ako primate platu od 50 hiljada, ministar finansija vam je preporučio da uzmete dve plate i kupite odelo od hiljadu evra ili kupite jednu žensku tašnicu od hiljadu evra jer to je za našeg ministra regionalni razvoj i izgradnja nacionalnog stadiona.

Zbog takvog regionalnog razvoja u Leskovcu za zadnjih 10 godina se iselilo 18.300 građana. Kada budete uradili nešto što će vratiti makar 1.800 građana u Leskovac, ja ću vam se izviniti i skinuti kapu. Do tada vi ste najneuspešnija vlast u istoriji Srbije, što se tiče juga Srbije, jer vi ste razjurili narod sa juga Srbije.

Uzbuđen sam, ne mogu više jer me to toliko nervira da pričate o nekim bajkama, o nekim brojevima, o nekim ciframa, pa zašto vi postojite, zašto vodite politiku? Valjda da ljudima i građanima bude bolje. Gde je dobro građanima, tu građani ostaju. Kada građani odlaze, to znači da ste neuspešni.

Što se tiče, vraćam se sad na sam budžet, što se tiče budžeta i dalje dajete bogatima, uzimate od siromašnih. Bogati su oni koji plaćaju porez na dobit. To su ljudi koji plaćaju porez na imovinu, od njih ne uzimate ništa skoro. Poa budžeta punimo mi obični građani od PDV, pa bogatiji da budu još bogatiji, da siromašniji budu još siromašniji.

Što se tiče onoga što vi predstavljate ovde kao vaš uspeh, građani treba da znaju, prvih 50-60 strana su krediti. Nema zemlje, ustanove od koga niste uzeli kredit. Što bi rekao, pa i moja baba Simana bi mogla da vodi ovu državu kada uzima kredit od svakog živog na ovom svetu. Ali, i to izlazi već, gotovo je i koliko znate i umete i ovde piše, da ne otvaram, piše da ono što su uradili vaši čelnici, Vučić, Dačić i dan-danas plaćamo ono što su radili devedesetih godina, zajam za privredni razvoj, stara devizna štednja. Nema ga ministar, plaćali smo takođe i u PIO fond, jer ste sve potrošili iz PIO fonda. Ja sam bio u Fondu za zdravstveno osiguranje, lekove nisam mogao da nabavim godinu dana jer su ljudi znali da lekova nema. Sve ste pokrali bili.

Dakle, što se tiče dalje budžeta i dalje to radite. Budžet je duboko koruptivan i to kako na strani prihoda, tako i na strani rashoda. Dakle, kakav je to budžet, vi ste čak zloupotrebili, oduzeli nadležnost Skupštine kad na svakom drugom, maltene u budžetu piše raspored korišćenja ovih sredstava vršiće se u skladu sa posebnim aktom Vlade.

Dakle, građani, oni sebi odrede 30, 50, 200 milijardi i kažu - to ćemo mi da trošimo onako kako mi hoćemo, a to kako vi hoćete, nema ga opet ministar, gospodin Mali, odlično znamo kako on to radi. Odlično znamo kako to radi. Tu je „Milenijum“, tu su svi mogući i nemogući korupcionaški skandali vezani direktno za njega.

Pogledajte Ministarstvo privrede - od 30 milijardi koje je predviđeno 80% će deliti Vlada. Dakle, ja ne znam zašto taj ministar, nema ga ovde, ne treba ni da dolazi na posao. Pa, šta ćete u Vladi ako se onda raspolaže sa 20% svega.

Pošto mi nedostaje vremena, ono što niko od vas ne spominje Republički fond za zdravstveno osiguranje u kome ja radim, koji ima 20% od ukupnog budžeta Srbije tamo i to duboko korupcionaško se troši, to opet ministar gospodin Mali koji je postavio direktoru Fonda u stanju v.d. odlično zna i koji su ugovori, ja znam, ali još uvek nemam dokumente koji su ugovori pod službenom tajnom, gde su respiratori, gde su sredstva za zaštitu, gde su lekovi. Sve je to pod tajnom. Nema više tajni. Sve izlazi i izaći će. Hvala.

PREDSEDNIK: Nemate više vreme.

Pre nego što dam reč dalje, pošto ste više puta pitali za potpredsednika Vlade da vas obavestim, ako uopšte slušate, ako ne vičete opet i svađate se sa salom.

Dakle, potpredsednik Vlade Siniša Mali je trenutno na važnom sastanku. Dakle, važan državni posao je u pitanju i tiče se investicija, radnih mesta i svih drugih stvari o kojima govorimo ovde.

Inače pošto ste rekli da neko hoće da vas otpusti narodnog poslanika odavde ne može da otpusti niko. Nemojte da se brinete za to. Ako hoće da vas eventualno izbace iz stranke ili iz poslaničke grupe to nije nadležnost Skupštine, ni Vlade.

Pravo na repliku Milenko Jovanov.

MILENKO JOVANOV: Zaista je duhovito, ja nemam drugi izraz da kažem nego duhovito, kada čovek koji je bio direktor u Leskovcu kao kadar SPS i to fabrike, Društvenog preduzeća „Pionir“ u Leskovcu 90-ih, neko proziva za 90-te. Pa je 2000. godine postao direktor RFZO, tada kao član jedne stranke DOS-a. Valjda je to taj bivši režim, strašni, itd. Pa i danas u našem režimu, kolega je deo režima, zato ja prema njemu ovako sa posebnim uvažavanjem govorim, on je direktor u RFZO, pomoćnik direktora, sad mu nude drugo radno mesto da bude šef filijale, tako da je on vrlo uvažen član režima SNS, SPS i ostalih koalicionih partnera. Dakle, vi ste naš sastavni deo i to je bitno.

Ali, pošto mi posebno vodimo računa o tome kako se ponašaju ljudi koji pripadaju našoj koaliciji. Ja ću vas samo zamoliti plaćajte parking kartice u Leskovcu. Nalepnica koju ste dobili vas ne oslobađa plaćanja parkinga u Leskovcu. Morate redovno da plaćate i ne treba da se žalite javnom preduzeću što vam naplaćuju kazne, jer ta kartica vam samo garantuje pravo da parkirate ispred ove zgrade kada je zasedanje ili imate obaveza u Skupštini ili van nje.

Dakle, i vi i svi ostali niste dobili imunitet od plaćanja parkinga u gradovima u kojima živite.

Prema tome, kao pripadnik režima molim vas da se ponašate odgovorno. Nemojte posle nama da beleže sve te vaše gahove i da mi zbog toga stradamo, a kao pripadnik režima 90-ih setite se gde ste bili, šta ste radili, a neke stvari ste još tada prihodovali, što nije sporno, po niskim cenama, rešavali svoje stambeno pitanje, itd. Tako da se sa setom sećajte tih 90-ih. Nemojte tako oštro o njima. Hvala vam.

(Nebojša Cakić: Replika.)

PREDSEDNIK: Samo idemo redom pošto sam rekao ima više prijavljenih.

Ministar Goran Vesić ima reč.

Izvolite.

GORAN VESIĆ: Čujem sada rekoste da je Vučić kriv za Zajam za preporod Srbije. Ja se sećam mi bili tad, nas dvojica studenti, nismo baš ni imali para da uplatimo za taj zajam, tako da ne znam kako smo to bili krivi za Zajam za preporod Srbije, još malo pa će biti kriv i za kosovsku bitku verovatno, kako ste krenuli.

Svašta sam čuo, ali da neko kaže da budžet može da bude koruptivan, to je stvarno meni neverovatno. Koruptivan može da bude posao, a ne budžet. To znači da budžetom prihodujete, odnosno dobijate određena sredstva i planirate kako ćete da ih potrošite i budžetom možete da odredite neke prioritete koji su možda važniji nekome, nekome nisu, ali budžet ne može da bude koruptivan i to treba da naučite.

Budžet je nikada veći i to je nešto što je takođe važno. Kako izgleda naš budžet? Dovoljno je da vam kažem da je Srbija od 2018. do 2021. godine imala rast BDP i to prema podacima MMF, ne našim podacima, od 16%. Znači, 2018. godine 4%, 2019. godine 4,3%, 2020. godine, najmanji pad u vreme Korone, 0,9% i 2021. godine 7,4%.

U isto vreme Hrvatska je imala rast od 7,8%, Severna Makedonija 4,4%, Crna Gora 4,7%, BiH 11%, Albanija 11,2% i Slovenija, zemlja EU, 12%.

Da smo bolji čak i od nekih zemalja EU govore nam podaci da je u istom periodu Austrija imala rast 1,5%, Nemačka 0,9%, Španija 2,1%.

Prema tome, mnogo bolje danas izgleda Srbija nego u vreme kada govorite o tome pre 10 godina, kako je bilo pre vremena Aleksandra Vučića. Srbija je 2012. godine izvezla 8,7 milijardi evra. Toliko je vredeo srpski izvoz.

Samo u prvih devet meseci ove godine naš izvoz vredi 20 milijardi evra. Do kraja godine vredeće 26,5 milijardi evra. Neću da govorim o vrednosti BDP. BDP je vredeo 33,6 milijardi evra – 2021. godine. Sledeće godine vredeće 60 milijardi evra do kraja ove godine. Skoro je udvostručen.

Prema tome, to je nešto što pokazuje koliko je bolje danas nego što je bilo pre 10 godina. Da li je dovoljno dobro, nikada nije dovoljno dobro i uvek može da bude bolje i uvek treba da bude bolje, ali da li je bolje nego što je bilo – bolje je.

Pričamo o tome kako se zapostavlja jug Srbije. Hoćete mi reći da do pre 10 godine jug Srbije nije bio zapostavljen? Bio je i te kako zapostavljen i ne samo jug Srbije. Bio je istok Srbije i zapad Srbije i centralna Srbija i Vojvodina i sve je bilo zapostavljeno. Mi prvi put gradimo autoputeve poprečno. Ne od severa ka jugu zato što povezujemo različite krajeve Srbije. Pa šta je Moravski koridor? Šta je Moravski koridor nego povezivanje Srbije, da povežete Kruševac, pre toga Ćićevac, Kruševac, Trstenik, Vrnjačku banju i Kraljevo na autoput? Šta je Požega – Preljina? Šta je Miloš Veliki nego povezivanje Srbije? Šta znači to što ćemo 22. decembra da potpišemo ugovor o finansiranju od strane EU brze pruge Beograd – Niš? Šta je to pre nego povezivanje Srbije?

Vozom će se ići 2028. godine 200 na sat od Niša do Budimpešte. Da li je to dovoljno? Verovatno nije. Svi bismo mi želeli brže, ali se zemlja razvija. Razvija se više nego ikada.

Ako pričamo o jugu Srbije, evo vam ova mapa koju sam malopre pokazao, pogledajte samo postrojenja za preradu otpadnih voda na jugu Srbije. Imate ceo jug, što iz kineskog aranžmana, što ih KFE. Ceo jug Srbije. Što to ranije nije rađeno i nije pošteno i nije lepo govoriti o tome da se sada neko iseljava sa juga Srbije ili iz nekog drugog kraja Srbije, a do pre 10 godina svi su se tamo samo naseljavali, što nije tačno i svi znamo da nije tačno.

Ako hoćemo da ljudi da žive tamo gde su danas, moramo da obezbedimo puteve, moramo da obezbedimo pruge jer to znači nova radna mesta. To znači preko 200 novih fabrika. To znači preko 400 hiljada novih radnih mesta koja su se otvorila u ovih 10 godina. To znači da nezaposlenost jed 8,9%, a ne preko 25,9% skoro 26%, koliko je bila. To znači da se Srbija razvija.

Prema tome, u ovom budžetu je predviđen novac za mnoge projekte ne samo na jugu Srbije, već i na istoku, i na zapadu i u Vojvodini gde se gradi Fruškogorski koridor, gde gradimo tri mosta u Novom Sadu, u gradu koji ima dva mosta, gde se to nikada nije dogodilo. Predviđeni su važni projekti koji će omogućiti da naši ljudi žive normalno od svog rada i nije pošteno i nije fer govoriti o tome kako u budžetu nema novca za to.

Takođe, nije pošteno govoriti o tome kako neko raspolaže novcem kako mu padne na pamet. Ljudi su ovde, svi su narodni poslanici, zna se ko usvaja Zakon o budžetu, Narodna skupština. Ona određuje vašom odlukom, određujete kako će novac da se troši i nemoj da pričamo građanima kako će sada neko iz mraka da određuje kako će se trošiti novac. Neće niko određivati. Određuje se ovde, ovim zakonom.

I još na kraju da ponovim, ove godine, drage poslanice i poslanici, ako glasate za ovaj budžet, glasate za investicije od 3,6 milijardi evra u infrastrukturu. Od 2008. godine do 2012. godine za četiri godine uložili su ukupno milijardu i 200 evra u infrastrukturu. Tri puta više izdvajamo za sledeću godinu, nego što su oni uradili za četiri godine. Godine 2011. 305 miliona evra je bilo predviđeno za infrastrukturu. Potrošeno 275, mislim. To je promena u Srbiji. To je ta promena koja nam je potrebna.

Prema tome, ajmo da pričamo o projektima, ajmo da pričamo o Radan planini, ajde da pričamo o projektima integralnog razvoja Srbije, ajde da pričamo o tome da smo odvojili u budžetu 1,4 milijarde dinara za Ovčarsko-Kablarsku klisuru, za integralni razvoj jugozapadne Srbije, ajde da pričamo o tome da smo uradili prvi put, preko Radan planine, posle 55 godina prošao autobus. To nije ulaganje u Srbiju. Pa to nije Beograd. Posle 55 godina, zadnji autobus je prošao 1967. godine od Leskovca do Prolom Banje. Evo prošao je pre 10, 15, 20 dana. Hajde da pričamo o tome.

Da li je dovoljno? Pa nama treba pet puta veći budžet da sve uradimo što treba da se uradi. Da li se radi? Radi se. I nemojmo da pričamo o tome da je budžet koruptivan. Budžet ne može da bude koruptivan. Može posao da bude koruptivan. To treba da znate. To, pogotovo vi koji nikada ništa u životu niste radili, znate i te kako.

U svakom slučaju najlakše je, imao je Duško Radović jednu dobru, ali sada bi bio suviše nekorektan kada bih to ispričao. Ima neka, ali nije važno. U svakom slučaju, ovaj budžet je razvojni budžet. Srbija može da bude ponosna sa ovim budžetom, Srbija će se razvijati u vreme velike ekonomske krize, a nastavićemo da radimo ono što ne budemo uradili ovim budžetom, nastavićemo da radimo narednih godina kako bi naša zemlja postala ono što sve građanke i građani očekuju. Bolje mesto za život svih ljudi.

PREDSEDNIK: Sada reč ima doktor Aleksandar Martinović.

ALEKSANDAR MARTINOVIĆ: Zahvaljujem se gospodine Orliću.

Juče i danas, mogli smo da čujemo od pojedinih narodnih poslanika da je Aleksandar Vučić, kao i što je rekao Goran Vesić kriv za neuspeh projekta „Zajam za privredni preporod Srbije“ koji je inače raspisan 1989. godine, kada je Aleksandar Vučić bio student, zajedno sa Vesićem.

Juče smo mogli da čujemo kako je Aleksandar Vučić odgovoran za hiper inflaciju, juče smo mogli da čujemo i danas smo mogli da čujemo da je Aleksandar Vučić odgovoran za ratove koji su na prostorima bivše Jugoslavije vođeni tokom devedesetih godina i uopšte da je Aleksandar Vučić kriv za sva zla koja su zadesila bivšu Jugoslaviju, Srbiju, građane Srbije i sve narode koji su nekada sa nama živeli u zajedničkoj državi.

Zbog građana Srbije, a budući da se politikom bavim dosta dugo, neke stvari sam zapamtio iz tih devedesetih godina, pa želim da podsetim građane Srbije na pojedine ministre koji su sedeli u Vladama Slobodana Miloševića, dolazili su iz redova DS.

Da li se sećate kolege narodni poslanici ministra Miodraga Perišića? Ako se ne varam, bio je visoki funkcioner DS. Da li se sećate ministra Slobodana Radulovića? Kadar DS. Da li se sećate saveznog ministra za ljudska prava Momčila Grubača? Da li se sećate, seća ga se Jorgovanka, a sećamo ga se i svi mi, guvernera NBS Dragutina Avramovića? Jel ga se sećate? Zašto ga spominjem? Pre nego što je formiran DOS u januaru 2000. godine, postojao je jedan drugi politički savez, prethodnica DOS-a koji se zvao Savez za promene. Jedan od lidera Saveza za promene je bio upravo Dragutin Avramović. Ljudi koji su vodili Savez za promene su čak razmišljali da Dragutin Avramović bude kandidat za predsednika SRJ ispred Saveza za promene, odnosno kasnije ispred DOS-a.

(Marijan Rističević: Ja sam ga vozio u kampanji.)

Evo Marijan Rističević ga je vozio u kampanji i svedok je tih dana, međutim, Dragutinu Avramoviću je popustilo zdravlje pa nije mogao da bude kandidat DOS-a za predsednika SRJ, pa ste se onda setili da iz šešira izvučete Vojislava Koštunicu o kome danas govorite sve najgore, a tada 2000. godine ste ga hvalili kao velikog demokratu, kao velikog reformatora, kao čoveka koji je prihvatljiv za Srbiju, kao čoveka koji je prihvatljiv za svet, kao čoveka koji će da reši zajedno sa vama iz DOS-a pitanje KiM koje je demokratsko pitanje, pa će da reši pitanje Crne Gore koje je takođe po vama demokratsko pitanje i kako ste sva ta pitanja rešili? Tako što nema više SRJ, tako što više nema čak ni državne zajednice Srbija i Crna Gora, tako što ste omogućili KiM, odnosno predstavnicima Albanaca na KiM da proglase nezavisnost 2008. godine i još ste blagoslovili tu nezavisnost tražeći, a unapred znajući da ćete dobiti savetodavno mišljenje Međunarodnog suda pravde koje će biti nepovoljno po Republiku Srbiju.

Onda se pojavite u Skupštini Republike Srbije u decembru 2022. godine i pomislite da su građani Srbije oboleli od kolektivne amnezije i da su sve zaboravili i da su svi problemi počeli onog dana kada je Aleksandar Vučić postao predsednik Vlade ili kada je Aleksandar Vučić postao predsednik Republike Srbije. Stalno spominjete te devedesete godine.

Aleksandar Vučić je postao ministar u Vladi Republike Srbije u martu 1998. godine i bio je ministar u Vladi do 24. oktobra 2000. godine. Znači, bio je nešto više od dve godine ministar u Vladi Republike Srbije u vreme kada nije bilo nikakve hiper inflacije, kada nije bilo svih onih novčanica koje su nam se juče ovde spočitavale, a te novčanice sa tim velikim brojem nula su postojale u vreme kada su članovi Vlade Republike Srbije bili upravo ljudi iz DS. Da spomenem još dvojicu. Jel ste zaboravili na Danka Đunića, jel ste zaboravili na Milana Beka?

(Dragana Rakić: Šta priča ovaj čovek?)

Šta priča ovaj čovek, pa priča o vašim kadrovima kojih se vi sada odričete. Vi koji se borite protiv tajkuna, vi koji se borite protiv oligarhije, vi koji se borite protiv organizovanog kriminala. Pa vi ste to izmislili u Republici Srbiji. Pa vi ste patentirali organizovani kriminal u našoj zemlji. Ovo su sve vaši kadrovi. Nisu ovo kadrovi Aleksandra Vučića. Ovo su vaši kadrovi.

Pričate o tome da je Aleksandar Vučić odgovoran za ratove devedesetih godina i da sve ono sa čim se danas suočavamo je posledica navodno neke Vučićeve politike iz devedesetih godina. Ja sam ovde zajedno sa nekim kolegama iz SNS čitao pismo, u stvari to je čestitka pokojnog predsednika DS Zorana Đinđića od 28. juna 1994. godine komandantu vojske Republike Srpske generalu Ratku Mladiću u kome mu čestita Dan vojske Republike Srpske i pozdravlja junačku vojsku Republike Srpske.

Kako ste na kraju vi isti iz Demokratske stranke postupili sa tim čovekom? Bolesnog čoveka, čoveka koji je do tada preživeo dva ili tri moždana udara isporučili ste polumrtvog u Haški tribunal. Kako ste isporučili takođe polumrtvog Zdravka Tolimira? Tako što ste ga prevezli noću preko Drine, pa rekli da ga je uhapsila policija Republike Srpske i da ga niste vi isporučili Haškom tribunalu, nego da je to uradila Republika Srpska.

Da li se sećate braće Banović? To je bio povod za demonstracije ovih vaših prijatelja iz jedinice za specijalne operacije, kada ste rekli da su braća Banović kriminalci koji treba da se uhapse zato što su se bavili organizovanim kriminalom. I pripadnici jedinica za specijalne operacije uhapse braću Banović, a vi ih isporučite Haškom tribunalu. Onda su ti vaši prijatelji izašli iz jedinice za specijalne operacije na autoput i blokirali autoput. Onda ste išli kod njih u Kulu da ih molite da taj autoput odblokiraju.

Sve ste to zaboravili. Za sve to, ko je kriv? Aleksandar Vučić i Srpska napredne stranka? Ne, vi ste krivi. Vi ste krivi za sve ono sa čim se Republika Srbija i dan danas suočava, jer je Aleksandar Vučić zajedno sa ljudima iz SNS 2012. godine preuzeo, ne Švedsku, ne Norvešku, ne Dansku, nego zemlju koja je bila ruinirana i politički i ekonomski i u međunarodnom smislu. Bili smo zemlja koju niko nije uvažavao, koja nije imala svoje dostojanstvo, čija je ekonomija bila uništena, zemlja koja je bila u političkom haosu. Eto, takvu zemlju je nasledio Aleksandar Vučić 2012. godine.

Danas smo lider u ovom delu Evrope i, iako nismo punopravna članica EU, a tome težimo, bolji smo po svim parametrima od država koje su u EU ušle pre 10 ili više godina. Eto, to je rezultat politike Aleksandra Vučića, a ovo su vaši rezultati o kojima sam ja maločas govorio. Da slučajno ne biste pomislili da građani Srbije ne umeju da procene ko kako radi i kakvi su učinci nečijeg rada, o tome vam najbolje govore rezultati izbora. Zato na ovoj strani imate ovoliki broj narodnih poslanika, a zato vas ima toliko koliko vas ima.

Sve dok budete vodili takvu politiku kakvu vodite, biće vas toliko, a ja se nadam da će vas posle sledećih izbora biti još manje, jer vi vodite samo destruktivnu politiku. Vi da ste malo politički pismeni, evo ja da sam npr. na vašem mestu, ja bih rekao ima u ovoj politici Aleksandra Vučića i nečeg što je dobro. Vi kritikujete sve, a građani Srbije vide, kao što je rekao Vesić, i autoputeve, vide škole, vide bolnice, vide da nam raste međunarodni ugled, vide da imamo sada snažnu i dobro opremljenu vojsku. Građani Srbije sve to vide, a vi to sve negirate.

Opet kažem, da sam na vašem mestu ja bih postupio drugačije. Možda biste imali više i bolje rezultate na izborima da kažete – čekajte, ovaj čovek je uradio i neke dobre stvari za Srbiju. Ne, vi negirate sve, ništa ne valja. Ne valjaju autoputevi. Kada smo kod autoputeva, vi koji nam svakoga dana držite lekcije o tome da ćemo, evo samo što nismo izdali Kosovo i Metohiju, kritikujete projekat autoput Niš-Merdare, pa kada gradimo autoput, onda šta će nam autoput do Kosova i Metohije? Zašto? Zato što Kosovo i Metohija valjda nije naše? Ali, zato svakoga božijeg dana govorite Kosovo i Metohija je sveta srpska zemlja, ne smemo da izdamo, potpisujemo proglase o mirnoj reintegraciji Kosova i Metohije u sastavu Republike Srbije. Onda kada hoćemo da spojimo autoputem centralni deo Republike Srbije sa tim istim Kosovom i Metohijom, kažete – to je put za veliku Albaniju, to je put velike Albanije.

Tema? Tema je. Čekajte, je li Kosovo i Metohija naše ili Kosovo i Metohija nije naše? Nemoguće je kada gradimo autopute da Kosovo i Metohija nije naše, a svaki drugi put je naše. Dakle, naše je i zato što je naše gradimo taj autoput. Gradićemo još mnogo autoputeva, za razliku od vas koji niste gradili ništa i koji ste nam ostavili zemlju u haosu i rasulu, a mi smo je sada digli na noge. Upravo zato što smo je mi digli na noge, ja se nadam da građani Srbije nikada više vama neće dati poverenje i podršku da vodite državu Srbiju.

Još jednu stvar da kažem i time završavam. Duboko sam ubeđen, Srpska napredne stranka će jednog dana sići sa vlasti, to uopšte nije sporno, to je zakon u svakoj demokratskoj državi, jedno vreme ste na vlasti i onda dođe vreme kada više niste na vlasti, ali samo nešto da vam kažem, moraće da se pojave neki novi ljudi, bolji i od vas i od nas, da bi nas pobedili i da bi oni došli na vlast. Vi da dođete na vlast, vi koji ste upropastili sve što vam je došlo pod ruku? Nikada više vi vlast nećete videti, ne zato što ja to kažem, nego zato što vam građani Srbije ne veruju, a rezultati izbora to potvrđuju.

PREDSEDNIK: Ništa ne brinite, vidim sve prijave za reč, dobićete repliku i vi i vi.

Vi hoćete po Poslovniku pre toga?

Reč ima Nebojša Novaković.

NEBOJŠA NOVAKOVIĆ: Uvaženi predsedniče parlamenta, član 106. – govornik je dužan da govori o temi. Razumem da gospodin Martinović ima potrebu, zbog svega što je govorio pre o gospodinu Vučiću, da sada duplo jače govori…

PREDSEDNIK: Replicirate ili…?

NEBOJŠA NOVAKOVIĆ: Ne repliciram, ja sam rekao šta reklamiram i kako shvatam povredu Poslovnika.

PREDSEDNIK: Ali, šta razumete?

NEBOJŠA NOVAKOVIĆ: Molim vas da pokušate da reagujete, ako imate autoritet, da opomenete ministra, iz prostog razloga što 20 minuta priča potpuno van teme. Vrlo jasno je povredio ovaj Poslovnik, a vi ne reagujete, pravite se da ne čujete.

PREDSEDNIK: Evo, ja ću da vam pomognem, pošto nije uopšte pitanje da li je tema ili nije tema. Kada se odgovara na nečije izlaganje, onda se osvrćete na sadržaj onoga što je izgovoreno i to uvek važi…

(Nebojša Novaković: To je vaša lična interpretacija.)

Ne, ne treba da vičete, ja vas odlično čujem i čuo sam vas malopre kada ste rekli šta ste već imali da kažete, ali niste razumeli. Razumem da nema iskustva skupštinskog i to je sve u redu, ali ne treba zbog toga da vičete. Ustanete, kažete nešto, pa i kad je pogrešno, kao što je sada, sve je i dalje u redu.

Da li želite da se Skupština izjasni? (Da)

Izjasnićemo se, hvala.

Reč ima ministarka Jelena Tanasković.

Biće replike za sve, kao što sam i rekao da će biti, nema potrebe da se viče.

Izvolite.

JELENA TANASKOVIĆ: Uvaženi poslanici, građani, htela sam samo da pojasnim. Malopre je poslanik rekao da Vlada ima veća ovlašćenja kada je u pitanju dodela transfera jedinicama lokalne samouprave nego što to ima parlament. Kao neko ko je radio u Ministarstvu finansija kao državni sekretar na pravljenju budžeta i kontroli njegovog izvršenja, hoću samo da pojasnim kako to funkcioniše. Znači, na poziciji Ministarstva finansija postoje transferi ostalim nivoima vlasti koji u Predlogu budžeta za 2023. godinu iznose 134 milijarde dinara.

Od tih 134 milijarde dinara 80 milijardi dinara su nenamenski transferi i transferi za plate zaposlenima u školama na teritoriji Vojvodine. Ostatak od 54 milijarde dinara su transferi koji se raspoređuju na način da putem javnog konkursa jedinice lokalne samouprave sa gotovim projektima mogu da se jave, znači unapred definisan javni konkurs sa unapred definisanim kriterijuma. Mogu svi da se jave i kada imaju ispunjene kriterijume, imaju gotove projekte oni onda tek idu na predlog. Vlada donosi odluku da se rasporede po javnom konkursu ta sredstva svima onima koji su ispunili kriterijume.

Tako da, mislim da je bilo verovatno loše tumačenje načina izvršenja te pozicije, pa samo da pojasnim, da nemamo neku zabunu, da ne mislimo da Vlada može u budžetu da uradi šta god i na koji god način da donese odluku.

Hvala vam.

PREDSEDNIK: Hvala vama.

Dakle, dve replike imamo – Nebojšu Cakića i Zorana Lutovca.

Hoćete li vi prvo?

NEBOJŠA CAKIĆ: Hvala vam, gospodine Jovanov što ste potvrdili da ste se ozbiljno bavili sa mnom i da ste to uradili. Dakle, pokušavate da sprečite poslanika u vršenju njegove dužnosti, na način što ga uslovljavate ugrožavate mu sigurnost i egzistenciju.

Što se tiče vas, gospodine Martinoviću, ja u ovoj Skupštini sam možda pomenuo, ne sećam se, Vučića, tako da vaša priča o Vučiću zaista … Ali, za vas se sećamo šta ste rekli, neka se građani sete šta ste rekli, šta sam ja rekao, pa neka procene o tome kako ste ga vi branili. Nemojte nikada mene da branite, kojim slučajem, kao što ste njega branili.

Što se tiče gospodina Vesića, tačno je da jedan posao može biti koruptivan, ali kad bi u ovom budžetu bio jedan koruptivni posao, ja bih pričao o njemu ali ja sam rekao da je ceo budžet koruptivan, jer svaki od vas ministara ima ovlašćenje da može da u ime Skupštine troši novac kako hoće.

Dakle, evo jedan primer gde se troši 20 milijardi dinara na ime podsticaja za privredni razvoj. Tako je, dvadeset milijardi. Sednete vi u „Hilton“ ili „Ric“, dogovorite sa nekim vlasnikom, gazdom koliko meni, koliko vama, koliko po radnom mestu. Pa, to radite, gospodine Vesiću, ne vi. Hoćete za vas da pogledamo vi kako ste nabavljali autobuse u Beogradu? Dakle, ali nećemo o Beogradu.

Ceo ovaj budžet omogućava ljudima u izvršnoj vlasti da obavljaju koruptivne poslove, nema ni jednog uslova, kriterijuma kako se nešto radi.

PREDSEDNIK: Dva minuta. Hvala vam.

NEBOJŠA CAKIĆ: Piše – odlukom Vlade, odnosno kako vi hoćete.

PREDSEDNIK: Hvala.

Samo da vam kažem – ako je nešto bilo upućeno meni, zaista vas nisam razumeo, pa ako budete hteli kasnije da priđete jer stvarno nisam čuo šta ste rekli.

Dva minuta, Zoran Lutovac.

ZORAN LUTOVAC: Najpre da kažem da je ministar govorio van teme potpuno. Niti je neko iz DS stranke govorio, niti je tema bila DS. Sve vreme se poziva na DS, kao uostalom i šef poslaničkog kluba naprednjaka koji je takođe govorio o DS, o njenim unutrašnjim stvarima, ali nisam imao mogućnost da repliciram. Evo, sad sam dobio.

Sve vreme ministar govori o Dragutinu Avramoviću, a verovatno je mislio na Dragoslava Avramovića, a Dragutin je Šurbek. Dragutin Šurbek je poznati stonoteniser, igrao je za reprezentaciju Jugoslavije, a Dragoslav je Avramović. Dragoslav je Avramović, koji je uspeo da spreči totalnu katastrofu i dalje obaranje svih rekorda u inflaciji, ono što ste ostavili vi dok ste bili radikali.

Vi kao konvertiti nemate nikakvo pravo ovde da delite bilo kakve lekcije, a po najmanje da se pozivate na neku prošlost. Šta je sa vama? Vi ste rekli da je SNS…

PREDSEDNIK: To je sad opet vaša poruka meni ili šta, ne razumem?

ZORAN LUTOVAC: Ne vama, nego ministru.

PREDSEDNIK: Dao sam vam pravo na repliku.

ZORAN LUTOVAC: Replika.

PREDSEDNIK: Šta sam sad ja zbog toga što sam vam dao pravo na repliku?

ZORAN LUTOVAC: Pa, ja repliciram ministru.

PREDSEDNIK: Da, ali što se meni obraćate na taj način.

ZORAN LUTOVAC: Ja repliciram, nemojte da me prekidate.

Dakle, ministar je rekao sledeće…

PREDSEDNIK: Stvarno vas ne razumem.

ZORAN LUTOVAC: Ministar je rekao da je SNS mafijaška organizacija i da mu ne pada na pamet da će ikada preći u tu organizaciju iako su mu nudili, da je on lojalan, da je on moralan i da će ostati veran Vojislavu Šešelju.

PREDSEDNIK: Dobro.

ZORAN LUTOVAC: I ostao mu je veran po vrednostima…

(Isključen mikrofon.)

PREDSEDNIK: Dva minuta je isteklo. Hvala vam.

Ja se bojim da vi uopšte sad niste bili tu i niste slušali šta je ko od ministara govorio.

(Zoran Lutovac: Upravo je to govori.)

To niko govorio nije.

(Zoran Lutovac: Govorio je o DS.)

Imam opet prijave za reč.

Pravo na repliku, Milenko Jovanov. Izvolite.

MILENKO JOVANOV: Ja sam o stranci u kojoj je gospodin Lutovac govorio, u kontekstu odgovora, dakle, ne zato što ja želim da ja pričam o toj stranci niti me ta stranka zanima na bilo koji način, ali vi ste se, odnosno liderka vaše stranke se na neki način osvrnula na rad SNS, pa sam imao potrebu da odgovorim.

Sve ovo što je kolega Martinović rekao je tačno, ne znam zašto se toliko žestite…

(Zoran Lutovac: O mafiji?)

Ono što je rekao gospodin Martinović, a ne ono što vi kažete…

(Zoran Lutovac: Precizirajte ako možete.)

A što ne možete da izdržite da saslušate? Što ste nervozni?

PREDSEDNIK: Molim vas, ako može bez dobacivanja, niko to vama ne radi.

MILENKO JOVANOV: Ne može, gospodine Orliću, ne može, ali pustite molim vas, koleginica Božić je predsedavala, niste bili tu, dakle, pustite neka vide ljudi kako to izgleda. Pustite neka dobacuju. Pustite neka prekidaju. Neka vide ljudi odakle dolazi sav onaj nered u Skupštini, a na svojim medijima pričaju o tome kako su oni jadni ugroženi, kako ne mogu da progovore. Pa, idu oni tekstovi, bombastični, naprednjaci podivljali i tako dalje. Evo, neka vide ljudi sami, bez bilo čijeg posredovanja, neka vide svojim očima ko divlja i ko ne može da izdrži. Evo, minut i 20 sekundi ne mogu da izdrže. Odlično je to, neka tako i bude.

Dakle, nisam govorio o tome ni ko je bio na čelu DS, ni ko je vodio, ni kako je vodi. Dakle, govorio sam u odgovoru ono što sam smatrao da treba da kažem. Nisam nikada bio neki veliki ljubitelj te stranke, mada sam do nedavno imao poštovanje prema njoj zbog njene snage, veličine, ljudi koji su je činili. Upravo zbog toga mislim da ste vi danas najbolji dokaz erozije te stranke, jer nikada nijedan, ne šef poslaničke grupe, nego predsednik DS nije sebi dozvolio ovde da čita govore i replike. Nikada nijedan, vi ste prvi koji to radi, a neka ljudi koji su ostali u toj stranci razmisle o tome i ko ih vodi i dokle ih je doveo. A vreme vam je završeno, vreme vam je isteklo, to znate i sami. Hvala vam.

PREDSEDNIK: Hvala vam.

(Zoran Lutovac: Replika jer me je pomenuo.)

Stanite, po kom osnovu vi želite reč, da li je to povreda Poslovnika ili?

U redu, povreda Poslovnika, Zoran Sandić, samo recite koji je član povređen.

ZORAN SANDIĆ: Povreda Poslovnika, član 105. Znači, javljanje bez dobijanja reči od strane predsednika Narodne skupštine.

Šta želim da kažem u ovom momentu dok mi ovde raspravljamo o zakonu..

PREDSEDNIK: Samo trenutak. Ko je govorio bez da sam mu dao reč?

ZORAN SANDIĆ: Sa desne i leve strane svi dobacuju, svi se javljaju bez dobijene reči od strane vas kao predsedavajućeg.

PREDSEDNIK: Vi ukazujete na dobacivanje Zorana Lutovca od malo pre.

ZORAN SANDIĆ: Pa, možda je sada manje bitno ko, ali dobacuje se.

PREDSEDNIK: Bitno je. Znači, ako ćete sada da se obratite Zoranu Lutovcu i da replicirate bitno je.

ZORAN SANDIĆ: Bitno je da su šiptari i Rosu upali trenutno u Zubin potok i da je narod na ulicama….(Isključen mikrofon.)

PREDSEDNIK: Dobro, idemo dalje pošto ovo nije način da govorite. Uredno se prijavite, dobijete reč po listi prijavljenih i govorite. Primetili ste već svi tolerišu da govorite ono što smatrate da je važno.

(Zoran Sandić: Molim vas, javio sam se po Poslovniku.)

Ako ne želite sad to po Poslovniku to kompenzujemo od vremena poslaničke grupe, ja bih vas zamolio da sednete.

(Zoran Sandić: Da li mogu ja vama da se obratim, jer bilo bi dobro da kažem šta se dešava sada u jednom delu naše teritorije.)

Želite po Poslovniku? Hajde kažite i vi koji član.

Reč ima Marijan Rističević. Izvolite.

MARIJAN RISTIČEVIĆ: Dame i gospodo narodni poslanici, kao da moj Poslovnik manje vredi. Javio sam se za reč zbog povrede dostojanstva, član 107.

Gospodin Lutovac, koji je malopre dobacivao izgovorio je jednu veliku neistinu i time uvredio dostojanstvo Narodne skupštine. Dragoslav Avramović nije na vaš predlog postao guverner i zaustavio hiperinflaciju, to je bio predlog Slobodana Miloševića, na koji ste toliko gadljivi, a i ja sam sam bio gadljiv na to. Mislim da je dogovor bio sa Nikolom Šainovićem, koji je bio predsednik vlade. To ste zaboravili da kažete. To su te devedesete u kojima je, eto, Milošević, zaustavio hiperinflaciju, a ne vi.

Takođe, ste zaboravili da kažete da je on prešao u političku stranku 1994. godine i da je bio član koalicije „Zajedno“. Više puta sam ga ja lično vozio u kampanji da bi mogao da nastupa kao opozicija onome koji ga je stavio za guvernera.

To blage veze nema sa Aleksandrom Vučićem, kao što ni vi ne ličite na Pekića, kao što ni vi ne ličite na Đinđića, kao što ne znate možda, čak ni gde je Pedagoška akademija, za razliku od mene, kao što nikada nećete reći šta je stvarna politička pozadina ubistva Zorana Đinđića, jer ste ministre policije koji su trebali da ga čuvaju, jednog stavili za predsednika Vlade, a drugog ste ponovo stavili u vladu posle ubistva. Žalosno je šta je postala Demokratska Stranka. Ja se ne borim protiv DS, već protiv ovoga što je ona postala pod vašim vođstvom. Hvala.

PREDSEDNIK: Gospodine Rističeviću, ali nisam razumeo šta sam ja uradio vezano za član 107. iz ovoga što ste rekli.

Što ga nisam opomenuo. Dobro.

Primenićemo član 103.

Upravo sam primenio član 103.

Reč ima ministar Goran Vesić.

Izvolite.

GORAN VESIĆ: Molim vas samo kada pričamo o budžetu da ne obmanjujemo javnost. Znači, prvo da raščistimo da budžet ne može da bude koruptivan, budžet predstavlja izvore prihoda države i način na koji se taj novac troši. Nije ovde ministar privrede, pošto smo pričali o tome kako se troši novac koji je namenjen za subvencije investitorima, to nije odluka ministra, nikada nije bila, ni u vreme kada je u vladi Mirka Cvetkovića to uvedeno, na predlog Mlađana Dinkića, pošto se od tada isplaćuju subvencije investitorima, a ne od juče, nego je to uvek bila odluka ekonomskog saveta vlade i Vlade Srbije, na osnovu jasnih kriterijuma.

Drugo, novac o kome je moja koleginica Tanasković govorila, deli se uglavnom na konkursima po vrlo jasnim kriterijuma gde lokalne samouprave, ali i drugi, da li su to nevladine organizacije, ili organizacije, mogu da se jave i da apliciraju za taj novac i da dobiju.

Prema tome, nemojmo obmanjivati ovde i ne pričajte stvari koje nisu tačne, a to je da bilo ko može diskreciono, kako mu padne napamet da deli novac. To je laž, to je neistina, to je obmanjivanje građana i nemojte da radite stvari ukoliko već ne razumete, nemojte da obmanjujete druge ljude. To je ono što mogu da vam kažem.

Znači, da završimo, Zakon o budžetu Republike Srbije za 2023. usvajaju poslanice i poslanici ovog doma. U zakonu jasno piše kako će novac da se troši. Mimo toga novac ne može da se troši, i nemojte da obmanjujete ljude. Zato se i donosi zakon u Skupštini.

Prema tome, o trošenju budžeta, o trošenju novca građana odlučuju predstavnici građana, a to su narodne poslanice i narodni poslanici. A da je ovo najbolji budžet, da je ovo najveći budžet, da imamo najviše para za investicije, to smo, kao što vidimo, već utvrdili. Sada je očigledno, vidim više nikoga ne interesuje od onih koji izgleda ne žele da glasaju za ove investicije, nikoga ne interesuje šta će se raditi iz ovog budžeta. Nikoga ne interesuje da li ćemo završiti Moravski koridor. Nikoga ne interesuje kada će se uraditi Fruškogorski koridor. Nikoga ne interesuje kada će biti završen put do Požege. Nikoga ne interesuje kada ćemo raditi brzu prugu do Niša. Njih interesuje, očigledno, samo da pričaju neistine o ovom budžetu.

Ono što građanke i građani treba da znaju, oni koji budu glasali protiv ovog budžeta glasaju i protiv Moravskog koridora, i protiv auto-puta do Požege, i protiv brze pruge do Subotice, i protiv brze pruge do Niša i protiv obilaznice oko Beograda. Glasaju protiv razvoja Srbije.

Hvala.

PREDSEDNIK: Reč ima narodna poslanica Ivana Parlić. Povreda Poslovnika.

IVANA PARLIĆ: Član 107. gospodine predsedavajući.

Evo, divno je što je rekao gospodin Vesić da nema nikakve sumnje na korupciju, iskoristila bih priliku da ukažem kako je povredio Poslovnik tako što je direktno obmanuo javnost on lično.

Na strani 27. i 28. budžeta, ima jedna frapantna činjenica, gospodine Vesiću – građani Srbije plaćaju 10 miliona evra 20 godina nevladinoj organizaciji koja se zove „Mladi istraživači Srbije“.

Deset miliona evra je mnogo više od budžeta koji ima celo Ministarstvo za porodicu i demografiju, znači, 8,5 miliona. Svake godine plaćamo 10 miliona evra nevladinoj organizaciji koja sa vama sarađuje. To je čista korupcija, gospodine Vesiću i pranje para. Tako da, molim vas razjasnite to.

PREDSEDNIK: Znači, ne. Znači, i vi ste sada ovo kao i drugi koristili za repliciranje. Javili ste se za povredu Poslovnika i onda se obraćali ministru. Dakle, isto ste uradili. Zato ćemo sada isto da primenimo član 103. na ovo vreme koje ste vi iskoristili.

(Ivana Parlić: Vi ste povredili Poslovnik, Orliću.)

Zamolio bih sve ako možemo da nastavimo raspravu po prijavi za reč.

(Zoran Lutovac: Uskraćujete mi pravo na repliku. Opomenuo me je.)

(Milenko Jovanov: Ali nisam uvredljivo opomenuo. Tako kaže Poslovnik.)

Nema potrebe da objašnjavate razliku između Dragutina i Dragoljuba. Sve smo razumeli.

Reč ima narodni poslanik Veroljub Matić.

Izvolite.

VEROLjUB MATIĆ: Koleginice i kolege, svaki budžet, pa i ovaj izaziva dosta pažnje javnosti. Mi svi mislimo da možemo bolje rasporediti budžet i sigurno da bi najviše želeli da dobijemo sredstava za one potrebe gde su nam izraženi posebni interesi.

Međutim, predlagač kao Vlada ima najbolji pregled potreba po oblastima, najbolje može to da izbalansira, i naravno, ovoj našoj Vladi treba verovati da je napravila dobar predlog.

Po meni, bez obzira na veličinu sredstava koje imamo za pojedine pozicije najbitnije je ono što se tiče uspešnosti budžeta je realizacija i uspešnost projekata i investicija. Ako to dobro radimo onda sigurno doprinosimo ozbiljnom razvoju ove naše lepe Srbije.

Malopre ministar Vesić reče – mnoge ovde ne interesuje šta se radi, gradi i tako dalje, mene jako interesuje. Ja ću krenuti pojedinačno. Ono što je bitno i za Srbiju i za delove ove Srbije gde treba nešto raditi, a ja sam posebno zainteresovan za moj deo, odnosno moj kraj iz kojeg dolazim.

Elektro-snabdevanje. Predsednica Vlade je juče izjavila da imamo gubitke u prenosnoj elektro-mreži od 12%. Bilo bi poželjno da to smanjimo na 8%. Nadam se da ćemo u tome uspeti.

U toj prenosnoj mreži postoje objekti koji su sastavni deo prenosa mreže, to su trafo stanice. Izgradnja jedne takve trafo stanice 110/25 kilovolti, nadam se da ministarka dobro čuje, to je krovni elektro objekat u jednoj lokalnoj samoupravi, u smislu stabilnog snabdevanja električnom energijom.

Izdata je građevinska dozvola. Govorim o objektu iz vašeg resora. Izdata je građevinska dozvola, rešeni imovinski odnosi. Očekujem i od ministarke da u svemu tome učestvuje i da u sledećoj godini dobijemo trafo 110 do 120 kilovata.

Dalje, u okviru elektrosnabdevanja, rekonstrukcija dalekovoda Koceljeva – Banjani po 35 kilovolti kao rezervno napajanje za opštinu Koceljeva i Ub. Nadam se da će se i to uraditi sledeće godine, jer mislim da je to jako bitno za razvoj ove dve opštine.

Što se tiče ekologije, regionalna deponija u Kaleniću, odnosno njena izgradnja, tu se krenulo 2005. godine, pa smo imali probleme 2014. godine, kada smo imali poplave, pa se ta sredstva iz izgradnje Kalenića prebacila na rešavanje problema iz vodopoplava.

Juče sam čuo najavu ministarke da će u prvoj polovini sledeće godine da se krene sa izgradnjom, što me jako raduje i očekujem da to stvarno i bude, imajući neka saznanja šta se govorilo i prošle godine u ovoj Skupštini. Međutim, to je jako potrebno za taj kraj Srbije i mislim da se sve više opština opredeljuju za tu regionalnu deponiju Kalenić. Međutim, dok se to ne uradi, izgradi mi imamo ozbiljan problem sa smećem, gde se jednostavno davimo u tom smeću.

Ja bih molio da prevaziđemo tu situaciju još imajući u vidu da je u Koceljevu na deponiji izgrađena transfer stanica za opštine Vladimirci i Koceljeva i da jednostavno ni ta transfer stanica ne može da funkcioniše ukoliko ne funkcioniše regionalan deponija, u Kaleniću.

Do izgradnje regionalne deponije mislim da se moramo boriti sa sopstvenim smećem. Da bi to uradili, mi možemo opremati pojedine opštine, odnosno komunalna preduzeća koja se bave time sa određenom opremom. Mislim pravo na kamione smećare i kamione koji mogu da transportuju smeće i da ga dislociraju na mesta gde je to moguće, odnosno gde je prihvatljivo, naravno, dok se ne izgradi regionalna deponija.

Mislim da je to jedno ozbiljno pitanje gde mi u tom kraju moramo da se borimo. Nadamo se, kažem, da ćemo imati podršku i države.

Ovde bi nešto rekao o jednoj posebnoj organizaciji i to o Republičkom geodetskom zavodu. Ta reč posebna organizacija, meni se malo i sviđa, zato što smatram da je Republički geodetski zavod jedna posebna organizacija koja radi jedan ozbiljan posao, ozbiljan za državu, a on je prepoznatljiv po katastru nepokretnosti, o upisima prava na nepokretnostima, katastru vodova itd. Međutim, on sve više dobija na svom značaju. Država i Vlada prepoznaju značaj svega toga mislim da je to i ministar Vesić prepoznao i da, jednostavno, proširila se delatnost Republičkog geodetskog zavoda, kao što je, recimo, procena vrednosti nepokretnosti sa indeksom rasta tih nepokretnosti, a to doprinosi i poreskoj politici radi ravnomerne poreske politike, kao i razvoju tržišta nepokretnosti.

Ja ću navesti jedan primer. Na primer, UN imaju dokument o održivom razvoju sa 17 ciljeva. U svih 17 ciljeva geoprostorni podaci učestvuju u ozbiljnom obimu i procentu. Hoću da kažem da se oni kod nas rade i proizvode u Republičkom geodetskom zavodu. Iz svega toga Vlada je i donela određena akta gde, pored postojećih zaposlenih, treba zaposliti još 400 novih radnih mesta. Starost je bila u Republičkom geodetskom zavodu 55 godina, prosečna starost. Sada je 43. Nadam se da će primenom novih radnih mesta ta prosečna starost pasti ispod 40 godina.

Tamo imamo 850 diplomiranih inženjera, tehničke struke, od čega su 700 geoinformatičari. To su ljudi koji vuku struku napred. Pored njih, imamo i 150 drugih inženjera, kao i 300 pravnika. Imajući sve to u vidu i taj potencijal, tehnički intelekt itd, to je jednostavno neko ko taj Republički geodetski zavod vuče napred, a samim tim i ovu našu Republiku Srbiju.

U ostalom delu ja ću samo napomenuti nešto što sam i ranije govorio u ovoj skupštini, čisto telegrafski, kratko. Rekonstrukcija državnog puta Koceljeva, auto-put Miloš Veliki, mislim da je to neophodno i da će to ministar prepoznati da jednostavno vrlo brzo dobijamo rekonstruisan put gde bi mogli da imamo vezu sa auto-putem.

Dalje, izgradnja kanalizacije sa prečistačima za tri naselja u opštini Koceljeva. Vidi se da je to jedan krupan potez i verujte to možda nema dovoljan eho šta to sve znači, a znači mnogo.

Dalje, vodosnabdevanje vodom sa sistema Stuborovni, o tome sam pričao i mislim da je to sasvim jasno da to što pre treba staviti u funkciju vodosnabdevanja delova Srbije koji nemaju zdravu i ispravnu pijaću vodu.

Očekujem izmenu Uredbe na taj način da se Mačvanski okrug nađe u delu zato što je, jednostavno, na udaru grada, nezaštićen zato što nama gradobitni oblaci uglavnom dolaze preko Drine i domaćini koji se bave poljoprivrednom proizvodnjom osiguravaju tu svoju proizvodnju, da se nađu u povoljnoj situaciju da subvencionišemo iznose tako da ti ljudi što vise osiguravaju, a samim tim da zaštite svoju proizvodnju i da je, naravno, razvijaju.

Naravno, ovog puta želim da kažem i oko izgradnje zelene pijace u Koceljevi sa tržnicom. To je, po mojim saznanjima iz ministarstva, pri samom kraju. Zahvalan sam i ministarstvu i ministru Martinoviću i nadam se da će ugovor biti potpisan na Svetog Nikolu ili oko Svetog Nikole.

Sve ovo što sam pričao mislim da je… naravno, i ono što nisam itd. mislim da je to neki opšti životni standard koji zajedno sa ličnim životnim standardom čini jednu celinu standarda, a samim tim dobar deo naših građana biće sa tim zadovoljan, tako da ovaj budžet koji nam je predložen daće nam mnogo povoljniju situaciju u narednom periodu.

Zahvaljujem.

PREDSEDNIK: Hvala.

Reč ima ministarka Tanasković.

JELENA TANASKOVIĆ: Uvaženi poslanici, ja se ponovo javljam da bi protumačila Zakon o budžetu pošto ponovo nije dobro protumačen od dva poslanika koja su u prethodnom periodu pričala.

Prvo objašnjenje se tiče one strane 27, ako se ne varam. U svakom slučaju, od strane 6. Zakona o budžetu do strane 51, zaključno sa stranom 51, u predloženom Zakonu budžeta je član 3. U članu 3. su popisane sve potencijalne obaveze, odnosno garancije i zajmovi koje može država da uzme ili da pregovara o njima u 2023. godini. To nisu preuzete obaveze, već obaveze koje mogu, odnosno kreditne linije po predlogu projekata koji su nabrojeni i stavljeni da država pregovara sa potencijalnim kreditorima, tako da ovde nema nikakvih mladih istraživača kao preuzete obaveze u iznosu koji ste mogli da čujete.

Hoću samo još jednu stvar da kažem kada je u pitanju Zakon o budžetu. Malo pre je rečeno da 20 milijardi dinara podsticaja se raspoređuje po ovlašćenju ministra, kako on to bude hteo, želeo. Strana 120. i 121. Zakona o budžetu definiše jasno popisane sve investitore koji će dobiti sredstva po Predlogu budžeta za 2023. godinu. Znači, imate spisak svih investitora koji su ispunili svoje ugovorne obaveze kako bi mogli da koriste ta sredstva u narednoj godini. Hvala.

PREDSEDNIK: Hvala.

Reč ima ministar Vesić.

GORAN VESIĆ: Evo, razjasnimo i ovu neistinu o 10 miliona evra. Ali, s obzirom da to nije u mom ministarstvu, zaista nisam imao odgovor na to pitanje odmah. Ali, ono što znam, s obzirom da sam u tome učestvovao dok sam još bio u gradu, to je da se u budžetu Republike Srbije za 2023. godine nalazi 12 miliona dinara za finansiranje rada fondacije „Zoran Đinđić“.

Prvi put je Republika Srbija finansirala rad te fondacije 2017. godine. To je 2016. godine predložio tada premijer Aleksandar Vučić i moram da kažem da je to prvi put da država finansira fondaciju „Zoran Đinđić“. Od 2003. godine, odnosno 2004, kada je fondacija nastala, nikada ni jednoj vladi nije palo napamet da da jedan dinar za tu fondaciju, nego se snalazila sama, od donatora, a onda, od 2016. godine, na predlog tada premijera a sada predsednika Vučića, fondacija „Zoran Đinđić“ ima 100 hiljada evra godišnje iz budžeta za finansiranje svog rada. Dobijala je novac iz Beograda, pretpostavljam da će to biti i u budžetu za sledeću godinu. Na taj način smo pokazali koliko smo odgovorni prema fondacijama a koliko neki drugi, kad su bili u prilici, nisu se čak ni setili da finansiraju fondaciju koja čuva lik i sećanje na lik i delo čoveka na koga se pozivaju a koga inače nikada u životu videli nisu.

PREDSEDNIK: Hvala.

Reč ima ministarka Vujović.

IRENA VUJOVIĆ: Poštovani narodni poslanici, moram samo da razjasnim još jednom, a i da vas uputim vezano za izgradnju regionalnih centara za upravljanje čvrstim otpadom širom Srbije, naročito kada je pomenut regionalni centar odnosno deponija u Valjevu.

Kao što je svima poznato, potpisali smo sporazum, kreditnu liniju, 150 miliona evra, zajedno sa Evropskom bankom za obnovu i razvoj i francuskom razvojnom agencijom upravo za tu namenu i svakako kada krene izgradnja ovih centara i kada se izgrade, značajno će se i u dobroj meri promeniti ekološka slika Srbije nabolje.

Vezano za Valjevo-Kolubara-Kalenić, ona je obuhvaćena prvom fazom, od četiri regionalne deponije i najspremnija je. Ja ovde imam i tabele, tačno po dinamici kako šta ide. Dakle, dobijena je građevinska dozvola i ono što je važno, da tenderisanje za ovu deponiju kreće već u januaru mesecu 2023. godine. Očekujemo izbor izvođača negde do aprila i tada kreću radovi.

Kada govorimo o Koceljevi, svakako jedna od 11 opština, a sada priključujemo još četiri, dakle 15 opština koje će gravitirati regionalnom centru u Valjevu, to je svakako i najveći regionalni centar, 500 hiljada građana će koristiti taj regionalni centar, u Koceljevi se gradi transfer stanica i u svakoj od ovih pomenutih opština će biti već prateća infrastruktura koja je neophodna kako bi ovaj regionalni centar radio u punom kapacitetu. Dakle, 11 plus četiri opštine, uključujući i Koceljevu.

Mi imamo saradnju sa vašom jedinicom lokalne samouprave i molim vas da se javite sledeće godine na konkurse upravo za čišćenje smetlišta, jer to će svakako i značiti kada budemo imali taj otpad gde da odnesemo i da upravljamo sa njim na najbolji mogući način.

Kada govorimo o regionalnim centrima, moram da kažem da je sledeći nakon Valjeva spreman i Pirot, pošto se ovde puno pominjao i taj deo Srbije. Dakle, pirotski regionalni centar je najspremniji nakon Kalenića i očekujemo takođe tenderisanje uskoro, odnosno izbor izvođača radova, sve su u pitanju međunarodni tenderi. Po svim evropskim standardima će biti ti regionalni centri građeni. Nakon toga ide Užice, Nova Varoš, Sombor, Sremska Mitrovica.

Kada govorimo o upravljanju čvrstim otpadom, mi već radimo intenzivno na tome, pre svega i na zatvaranju deponija, već imamo u budžetu za 2023. godine značajna sredstva odvojena kako bi se zatvarale deponije i rekultivisale i sanirale na prostorima gde više neće biti nesanitarno odlagan otpad.

Takođe, imamo još veća sredstva za uklanjanje divljih deponija, kao i za kamere na tim lokacijama, kako bi te lokacije sačuvale čistim.

Govorili ste vezano za opremu. Da, kamioni, smećari i kante i kontejneri, to je ono što Ministarstvo zaštite životne sredine deli odnosno daje na korišćenje jedinicama lokalnih samouprava po kriterijumu u odnosu na razvijenost opština.

Ono što je važno kada govorim o programu čvrstog otpada u Srbiji jeste i program cirkularne ekonomije koji je pre nekoliko dana usvojen na Vladi i koji će nam tačno dati put kako da od otpada dobijemo drugu upotrebnu vrednost, što je svakako cilj da primarnu separaciju vrše kako bi mogli da iskoristimo na najbolji mogući način taj otpad.

Kada govorimo o upravljanju čvrstim otpadom, planirana je za sledeću godinu izgradnja transfer stanica. Trenutno se grade dve transfer stanice u Srbiji iz budžeta Ministarstva zaštite životne sredine. To je u Novoj Varoši transfer stanica, u Petrovcu na Mlavi i sledeće godine će biti građena u Smederevu, početak izgradnje transfer stanice.

Važno je da napomenem, čitava linija separacije za deponiju u Pančevu, linija separacije za otpad, a nakon toga, odnosno paralelno sa tim u okviru projekta u saradnji sa EU, upravo delimo adekvatnu opremu u 17 opština širom Srbije. Hvala vam na pitanju, sugestiji vezano za upravljanje čvrstim otpadom u Srbiji i ono što su važne vesti jeste da valjevska deponija kreće sa realizacijom, taj projekat kao najveći i najizazovniji za ovo ministarstvo, a mogu reći i čitavu zemlju kada govorimo u upravljanju čvrstim otpadom. Hvala.

(Zoran Lutovac: Replika.)

PREDSEDNIK: Po kom osnovu?

(Zoran Lutovac: Pominjanje DS.)

Demokratsku stranku niko nije pominjao.

Sledeći prijavljeni po listi je Nebojša Novaković.

NEBOJŠA NOVAKOVIĆ: Zahvaljujem se, gospodine predsedniče.

Taman kada sam hteo da pohvalim Sinišu Malog, on nije prisutan. Ja verujem da mi danas raspravljamo o njegovom autorskom budžetu i sve što imam da pohvalim kod njega jeste da ovaj put zaista verujem da on jeste autor. Znamo da je to kod njega često sporno i diskutabilno, ali ovaj budžet jeste on napisao. Iz budžeta zjapi deset milijardi evra manjka. Premijerka je juče rekla da treba opozicija da ima razumevanja, desila se kovid kriza, desio se rat na tlu Evrope, u Ukrajini, a samo mi nije jasno zašto nam ekonomska situacija u Srbiji izgleda kao da se rat desio u Srbiji, ne daj Bože, a ne u Ukrajini. Pre će se oni tamo oporaviti od toga, nego mi od budžeta Siniše Malog.

Nije uvezena kriza, gospodo ministri. Grčić Milenko, on je vaš autohtoni proizvod, on je štetan bio po energetski sistem nego svaka bomba u ratu koja padne u Ukrajini. U tome je problem. To su vaši kadrovi koji su upropastili energetiku za narednih deset godina.

Ovde je prisutna i guvernerka. Apsurd potpuni se dešava u monetarnoj politici. Dinar je slabiji u odnosu na sve. Za hiljadu dinara možete da kupite upola manje svega nego u odnosu na prošlu godinu. Samo je jači u odnosu na evro. Dinar je slabiji od cene hleba, ali je jači od evra za 6,5%.

Dinar je slabiji od cene mleka za 150%, ali je jači od cene evra. Pa, neće biti ono, gospodo, da je juče bilo „ako nemate hleba jedite kolače“, ovde će biti „ako nemate hleba kupujte evre“. To je vaša politika i vi to ne znate da objasnite.

Vlada svaka bi trebala da padne za ono što smo juče čuli od premijerke Brnabić. Rekla je, da je nezavisno sudstvo krivo zato što je država platila najveće penale i kazne ikada u istoriji. Dakle, te penale i kazne jesu najveće ikada u istoriji pod vašim vođstvom Vlade i to je bacanje novca građana.

Trebali ste samo još da dopunite jednu stvar, nema ovde nezavisnog sudstva i kada bi ga bilo ono ne bi bilo krivo za tu situaciju, bili bi krivi vaši nesposobni kadrovi, jer ti kadrovi su upravo doprineli tome da samo jedna firma dobija spor protiv države, ta jedna firma se zove „Mera Invest“ i onda od države Srbije će da naplati 50 miliona evra.

Znate li ko je vlasnik te firme? Pa, Miroslav Mišković i on vas je tužio zbog hapšenja koje je trebalo da bi njegov šef mogao da nabaci sebi imidž srpskog Eliot Nesa. Eto koliko košta propaganda, sada imamo i dokazano koliko košta popularnost Aleksandra Vučića.

Na kraju, želim da vas pitam, šta je sa rezultatima popisa, gospodo, popis stanovništva? Gde su prve deskripti analize? Šta krijete? Gde je zapelo? Gde su problemi u Raju? Gde su ti sretni i prosperitetni ljudi? Gde su vam oni mladi što ih čašćavate onim novcem iz helikoptera što pada malo pre, a malo posle izbora? Gde su ti kojima na silu objašnjavate kako im je dobro ovde u ovoj zemlji? Nema ih, gospodo ministri, neće da budu statisti u onome što im vi prodajete kao životni standard. Neće da budu ikebana u vašim fensi biografijama, gospodo ministri.

Popis će pokazati da nas ima sve manje, pokazaće i da ti ljudi kojih ima sve manje, da svako od njih ima sve manje, osim vas naravno, a vi pravite stadion gospodo, uživajte, ostaće jedino da Aleksandar Vučić može na njemu da se obraća. Neće tu biti ni ko da gleda, ni ko da igra, prave navijače ste odavno oterali sa tribina, jer ste tamo klanove ubacili. Hvala.

PREDSEDNIK: Pravo na repliku. Izvolite.

MILENKO JOVANOV: Pa, dobro. Imali smo jutros performans u korist jednog tajkuna, onog koga su stvorili od video kluba do najbogatijeg verovatno Srbina ikad, a onaj ko ne zna o kome se radi i ko je Dragan Šolak, ima i tu među vama neke koje može da pita. Neki su nedavno i na nekim televizijama pričali o tome kakve probleme imaju s tim čovekom i na njegovim televizijama, u njegovim medijama, koliko su to slobodni mediji, kako vi kažete, i šta radi u golf klubu i kako se tamo ponaša.

Pa, proverite u svojim redovima o kakvom se liku radi, ali očigledno prva ljubav zaborava nema, pa se i Mišković mora, da se ne naljuti Mišković da ga nisu branili, da ipak pokažu neku reč, da kažu nešto o njemu, da kažu neku lepu, ne bi li na taj način zavredili njegovu pažnju, jer eto, ako bude zaradio tih niotkuda 50 miliona evra, kako kažu, možda se nešto nađe i za njih.

Prete im da Aleksandra Vučića određuje narod u Srbiji, kao što rejting vaš određuje narod u Srbiji. Rejting Aleksandra Vučića je danas preko 50%, rejting vaš je na nivou 1,2%. Ima više nevažećih listića nego glasova za vas i sada vi nama držite predavanje i objašnjavate nam kako bi vi želeli da se radi ovo ili ono.

Vi ste imali priliku da pokažete šta znate i u Vojvodini i ovde u Beogradu na nivou cele Republike i narod više ne želi da vas gleda. Ne razmišlja o vama kao političkoj opciji. Vi ne postojite u interesovanju naroda. Postoje nevažeći listići, a vi ne.

Kada pobedite nevažeće listiće na nekim narednim izborima, izađete sami sa svojom liderkom, ovim što viče da treba da ustanem kad mu ime spomenem, ne znam ni ja koliko, jer on u svojim očima mnogo vredi, jedino što to niko ne primećuje osim njega samog, pa ni u njegovoj stranci to ne misle što on misli o sebi. Kad pobedite nevažeće listiće, onda možete da pričate o tome kako mislite Srbiju da uređujete.

Ćuto, sad je već dovoljno, polako, „rubin“ radi, ali ne mora toliko, polako.

PREDSEDNIK: Hvala.

Reč ima guverner NBS, gospođa Tabaković.

Ostale molim da ne viču.

JORGOVANKA TABAKOVIĆ: Poštovani građani Srbije, poštovani poslanici, kolege ministri, ja ću vrlo kratko da odgovorim poslaniku. Na vašu žalost, vaši utisci i vaša mera vrednosti dinara, odnosa prema evru, stranih direktnih investicija, deviznih rezervi, stabilnosti u Srbiji, su samo vaša i samo lična mera.

Priznati standardi i kriterijumi kojih se pridržava i MMF i Eurostat i investitori u Srbiji, ali i oni koji osećaju da je ta tačka stabilnosti domaće valute tačka u kojoj se spajaju interesi svih, štediša i korisnika kredita i države i ulagača, mera predvidivosti i ulaganja.

Ja mogu vama samo da ponovim da je ta stabilnost neprirodna pojava, nego rezultat napornog rada i koordinisanog rada Vlade i NBS i svih institucija u Srbiji, a da vi u njoj uživate kao u prirodnom dobru, kao u lepom vremenu kada vam ne trebaju nikakvi zaštitni kišobrani dok ova država brine o tome da novac vredi najviše moguće, čak i u uslovima grčke krize, Kovida – 19, energetske krize.

Uzalud se vi trudite da teret uvezene inflacije koju čini preko dve trećine inflacije prenesete na jednog čoveka, na onog kojeg ne bih da kvalifikujem kakva je vaša fascinacija, ali brojke o kojima ja govorim, koje su javno dostupne, koje se nikada nisu promenile su na primer da je sa krajem novembra u Srbiji pristiglo tri milijarde i 943 miliona evra stranih direktnih investicija, ne od prodaje na primer „Maksija“ u 2011. godini, gde je porez plaćen ne u državi Srbiji. Možda ima veze sa onim što ste vi pominjali.

Kada mi pominjete strane direktne investicije ili domaće, izvinite a koja je razlika da li je domaći ulagač ili strani ako neko odluči da plaća porez i da ulaže registrujući firmu u inostranstvu? Da, zakonito je, ali se postavlja pitanje gde je razlika između stranog direktnog i domaćeg ulagača?

Znači, činjenica je da priliv stranih direktnih investicija koji je od 2014. godine posle tih reformi od iznosa preko dve milijarde i sto dostigao iznose do četiri milijarde evra godišnje, to je taj broj zaposlenih o kojem je govorio gospodin Nikola Selaković i o finansiranju i zdravstva i penzionog osiguranja i bolnica i svega ostalog.

To su ta otvorena radna mesta od kojih porezi i doprinosi idu za finansiranje onog što se zove država i njena dužnost da obezbedi sigurnost ugovora, pa čak i da plaća po namerno biranim arbitražama sporove koji će se danas plaćati kao što je ova vlast nasledila da od 2012. godine kada sam ja postala guverner u avgustu mesecu, pet godina otplaćuje aranžman finansijski sa MMF kada su svi pokazatelji bili negativni, kada su potrošene devizne rezerve na očuvanje vrednosti evra, koji je izgubio 33% vrednosti.

Pet godina smo otplaćivali novac od tog aranžmana. Od tada, od 2014. godine Republika Srbija je imala aranžmane sa MMF i nije povukla ni jedan jedini dinar, odnosno dolar ili bilo koliko da se zadužila, ali je imala ono što juče nazva predsednica Vlade, taj dupli par očiju, odnosno overu koja mnogim investitorima služi kao procena vrednosti Srbije kao poželjnog mesta za ulaganje.

Zašto namerno ističem samo strane direktne investicije u kontekstu stabilnosti? Zato što su one krajnje ishodište svega onoga što radimo.   
Taj novac koji u Srbiju dolazi da bi se otvarala nova radna mesta, da bi neko imao dostojanstven život, zarađivao radom i bio ponosan što svojoj deci obezbeđuje egzistenciju svojim radom i najviše smo uradili da Srbiju prikažemo mestom koje je dobrodošlo za ulaganje svih onih koji žele da sa Srbijom sarađuju, gde to nije jednosmeran odnos, gde poštujemo profite koji se zarade, nemamo ograničenja na iznose osim kada na primer banke do 10% svog kapitala žele da iznesu kao profit, pa moraju da dobiju odobrenje Narodne banke Srbije da ne bi ugrozile svoju kapitalnu adekvatnost.

Znači, kada razgovarate o nekim stvarima i pominjete nešto nije dovoljno da iznosite opise, atribute, kvalifikacije. Jednu je lepu stvar rekla Vida Ognjenović pre neki dan, ostala mi je kao upitna – slika je pobedila reč. Možda jeste, možda nije, zavisi kako ko gleda. Ali, utisci vaši lični ne mogu da pobede činjenice, činjenice da je ovo drugačija Srbija, Srbija koja ima mnogobrojne investitore koja je kroz krize u kojima se nalazi i ona i zemlje u okruženju mnogo lakše prošla zato što je bila spremna za to.

Guverner koga prozivate, to sam ja, je obezbedila pet milijardi bafera za krizu koja je došla da bi mogla da odgovori i održi stabilnost, da bi mi mogli danas da sedimo u toplim prostorijama i da bi mogli zajedno sa Ministarstvom finansija i energetskim kompanijama da obezbedimo tu vrstu sigurnosti.

(Dragana Rakić dobacuje.)

Ja koja sve vreme gledam u telefon dok govorim i danas kupujem evre da bih obezbedila tu stabilnost i neto efekat te stabilnosti u 2022. godini je preko 500 miliona evra više kupljenih nego uloženih u stabilnost evra o kojem govorite. Ta stabilnost se jedino tako meri kao što, evo iskoristiću priliku i da kažem, juče je neko pominjao metodologiju, izvinite, Srbija ne menja metodologije ni o radnoj snazi, ni o merenju javnog duga, ni o BDP.

To su međunarodno priznate metodologije BPM 5, BPM 6, da vas ne opterećujem detaljima koje se kao i kod svih zemalja na svakih pet godina usklađuju prema međunarodnim standardima, jer nismo autistični zatvorena zemlja i izolovano ostrvo i sledeća izmena metodologije merenja BDP će ići 2024. godine, poslednja je bila 2019. godine, ali se metodologija javnog duga neće menjati, najmanje će promena biti tu i u svakom trenutku smo spremni da vam odgovorimo o prosečnoj ceni to duga kolike su kamate na taj dug smanjene i da vam kažem apsolutni iznos javnog duga će se uvećavati i to nije problem zato što će se uvećavati i BDP, jer je to jedina mera gde sagledavamo javni dug u odnosu na BDP.

Jedna Češka bi po iznosu apsolutnog duga bila u tri puta goroj poziciji od Srbije, a nije. Nije zato što ima veći društveni proizvod i Srbija ima društveni proizvod i trudi se da taj društveni proizvod bude toliko veliki da može da podnese zaduženost za kapitalne investicije.

Kao i svaki čovek, to je juče gospodin Jovanov objašnjavao, kada se zadužuje on kaže nije svejedno da li imate dug ili ratu za kredit od 200 evra, a da je nevažno varijabilna ili fiksna kamata koja je kamata, kolika vam je plata, da li vam se plata povećava ili ne.

Znači, nije sve u životu crno-belo, niti se ove stvari mogu razmatrati tako, možda sam ja glasna jer sam energična kad govorim, ali izričući neke parole ili kvalifikacije.

Ekonomija je u jednom delu sociologija zbog čega ja pozivam na odmerenost kada govorite galopirajuća inflacija, što je potpuno netačno, kada čak i neke fizičke termine, termine iz fizike, ne fizičke termine, upotrebljavate za inflaciju koji se ne upotrebljavaju, ali kada je i danas u Srbiji ona bazna inflacija na koju mere monetarne politike mogu da utiču niža od zemalja u okruženju.

Danas kada svako od nas, ako brinete za građane, vi ćete voditi računa i koji termin upotrebljavate kada govorite o inflaciji, kao što ja otvoreno i javno kažem – sve inspekcije moraju da povedu računa da li je ugrađivanje sa maržom i onih posrednika između proizvođača i kupca zaista opravdan, kao što smo to uradili sa menjačnicama, radimo i dalje, kada ste u predizbornim okolnostima mogli da vidite naslove – redovi, samo što slike nisu bile aktuelne, redovi ispred menjačnica, pa nema efektive, pa tako dalje.

Znate i sami da je sve to bilo sanirano samo jednim pozivom svima vama da odete u banku i podignete gotovu koliko god želite. Niko nije bio ograničen time. U vreme Kovida niko nas nije pitao kada je sav saobraćaj bio stao kako smo se to snašli da obezbedimo dovoljnu količinu efektive, novca u kešu da niko nema strah od toga da li može da podigne svoju ušteđevinu.

Znači, vodite računa ako mislite dobro građanima Srbije, da usidrena inflaciona očekivanja, a to je poverenje u mere ekonomske politike, mere Vlade, mere Narodne banke moraju da se obezbede istinitim informacijama, ne stvaranjem panike. Panika nikada i nigde nije dobar saveznik ako mislite dobro svojim građanima. Ne tražim ni da verujete meni na reč. Ne tražim ni da na bilo koji način govorite pozitivno o meni ili onome što radim, ali ne možete da osporite rezultate stabilnosti ostvarene u 10 godina, koje vrlo često želite da nazovete trenutkom ili iluzijom.

Tako, poštovani gospodine poslaniče, još jednom da vam kažem, vaša mera vrednosti dinara, odnosa prema evru i svega ostalog je vaš lični utisak, a ne činjenice.

Izvinjavam se ako sam bila malo duža.

(Dragana Rakić: Replika.)

PREDSEDNIK: Samo da kažem Dragani Rakić, pošto je opet vikala dok govore drugi. Sledeći put kada to budete uradili, ja ću da vam izreknem opomenu. Imajte to u vidu. Želite već sad? A ne želite.

(Dragana Rakić dobacuje.)

Povreda Poslovnika.

ALEKSANDAR JOVANOVIĆ: Gospodine predsedavajući, član 104. Ali, prethodno jednu stvar ako možemo da raščistimo – kada me pozovu Ćuta da li imam pravo na repliku ili nemam? Da znam samo da ne gubim vreme i vaše i svih nas i moje. Ako možete da mi odgovorite – kada me neko prozove Ćuta, da li to znači da stičem pravo na repliku?

PREDSEDNIK: Dobro. Ako je to bilo vaše jedino pitanje, saglasan sam, ne treba da gubite vreme ni svoje, ni tuđe.

ALEKSANDAR JOVANOVIĆ: Da li imam prava na repliku? Ako ne, tražim povredu Poslovnika, član 104.

PREDSEDNIK: To sam već čuo. To ste sada rekli. Pretpostavljam da ste hteli da reagujete zato što je pomenu „Rubin“, ali ne možete po tom osnovu da dobijete repliku. To ne može.

ALEKSANDAR JOVANOVIĆ: Vi ste vidoviti, gospodine predsedniče?

PREDSEDNIK: Treba li Skupština da se izjasni? Ne treba. Dobro, pošto nema osnova za replike.

Zagorka Aleksić ima reč.

ZAGORKA ALEKSIĆ: Poštovani predsedavajući, uvaženi članovi Vlade, poštovane koleginice i kolege, mi iz poslaničke grupe Jedinstvena Srbija slažemo se sa predlagačem da je ovaj budžet razvojni, da je ovaj budžet štedljiv i smatramo da su svi budžetski programi doneti vrlo promišljeno i u najboljem javnom interesu.

Ja bih pomenula i zakon o izmenama i dopunama Zakona o budžetskom sistemu i šta je važno. Njegovo donošenje donosi novi niz fiskalnih pravila koja će biti novi mehanizam zaštite i kontrole javnih finansija. Mi imamo fiskalnu stabilnost i to je situacija koja traje već izvesno vreme i koju treba održavati.

Što se tiče budžeta za narednu godinu, napravljen je jedan vrlo da kažem održiv sistem, ravnomernih ulaganja i to prema svim društvenim sektorima. Juče ste imali prilike da čujete konkretne predloge koje je naš predsednik, gospodin Marković izneo, a u vezi su sa poljoprivredom i mislimo da je delegirao jednu veoma važnu temu. Ta tema se tiče većih ulaganja i većih podsticaja u proizvodnji domaćeg mesa, čime ćemo u budućnosti, nadamo se, i ograničiti i smanjiti uvoz mesa.

Vi znate da će Jedinstvena Srbija uvek podržati veća ulaganja u poljoprivredu i mi to ovim budžetom imamo. Smatramo da država treba i da nastavi da pomaže i da podstiče razvoj malih i mikro poljoprivrednih gazdinstava. Osim nikada većih ulaganja u kapitalne investicije, evidentno je da se ovim budžetom stavlja i akcenat na socijalna davanja, a tu su i brojna ulaganja u zdravstveni sistem i to smatramo vrlo važnim.

Budžet takođe, predviđa i ulaganja u domaću privredu, podsticaje i za mala i srednja preduzeća, čiju važnost mi iz Jedinstvene Srbije stalno ističemo. Mi u ovoj Vladi imamo i ministra, prvi put, gospodina Bastu koji ima ideje i spremnost za reformisanje privrednog sektora. Takođe, prepoznao je žensko preduzetništvo kao jednu razvojnu šansu i na samom početku svoga rada je istakao da će se zalagati da se izjednače uslovi za domaće i strane investitore.

Kao jedno od najvažnijih rešenja, naravno, izdvajamo i povećanje plata, kao i povećanje minimalne zarade. U danu za glasanje naša poslanička grupa će podržati i Predlog Zakona o budžetu i sve ostale zakonske predloge. Hvala vam.

PREDSEDNIK: Hvala.

Sledeći prijavljeni je Siniša Kovačević.

SINIŠA KOVAČEVIĆ: Gospođe i gospodo, dozvolite mi da se obratim lično, gospodinu Vesiću.

Uvaženi gospodine Vesiću, molio bih vas samo za malo koncentracije, budući da ovde nema premijera, nema ministra finansija, nema gospođe ministarke kulture, a znam vrlo dobro vašu respektabilnu prošlost kada je teatar amaterski u pitanju i to da se krećete kroz literaturu, a najlepše vas molim da, zahvaljujući svojoj inteligenciji, nadam se i dobrim namerama, ovo što ću ja sada reći prenesete nekome od ovih koji su danas odsutni. Ovo dakle, govorim bez imalo ironije i bez imalo cinizma. Nadam se da bi se cinizam, da sam imao nameru da ga imam osetio i ironija takođe.

Dakle, gospođe i gospodo, koju god metodologiju da koristite, da li je to pet ili osam promila, koje ste po budžetu predvideli za kulturu, uvredljivi su i za vas i samu kulturu i za ljude koji se njome bave. Kultura ima nameru da emigrira i ode zauvek iz ove zemlje, nemojte da joj to dozvolimo. Samo nekoliko rečenica o konceptu ovog budžeta i prioritetima jednog vremena i ljudima koji su ga kreirali. U kući obešenog se ne govori o užetu. Za praznim stolom se pred gladnom decom izbegava razgovor o prasetini. Ali, budućnosti radi, neka ostane i ovih nekoliko rečenica uz sve hendikepe koje je donelo ovo vreme ima i neke komparativne prednosti. Jedna od njih je da savršeno dobro pamti. Bilo je vremena koja su se mogla prekomponovati, mogle su se ukrasti i prepevati tuđe pesme, falsifikovati i izmisliti događaji kada su izmet koji je bacan na nekoga krvavi ispljuvci kome je neko obasipan mogli biti i zabašureni ili uklonjeni kada ste tragajući za nečim rečenicama morali provoditi sate po arhivima i bili srećni ako ih pronađete. Sada srećom nije tako. Jedan klik i sve je tu.

Dakle, imali li smisla u ovom trenutku govoriti o operi? O toj savršenoj umetnosti koja spaja sve prethodne arhitekturu, likovne umetnosti, literaturu, muziku. Izbegao bih ovaj diskurs da u budžetu predviđenom za narednu godinu nije ubačena jedna potpuno apsurdna beketovska stavka – nacionalni stadion.

A ima smisla i zbog toga što među poslanicima koji tvore vlast sede i dve operske pevačice, na koncu među vama sede ljudi koji se umetnošću bave u vidu zanata, tim hlebom školuju decu, hrane porodice. Ima među vama i onih koje sam sretao na sajmu knjiga, u pozorištima, na koncertima.

Beograd je poštovane dame i gospodo jedina evropska prestonica koja nema zgradu opere. Imaju je i Tirana, i Kišinjev, ima ljude koji se na vrhunski način bave ovom božanskom umetnošću kao podstanari u zgradi Narodnog pozorišta koju je Knez Mihajlo gradio sa sasvim drugom namenom, kada Beograd ima jedva deset hiljada stanovnika.

Taj višedecenijski, moglo bi se reći jednovekovni podstanarski status je jednako ponižavajući i za dramski ansambl i za članove opere. Neuslovna scena koja se deli sa ansamblom drame bez mogućnosti kontinuiranog repertoarskog igranja, sa nemogućnošću postavljanja ambicioznijih projekata, sa gotovo stalnom potragom za kartom više. Naravno, kada govorim o operi mislim tu i na odličan ansambl baleta, pola riba, pola devojka. Ni operski, ni dramski teatar, pri tome se u našoj zemlji na razdaljini od 70 kilometara, naravno da govorim o Novom Sadu i o Beogradu, u dve visokoškolske umetničke institucije školuju mladi umetnici, dirigenti, pevači, instrumentalisti. Kada se školovanje privede kraju diploma i instrument pod mišku, do duše, sa klavirom i harfom to ide malo teže, ali to će ih sačekati tamo kada polože audiciju, a polože uvek, jer su jako daroviti i dobro školovani, pa u beli, beli svet. Od Toronta preko Kelna, do Sidneja i Velingtona.

Postoji idealna lokacija za zgradu opere, prazan prostor na Trg republike, tako bi se dobila i savršena ambijentalna i funkcionalna, i arhitektonska i kulturna celina.

Ajmo sada na stadion. Preko 500 miliona evra sa izvesnim budućim korekcijama, dame i gospodo, taj nacionalni stadion koristiće se za četiri kvalifikacione utakmice nacionalnog tima, dve pripremne prijateljske za finale nacionalnog kupa i dva velika koncerta, ende. Plus proslava predsednikovog rođendana, naravno u državama koje ga slave. Ukupno devet termina godišnje za preko pola milijarde evra.

Dajte od tog novca po pedeset miliona evra Zvezdi i Partizanu, da srede svoje stadione i imaćete dva dobra stadiona. Pri tom ste i ovaj novi planirali na vodoizvorištu kao da tragate za pijaćom vodom koju treba upropastiti, a po projektu koji je izašao u javnost fasada tog stadiona treba da bude od prirodne vegetacije, ne preveliki estetski ugođaj, ogroman zalivni sistem, lišće koje opada, mnogo zaposlenih na održavanju, insekti, ptice, izmet. I uvek se zbog neumoljivosti klimatskih promena osuši južna i zapadna strana. Dakle, odustanite od tog preduzeća. Nepotrebno je u ovom trenutku.

Napravite operu i ono što ostane, prebacite Ministarstvu kulture. Tako će više knjiga otići u biblioteke, više dece će ići na folklor u amaterska pozorišta, u pozorišta na koncerte. Biće manje izvađenih slezina, manje poniženih profesora, manje prebijenih vršnjaka, manje samoubistava, manje droge.

Tako će 3.000 slobodnih umetnika izaći iz zone gladi i siromaštva. Nekako su mi draži oni mladi ljudi koji vreme provode u biblioteci od onih koji se formiraju na stadionskim šipkama.

Mada je najbolje kada se te dve stvari kombinuje sa još nekim. Ovako, ovo liči na porodicu u kojoj pater familias kada primi platu ne kupi ogrev i udžbenike, ne napuni frižider, nego kupi električni trotinet i svi zadovoljni, viču – bravo tata, jer naš tata je silno želeo taj trotinet, pa hajde da malo gladucnemo i da u cipele stavimo karton, neka đon bude tanak, samo neka tata bude srećan, kada je tati lepo kada vozi trotinet.

Gospodine ministre, gospodine ministre finansija? Gospodine ministre finansija! Gospodine ministre finansija!

Možete li da mi pomognete, uvaženi predsedniče?

PREDSEDNIK: Ako insistirate da vam kažem da direktno obraćanje nije dozvoljeno, evo rekao sam vam. To bi trebalo da znate i vi bez mene.

SINIŠA KOVAČEVIĆ: Ja bih vam bio vrlo zahvalan, imao sam jednu dobronamernu rečenicu koju sam hteo da uputim lično gospodinu ministru, a vidite, bio potpuno ignorisan.

Dakle, uvaženi gospodine ministre finansija, jedino tako možete biti upamćeni, kao i knez Mihailo. Vreme se pamti po Bori Stankoviću, po Nušiću, po Mikelanđelu, Da Vinčiju, po Dostojevskom i Dikensu. Ni njihovi sunarodnici ne znaju ko je bio na vlasti u danima kada su stvarali, kada je Felini snimao Amakord, a Lubarda naslikao Kosovski boj. Treba malo hrabrosti, malo zdravog razuma i pred vama je crven tepih za ulazak u istoriju.

Vas, gospodine Vesiću, oslobađam odgovornosti koje sam vas molio na početku. Hvala vam.

PREDSEDNIK: Sledeći prijavljeni je Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, to sa prasetinom i sa gladnima sam razumeo, ali prethodni govornik je umeo da podrigiva pred gladnima. Ko ga ne poznaje mogao bi da proceni ovu njegovu kritiku kao dobronamernu, kao čoveka koji se zalaže za kulturu, za umetnost itd. Ali, gle čuda, u vreme kada je podrigivao pred gladnima, kada je otpušteno 500.000 ljudi, mogao je makar da sačuva kulturu, umetnost itd.

Nemojte dobacivati.

Najvredniji eksponati koji su vredni za umetnost i kulturu ovog naroda nalaze se u Narodnom muzeju. Baš za vreme kada je prethodni govornik podrigivao pred gladnima i kada je prodato sve što nije bilo prikucano za zemlju, kada je u grabizaciji privatizaciji kompletna društvena imovina, pa i deo državne, prodato za 6,5 milijardi, kada je proćerdano 4,5 donatorske podrške, kada je proćerdano pet milijardi koje nam je oprostio Londonski i Pariski klub, pa su oni vrlo brzo nadoknadili to što smo bili smanjili dug, pa ga ponovo uvećali, pa kažu kako u njihovo vreme dug nije bio uvećan, a zaboravili su 6,5 milijardi od privatizacije, zaboravili 4,5 milijardi od donatorske podrške, zaboravili su pet milijardi oprosta od Pariskog i Londonskog kluba, što je negde suma od 17 milijardi, pa na onih 17 njihov dug je u stvari bio 34, a ne 17 koje smo zatekli, u to vreme Narodni muzej je bio zatvoren.

Eto, otvorila je ova vlast koja je uposlila tih 450.000 ljudi koji su ostali bez posla, koja je uvećala dva puta plate, koja je uvećala dva puta izvoz, koja je deset godina, ovo je jedanaesta godina, održala kurs, a da pritom nisu smanjene devizne i zlatne rezerve, nego naprotiv, čak su uvećane. Da smo veštački čuvali kurs, verovatno bi te devizne rezerve nestale, koje su dva puta uvećane u vreme kada se to podrigivalo pred gladnima, kako je prethodni govornik hteo da ostavi utisak o gladi.

Dakle, Muzej savremene umetnosti je, takođe, otvorila ova vlast. Gle čuda, 2007. godine je vladao ko? Ovi što su podrigivali pred gladnima i otpuštali sve redom. Dakle, dok su oni podrigivali, ljudi su ostali bez posla, bez plate, a kamoli bez prasetine, bez umetnosti, bez prava da uđu u Narodni muzej i da vide najvrednije eksponate. Danas oni koji su sve to tada učinili, ili nisu učinili da zaštite Narodni muzej, Muzej savremene umetnosti, kulturu itd, danas izađu sa srceparajućim pričama kako ova vlast ne posvećuje dovoljno pažnje kulturi. Samo da smo otvorili Narodni muzej ponovo, ja mislim da smo zaslužili već da se podigne, odnosno da se stavi taj crveni tepih i da se podigne nekim ljudima spomenik za života.

Dame i gospodo narodni poslanici, to mi nije bila namera, nego na dnevnom redu su i sudije. Dakle, ja ću da tražim da se posebno izjasnimo, gospodine Orliću, tražim da se posebno izjasnimo o sudiji Viktorija Madžarević Čičulić, Osnovni sud u Šapcu. Na to imam pravo. S tim u vezi da kažem da se ja bojim da nas za vladavinu prava sprečava u stvari vladavina sudija. Čast većini sudija, ali pojedini se ponašaju kao opozicioni lideri i predstavnici opozicionih političkih stranaka. Oni su nezavisni od ove vlasti, ali izgleda da od bivše nisu. Ja sam to osetio na sopstvenoj koži, ali to neću komentarisati. Dakle, moje utisak je da oni umesto vladavine prava prave vladavinu sudija, a mnogi od njih su vezano i te kako za stranke bivšeg režima.

Dame i gospodo narodni poslanici, na Odboru za poljoprivredu sam čuo takođe kritike, ali doduše samo od pojedinih narodnih poslanika, i s tim u vezi hoću da kažem i da zahvalim svim članovima Odbora i narodnim poslanicima koji su od 2012. do sadašnjeg budžeta za 2023. godinu permanentno podizali nivo podsticaja u poljoprivredi. Sa 19,9 milijardi iz vremena kada se podrigivalo pred gladnima, došli smo do sume od 68,5 milijardi podsticaja i vrednost agrarnog budžeta je 79, a vrednost njihovog budžeta i Ministarstva poljoprivrede i trgovine zajedno je bio 44 milijarde.

Dakle, tri i po puta smo uvećali nivo podsticaja i čuli smo kritike vezano za hektar, da je to onda bilo 12 hiljada, a da je sada to devet hiljada. Samo da im napomenem da u njihovo vreme nije bilo podsticaja po grlu, nije bilo podsticaja po sadnici, nije bilo podsticaja za mehanizaciju. Prema tome, danas podsticaji nisu devet hiljada, već 84 hiljade.

U Evropi je poznato da svaki hektar, u EU na svakom hektaru imate jedno uslovno grlo. U situaciji da mi uparimo jedan hektar i uslovno grlo, što bi bilo ravno proseku EU, mi bi imali podsticaje od 84 hiljade dinara po hektaru. Premija za mleko je 10 do 15 dinara i jedna krava da pet hiljada litara mleka dnevno, što znati da je to 50 hiljada dinara. Sama krava dobija podsticaj, za kravu se isplaćuje podsticaj od 25 hiljada dinara. To je 75 hiljada dinara i onih devet, to je 84 hiljade, pod uslovom da uradimo ono što farmeri rade u EU. Dakle, tamo je negde po hektaru nivo najviše 500 evra. Ukoliko mi spojimo jedan hektar sa uslovnim grlom, podsticaji su onda 84 hiljade dinara.

Takođe, dame i gospodo narodni poslanici, zašto nema više para u budžetu? Danas smo videli određene transparente kojima se želi kazati kako je mrak u medijima. Dakle, nije mrak u medijima, mrak je u određenim mozgovima. Danas sam video čak i pripadnike stranoplaćeničkih organizacija kako drže te transparente. To sam video svojim očima i nisam mogao da verujem. Video sam i poslugu od čuvenog Vuka Murat age potomka i video sam u Briselu kako govori o neslobodi medija u Srbiji. Gle čuda, neslobodni su mediji „Junajted grupe“! Kad malo pogledate, „Junajted grupa“ registrovana je u Holandiji, „Junajted medija“ u Luksemburgu, 30 kanala tog Šolaka koji ovde ima, da tako kažem seljački, neku svoju pešadiju, svi mediji su registrovani u Luksemburgu.

Kako se onda to oni bore za slobodu Šolakovih medija u Srbiji kada oni tvrde da mi samo reemitujemo, da se ovde samo reemituje program, a da se on početno emituje u Luksemburgu gde su te televizije i registrovane. Zahvaljujući tome što navodno reemituju program ovde ne plaćaju porez i nisu iskazani u budžetskim prihodima, čak ti televizijski kanali nemaju ni pin.

Gle čuda, ovi koji su zastupljeni u njegovim medijima, gde se međusobno podržavaju neregistrovane političke stranke koje primaju novac iz inostranstva suprotno članu 12. Zakona o političkim aktivnostima. Dakle lažni ekolozi, lazne Ćute, ćufte, to kaže Eva Ras, ne znam zašto ga tako zove, ali uglavnom ti mediji u Srbiji ne plaćaju ništa. Pri tome, krše Zakon o elektronskim medijima, krše Konvenciju u prekograničnoj televiziji tako što, recimo, program ne može da bude namenjen zemlji prijema ukoliko se program reemituje, to je član 24.

Apsolutno nezakonito rade televizije, tridesetak kanala Šolakovih televizija i, gle čuda, danas transparent drži bivša novinarka koja je tražila, šta je tražila, tražila narkodilera, da se protera novinar iz Pančeva. Zamislite, ona se zalaže, kako beše Novak Filipović, i ona se zalaže za slobodu medija. U svim zemljama EU njoj bi bilo zabranjeno da se bavi javnim poslovima i politikom, ali, gle čuda, ona je našla spas kod Šolakovih prijatelja koji gazduju „Junajted grupom“, tridesetak kanala.

Još da kažem da sam primetio i jednog što je promenio i ime i prezime, odnosno promeni ime, promenio, ne znam, četiri, pet stranaka, promenio prebivalište, samo pol još nije promenio. Video sam gde on drži taj transparent o slobodi medija, a gle čuda, njegova supruga je urednica u RTS.

Takođe, sam video iz stranke ovog Vuka potomka, ljude kako drže te transparente, a supruga tog Vuka potomka je uređivala Dnevnik to pre dve godine, a onda napustila svojom voljom, jer joj je muž, Vuk potomak, prebacio 800.000 dolara u „Siti banku“. To možete slobodno da proverite. Uštedeo je čovek od plate, oni nisu bili koruptivni, kako kažu, nego je koruptivna neka sadašnja vlast, što apsolutno nije tačno.

Primetio sam da u tim redovima ovih koji se zalažu za slobodu medija ima urednica, poslanica, urednica RTS-a. Pa, mi tamo nemamo ni portira, a sad kao mi pravimo medijski mrak, a oni su žrtve medijskog mraka. Gospoda preko u stvari se zalažu da budžetski prihodi ne dolaze u kasu Republike Srbije, nego da dolaze u privatni džep Šolaka i njegovog prijatelja tajkuna, medijskog tajkuna, da mu ne pominjem ime.

Da vam kažem da oni svaki dan, šta štitite, svaki dan oni ukradu od medija u Srbiji, koji su registrovani, ukradu oko 600.000 evra. Svaki dan, a reći ću vam i kako. Član 27. Zakona o oglašavanju…Smejte se vi, gospođo, i vi ste podrigivali …, vaš suprug ima platu u javnom sektoru od milion dinara, lako je vama smejati se.

Dakle, po Zakonu o oglašavanju, član 27. televizije koje reemituju program nemaju pravo na domaću reklamu, mogu da emituju samo izvornu, luksemburšku reklamu, što nije slučaj. Dnevno na 30 kanala se emituje 300.000 sekundi nezakonitih reklama. Samo po dva evra to je 600.000 evra. Dakle, 600.000 evra puta 30 dana je 18 miliona evra, puta 12 meseci, to je preko 200 miliona evra koje Šolak ukrade nezakonitim radom piratskih medija. Danas ste vi to došli ovde da branite. To je naprosto neodbranjivo. Čak su u Briselu govorili o nedostatku slobode medija, iako se radi, zaboravili da im kažu, radi se o luksemburškim kanalima. Pa, valjda treba sloboda medija te kanale da bude u Luksemburgu, a ne u Srbiji. Mi, navodno, preuzimamo samo njihov gotov program.

Dame i gospodo narodni poslanici, što se tiče stadiona, ja sam za stadion. Dakle, izgradnja stadiona je upumpavanje para u građevinsku industriju. Dakle, tu će neka građevinska preduzeća da zarade neki novac, da očuvaju neka radna mesta, da ta radna mesta dobiju pristojnu platu, što kod njih nije bio slučaj. Oni jednu dizalicu nisu imali, jedan kokošinjac nisu napravili čestito u vreme dok su vladali, do 2012. godine.

Takođe, ja se zalažem za eksploataciju litijuma. Niste vi terali „Rio Tinto“, vi ste oterali investiciju, investiciju proizvođača automobila u Srbiji koji je trebalo da investira 1,2 milijarde. Vi ste štitili automobilsku industriju Nemačke. Oni su vas finansirali da zaustavite izgradnju fabrike automobila u Srbiji, poznate, koja je trebala da proizvodi godišnje 250.000 električnih automobila. To je vrednost BDP-a na godišnjem nivou, pet milijardi. To ste zaustavili, to je trebalo da bude u Inđiji.

Nisam ja, vi ste govorili da sam ja otrov i gospodin Atlagić. Ne, ja sam protivotrov za vaš otrov. Eksploatacija litijuma treba da bude i mi treba da proizvodimo električne automobile, a vi ste umesto da štite Srbiju, štitili automobilsku industriju Nemačke. Dižući dreku i vršeći nasilje pomogli ste da se otera investitor koji je trebao da investira 1,2 milijarde, koji je trebao na 700 hektara da napravi pogone, investitor koji je trebao da zaposli 3.300 radnika i koji je trebao da proizvodi automobila godišnje u vrednosti od pet milijardi.

Koliko bi to značilo za koperante, koji bi proizvodili komponente, ne treba ni da govorim. Znači, nisam ja otrov, ja sam protivotrov protiv vaših nasilnih, ekoterorističkih akcija koje se finansiraju spolja i vi ste politički faktor kome je zabranjeno da se finansira iz inostranstva, a vi ste došli ovde u parlament protivzakonito, jer kršite taj Zakon o finansiranju političkih aktivnosti.

Dole politički ekoaktivisti i teroristi. Živela Srbija.

PREDSEDNIK: Sledeći prijavljeni je Dušan Radosavljević.

DUŠAN RADOSAVLjEVIĆ: Uvaženi gospodine predsedniče, dame i gospodo, poštovani građani Srbije, ovaj budžet nije razvojni za poljoprivredu, a kada nije razvojni za poljoprivredu on nije razvojni ni zašta. Poljoprivreda od kada je nastao ovaj sistem zločinom pre nepunih 80 godina, je najstradalniji deo društva, a ona je bila nešto što je hranilo i Srbiju i okolinu. Nažalost, nije nam normalno da sada u vremenu kada imamo najveći poremećaj u Evropi i u svetu vezano za hranu, nestašice i cene koje divljaju, ne shvatamo da je poljoprivreda razvojna šansa.

Ako pričamo ovde o nekim faraonskim objektima, od preko pola milijarde dolara i to za neke grane našeg društva što se zove sport, a i te kako se malo više od običnog prosečnog razumem u taj sport, elementarno da u sportu mora postojati rezultat, da bi imao privilegiju da mu neko nešto radi. Zamislite tih pola milijarde dolara upumpati kod srpskog domaćina i u srpsko selo. Pustite to, uradite to, gospodo, pa ćete da vidite kako će srpsko selo da ozida stadiona koliko mu treba. Kako da bude srpski domaćin u saradnji sa bilo kim i konkurentan u EU kada je tamo subvencija 400 evra po hektaru, u obližnjoj Hrvatskoj i Rumuniji je 300 evra, a srpski domaćin prima 69 evra.

Zato predlažemo minimum 200 evra da se podigne srpsko selo, jer treba da znate koliko on plaća inpute, jer treba da znate koliko on plaća energente. El ga treba više ponižavati. Zapamtite nešto, ko se igra sa srpskim selom, doživeće najveću katastrofu.

Nemojte da se čudite što na hiljade sela umire. Nije nikakva mudrost kada ulažete u zdravu hranu, a ovo su prostori gde može da bude zdrave hrane, ovo su prostori gde treba da se vrate autohtone srpske rase. Da vas podsetim, Miloš Obrenović je sa njegovom mangulicom servirao je na sve dvorove sveta i puno srpsku kasu. Našta smo mi spali. Ovde sam čuo juče od predstavnika vladajuće garniture gde je rekao da zna da imaju uvoznički lobi koji uvoze zamrznuto meso koje je staro dve godine. Pa, zar to, to meni više liči na stiropor, zar to da se servira srpskim građanima.

U Kraljevini Holandiji, dragi građani i drage kolege poslanici, obrađuje se 2,2 miliona hektara i operativno kada se sve završi prihoduje se u Holandiji oko 80 milijardi dolara.

U Srbiji je 3,3 - 3,5 miliona, skoro duplo više, a privredi se 5,5 milijardi dolara. Oko 15 puta je veći prihod u Holandiji.

Završavam. Nema nam drugog modela - ili da ga prepišemo od Kraljevine Holandije ili da Srbiji vratimo ime Kraljevina Holandija. To je jedini put, sve drugo je bespuće. S verom u Boga, za Kralja i otadžbinu.

PREDSEDNIK: Povreda Poslovnika, Marijan Rističević.

MARIJAN RISTIČEVIĆ: Dame i gospodo narodni poslanici, reklamiram član 107. povredu dostojanstva. Svakako iznošenje lažnih podataka, povreda dostojanstva Narodne skupštine.

U budžetu piše, a to sam i rekao da su podsticaji ove godine za agrarni budžet, obrazlažem zašto je povređeno dostojanstvo, 79 i nešto milijardi, da su podsticaji u poljoprivredi 68,7 milijardi. Sada to treba podeliti sa 120 dinara.

Gospodine predsedavajući, uvredljivo je da to neko ne ume da podeli, jer dobijete cifru od 560 miliona evra. Dakle, dobijete cifru 560 miliona evra i onda ustane neko i poželi da se u selo upumpa 500 miliona evra. Taj je poželo onda da oduzmemo 60 miliona evra, jer upravo omogućavamo da poljoprivreda dobije 560 miliona evra sledeće godine, a rebalansom budžeta, koji smo ovde usvojili, takođe ove godine je bilo 560 miliona evra i još smo dali za otkup pšenice i kukuruza 12 milijardi.

Dakle, za dve godine u selo smo upumpali 1,2 milijarde ili 600 miliona evra godišnje. Zato ne bih želeo da se nečija želja ispuni i da se to smanji na 500 miliona. Inače je izvoz srpskog agrara uvoz pokriven sa 175. Dva puta više izvezemo nego što uvezemo, ali mislim i ja da možemo još bolje.

Hvala.

PREDSEDNIK: Hvala, gospodine Rističeviću.

(Marijan Rističević: Ne tražim da se glasa.)

Ne tražite da se glasa. Zahvaljujem na tome.

Priznajem da nisam primetio. Promakla mi je ta razlika koju ste pomenuli od 60 miliona.

Tamara Milenković Kerković, po Poslovniku.

Izvolite.

TAMARA MILENKOVIĆ KERKOVIĆ: Hvala lepo.

Upozoravam na povredu Poslovnika, član 106. Govornik može da govori samo o tački dnevnog reda o kojoj se vodi pretres.

Izvinite, ovde trpimo diskriminaciju danima. Ono što tretirate kao povredu Poslovnika nama ne dozvoljavate, a kolegama sa ove strane dozvoljavate danima.

Dakle, ja razumem da u Srbiji postoji diskriminacija i na tržištu rada i na tržištu javnih finansija i da postoje monopoli svuda, ali, znate, ovo je previše.

Kada se javimo za povredu Poslovnika, vi kažete da je replika, a sa druge strane kada se to desi, vi to tolerišete. U čemu je razlika? Zbog čega to radite, gospodine predsedniče? Meni to nije jasno.

Ja sam prvi put ovde, prvi put sam i u politici i očigledno nešto ne razumemo ovde, ali ne razumem duple standarde i ne razumem kako kolega Rističević može ono što nama zabranjujete i kada se javimo za povredu Poslovnika vi tretirate kao repliku.

Hvala.

PREDSEDNIK: Evo, kao što vidite, sve ste mogli i vi. Nikakav problem nije bio sa tim.

Da li treba Skupština da glasa vezano za član 106?

(Tamara Milenković Kerković: Ne.)

Hvala.

Sledeća prijavljena Mirka Lukić-Šarkanović.

MIRKA LUKIĆ-ŠARKANOVIĆ: Zahvaljujem, predsedavajući.

Članovi Vlade, koleginice i kolege poslanici, poštovani građani, u raspravi o budžetu za 2023. godinu osvrnuću se na sektor zdravstva iz koga ja dolazim.

Ulaganja u zdravstvo nikada nisu dovoljna i nikada nije dovoljno investicija vezanih za zdravstvenu infrastrukturu. To se slažu i oni u najsavremenijim zdravstvenim i najbogatijim sistemima.

Medicina je skupa, a zdravstveni izazovi su nepredvidivi. Primer za to nam je bila ova Kovid-19 pandemija. U prethodnom periodu prethodne dve preteške godine za zdravstveni sistem i za društvo u celini zahtevala su enormna ulaganja u zdravstvo i zdravstvo je bilo prioritet svih prioriteta, a sa ciljem da se očuvaju životi i zdravlje stanovništva. U tom smislu dosta se ulagalo u infrastrukturu. Renovirane su i napravljene nove ambulante, domovi zdravlja, bolnice, klinički centri, kovid bolnice, jer je sistem bio prenapregnut i veliki je pritisak bio na sistem bolesnih ljudi koje je trebalo negde smestiti i lečiti.

Dakle, ovim budžetom za 2023. godinu za razvoj zdravstvene infrastrukture izdvojeno je više od 12 milijardi, a za Klinički centar Vojvodine je 2,8 milijardi, odakle i ja dolazim.

Nabavljeno je dosta najsavremenije opreme. Međutim, ono na šta bih ja posebno ukazala, odnosno skrenula pažnju to jeste zapošljavanje najboljih mladih lekara i medicinskih sestara tokom same kovid pandemije, da su zapravo većina ovih mladih lekara zaposlenih kasnije u post kovid periodu po bolnicama i klinikama širom Republike Srbije i to, pre svega, na one grane gde je postojao deficit, a deficit je postojao svuda, jer je unazad dugo godina postojala zabrana zapošljavanja u javnom sektoru, što je zapravo jako, što se tiče kadra, oslabilo naše zdravstvene ustanove.

Samo u UKC Vojvodine zaposleno je preko 700 mladih lekara i medicinskih sestara, tačnije 715. Od ovog broja na današnji dan još 75 lekara i medicinskih sestara se nalazi u kovid sistemu. Ostali su raspoređeni na klinike i odeljenja KC Vojvodine u Novom Sadu.

Ono što mislim da sada mora biti naš zadatak jeste da se stvori takva klima i uslovi da se motivišu ovi mladi ljudi da ostanu u zemlji u kojoj su rođeni, u kojoj su završili školu i da ne odlaze. S druge strane, mislim da moramo da zaustavimo odliv najboljih profesionalaca, ljudi sa velikim znanjem i iskustvom koji zapravo treba da ostanu u državnom sistemu, odnosno da ne odlaze i napuštaju u privatni. Uglavnom oni odlaze u privatni sistem i da rade još uvek u tom sistemu, ali takođe da vrše edukaciju ovih mladih ljudi od kojih će u perspektivi postati, takođe, veliki stručnjaci. Međutim, podsećam vas da, kada govorimo o medicini, kada mladi lekar završi Medicinski fakultet to nije kraj učenju. Mislim da tada tek počinje učenje. Znači, treba dosta vremena da bi mladi doktor radio, dosta se edukovao, učio, pa tek onda da od njega stvorimo stručnjaka i na taj način kada planiramo zapošljavanje u zdravstvu jako je bitno i ovo faktor vreme uzeti u obzir za edukaciju ovih mladih ljudi.

Dobar stimulans za mlade medicinske radnike bila bi i podrška države u rešavanju stambenih pitanja po modelu za vojsku i policiju, što bi ih dodatno vezalo za ostanak u Srbiji. Naš prioritet u narednom periodu bi morao biti prevencija, odnosno još veći razvoj primarne zdravstvene zaštite. Dobra prevencija je ključ dobre i efikasne zdravstvene zaštite i zato bi trebalo organizovati i sprovoditi što više preventivnih pregleda, ali i skrining testova, pre svega za rizične grupe. To je s jedne strane.

S druge strane se suočava deficit, a to je zapravo da se nedovoljno radi na informisanju i zdravstvenom prosvećivanju stanovništva o važnosti prevencije.

Ono što sam postavila kao pitanje matičnom odboru to je pitanje koje se ticalo palijativnog lečenja. Pozdravio bih inicijativu ministarke zdravlja da se kovid bolnice, nakon zatvaranja, iskoriste za formiranje različitih vidova palijativnog lečenja. Dakle, potreba za palijativnim lečenjem je ogromna jer je broj pacijenata obolelih od neizlečivih bolesti ne samo malignih sve veći, a zahtevaju negu i dostojanstven kraj života.

Nedostatak palijativne nege ne trpe samo oboleli, već njihova porodica, okolina, ali i ceo sistem. Posebni problem za zdravstveni sistem su pacijenti oboleli od neizlečivih bolesti, a koji zapravo nemaju porodicu. Znači, dodatno imamo problem.

Dakle, pored zdravlja pomenula bih i obrazovanje koje je uz zdravstvo jedan od najvećih sistema u javnom sektoru, a koje mora ostati prioritet, predstavlja temelj, znači fundament svakog društva. Ovo nije floskula, ovo je zapravo suština, jer ako neko želi da razori jedno društvo, onda razara porodicu, obrazovanje i veru i onda je to kraj.

Bez adekvatnog obrazovanja nema razvoja nauke i naučne misli, a samim tim ni napretka celokupnog društva. Obrazovanje nikako ne bih odvajala od vaspitanja, vaspitanje se nosi od prve kuće, a to je porodica i trebalo bi da se nastavi kontinuirano kroz školovanje. Škola ne sme biti samo obrazovna, ona mora biti, kao što je nekada bila, vaspitno-obrazovna ustanova u kojoj se mora znati uloga i mesto svih učesnika u vaspitno-obrazovnom procesu. Ako obrazovanje zakaže, ceo sistem se urušava, te ne može biti ni dobrog učitelja, lekara, inženjera, majstora, poljoprivrednika, ali ni čoveka.

Takođe, kao što obrazovanje ne bih odvajala od vaspitanja, tako ni visoko obrazovanje ne bih odvajala od nauke, nije dobro i nije uputno, jer zapravo visoko obrazovanje predstavlja naučnu bazu.

Želim da pohvalim projekat studenskog stanovanja, jer u narednoj godini za ovaj projekat je izdvojeno preko 80 miliona i u prethodnoj godini je bilo oko tri miliona izdvojeno, jer je to, možemo reći, bio pilot projekat. Ovo je za individualnu pomoć studentima veoma značajna socijalna komponenta prosvetnog budžeta, i to je za svaki respekt.

Očekujemo, takođe, da će novoformirano Ministarstvo nauke nastaviti započete projekte u oblasti nauke i započeti, naravno, nove. Ovde mislim, pre svega, na infrastrukturnu podršku i afirmaciju inovacija neophodnih za naučno-tehnološki napredak društva, kao i veći broj naučno-istraživačkih projekata koja su uslov za napredovanje u zvanje naučnih radnika. Treba iznaći način da li broj ili na neki drugi način razmisliti da ovaj broj bude veći, jer je velika diskrepanca između broja naučnih radnika i naučno istraživačkih projekata i onda to dosta koči naučne radnike u napredovanju, odnosno izboru u zvanje.

Ne treba zaboraviti ni zaštitu intelektualne svojine naših naučnika, istraživača i inovatora.

Nisam se osvrtala na budžetske iznose. O tome su govorile moje druge kolege, ali ovom prilikom želim da u ime poslaničke grupe Ivica Dačić – SPS kažem da ćemo podržati budžet za 2023. godinu, posebno ceniti činjenicu da se donosi u izuzetno složenoj globalnoj situaciji. Zahvaljujem se.

PREDSEDAVAJUĆA (Snežana Paunović): Zahvaljujem, koleginici Lukić.

Reč ima kolega Željko Veselinović.

Izvolite.

ŽELjKO VESELINOVIĆ: Poštovana predsedavajuća, poštovani ministri, koleginice i kolege narodni poslanici, uvek je veliko zadovoljstvo slušati predstavnike Vlade kada govore o blagostanju u kojem živimo, kada pogotovo ministar Mali i premijerka Brnabić govore o zaposlenosti, nezaposlenosti. Ja mislim da sam prošli put uspeo da uverim ljude da je ta nezaposlenost došla samo tako što je promenom metodologije računice nezaposlenost preko noći smanjena sa 26% na 12%, ali to sada nije ni toliko važno.

Žao mi je što zbog jednog veoma čudnog zakazivanja ove sednice nemam prilike da danas govorim o jednom zakonu o radu, jednom sistemskom zakonu, zakonu koji bi radnika vratio u centar dešavanja, radnika bi vratio da napokon radnik bude gospodin čovek. Ali, svakako će biti prilike da govorimo i o tome.

Svi znamo onu anegdotu i onu staru priču da su i robovi nekada imali posao. Imali su posao, radili, ali robovlasnik je morao da im obezbedi krov nad glavom, hranu, odeću da bi mogli dobro da mu rade. Današnji moderni srpski robovi nemaju pravo na to. Moderan srpski rob danas radi za 35 hiljada dinara, toliko je danas minimalna zarada u Srbiji i za tu minimalnu zaradu radi negde oko 400 hiljada ljudi.

Kada ta minimalna zarada bude povećana na 40 hiljada dinara, imaćemo preko 500 hiljada ljudi koji će raditi za minimalac. Ako uzmemo galopirajuću inflaciju po kojoj je minimalna potrošačka korpa danas negde oko 50 hiljada dinara, prosečna potrošačka korpa 90 hiljada dinara, onda možemo videti da će trećina našeg radno sposobnog stanovništva živeti ispod granice siromaštva i raditi za platu koja će biti ispod granice siromaštva, i to je poražavajuće.

Ja ne znam na koji način vi možete da obrazložite građanima Srbije da oni žive lepo, da žive dobro kada svi znamo kolika je danas zarada, da je ona oko 50 hiljada dinara. Ne znam koliko ljudi danas radi za takvu zaradu.

Kada govorimo subvencijama, svi smo svedoci da se subvencije ovde daju stranim niskobudžetnim kompanijama. Te niskobudžetne kompanije, koje tako same sebe zovu, mogli bi se raspitati koliko kolektivnih ugovora ima u takvim kompanijama, koliko su radnici zadovoljni u takvim kompanijama i kakva je ekonomska logika davati nekome 10, 20, 50 ili 100 hiljada evra po svakom otvorenom radnom mestu kada on za taj državni novac može 10, 15, 20 ili 30 godina čak da isplaćuje zarade zaposlenima.

Na samom kraju, gospodine Mali, hteo bih da vas pitam zašto izbegavate temu o Zakonu na ekstraprofit kada svi znamo da su sve države, ozbiljne države taj zakon stavile, da kažem, u temu razmatranja? Hvala.

PREDSEDAVAJUĆA: Zahvaljujem.

Reč ima ministar finansija.

Izvolite.

SINIŠA MALI: Hvala puno.

Poštovani narodni poslanici, poštovani građani Srbije, pa nekoliko je tema o kojima želim da pričam sada, s obzirom na izlaganja par poslanika koje smo imali prilike da čujemo u prethodnom periodu.

Dakle, jedan od poslanika je upravo rekao da je uspeo da nas ubedi sve o tome kako je broj nezaposlenih u Srbiji opao samo zbog promene metodologije. Da ne bih ulazio u detalje promene te metodologije o kojoj je on govorio, ja ću da obrnem priču i da govorim o povećanju broja zaposlenih. Ako imate smanjenje broj nezaposlenih i u isto vreme imate porast broja zaposlenih, a broj zaposlenih se meri, prostim jezikom, brojem ljudi koji rade. Nema tu neke preterane metodologije. Izbrojite ljude koji su u radnom odnosu, koji plaćaju poreze i doprinose i onda vidite sledeće.

Godine 2002, pre 20 godina, u Srbiji je radilo dva miliona i 208 hiljada ljudi. Toliko je bilo zaposleno. Deset godina kasnije, 2012. godine, u Srbiji je bilo milion 866 hiljada zaposlenih. Izgubljeno je 342 hiljade radnih mesta, ljudi koji su ostali bez posla. Broj zaposlenih koji je za toliko opao u 10 godina prethodne vlasti.

Onda od 2012. do 2022. godine, uprkos teškim reformama, poplavama, velikoj krizi, koroni itd. vi danas imate dva miliona i 300 hiljada zaposlenih u Republici Srbiji. Povećanje broja zaposlenih u odnosu na 2012. godinu od 440 hiljada radnih mesta, odnosno zaposlenih. Toliko ljudi prima više platu nego pre samo 10 godina. Toliko ljudi je dobilo posao. Toliko porodica sada ima veća primanja. Toliko radnih mesta je novootvorenih u našoj zemlji.

Da zatvorimo tu priču oko nekoga ko pokušava da nam objasni neku promenu metodologije, a i kada je promena metodologije u pitanju, 25,9% nezaposlenih 2012. godine u poređenju sa 8,9% danas, a mi i dalje govorimo da je to visoko i borimo se iz dana u dan za svako novo radno mesto, za svaku novu fabriku, onda, gospodo, svako poređenje, osim ako niste sigurni u vaše znanje matematike, je suvislo.

Kada govorimo o niskobudžetnim firmama, pogledajte sada, kaže jedan narodni poslanik – mi dajemo subvencije, definicija, niskobudžetne firme. Ne znam možda je mislio na neke filmove, ali nisam siguran, nije ni važno, ko je gledao, ali ono što je važno – da li su takve firme CTF iz Pančeva, „Brose“ iz Pančeva, da li to firme kao što je „Simens“, dakle, apsolutni lideri, ne u Evropi, nego u svetu, koji su u međuvremenu otvorili svoje fabrike ovde, svoja postrojenja u Srbiji? Nije im palo na pamet da to urade dok su oni prethodni bili na vlasti zato što se Srbija promenila, postala je stabilna, postala je bezbedna, postala je atraktivna, postala je zemlja u kojoj investitori žele da dođu, da ulože svoj novac, a mi naravno da ih primimo, da zarade oni svoje, a i mi da zaposlimo naše građane, da nam rastu plate iz godinu u godinu, da svojoj deci obezbedimo budućnost i siguran posao.

Dakle, to je potpuna razlika, ne samo u nekim metodologijama ili razumevanju, već prevashodno u sprovođenju ekonomske politike u odnosu na njih.

U proteklih par minuta imali smo priliku da čujemo i oko poljoprivrede. Od mog jednog prijatelja sam naučio da snaga vašeg glasa ne govori o snazi vaših argumenata, pa sam hteo to da primenim ovde.

Ja ću vam reći da smo, uprkos svim izazovima, uspeli da nađemo mogućnost da budžet za poljoprivredu sledeće godine bude 79,7 milijardi dinara. Nikada veći. Od 79,7 milijardi dinara, najveći deo toga, 68,7 milijardi ide za subvencije direktno poljoprivrednim proizvođačima – subvencije za mleko, subvencije za stoku, subvencije po hektaru, sve ono što je neophodno da pomognemo našoj poljoprivredi.

Znate koliko je pre 10 godina bio iznos tih istih subvencija? Pre 10 godina je bilo, 2010. godine, 20,1 milijarda. Čekajte, 20,1 milijarda je bila dovoljna, a 68,7 nije?

Još jednu stvar da vas naučim. Čuo sam to par puta, od više poslanika, i tokom današnje i jučerašnje rasprave, kada upoređuju ulaganje u stadion sa izdvajanjima za poljoprivredu. Ulaganje u stadion je jednokratno, a ulaganja u poljoprivredu traju godinama i decenijama. Kada ja govorim o budžetu od 68,7 milijardi dinara, govorim o 2023. godini, pa ćemo više i u 2024. godini, pa u 2025. godini, pa u 2026. godini, kao što smo od 2012. pa naovamo povećavali budžet za finansiranje poljoprivrede. Ulaganje u infrastrukturni objekat je jednokratno, pa naučite malo šta je razlika u jednokratnosti ulaganja od kontinuiranog ulaganja u poljoprivredu.

Poljoprivreda sa svojim rezultatima, sa ulaganjima koja imamo, sisteme navodnjavanja, IPARD i sve ostalo, sa projektima i inicijativama koje su bile vezane za nabavku i podršku kod nabavke nove mehanizacije, apsolutno pokazujemo koliko nam je važna.

Napraviću malu digresiju, predsedavajući, izvinjavam se. Šta je meni važno? Ako pogledate, poštovani građani, poštovani poslanici, poslednje tri godine, ove nikada veće krize u svetu od Drugog svetskog rata, videćete da su tri teme postale najvažnije. Prva tema je zdravstvo i ulaganje u zdravstvo. Verovali ili ne, mi ćemo sledeće godine u naše zdravstvo uložiti 490 milijardi dinara. Samo 2019. godine, dakle, pre tri godine, ukupno ulaganje bilo je 279 milijardi. Vidite koliko smo razumeli i shvatili, imali prostora da reagujemo, da napravimo kovid bolnice, obnovimo bolnice, napravimo nove kliničke centre, nabavimo opremu, zato što znamo da je ulaganje u zdravstvo veoma važno. Imali smo dovoljno rezervi i mogućnosti to da uradimo.

Broj dva je energetika. Videli ste koliko smo novca dali i ove godine, videli ste da smo izgradili Južni tok, da gradimo interkonektor prema Bugarskoj, da sledeće godine otvaramo i novi blok u Kostolcu, dakle, radimo na našoj energetskoj nezavisnosti i ulaganju u energetiku. To smo prepoznali i u budžetu za ovu i u budžetu za narednu godinu.

Treći stub koji je veoma važan je hrana i bezbednost hrane. Zato vas molim da razumete da rekordan budžet za poljoprivredu nije slučajnost. Mi znamo šta su nam prioriteti i jasno definišemo prioritete naše ekonomske politike i razvoja naše privrede. I upravo o tome sam i govorio sada, zdravstvo, poljoprivreda i energetika u ovim kriznim vremenima postali su ključni i veoma važni za razvoj jednog društva.

Da ne zaboravim odgovor na pitanje iz kulture, pošto smo čuli komentare i oko toga. Za vas, poštovani građani, uvaženi narodni poslanici, da znate, mi smo povećali ulaganja za kulturu za narednu godinu na 14,1 milijardu dinara. Nikada veći budžet za kulturu nije bio. Plus na to treba dodati 600 miliona dinara koje ulažemo preko Ministarstva za upravljanje javnim ulaganjima u rekonstrukciju Muzeja Jugoslavije, multifunkcionalnog Kulturnog centra u Pirotu, Narodnog pozorišta u Beogradu, Narodnog pozorišta u Nišu i Jugoslovenskog dramskog pozorišta.

Ako pogledate strukturu tog budžeta Ministarstva kulture, videćete da imate za projekat „Gradovi u fokusu“ 350 miliona dinara, za audio-vizualno delo, snimanje filmova u Republici Srbiji, 1,8 milijardu dinara. Za prestonicu kulture je izdvojeno 300 miliona dinara, za rekonstrukciju Centralne kule Starog sajmišta, za zaštitu arheološkog nalazišta Belo brdo Vinča, za Caričin grad u Lebanama, za Filmski centar konkurse, a mi smo već potrošili, poštovani građani, 13 miliona evra za projekat izgradnje Filharmonije, nove Filharmonije u gradu Beogradu, u našoj Srbiji, projekat koji je vredan 150 miliona evra. Radimo na izvorima finansiranja za taj veliki projekat i kada budemo to obezbedili, i to ćemo da krenemo da izgradimo. Inače, nova zgrada Opere planirana je na mestu postojećeg Staklenca u Beogradu, samo da napravimo i tu staničnu zgradu, odnosno stanicu metroa ispod, nakon toga sledi izgradnja beogradske Opere.

Vodimo računa o kulturi, kao što vodimo računa i o prosveti, kao što vodimo računa i o ulaganjima u zdravstvo i u socijalu. Svi su dobili i imaju više novca na raspolaganju. Mi ne stajemo sa našim investicijama, ne stajemo sa našim projektima, ali mi je važno da sve vaše laži i sve vaše tzv. lažne argumente i izmišljanja demantujem na licu mesta.

Da ne zaboravim, podsetili su me sada, u budžetu za narednu godinu imate izgradnju potpuno novih zgrada likovne, muzičke i primenjene umetnosti, tih tri fakulteta, potpuno nove zgrade gradimo i to je ulaganje u kulturu. Dakle, apsolutno smo posvećeni toj društvenoj sferi i ulaganju u to, kao što smo, kažem, posvećeni i ulaganju u poljoprivredu i u infrastrukturu i u ekologiju i u sve ostalo.

Da građani Srbije znaju, od toga uprkos ovakvim lažima i nekim, nazovi argumentima, mi nećemo odustati. Hvala puno.

PREDSEDNIK: Reč ima Marinika Tepić, po osnovu grupe, pretpostavljam, nisam bio tu.

MARINIKA TEPIĆ: Jeste, dužim ovu repliku još od pre pauze, nikako da dođem na red, ali vratio se i Siniša Mali.

Niste ministre Mali ništa odgovorili zapravo na ono što vam je moj kolega Željko Veselinović malo pre rekao, da čak i sa povećanjem minimalne zarade na 40.000 vi ćete i dalje imati minimalnu potrošačku korpu od 50.000 i pola miliona radnika u Srbiji koji će živeti ispod granice siromaštva.

Zato mi iz stranke „Sloboda i pravda“ ne razumemo kao i iz naše poslaničke grupe „Ujedinjeni“, zašto uporno odbijate da uvedete porez na ekstra zaradu kompanijama kao što su NIS i „Ziđin“, dve kompanije, dva eklatantna primera kako se neko enormno ne samo bogatio, ekstra profitirao, ekstra zaradio u nevolji, preko leđa i džepa naših građana. Ne zato što su dobrim poslovnim menadžmentom sami postigli te uspehe, nego zato što su ovde naplaćivali kod nas najskuplje gorivo u regionu i to uz vašu saglasnost, ministre Mali.

Svaki put kada bi naši građani sipali gorivo na pumpi i platili ga najskuplje u regionu, ogroman deo toga bi išao kompaniji NIS. Vi ovde kažete ako uvedete takvu politiku iako primenite ove naše predloge, to ste odbili, juče premijerka i danas vi, otići će te kompanije. Ko će da ode? „Ziđin“, sa profitom od pola milijarde evra ovde u Srbiji?

Pričate o privatizaciji NIS-a, to nije tema. Tema je to što vi anestezirate i odbijate da obavežete ove dve kompanije i NIS i „Ziđin“ da ono što su zaradili i ekstra profitirali u krizi i preko grbače i leđa i džepa i teškog života naših građana…

PREDSEDNIK: Dva minuta.

MARINIKA TEPIĆ: Dozvolite da završim rečenicu, polovinu od toga da vrate u budžet i da to ostane građanima Srbije, a ne da odnesu u Rusiju.

Naravno, moje ključno pitanje, u čijem interesu vi radite onda? Za ruske kompanije ili za srpske građane?

PREDSEDNIK: Hvala, bilo je i više od dva minuta.

Reč ima potpredsednik Vlade, Siniša Mali.

SINIŠA MALI: Hvala puno.

Poštovani narodni poslanici, a kako nekoga nije sramota da govori o ekstra porezu na naftnu industriju Srbije, a taj isti je prodao Naftnu industriju Srbije. Što ste prodali Naftnu industriju Srbije za četiri stotine miliona evra. Govorite mi o profitu Ziđina od pola milijarde, a vi prodali u jednoj godini ljudi napravili, ako su napravili, ja ne znam, a vi prodali Naftnu industriju Srbije, prirodno bogatstvo koje je ona nosila zajedno sa tom prodajom za četiri stotine miliona evra, manje nego što su te godine prodate Robne kuće Beograd.

Ja vas ne razumem. Pa, ko je vama to argument? Šta hoćete? Hoćete da prodajete prirodna bogatstva kao što ste prodavali? Hoćete da oporezujete one koji naprave profit, a šta radite sa onima koji naprave gubitak? Recimo, sledeća godina je loša, pa naprave gubitak. Šta ćete reći onda? A sada da vraćamo tim kompanijama ono što su izgubili te godine? Pa, jeste vi za plansku ekonomiju, jeste vi za vraćanje u 60-70 ili ste za tržišnu ekonomiju?

Govorite o „Ziđinu“, koga ste ostavili, dakle, ljude ostavili bez posla, sa vašom strategijom da se kikiriki tamo gaji u tom „Ziđinu“, u tom RTB Boru, a mi kroz transparentni proces tendera našli investitora koji je uložio milijarde i zaposlio 7.000 ljudi sa prosečnom zaradom 110.000 dinara i vi kažete - mi ćemo sada da naplatimo, eto, mi nemamo nikakvu ekonomsku politiku, mi ako dođemo na vlast baš nas briga za 7.000 ljudi u Boru i za „Ziđin“ neće on da ode, ali mi ćemo da naplatimo ekstra profit.

Ljudi, pa ne puni se budžet tako što naplaćujete ekstra poreze kada vama padne napamet, nego se budi puni odgovornom politikom koja podrazumeva privlačenje stranih i direktnih investicija, zapošljavanje novo, plaćanje doprinosa poreza, uvođenja reda u fiskalni sistem i sve ostalo. Ne znam kakva je to politika.

Dajte, ako je njima lepo da ih mi sada oporezujemo, a kada im bude loše šta ćete onda da radite? Onda puji piki ne važi, a za radnike RTB Bora, baš nas briga za „Ziđin“, eto, 7.000 ljudi što se nas tiče ako mi to napabirčimo u budžet oni neka ostanu bez posla. Kako je, ja to ne razumem? Ja ne znam, ja se izvinjavam što sam se javio da odgovorim na ovo, ali ne znam šta da kažem.

Dakle, na koji način bi oni vodili ekonomsku politiku? Pa, niste jednog investitora imali do 2012. godine. Ostavili ste 350.000 ljudi bez posla. Govorite o pola milijardi ovde. Neka osoba koju vi znate je zaradila 619 miliona evra u svojim privatnim firmama, pa to je više od pola milijarde, pa je platio taj ekstra porez neki? Sa 10 zaposlenih, ovi ljudi sa 7.000. Pa jel platio taj neki porez koji je zaradio 619 miliona evra u svojim firmama dok je bio na vlasti?

Sada ću da vam pročitam, pošto sam odmah morao da reagujem predsedavajući, izvinjavam se, samo da prođem kroz ovu tabelu oko minimalne zarade, pa ćemo lepo da prođemo kroz cifre i kada je to u pitanju. Hvala puno.

PREDSEDNIK: Hvala.

Idemo dalje.

(Marinika Tepić: Replika.)

Reč ima doktor Živan Bajić.

ŽIVAN BAJIĆ: Hvala.

Poštovani predsedniče, poštovani ministri, guvernerko, uvažene kolege i koleginice, uvaženi građani i građanke Srbije, pre nego što počnem svoj govor o budžetu, zamolio bih predsednika da kada bude na dnevnom redu da se Skupština posebno izjasni o sudiji Marijani Jović. Hvala.

Što se tiče budžeta, pa naša obaveza jeste da brinemo i o starima i o mladima i o ljudima u selu i o ljudima u gradu. Kako se to postiže? Pa, to se postiže tako što ljudima dajemo mogućnost da rade i da zarade i upravo taj ispit sa najvišom ocenom položila je prethodna Vlada i svojim primerom pokazala kako rade odgovorni ljudi, koji brinu o najboljem interesu svih građana Srbije.

Budžet o kome danas raspravljamo pokazuje da i ova Vlada nastavlja da sledi primer dobre prakse i da podržava sve ono što je potrebno za razvoj naše zemlje. Tu, pre svega, mislim na privredu, na programe podrške namenjene malim i srednjim preduzećima, preduzetnicima.

Kao neko ko dolazi iz sektora bankarstva, ja znam koliko su mojim klijentima bili značajni ovi programi, koliko im je bio značajan program podrške za nabavku nove opreme. To je program koji se sprovodi od 2015. godine. Koliko je za razvoj i podsticanja razvoja preduzetništva, koliko su značajni programi finansijske podrške početnicima u poslovanju, koliko je značajan program finansijske podrške početnicama, odnosno ženama preduzetnicama i mladima. To su programi koji daju konkretne rezultate.

Primera radi, u Šapcu u gradu u kome ja dolazim, taj rezultat se ogleda u 250 novih aktivnih preduzetnika. To je toliko više preduzetnika na početku 2022. godine u odnosu na kraj 2020. godine - 250 novih preduzetnika aktivnih i sve je to posledično dovodi do jednog još značajnijeg rezultata da u Šapcu imamo najnižu stopu nezaposlenosti, najmanji broj nezaposlenih u novijoj istoriji našeg rada. Taj broj je ispod pet hiljada. Upravo ovi programi, ali i ono što je još važnije i što ova Vlada nastavlja da radi jeste da nastavlja da izdvaja i sredstva za privlačenje investitora, za privlačenje investicija. To je program koji je vrlo često osporavan od strane opozicije. Međutim, te kritike su zaista neosnovane, moram priznati.

Pre svega, zašto je dobar program podrške stranim investitorima? Moje viđenje jeste da država na taj način ne subvencioniše investitora. Država subvencioniše radnike, subvencioniše svoje građane i njihove plate. Možete pitati – zašto jednostavno onda država ne podeli taj novac građanima? Zato što ne želimo da stvaramo socijalne slučajeve. Mi želimo da imamo zdravu zemlju, zdrave ljude koji imaju priliku da se zaposle, da se edukuju, da napreduju, da budu konkurentniji na tržištu rada i svojim radom zasluže da imaju bolje zarade, bolju budućnost.

Prema tome, mi ne subvencionišemo strane investitore, već kroz to subvencionišemo naše radnike i pružamo ljudima mogućnost da sebi i svojim porodicama da stvore bolju i lepšu budućnost.

Takođe, podržavam ovaj budžet iz razloga što se nastavlja investiranje u infrastrukturu, pre svega putnu infrastrukturu. To je nešto što je najvažnije, pokazalo se, jedna od najvažnijih stvari koja je bitna za dolazak novih investitora.

Primera radi, grad iz kojeg dolazim, Šabac, pre tri meseca u Šapcu je spojen novi most preko Save. Istom dinamikom gradi se i novi autoput od Rume ka Šapcu, gradi se nova saobraćajnica od Šapca ka Loznici. Upravo to i ovi programi namenjeni subvencionisanju stranih, ali i domaćih investitora su nešto što je u Šabac dovelo u poslednje dve godine 20 novih investitora koji će u narednom periodu otvoriti još nekoliko hiljada novih radnih mesta za Šapčane.

To su investicije koje za Šapčane znače život. U tim investicijama došla je u Šabac i najveća i najveća investicija u poslednjih 20 godina, kineska kompanija „Mint“ koja samo u prvoj fazi svog ulaganja u Šabac ulaže 50 miliona evra, a koja nakon toga nastavlja i sa drugom, trećom pa i četvrtom fazom ulaganja u Šabac. Samo ta kompanija će doneti u narednim godinama nekoliko stotina novih radnih mesta.

Takođe, svi ovi investitori koji dolaze u Šabac doveli su do toga da u Šapcu ponovo počne da se razvija i zanatstvo, da se razvija trgovina. Svi lokali u užem centru grada Šapca su zauzeti. Svi preduzetnici rade i zapošljavaju neke ljude.

Koliko je važan taj novi autoput od Rume ka Šapcu pokazuje i podsetiću upravo zbog nekog kratkog pamćenja i zarad istine da su upravo taj autoput kao glavni argument koristile sve vlade od 2000. godine, svi lokalni čelnici su pred izbore, svake izbore, taj autoput koristi kao glavni argument. Neretko su pred izbore dovodili investitore koji su odmah nakon završetka izbora i nestajali, kao i to obećanje o tom autoputu. Tu je glavna razlika između tog vremena i sadašnjeg vremena kada mi zaista imamo dela i nemamo samo priču.

Ne znam i nisam siguran da li postoji i jedan čovek koji argumentovano može kritikovati to što će Šabac dobiti autoput, što ćemo biti u mogućnosti da već od sledeće godine do Beograda stignemo za 45 minuta, što ćemo za 40 minuta stizati do aerodroma, za 30 minuta do Loznice zahvaljujući novoj brzoj saobraćajnici, što će naši roditelji biti u mogućnosti da do zdravstvenih centara stignu na najbrži mogući način onda kada im minuti život znače.

Upravo iz toga razloga u danu za glasanje ću podržati ovaj račun, zbog autoputa, zbog brze saobraćajnice, zbog novih investitora, zbog novih radnih mesta, zbog moje budućnosti, zbog vaše budućnosti, zbog budućnosti moje i budućnosti vaše dece.

Hvala na pažnji i živela Srbija.

PREDSEDNIK: Hvala vam.

Reč ima dr Nenad Mitrović.

NENAD MITROVIĆ: Dame i gospodo narodni poslanici, poštovani građani i građanke Srbije, naša kuća Srbija planira sledeće godine da prihoduje, odnosno da zaradi 15 milijardi 622 miliona evra.

Glava kuće koji je to postao na izborima u Republici Srbiji planira da potroši 17 milijardi i 410 miliona evra. Znači, planira da potroši više nego što Srbija može da zaradi. Njegova deca, kojih ima 28, iz braka i usvojenih su poslali pismo glavi kuće oni potražuju 23 milijarde evra. Hoće deca da porastu, hoće da se osamostale, hoće da budu poznata, hoće i oni da gostuju na televiziji, ne samo glava kuće. Glava kuće se dosetio, fali osam milijardi evra i šta će da uradi, založiće najplodnije njive, najplodnije oranice, najbolje livade, šume, založiće i sušnicu u dvorištu za meso, založiće i bunar sa pitkom vodom kako bi našao osam milijardi evra i kako bi zadovoljio potrebe svoje dece.

Glava kuće nikome ne priča, nikome ne govori da smo ovog trenutka dužni 34 milijarde evra, da ćemo sa tih dodatnih osam milijardi evra sledeće godine u ovo vreme da budemo dužni 42 milijarde evra.

Sad ću pokušati da vam objasnim koliko je teško i u kakvom stanju se nalazimo. Mi ćemo sledeće godine morati da vratimo milijardu i 200 miliona…

PREDSEDNIK: Samo trenutak.

Prijavite se još jednom. Izgleda da je bio neki problem sa jedinicom vašom ili nekom pored.

Možete li sada da govorite.

NENAD MITROVIĆ: Da nastavim odakle sam počeo.

Koliko je nama sad teško. Mi sledeće godine ćemo morati da vratimo jednu milijardu i 214 miliona evra kamata na kredite koje smo svi uzimali i samo 215 miliona evra glavnice. Problem veliki za državu Srbiju što mi nemamo novca da vratimo kamate, nego ćemo morati da uzmemo kredit kako bi vraćali kamate. Zamislite za kamate uzimamo novac da vraćamo kamate u kakvoj se situaciji nalazi ova zemlja. Ovo je otprilike ekonomija japanskih kamikaza. Mi imamo problem da sa ovakvom politikom ulazimo u ugrožavanje suverenosti Srbije jer Srbija polako sa ovakvim zaduživanjem i ovakvim tempom zaduživanja gubi suverenost nad svojom zemljom.

Ono što bih hteo da kažem, a to je da sa ovakvim problemima u budžetu mi krećemo da gradimo stadion koji će biti skuplji nego stadion „Camp Nou“ u Barseloni. Kada bi čuo to Lionel Mesi i on bi se zakrstio da li smo u mogućnosti, a istovremeno za ministarstvo, za nerazvijene opštine koje vodi Novica Tončev dajemo tri miliona evra, tri miliona evra je otprilike novac koliko se potrošilo za rekonstrukciju pijace u Koceljevi. Ja da sam na mestu Novice Tončeva ja bih dao ostavku na mesto Vlade u Republici Srbiji.

Dalje, DS ne može da podrži ovakav budžet ne zato što je protiv izgradnje, što je protiv novih autoputeva, što je protiv novih investicija, nego zato što smatra da to sve može da se uradi mnogo jeftinije i da se to sve može uraditi iz realnih izvora. Ovo je politika otprilike ili budžet gde nije problem što se dete kockalo ovo je politika i budžet gde se dete vadilo. Imamo ozbiljnih problema…

Još jedan minut. Hteo bi samo da vam kažem što se tiče, slažem se sa ministrom Sinišom Malim, strašno je pogubno što smo prodali NIS, strašno je pogubno što smo ga poklonili, kao što je strašno što smo poklonili i PKB. Međutim, treba da znate da ugovor o potpisivanju prodaje NIS-a je potpisao Petar Škundrić ministar energetike iz SPS-a i nekako uvek se svi izvuku i SPS i vi za sve što se dešavalo loše, a uvek napravite krivicu prema DS što apsolutno nije tačno. Hvala vam.

PREDSEDNIK: Hvala vam.

Vidim ko je sledeći na listi prijavljenih, ali pre toga izazvali ste repliku.

Izvolite.

SNEŽANA PAUNOVIĆ: Hvala predsedniče.

Poštovani ministri, uvažene kolege, poštovani građani i građanke Srbije, skoro da sam razmišljala i da li da reagujem, jer kad god nemamo odgovor na neke argumente koji nam se kažu mi se onda setimo da je ministar energetike u toj Vladi, istina je bio Petar Škundrić. Istina je i da je u tom trenutku, to sam očekivala da kažete ako se već bavite ozbiljno ekonomskom situacijom u Srbiji i tada i danas ja ne znam da li ste tada bili u DS i uvek se ogradim pre nego odgovorim bilo kome od vas jer ti tranziti koji se dešavaju, odnosno transferi između stranaka kad je u pitanju ovaj demokratski blok za mene su postali onako prilično teški da ih ispratim, ali ako se sećate i ako ste bili član DS, onda se sigurno sećate da je to bilo jedino i najprikladnije rešenje u tom momentu.

Ne znam da li zaista mislite da javnost Srbije u ovom trenutku veruje da je ključna bila odluka SPS koja jeste bila deo te Vlade i da sve što se tada odlučivalo jeste i isključivo zavisilo od SPS. Jako bih volela da mi dođemo do faze kada ćemo mi apsolutno odlučivati, a vi onda zloupotrebiti takav jedan momenat i objasniti građanima Srbije kako ništa što je socijalističko ne valja, a sve što vi donosite na krilima demokratije je spas. Posle 23 godine, uvaženi kolega, vi se i dalje branite od vas samih i to terajući osnivače, improvizujući svoju partiju i pokušavajući da teret loših odluka iako sam dobro zapamtila, 340 i nešto hiljada ljudi koji su izgubili posao imputirate SPS. Pa u to ne verujete ni sami, zašto onda tako grubo obmanjujete građane Srbije koji nas prate? Hvala.

PREDSEDNIK: Hvala.

Sledeći prijavljeni je Edig Durgutović.

EDIS DURGUTOVIĆ: Poštovani gospodine Orliću, uvažena guvernerko, članovi Vlade, na samom početku gospodine ministre Mali, želeo bih vama da se obratim i da vam kažem da ste uradili dobar posao za državu i ja vam na tome čestitam, jer okolnosti u kojima ste morali da kreirate i planirate ovaj budžet, posle situacije u kojoj se država našla nakon završetka pandemije korona virusa, odnosno pri kraju pandemije korona virusa i situacije izazvane u svetu ratom u Ukrajini, energetskom krizom. Te okolnosti zaslužuju poštovanje, jer u nekom prethodnom periodu bilo je potrebno da sprovedete neke reforme i da donesete neke nepopularne mere kako bi naše javne finansije bile u zavidnom stanju. Puno teškog posla ste uradili, ali bojim se da u okolnostima u kojima se nalazi svet puno teškog posla je i pred vama.

Verujem da će Vlada voditi odgovornu politiku, pre svega fiskalnu i monetarnu i verujem da će rezultati tog rada svake godine biti bolji i bolji. Ono što kada govorimo o budžetu treba da znamo, da je budžet uravnotežen, razvojni, ali i socijalno odgovorni. U tom segmentu naša država pokazuje odgovornost i kada govorim o ovom budžetu, voleo bih da ga definišem jednom rečju, a to je odgovorno.

Odgovorno je prema građanima Srbije koji pokazuju poverenje, ali odgovorno u onom delu u kome se Vlada Srbije ponaša kada je u pitanju donošenje zakona za poboljšanje standarda građana Srbije. Samim tim i, kolege su već puno puta rekle, povećanje zarada, povećanje penzija, kao i povećanje minimalne zarade u Srbiji, ali i određenih zakona kojima se definiše praćenje, odnosno povećanje penzija i nove formule koja će biti primenjena.

Takođe, investicije koje su u našoj zemlji postale podrazumevane, ali isto tako hrabro nastavljamo sa tim investicijama verujući i mi je u tome podržavamo, verujemo da je to jedini ispravan i jedini pravi put kako bi se naša zemlja razvijala, investicije u putnu infrastrukturu. Ministar Vesić nije trenutno tu, ali puno posla je pred njim i puno započetih projekata koji čekaju realizaciju, ali i ključ razvoja privrede u ovom trenutku u Srbiji, pored stranih direktnih investicija, jeste izgradnja svih saobraćajnica, svih puteva kako bi premrežili Srbiju i tako sačuvali privredni rast.

(Predsednik: Privedite kraju.)

Privodim kraju.

Takođe, želim da istaknem da samo nosilac rasta u ovom trenutku u Srbiji jeste IKT sektor, odnosno saobraćaj, turizam i ugostiteljstvo. Dobro je što je Vlada orjentisana na taj način da je nikada veći budžet u turizmu i nikada više investicija u turističku infrastrukturu. Želim da kažem da će Socijaldemokratska partija Srbije podržati ovaj zakon. Hvala vam.

PREDSEDNIK: Hvala.

Reč ima Vladimir Gajić.

VLADIMIR GAJIĆ: Hvala, gospodine predsedniče.

Mislim da je nama ostalo samo minut i 15 sekundi, pa ću pokušati da kažem samo ono što je ključno.

Hteo bih da obratim pažnju poslanika na tačku dnevnog reda koja se odnosi na izbor predsednika sudova i sudija koji se prvi put biraju za sudije. Naime, ovaj predlog Vlade Republike Srbije je neustavan, a evo iz kog razloga.

PREDSEDNIK: Mogu li da vas zamolim da se prijavite još jednom, odnosno da promenite jedinicu ipak. Nešto nije u redu sa zvukom.

VLADIMIR GAJIĆ: Predsedniče, štopujte mi ovo vreme koje sam izgubio.

Ovaj predlog koji je prošao i nadležne odbore je duboko neustavan. Evo, reći ću vam zašto. U Ustavnom zakonu, u članu 7. u stavu 2. kaže se – Narodna skupština nastavlja da bira sudije i zamenike javnih tužioca prvi put na te funkcije do konstituisanja novog saziva Visokog saveta sudstva i Visokog saveta tužilaštva, a novi sazivi Visokog saveta sudstva i Visokog saveta tužilaštva konstatuju da je njihova funkcija stalna.

Kada upotrebite elementarno znanje u vezi sa tumačenjem ove odredbe Ustavnog zakona, to znači da Ustavni zakon Skupštini nije ostavio pravo da bira predsednike sudova, nego samo sudije i tužioce koji se biraju prvi put. S tim u vezi je pitanje čemu žurba Visokog saveta sudstva, s obzirom da je donet Ustav, da je proglašen u februaru ove godine, da se zna po predlogu radne grupe da se ograničava ubuduće na jedan mandat predsednicima sudova, a na tri najvažnija suda, na apelacionom, privrednom i upravnom, na dva od ta suda idu sudije kojima će to biti treći mandat?

PREDSEDNIK: Gospodine Gajiću, ovo je značajno izvan okvira vremena. Hvala.

Ispred Visokog saveta sudstva, reč ima Zorana Delibašić. Izvolite.

ZORANA DELIBAŠIĆ: Uvaženi predsedniče Skupštine, uvaženi članovi radnog predsedništva, ja dolazim u ime Visokog saveta sudstva, ja sam zamenik predsednika Visokog saveta sudstva, inače sudija Vrhovnog kasacionog suda, Zorana Delibašić.

Moram da reagujem na ovu opasku gospodina Gajića, mog uvaženog kolege. Prvo, postupak nije neustavan. Eksplicitno piše da Skupština nastavlja da bira i predsednike sudova i sudije sve dok se ne konstituiše novi saziv Visokog saveta sudstva, kada Narodna skupština, odnosno ako vi ne izaberete onda telo od petoro ljudi propisano ustavnim amandmanima, izabere potpuni Visoki savet sudstva gde će biti četiri stručnjaka. Dakle, Visoki savet sudstva i ovaj uvaženi dom postupaju u skladu sa ustavnim amandmanima. To je što se toga tiče.

Što se tiče izbora predsednika sudova, vi koje ste spomenuli, to su nam najbolji kandidati koje trenutno imamo, ne trenutno, nego inače su vrhunski kandidati. Moram da vam kažem jednu jako važnu stvar koju vi morate imati u vidu, pravosuđe Srbije se podmlađuje, 98% sudija Vrhovnog suda koji su bili sudije tog suda od 2017. godine su prirodnim putem napustili pravosuđe odlaskom u penziju, a 50% sudija u naredne tri godine će biti zamenjeno.

Dakle, žurba postoji, naročito postoji kada je u pitanju izbor predsednika sudova, jer VF stanje ne odgovara nikome. Kada je neko vršilac funkcije, njegove moći i mogućnosti su mnogo manje, jer postoji mogućnost neprimerenog uticaja, dok kada je biran na stalnu sudijsku funkciju, odnosno na određeni mandat za izbor predsednika suda, njegove moći su znatno veće. Hvala.

(Vladimir Gajić: Molim vas, replika.)

PREDSEDNIK: Nema osnova, postavili ste pitanje, dobili ste odgovor.

Tomislav Janković je sledeći prijavljeni.

TOMISLAV JANKOVIĆ: Hvala, predsedniče.

Gospodine Orliću, poštovani ministri, poštovana guvernerko, apsolutna podrška Predlogu budžeta za narednu 2023. godinu iz više razloga, a pre svega što je ovaj budžet, naredni budžet uravnotežen, realan budžet, budžet koji zaista pokriva celu teritoriju Republike Srbije, od severa ka jugu, od istoga prema zapadu. Kada se pogledaju ove dve knjige od preko 1000 strana, vidi se veliki broj projekata i zaista su sve lokalne samouprave na određen način obuhvaćene Predlogom budžeta za narednu godinu.

Kad kažem da je realan budžet, on predviđa sredstva iz realnih osnova, znači nije spisak lepih želja. To je budžet koji će, nadamo se, u godinama pred nama biti u potpunosti realizovan i poboljšati životni standard građana Republike Srbije. On ima više svojih komponenti, to je pre svega socijalna komponenta, ekonomska, bezbednosna, razvojna komponenta, jer kroz sam budžet više od 3,6 milijardi evra će biti uloženo u našu infrastrukturu.

Ono što je dobro i što je predviđeno budžetom za narednu godinu, to je da će nivo javnog duga biti ispod 56% BDP-a, što dovoljno govori kakva je ekonomska stabilnost naše zemlje i da se u narednoj godini, godini 2023. predviđa rast privrede za 2,5%. Dovoljno je samo da pogledamo zemlje u okruženju i da vidimo da imaju velike probleme u oblasti energetike, u oblasti zapošljavanja. Danas nas kritikuju oni ljudi koji su 2012. godine ostavili urušenu privredu, uništenu vojsku, sudstvo i sve ono što su dotakli.

Naravno, budžet predstavlja i tri osnovna stuba, a to je osiguranje standarda građana, mi smo već govorili ovde o povećanju plata i penzija, jačanje infrastrukture. Oko 7% od ukupnog budžeta se izdvaja u nove puteve, bolnice, škole, sportske objekte, objekte iz oblasti kulture i, ono što je jako bitno, ulaže se u energetiku.

Danas Srbija ima dovoljno gasa i struje, danas Republika Srbija, budžet Republike Srbije, država Srbija može da po povoljnim cenama kupi i struju i gas na tržištu svetskom, bez obzira što ta cena raste. Tu razliku iz budžeta Srbije preliva se na trošak države, a ne na trošak građana.

Naravno da ima više projekata o kojima želimo da govorimo i koje su kolege ovde istkale. Ja bih rekao više projekata koji su vezani za moj grad, za Sremsku Mitrovicu. To su projekti koji se nadovezuju na tri osnovna stuba razvoja Sremske Mitrovice. Na razvoj privrede, poljoprivrede i turizma.

Svakako da je poljoprivreda vrlo značajan segment razvoja naše lokalne zajednice i čitavog Srema, čitave Mačve. Radi se o jednom projektu za otpornost i klimatske promene i navodnjavanje u Srbiji, tzv. druga faza, izgradnja sistema za navodnjavanje na prostoru grada Sremska Mitrovica i opština Ruma, izgradnja crpne stanice na kanalu Jaračka-Jaračina i 22 kilometara cevovoda dužine od same reke Save do Borkovačkog jezera i do Pavlovačkog jezera, koje će omogućiti da preko 3.500 hektara poljoprivrednog zemljišta se navodnjava, pre svega za voćnjake i vinograde.

Druga dva značajna projekta su vezana za izgradnju autoputeva oko Sremske Mitrovice. To je autoput Sremska Rača-Kuzmin kojim ćemo se na još jedan način još bolje i kvalitetnije povezati sa Republikom Srpskom i Bosnom i Hercegovinom i autoput Ruma-Šabac, kao njen nastavak brza saobraćajnica od Šapca prema Loznici. Sa ova dva autoputa i postojećim auto-putem Beograd-Batrovci prema Zagrebu i centralnoj Evropi, grad Sremska Mitrovica će biti jedina lokalna samouprava na prostoru naše zemlje koja će imati tri puta, koja će u obliku potkovice okružiti našu lokalnu samoupravu i to će biti nova šansa za novi razvoj našeg grada.

Danas slušamo kako ne postoje nova radna mesta u Srbiji. Podsetiću samo na primeru Sremske Mitrovice kako je to bilo do 2012. godine kada su neki drugi ljudi vodili Sremsku Mitrovicu. Tada je u Sremskoj Mitrovici oko 14.000 ljudi bilo zaposleno, od toga 6.500 u privatnom sektoru i 8.000 mojih sugrađana u javnom sektoru. Dolaskom SNS na vlast 2020. godine imamo potpuno drugačiju situaciju. Imamo 6.500 ljudi koji su zaposleni u javnom sektoru, to znači pad broja zaposlenih u javnom sektoru i preko 14.000 ljudi koji su zaposleni u privatnom sektoru. Više od 20.000 mojih sugrađana danas ide na posao, ima stabilna primanja. To je jedan od uslova da se jedan grad, jedna lokalna samouprava uspešno razvija.

Četvrti projekat koji želim da naglasim ovde jeste projekat proširenja kapaciteta Luke u Sremskoj Mitrovici. Država Srbija će u naredne tri godine preko 5,5 milijardi dinara uložiti u Luku Sremska Mitrovica. Sledeće godine milijardu i 250 miliona, a 2024. i 2025. godine ulagaće po dve milijarde i 150 miliona dinara. Znači, to je preko 47 miliona evra će biti uloženo u Luku Sremska Mitrovica. Ona će uz svoje proširenje značajno uticati na razvoj kako regiona Srema, tako i regiona Mačve, za razvoj poljoprivrede. Sa izgradnjom pomenutih saobraćajnica, proširenje Luke Sremska Mitrovica će biti vrlo značajno i za Banat, Bačku, za Pocerinu, Podrinje, pa čak i za Semberiju.

Pored terminala tzv. rasute materijale, odnosno žitarice, gradi se i terminal za tečnosti, odnosno za naftne derivate, kao i terminal za skladištenje i transport opasnih materija.

Ono što posebno raduje u Predlogu budžeta za 2023. godinu to je što su obezbeđena sredstva za podršku IPA i IPARD fondovima. Želim da naglasim da su IPA fondovi vrlo značajni za našu zemlju, ali još veći značaj imaju za lokalne samouprave. Imao sam priliku da radeći u lokalnoj samoupravi u Sremskoj Mitrovici, upravo od 2012. do 2020. godine učestvujem u više projekata koji su realizovani iz sredstava IPA fondova. Uvek sam bio pristalica da koristimo ta sredstva. Zašto?

Ostala četiri razmaka postoje. Zato kada koristite IPA sredstva vi obezbedite određena sredstva koja nemate iz lokalnih budžeta, izuzev grada Beograda ili recimo Novog Sada. Ja ne znam neki grad u Srbiji koji može da obezbedi sredstva da neki problem reši u tom obimu kao što može da reši preko IPA fondova.

Drugi razlog je što se vrši transfer iskustva i znanja. To je vrlo značajno. Pogotovo u onim lokalnim samoupravama koje se nalaze na obodu naše zemlje. Vi komunicirate sa lokalnim samoupravama iz susednih zemalja i prenosi se iskustvo u raznim oblastima.

Treći razlog je što kroz ove fondove, odnosno kroz rad i kroz saradnju lokalne samouprave daju neki određeni, da kažemo, doprinos naše zemlje na evropskom putu, jer se primenjuju određene evropske procedure i pravila i to je značajno za naš evropski put.

Četvrti razlog je što se kroz ovakvu saradnju između lokalnih samouprava anulira sve negativne posledice 90-ih godina, posebno sa zemljama u okruženju kao što su Republika Bosna i Hercegovina, Republika Hrvatska. Tako da je vrlo značajno da ovakva sredstva postoje i kada naše lokalne samouprave budu konkurisale, država Srbija je ta koja ima sredstava i daće podršku ovakvim inicijativama.

Naravno u danu za glasanje, podržaću ovakav Predlog budžeta, podržaću sve predloge zakona koji su na dnevnom redu kako bismo mi kao narodni poslanici dali jedan poseban doprinos budućem razvoju Republike Srbije i jednu veliku podršku Vladi Republike Srbije koja se zaista u ovim teškim vremenima bori sa stanjem u kojem se nalazi, za šta mi nismo krivi, ali je izazvano sukobom u svetu. Hvala na pažnji.

PREDSEDNIK: Reč ima Dejan Šulkić.

Izvinite, prvo povreda Poslovnika, Vladimir Gajić.

VLADIMIR GAJIĆ: Predsedniče, ukazujem na povredu Poslovnika člana 103. u vezi sa članom 104. stav 1.

To je zbog toga što mi niste dali pravo na repliku, jer je uvaženi sudija, Delibašić, me eksplicitno pomenula, a pogrešno je protumačila po mom mišljenju ono što sam rekao. Zbog toga je to sa vaše strane bila povreda, bili ste dužni da mi date pravo na repliku.

Ono u vezi čega me je uvažena sudija, Delibašić, pogrešno protumačila, jeste činjenica da sam ja rekao da na osnovu člana 7. stav 2. ustavnog zakona Skupština može da nastavlja da bira sudije i tužioce u njihovom prvom izboru, ali ono što je problem u delu ovih predloga koji su izašli danas pred Skupštinu jeste što na osnovu ovog ustavnog zakona Skupština ne može da bira predsednike sudova. To je ono što je suština.

PREDSEDNIK: Dobro i sada vi želite to ponovo da objasnite gospođi Delibašić?

VLADIMIR GAJIĆ: To je suština onoga što sam ja rekao.

PREDSEDNIK: Vi ukazujete na propust u vođenju sednice?

VLADIMIR GAJIĆ: Naravno, zato što ste mi vi, odnosno vi ste me sprečili da dam repliku. Evo, ja sam vam sad objasnio.

PREDSEDNIK: Nisam vas ja sprečio ništa.

VLADIMIR GAJIĆ: Potpuno sam u pravu, zato što me je pomenula.

PREDSEDNIK: Upravo vam obrazlažem, dakle, povredu na koju ste ukazali navodno, piše sve u tom Poslovniku, o tome da li ste pogrešno protumačeni ili ne, da li postoji neki drugi osnov ili ne postoji, odlučuje onaj koji vodi sednicu, a to niste vi. Kada kažete da je to po vašem mišljenju tako, verujem da jeste, ali po mom nije.

Da li treba Skupština da glasa? (Ne.)

Sada, gospodine Šulkiću imate reč. Izvolite.

DEJAN ŠULKIĆ: Zahvaljujem, predsedavajući, zato što bih deo preostalog vremena ustupio pukovniku Đurkoviću da govori o nekim pitanjima za koje smatram da su važna.

Sasvim kratko, u dva minuta i krajnje načelno o budžetu, pošto ovo jeste i načelna rasprava i mislim da sporadične, rekao bih, šaljive, da ne kažem, zajedljive primedbe od predstavnika pojedinih predstavnika izvršne vlasti, da nema konkretnim predloga. Imaćemo raspravu u pojedinostima, pa će biti predloga, a mislim da se već zna da ima 250 ili 300 amandmana na predloge ovih akata.

Usmeno obrazloženje koje je dala premijerka juče je kombinacija budžetskih podataka, budžetskih parametara i emocija. Po meni, previše emocija za obrazlaganje budžeta ipak bez obzira na kritike, bez obzira možda i na žustre tonove, oni nisu uvek opravdani, uvrede pogotovo ne, sa koje god strane da dolaze, ali ipak ovo nije završna odbrana pred sudom da bi se unosilo toliko emocija.

Sa druge strane obrazloženje je bilo u isto vreme za mene, to je utisak, u isto vreme je ohrabrujuće, ali i obeshrabrujuće. A bilo je umirujuće, ali i uznemirujuće. Bilo je optimistično, ali i pesimistično. Tako da na neki način se kreira optimizam u javnosti, ali ipak se negde kao rezerva, kao neka psihoza straha ostavlja ta rezerva da vrlo lako može da tako ne bude i da to ne zavisi od nas.

Predlog budžeta projektovan je uglavnom na inflatornim kretanjima u prihodnom delu i tu nema nikakvog spektakularnog rasta. Javni dug jeste u granicama zakona. Mislim da grešite kada govorite i kritikujete i prigovarate poslanicima da ne razumeju šta znači nominalno, a šta znači procentualno. Jeste u zakonskim okvirima, ali ipak u pograničnoj zoni. Šta znači zaduženost od 50%, 60% to znaju i građani koji se zadužuju kod banaka i znaju kakve to probleme i neizvesnost nosi.

Dakle, bez obzira što se raznim komparacijama pokušava da se predstavi ovaj budžet kao nešto spektakularno, u tom smislu, u odnosu na te spektakle, po meni bez potrebe, on je realan. Dakle, spektakli nisu potrebni. Znamo da se održivi uspesi ne dešavaju slučajno i ovaj Predlog budžeta ipak predstavlja na neki način akt nužde.

Mislim da u ovom trenutku, 6. decembra, kada raspravljamo o Predlogu budžeta, s obzirom da treba da počne da se izvršava za nepunih mesec dana, pitanje je da li on uopšte može da bude i drugačiji, ali videćemo kada bude počeo da se izvršava. Videćemo makroekonomske pretpostavke, pa onda ćemo razmišljati da li će se rebalansom on popravljati.

Čega nema u obrazloženju budžeta? Ne pominju se uštede. Dakle, da li Vlada ima neki program na čemu će štedeti, polazeći od sebe, ili ćemo samo pozivati građane kajronima sa televizijskih kanala da štede?

Na primer, da li se uštedelo nešto i koja je sudbina 119 agencija koje su poprilično pre desetak godina opterećivale budžet Republike Srbije? Da li one i dalje rade? Šta rade? Da li ih ima više, da li ih je manje? Da li su smanjeni troškovi? Da li su uštede napravljene u javnim nabavkama?

Šta još nedostaje, po meni, ili je ugroženo? Načelo javnosti rada. Dakle, krajnje dobronamerno, veliki broj projekata velike vrednosti koji se realizuje u javnim nastupima od strane državnih funkcionera se poprilično to stidljivo govori. Svaki pravni posao ima, da kažem, tri osnovna elementa: predmet, cenu i rok, ali postoje tu i neki drugi elementi o kojima treba govoriti. Ako to jesu prioriteti, ako se biraju u zakonitoj proceduri izvođači radova, ne znam šta je tu sporno, osim da ipak ima elemenata i burazerskog i kumovskog. Nije zabranjeno da i oni rade.

Dakle, preostalo vreme ostaviću pukovniku Đurkoviću, a o ostalim pitanjima u pojedinostima.

Hvala vam.

PREDSEDNIK: Reč ima potpredsednik Vlade.

Izvolite.

SINIŠA MALI: Poštovani narodni poslanici, nisam izdržao, samo da ispravim govornika kojeg ste imali priliku da čujete koji je rekao – mi znamo šta je razlika između nominalnog i procentualnog.

Dakle, ja ne znam na šta je mislio, možda se zbunio, možda je neznanje. Dakle, postoji razlika i nominalnog i realnog, postoji razlika između apsolutnog i procentualnog, ali ne znam na šta ste mislili kada ste rekli – mi znamo šta je razlika između nominalnog i procentualnog?

Samo toliko sam želeo da kažem. Možda je neznanje, možda je lapsus, ali, eto, bio sam pozvan da reagujem.

Hvala puno.

PREDSEDNIK: Hvala.

Ako je potrebno da se ton malo pojača, molim tehničku službu da to uradi.

Reč ima Đorđe Komlenski.

Izvolite.

ĐORĐE KOMLENSKI: Zahvaljujem, predsedniče.

Poštovani predstavnici Vlade Republike Srbije, Visokog saveta sudstva, poštovana guvernerko, drugarice i drugovi, dame i gospodo, iako sam planirao obrnutim redom da govorim, sada ću ipak prvo govoriti o prvom izboru sudija i izboru predsednika sudova na predlog Visokog saveta sudstva.

Meni je veliko zadovoljstvo da još uvek set zakona koji je nužan da bi se Skupštini oduzelo pravo da bira prvi put sudije i predsednike sudova još uvek nije donet. Jako mi je drago što će ovo biti uvažene kolege sudije koji će sa punim pravom, ukoliko taj set zakona koji treba da se donese, zadrži odredbu da se presude donose „u ime naroda“, imati i stvarno i formalno pravo da to radi. Šta će i kako će oni koje bude birao samo Visoki savet sudstva pisati iznad svojih presuda, možda će imati formalno pravo, ali i suštinsko, jer ih nije izabrala Skupština i nisu ih izabrali građani neposredno, ostaje jedno veliko pitanje, ali vreme će otkloniti dileme koje ja imam.

Naravno, moj stav uopšte oko ovih ustavnih promena i oko svega ovoga je dovoljno poznat i ne bih se na njega ponovo vraćao. Jednostavno, želim da vrlo pozitivno ocenim rad Visokog saveta sudstva kada je u pitanju predlog za sudije koje se prvi put biraju na ovu funkciju, ali isto tako želim da kažem da je jako dobar i kvalitetan posao urađen kada je u pitanju i predlog za izbore predsednika sudova.

Ničim, pa ni Ustavnim zakonom, pa ni ovim silovanjem, kako mi to volimo da kažemo u tumačenju propisa koje je Ustavni zakon doneo, nije dovedeno u pitanje pravo Skupštine da nastavi prvi izbor i izbor predsednika sudova sve dok se ne donese novi set zakona i ne samo on, nego ne bude i konstituisan novi Visoki savet sudstva koji će nakon toga preuzeti tu funkciju u punom kapacitetu.

Stvarno ne razumem te malicioznosti koje bi htele da nas dovedu u situaciju da život u Srbiji bude paralisan, a bez rada pravosuđa i njegovog normalnog rada zaista život ne može da bude do kraja onakav kakav jeste.

Izuzetno cenim i poštujem napore Visokog saveta sudstva u ovom angažovanju, posebno da se što više skrati postojanje vršilaca funkcije predsednika sudova, jer je jasno da to nije dobro kada je u pitanju bilo koji sistem, a pogotovo pravosudni sistem.

Ne stoje ni navodi da je nekakav problemi koji su provejavali na samoj sednici odbora, pa se i danas vrlo šturo čuju u tome što je za pojedine sudove, a radi se o Apelacionom sudu u Beogradu i Apelacionom privrednom sudu, postojao samo po jedan kandidat koji je konkurisao na mesto predsednika suda. Ukratko ću reći da se radi o kolegama sudijama koji su u prethodnim periodima izuzetno kvalitetno i dobro obavljali te funkcije i to što niko drugih iz njihovih kolektiva ili nekih drugih sudova iz viših instanci nije konkurisao samo je potvrda da su jednostavno prave osobe za to mesto i da taj posao treba da nastave dalje da rade.

Zašto ovo kažem? Imali smo situaciju da je u, ako se ne varam, Prokuplju za Osnovni sud konkurisalo čak pet mogućih kandidata, ali Visoki savet sudstva nije našao da iko od njih u punoj meri ispunjava uslove za to i to samo govori o jednoj potpunoj odgovornosti koju je Visoki savet sudstva pokazao u ovom nekom prethodnom periodu.

Ono što mi se ne sviđa i ono što me brine kao nekakav signal, možda nemam do kraja sve informacije, ali jeste tačka dnevnog reda koja je na današnjoj sednici, a to je razrešenje predsednika Osnovnog suda u Bečeju. Ja zaista ne mogu da razumem tog disciplinskog tužioca u Visokom savetu sudstva koji je našao da postoje elementi i disciplinski sud i sam Visoki savet sudstva da predsednik suda nije dostojan da višeobavlja funkciju predsednika suda, a da je dostojan, praktično, da nastavi u tom istom sudu da radi kao sudija. Prema tome, meni su to stvari koje ne razumem. Možda još taj deo postupka nije završen. Možda će se pokrenuti, ne znam, ali apsolutno očekujem da zbog ovakvih povreda zbog kojih se gospodin Čiburović razrešava, nadam se u danu za glasanje ako to Skupština usvoji. Zbog takvih povreda koje su iznete nema osnova, niti dostojnosti da nastavi da radi ni kao sudija u tom osnovom sudu, ali o tom potom. Videćemo šta će Visoki savet sudstva uraditi. Ovo je samo jedan kratak komentar bez bilo kakve želje da na rad Visokog saveta sudstva utičemo.

Što se tiče budžeta Republike Srbije, ja lično onoliko koliko su moja znanja vezana i moguća za ekonomiju i sam budžet i funkcionisanje svega, mogu da kažem da je ovo najbolji mogući budžet koji je u ovom trenutku mogao da se predvidi. Nemojte da zaboravimo, nemojte da budemo previše licemerni da Srbija posle nekih osam godina ozbiljnog uspona ekonomskog razvoja stabilnosti budžeta, stabilnosti kursa, od 2020. godine se praktično nalazi u jednom imaginarnom ratu prvo protiv kovida, koji je zaustavio ceo svet i sve u Srbiji, a sada trpimo posledice pokušaja da se rat između, odnosno onoga što se dešava u Ukrajini i štete koja se pravi i sukoba koji postoji između NATO pakta, Rusije, EU i ostalih, na svaki mogući način prelije na štetu Srbije.

Ovaj budžet je odbrambeni budžet i ovaj budžet ne bi bio u mogućnosti da bude dovoljno razvojan u narednom periodu da zadrži stabilnost uspona investicija i razvoja Srbije da Vlada u tehničkom mandatu nije preduzela sve ono što je bilo moguće preduzeti da ovu zimu, ali ne samo ovu zimu, nego da stvori preduslove i da neku narednu zimu dočekamo u stabilnim uslovima i da ne razmišljamo o tome hoćemo li imati dovoljno energenata, lekova i hrane u Republici Srbiji.

Ono što mislim da je važno jesu dva segmenta koja bi ozbiljno mogla da pomognu Republici Srbiji. Prvo, odgovornost nas samih građana da malo prestanemo da bahato da se ponašamo i da razmišljamo, jer dolazeći na današnju sednicu Skupštine od Obrenovca do Beograda je neprekidan niz putničkih automobila i u jednom i u drugom pravcu, a više od desetak autobusa „Strele“, „Laste“ ili gradskog saobraćajnog su poluprazni. Ne znam šta mi mislimo gde su granice onoga, da li postoji čarobni štapić koji sve to može da nadoknadi i nadomesti. Hoćemo gradski prevoz koji funkcioniše u Beogradu, a ne koristimo ga, a nećemo da plaćamo karte, zagušujemo saobraćaj, trošimo gorivo, zagađujemo vazduh, a onda se bunimo protiv tih istih stvari. Jednostavno, vreme je da sami sa sobom raskrstimo šta hoćemo, šta nećemo.

Možda malo u svemu tome mogu da nam pomognu i pritisci i kontrola rada nekih javnih preduzeća. Znate, jako iritira to kada se očekuje da svi mi budemo štedljivi, povedemo računa o potrošnji električne energije, a onda usred bela dana, kroz moje selo kompletna rasveta sija ceo dan, 24 sata i tako dva ili tri dana za redom i niko iz osvetljenja ne reaguje na vreme. To su stvari koje jednostavno, koštaju, koje su nedopustive u ovakva vremena. Ni mnogo bogatije zemlje od nas sebi to niti su dozvoljavale niti će ikad dozvoliti. Ne razumem tu našu potrebu da se na takav način neodgovorno odnosimo prema onome što su rezultati, ozbiljni rezultati rada u poslednjih 10 godina i da ih sami unižavamo, a onda da budemo ljuti ako jednog trenutka budemo došli u situaciju da električna energija mora da poskupi ili da, ne daj Bože, dođe do nekakvih restrikcija koje niko ne želi niti ih najavljuje. Prema tome, to je jedan segment na kome se ozbiljno mora raditi.

Još jednu stvar verujem, a to je da se mnogo mora raditi i na angažovanosti uprave, jer čini mi se da ni Ministarstvo finansija nije do kraja uspelo da sve ono što je zakonom predviđeno, kao moguće izvore finansiranja i punjenja budžeta, do kraja stavi u funkciju. Govoriću o jednom potpuno banalnom primeru, a to je porez na prihod od izdavanja u zakup nepokretnosti.

Mislim da je ostao jedan ozbiljan vakum u nedostatku kontrole prijavljivanja te vrste prihoda, s druge strane čak i destimulacije građana koji izdaju svoje nepokretnosti da ih izdaju u zakup. Objasniću i jedno i drugo.

Povlačenjem poreskih uprava iz lokalnih sredina, nedostatkom poreskih inspektora, ali i neradom i nedovoljnim obavezama i odgovornostima upravnika zgrada, ja tvrdim da više od 90% nepokretnosti na teritoriji Grada Beograda koje se izdaju, ti prihodi nisu prijavljeni i na njih se ne plaća porez. Možda to nekom zvuči banalno, ali to jednostavno uopšte nisu mala novčana sredstva kada se saberu na jednoj gomili, kako to ja volim žargonski da kažem.

Ono što je destimulativno u celoj priči su dve stvari. Da bih platio porez na zakup, ja svakog meseca moram da podnosim prijavu poreskoj upravi, iako taj zakup je zaključen na neodređeno vreme, pod istim uslovom sa zakupcem, sa prihodom koji se ostvaruje u istom periodu i veći mi je rizik od veće novčane kazne ukoliko propustim da podnesem poresku prijavu, nego ukoliko uopšte nisam ni prijavio da tako nešto radim. Mislim da je to nešto na čemu tehnički deo poreske uprave mora da radi da bi neko ko izdaje u zakup, da građanin koji poštuje propise i zakone ove države ne bi bio maltretiran time što ispunjava svoju obavezu uredno i blagovremeno na vreme.

Stimulacija u tom smislu bi mogla i da bude, obzirom na porez na imovinu, koji više uopšte nije mali, da se te nepokretnosti koje su izdate tretiraju kao nepokretnosti u kojima se stanuje i da se na njih plaća manji porez na imovinu.

Zašto ovo govorim? Periferija Beograda kojoj pripada i gradska opština Obrenovac, obzirom na visinu osnovice na koju se vrši porez na imovinu i obračun njegova poreza, i mogućnost izdavanja svega toga, gotovo da uzmu polovinu novčanih sredstava koje se mogu ostvariti od zakupnine. Iskreno rečeno, znam mnogo ljudi koji prestaju da izdaju u zakup, otkazuju ugovore, jer im se jednostavno ne isplati da to rade, obzirom da ono što im ostane kao prihod nije ni dovoljno da nadoknadi bilo kakvu eventualnu štetu na nepokretnosti, ako iz zakupci učine.

Dakle, to su neke stvari koje su sitnice, a u stvari nisu sitnice, jer mogu mnogo toga da doprinesu, ali će i pokazati da država besprekorno funkcioniše. Očekujem da Vlada Republike Srbije na najjednostavniji mogući način u narednom periodu predloži propise koji će...

Da li se sada čujemo?

Vlada Republike Srbije da predloži izmene, propise i zakone o stanovanju gde će se utvrditi ozbiljnija odgovornost i obaveza upravnika zgrada da prate ko sve stanuje u stanovima i u obavezu da obavesti nadležne organe da je neki stan izdat u zakup. Ako već nemamo dovoljno poreskih inspektora koji će to kontrolisati, onda da to možemo na ovakav jedan vrlo pragmatičan i jednostavan način sprovedemo i realizujemo. Traži to neko vreme. Traži to neko angažovanje, ali mislim da rezultati koji treba da dođu iza svega toga će dovesti do opšteg boljitka.

Moram da kažem da je meni izuzetno veliko zadovoljstvo da vidim da nijedan od investicionih projekata o kojima se govorilo u prethodnom periodu neće biti prekinut, najavljuju se novi, i to jeste neki zamajac koji će biti jako, jako ozbiljan. Ja samo mogu da poželim da sve ono što je predviđeno kao mogućnost da proistekne iz ovog budžeta kada su investicije, pogotovo infrastrukturne u pitanju, da se realizuju.

Još nešto o čemu sam hteo da govorim, a vidljivo iz ovog budžeta jeste da se subvencije domaćim privrednicima svake godine u ukupnoj svoti povećavaju u odnosu na inostrane investitore. Krajnje je licemerno licitirati sa tim od strane nekoga u čije vreme domaći investitori nisu mogli da dobiju ni zelenaške kredite, a kamoli bilo šta drugo da učine. Krajnje je licemerno slušati to od onih koji su uništili domaće banke, gurnuli ih u stečaj na silu da bi otvorili prostor stranim bankama koje su izuzetno zauzele tržište, izuzetno ojačale, što je sa jedne strane dobro, ali nemamo odgovarajuću ravnotežu.

Možda je bilo vreme u nekom trenutku, ali možda i o tome treba razmisliti, da li treba doneti neki leks specijalis, jer nažalost po dosadašnjim propisima u Republici Srbiji ono što ode u stečaj ne može više ni da izađe iz stečaja, da se vrati živo.

Koliko ja znam, koliko god su se gospoda do 2012. godine trudila da unište „Beobanku“ u stečaju, nisu uspeli. Prilivi i plasmani „Beobanke“ su ostali ogromni, adekvatni i danas bi bili jako korisni Republici Srbiji. Ne samo stečajni upravnici iz tog perioda, pa čak ni uz podršku tadašnje politike to nisu uspeli da urade, ta sredstava treba naći načina da se aktiviraju kroz bankarski sistem, ali neke banke koja će biti pod apsolutnom kontrolom Narodne banke Srbije ili na drugi odgovarajući način.

Time možemo da stvorimo ravnotežu, da ne ispadnem ja ovde mrzitelj stranog kapitala, stranih investitora, stranih poslodavaca, ali je krajnje bezobrazno kada neko ko je napravio pustoš u Republici Srbiji, pogasio sve što se dalo pogasiti, uništio i te banke zato što su imale hipoteku na svim društvenim preduzećima, da bi stvorili poziciju da mogu da ih prodaju u bescenje, da mogu da prodaju šećerane za jedan evro, za dva evra, da prodaju fabrike koje su imale ogromna gradska građevinska zemljišta na raspolaganju u bescenje, to je bio razlog za uništavanje banaka u Srbiji, a ne to da su one bile nesposobne, ne likvidne i da nisu dobro radile. Da nisu to uradili, ne bi mogli da naprave onakvu pljačku, kakvu su napravili i ono uništavanje koje su uništavali.

Znači, za tih 12 godina njihove vlasti je uništeno ono sve što je stvarano vekovima u Srbiji. Ni jedna država na svetu, ni jedna razvijena država u Evropi, pa nije nastala za pet ili deset godina dobro razvijena, to je nešto što potiče i iz 15. i 16. i 17. i bilo kog veka od ranije. Doduše, oni su imali priliku da pljačkaju kolonije, pa da postanu bogati, a ovo što smo mi imali u Srbiji ovde je stvoreno radom srpskih domaćina, stvoreno onim što je stvarano u bivšoj Jugoslaviji, pa u maloj Jugoslaviji, a onda su došli neki koji su to jednostavno uništili.

Onda nam kažu da smo nesposobni, jer za samo 10 godina nismo prestigli jednu Nemačku, nismo prestigli jednu Ameriku, nismo uspeli da popunimo sve ono što su oni uništili. Pa, kuda ćete većeg uspeha ako je 500 hiljada ljudi koji su samo u jednoj godini ostali bez posla, danas zaposleno i to ne za mizerne plate, jer ovde investitori koji dolaze danas više ne dolaze samo zbog malih plata kao što je to bilo 2012. godine ili da uopšte ne plate. Dolaze zato što su stvoreni energetski potencijali i uslovi u Srbiji da može da se radi, a to je redovno snabdevanje u gasu, električnom energijom i kvalitetna radna snaga, a boriti se za radnička prava možete samo ukoliko imate radničku klasu.

Ta priča o kafanskim levičarima, do 2012. godine, kada se borite za radnička prava, a nemate radničku klasu, pa prvo je treba stvoriti, prvo treba stvoriti uslove da imamo radnike, onda će biti jasno zašto je Pokret socijalista jedina prava i ozbiljna i borbena levičarska partija koja postoji u Srbiji.

Govoriti o cenama investicija je bezobrazluk od onih koji su potrošili milijardu evra za most na Adi. Pa, za te pare je mogao da se poploča i premosti cela Sava, od Ade Ciganlije do Ušća, verovatno i deo Dunava. I oni će da pričaju o tome koliko košta neka, nazovi, burazerska ekonomija. Pa, ja razumem da su ovi pobornici riđobradog gusara besni, besan je i on, ali verovatno je besan, jer su onaj najveći kajmak skinuli pre nego što je on došao u poziciju da tako nešto radi.

Takvih stvari u Srbiji nema i ne može da bude. Biće sankcionisane i ja vas molim da čuvamo svako radno mesto, bilo da se radi o državnoj firmi, da se radi o stranim investitorima, da se radi o domaćim investitorima, o domaćim poslodavcima.

Evo samo jednog primera, 2008. godine ispunjavajući želje i čestitke svojih stranih nalogodavaca od koji su uzeli novac, uništili su i privatnu kompaniju. Da ne bi završila projekat na graničnom prelazu Preševo, na osnovu kog je oko 1.200 ljudi iz Preševa, Bujanovca i Vranja trebalo da dobije radna mesta, na silu su uništili holding kompaniju „Interspid“, koja je skoro do kraja dokrajčena sa njihovim lopovskim stečajnim upravnikom koji je danas zbrisan iz imenika stečajnih upravnika, zato što je pravio raznorazne mahinacije.

To su stvari koje ne mogu u Srbiji da se dozvole više. Mi nemamo luksuz da se rasipamo sa jednim jedinim dinarom i zbog toga ćemo mi iz Pokreta socijalista glasati za ovakav budžet i molimo vas da nastavite da radite na dobrobit građana Srbije. Hvala.

PREDSEDNIK: Zahvaljujem.

Reč ima Dalibor Jekić.

DALIBOR JEKIĆ: Poštovani predsedavajući, dame i gospodo poslanici, poštovani građani Srbije, pad životnog standarda građana će se nastaviti i u narednoj 2023. godini. Srećnu novu godinu i božićne praznike ova vlast će čestitati građanima na taj način što će povećati cenu struje za 8%, a podsetiću da je cena struje povećana u septembru mesecu za 11%. Takođe, i povećanje cene gasa za 11% od januara meseca, podsetiću da je povećanje cene gasa bilo u avgustu mesecu od 9%.

Divljanje cena i inflacija su u značajnoj meri uticale na pogoršanje životnog standarda naših građana. Cene hrane su od početka godine do danas poskupele za 25%. Inflacija je na 15%. Novi talas poskupljenja sledi posle Nove godine, onda imajući u vidu poskupljenje energenata.

Zašto je poskupela struja? Struja je poskupela zato što je SNS na čelo EPS postavila Milorada Grčića. Milorada Grčića koji se igrao sa EPS-om i sada imamo situaciju da će EPS poslovati sa milijardu evra gubitka, da ćemo takođe skoro milijardu opredeliti za pomoć EPS-u i da ćemo imati naredne tri godine stabilizaciju EPS-a zbog toga što se nije otvorio u Kolubari.

Danas imamo uvoz uglja iz inostranstva. Ono što želim da pitam ministra za unutrašnju i spoljnu trgovinu – ministre, da li možemo da dobijemo strukturu cena za osnovnih sto životnih namirnica, da vidimo ko u strukturi, ko u lancu se bogati, dok građani jedva sastavljaju kraj sa krajem? Mnogi ne mogu više da sastave kraj sa krajem. Da li možemo ili ne možemo?

Premijerka je rekla jasno da sa 40.000 dinara može da se preživi par dana i bila je iskrena u tome. Većina građana ima tu platu. Kao nikada do sada je potrebno da imamo kontrolu cena. Kao nikada do sada treba da radi tržišna inspekcija. Složiću se sa guvernerkom Jovankom Tabaković, koja je takođe malopre na tome insistirala.

Mi kao socijalno odgovorna stranka potenciramo na većim ulaganjima u zdravstvo. Naravno, ako se opredeljujemo između stadiona i zdravstva, uvek ćemo se opredeliti za zdravstvo. Danas u Univerzitetskom kliničkom centru u Kragujevcu 1.224 pacijenta čeka na pregled magnetne rezonance, pregled koji je zakazan najkasnije je oktobar 2024. godine. U Kliničkom centru Vojvodine 4.314 pacijenata takođe pregled koji je najkasnije zakazan je novembar 2023. godine. U Kragujevcu postoji jedna magnetna rezonanca koja je stara 15 godina i da li je to prioritet ili su nam prioritet stadioni?

Plate zaposlenih u lokalnih samoupravama su neprimereno niske, pa pitam gospodina Martinovića, kada će se podići zarade zaposlenih u lokalnoj samoupravi? Plata sa srednjom stručnom spremom je na nivou minimalca. Radili, ne radili, primićete minimalac. Plata sa visokom stručnom spremom je niža od prosečne zarade. Nema, bez davanja plata nećemo imati jake lokalne samouprave.

Čuli smo pre neki dan da regionalni razvoj, odnosno projekti regionalnog razvoja ne mogu da se realizuju zbog uskog grla, odnosno kapaciteta lokalnih samouprava. Ja vas molim da ovo što pre promenite, kako ne bi smo hteli da sve zaposlene u lokalnoj samoupravi da budu na rubu egzistencije. Hvala.

PREDSEDNIK: Samo trenutak, replika, ovlašćeni predstavnik, Veroljub Arsić.

VEROLjUB ARSIĆ: Dame i gospodo narodni poslanici, evo, imali ste sada priliku da čujete još jedan populistički govor bivšeg režima. Ništa drugo nego najobičniji populistički govor. I uvek će da bude priča oko toga kako bi oni bolje raspolagali parama i sredstvima da su na vlasti.

Samo da podsetim da smo, recimo, kada je u pitanju EPS, od 2010. i 2011. godine je bio zadužen za 275 miliona evra, uvećano za još šest milijardi dinara. Znate ko je vraćao te dugove? Ovaj direktor koga sad napadaju. On je vraćao te dugove. Najlakše je populistički pričati šta bi neko uradio da je na vlasti, a pri tom zaboravlja kakav je bio dok je bio na vlasti.

Stalno ovde provejava javni dug. Čuo sam jednog kolegu i žao mi je što je ispao tolika neznalica da poredi kredit u dinarima sa kreditom koji ima deviznu klauzulu i kaže – eto, vaša kamata je veća.

Samo da pitam uvažene kolege – kako to da imate javni dug 2012. godine koji je 17,7 milijardi evra? To je 55% današnjeg duga. Ono što Srbija duguje više od polovine duga koji ste vi napravili. Postavljam pitanje bivšem režimu – šta ste uradili sa tim novcem? Da niste pravili možda Most na Adi, onaj koji je koštao milijardu evra? Mogla su četiri da se naprave. Koliko je to bilo škola, koliko bolnica, koliko auto-puteva? Koliko je to bilo rezonanci? Gde je to nestalo? Taman onoliko koliko je neki tajkun prijavio profit a hoće da se bavi politikom. To mu je bio prihod.

A ovaj što ne zna da razlikuje dinarski i devizni kredit, ja sam rekao juče, napravićemo kao Odbor za finansije kurs da poslanici nauče da čitaju budžet onako kako treba.

PREDSEDNIK: Hvala.

Reč ima ministar Tomislav Momirović.

TOMISLAV MOMIROVIĆ: Hvala puno.

Poštovani narodni poslanici, dragi građani Srbije, teško je govoriti posle mog prethodnog govornika koji zaista u metu daje preciznu analizu nečega što je bilo nekada a što smo možda i prebrzo zaboravili.

Ja bih voleo da podsetim i vas narodne poslanike i građane Srbije da se mi danas nalazimo u 2022. godini, da je ovo vreme tržišne ekonomije, da je ovo vreme slobodne privrede, da je ovo vreme odnosno prethodnih deset godina neviđenih i stranih ali i domaćih investicija.

Potpredsednik Vlade je govorio o rastu zaposlenosti, pošto, naravno, neki narodni poslanici ne uvažavaju odnosno pozivaju se na neke zaista sumnjive argumente kada govore o padu nezaposlenosti.

Ja mislim da svaki čovek koji prođe Srbijom danas, koji vidi sve te fabrike, koji vidi rast standarda, koji vidi da se ova zemlja potpuno promenila u prethodnih 10 godina, kada pogledate srednju klasu…

(Dragana Rakić: Nema je, nema srednje klase.)

Ja se zaista izvinjavam pre svega našim građanima, gledaocima, što imamo prilike da gledamo ovakve slike. Ovo je Narodna skupština, ovo nije dostojanstveno ponašanje, nema potrebe za dobacivanjem. Svi imate priliku u skladu sa Poslovnikom da kažete svoje stavove, da promovišete svoju politiku i uveren sam da će građani umeti to da vrednuju. Vrednovali su na prethodnim izborima i videli smo svi kako.

Kada smo pominjali da smo mi u 2022. godini, kada sam pominjao tržišnu ekonomiju, ja moram da kažem da mi kao Vlada nemamo pravo da ulazimo u strukturu cena. Cene se formiraju slobodno na tržištu. Mi promovišemo slobodno investiranje. To je dovelo do toga da mi imamo neverovatan rast investicija u prethodnom periodu, da zaista sve više ličimo na moderne zemlje srednje Evrope.

Ne želim da kažem da se mi još uvek približavamo Nemačkoj, Francuskoj, Švajcarskoj, ali mislim da niko, čak ni od vas, ne može da negira koliki je rast ova zemlja doživela u prethodnim godinama. To je nešto na šta smo svi ponosni.

Ja sam uveren da ste i vi ponosni. Ja sam uveren kad se okrenete oko sebe, kada vidite koliko je mladih ljudi danas našlo posao, koliko to drugačije izgleda u odnosu na 2020. godinu kada 50% mladih ljudi nije imalo posao, nije imalo perspektivu.

(Dragana Rakić: Iselili se iz Srbije.)

Voleo bih da kažem još jednu stvar oko koje bi se složio sa jednim od mojih prethodnih govornika, a to je uloga tržišne inspekcije u privrednom sistemu naše zemlje. Ona je apsolutno jako važna, ona je ponela jako veliku ulogu u prethodnom periodu, naročito u okolnostima korona krize.

Mi smo u ovoj godini, tj. u 2023, sledećoj budžetskoj godini predvideli velika finansijska sredstva, već od 750 miliona dinara i nastavićemo da jačamo tu instituciju. To jeste važna institucija. To nije institucija koja će sankcionisati ljude koji posluju legitimno na tržištu, ali koji će uneti dodatnu energiju, da bi stopirala sve koji posluju na crnom i sivom tržištu.

Još jednom, zahvaljujem se svim narodnim poslanicima i izvinjavam se građanima Srbije, izvinjavam se vama koji ste imali prilike da slušate ova dobacivanja, ali Vlada Republike Srbije će posvećeno nastaviti da jača na pre svega ekonomskom jačanju naše zemlje i mi ćemo nastaviti kako smo radili prethodnih godina, kako bi prosečne plate u Republici Srbiji u narednih nekoliko godina dostigle više od hiljadu evra, kako bi penzije bile 500 evra i nećemo se zaustaviti, uz veliku podršku naroda koju smo demonstrirali na prethodnim izborima. Zato sa ove strane imate ovako malo ljudi, svi odreda ili su se grupisali da bi prešli cenzus ili imaju oko 3% ili 3,2%. Zato ćemo nastaviti još jače tim tempom. Hvala najlepše.

PREDSEDNIK: Reč ima Nataša Jovanović.

NATAŠA JOVANOVIĆ: Poštovani predsedniče, gospodine Orliću, poštovani ministre Mali, uvaženi ministri, uvažena guvernerko, gospođo Tabaković, ovo sam morala da bih primirila ovu atmosferu.

Ja sam to shvatila, gospodinu Orliću, u duhu onih njihovih transparenata kao neko mentalno razgibavanje. Oni se tako mentalno razgibavaju što Kurtiju tepaju pa kažu Kurtiša, najgorim mogućim imenima nazivaju predsednika Republike. Tako da mene uopšte ne čudi ni taj delirijum, ni njihov mozak.

Želim da razgovaram ovde i da uputim određena pitanja prisutnim članovima Vlade i uvaženoj guvernerki, a to je ono što se tiče života građana Srbije, o čemu mi iz SNS i naša koalicija vodimo računa.

Šta je pokazala ova rasprava o budžetu? Pokazala je da bez političke stabilnosti nema ni zdrave ekonomije, a sa druge strane ni političke stabilnosti nema bez ispravnih ekonomskih koraka i postupaka. Kompletan program Vlade i sada ulazimo u proces realizacije tog programa, Predlogom ovog budžeta za 2023. godinu, pokazuju da je narod sa pravom nama dao najveće poverenje, našem predsedniku, koji je dobio skoro dva i po miliona glasova birača, jer on je taj koji je kao lider naše stranke pokrenuo ekonomiju ove zemlje, dao inpute na koji način da delujete, kako da izvršite projektovanje glavnih ekonomskih ciljeva države i mi danas dolazimo do onoga sa čime sa pravom hvali Siniša Mali da je u modernoj istoriji Srbije odličan ministar finansija, dakle, to su ovi stubovi koji se tiču investicija, povećanja plata i penzija, daljeg razvoja i ekonomskog napretka zemlje.

Mogli smo da vidimo u budžetu za 2023. godinu da je on gotovo u svim segmentima razvojni, a što je najvažnije od svega je da se procesi na izgradnji glavnih infrastrukturnih projekata neće zaustaviti uprkos ovakvoj situaciji u svetu.

Evo, nadovezaću se na ono o čemu je govorio naš ovlašćeni predstavnik, gospodin Arsić, juče je rekao - da, Srbija je danas stabilna zemlja, ekonomski jaka i najjača u regionu, to je ono što nam daje sigurnost i u spoljnopolitičkom smislu, jer vi kada imate zemlju koja ima stabilne javne finansije, koja ima stalni rast u kojoj se očekuje rast proizvodnje od 2,5% sledeće godine, da se iznos javnog duga smanji na 51,2%, znači, da bude manji nego što je u ovoj godini, za razliku od mnogih i to najvećih zemalja EU, onda to daje i sigurnost građanima Srbije da svi pritisci koji dolaze sa raznih strana ne mogu bitno da utiču na politiku Srbije, na stav i odgovornost i neprikosnovenu politiku koju zastupa i predsednik naše stranke, zato što mi imamo ekonomsku stabilnost u zemlji.

Ovi ljudi koji su vršili vlast od 2000. godine i danas kao opozicioni poslanici, kao što danas reče kolega Martinović, osim svog političkog destruktivnog delovanja nemaju nikakvu odgovornost. Znate, ja sam nekada i to do skoro pripadala opoziciji, pa morate da delite neku odgovornost kada su države i narod u pitanju, da budete iznad stranaka, iznad politike, da pohvalite ono što je dobro, a oni razmišljaju što gore to bolje. Žele da nastave i radili bi još gore nego što su to radili od dolaska DOS-a na vlast, i evo, ja ne mogu da razumem i malopre govornika, kolegu uvaženog, iz Kragujevca koji je uz to zaposlen u jednom od najboljih preduzeća u našem gradu. To je „Energetika“ u Kragujevcu, gospodin Jekić je rukovodilac sektora marketinga.

Pa, vaš posao je kolega Jekiću da hvalite „Energetiku“ koja posluje odlično, gde su izvršene zamene kotlova koji su bili 70 godina na ugalj, a sada zahvaljujući Vladi Republike Srbije, zahvaljujući Siniši Malom i Ireni Vujović, mi imao nove kotlove na gas, mi imamo zaista jednu drugu sliku grada. Za dve nedelje se potpisuje ugovor kako ćemo uspeti u najkraćem mogućem roku to pepelište da sklonimo i znači, vaš posao je kao šefa marketinga da to hvalite.

S druge strane, vi kažete - vaša naprednjačka vlast, pa vi ste koliko do juče bili deo naprednjačke vlasti, do 2015, 2016. godine. Vi ste u Kragujevcu sa SNS bili deo koalicije i preporučili ste se da budete zaduženi za privredu. Znači, vi ste tada rekli, ovi moji dosovci od 2000. godine su potpuno uništili Kragujevac, zatvorili sve fabrike, gospodine Selakoviću, otpustili na desetine hiljada ljudi. Sve su uništili i on je želeo čovek da pomogne, ja to razumem, nije uspeo, nije se pokazao u tom poslu i bolje da se ne latite toga, jer očigledno da i vi i vaše kolege iz te vaše ujedinjene opozicije nemate dobre ideje, dobar program za razvoj industrije, za pokretanje privrede, za bolji život naših građana.

Kada je u pitanju sektor poljoprivrede, gospođo Tanasković, zaista moram da vas pohvalim zbog činjenice da potencirate ono što je za seljaka veoma važno, a to su podsticaji i to kroz devet grupa ovih podsticaja. Ovi ljudi, možda neki od njih ne odlaze na selu, možda neki jesu poreklom, nemaju rođake, nemaju prijatelje koji tamo žive, ne znaju šta to za jednog seljaka znači. U mom selu, odakle su moji Jovanovići, odakle je moj otac, Katrga, gde inače prolazi ovaj velelepni Moravski koridor, često imam priliku da ga obiđem i zaista svi ljudi su presrećni zbog činjenice da je selo oživelo i čitav kraj. Dakle, podigli su nivo poljoprivredne proizvodnje, pretežno se tamo bave povrtarstvom, ulažu, mladi ljudi ostaju. Svako novorođeno dete u ovoj godini je u celoj Srbiji, pa i u tom selu dobilo 300.000 dinara od države, dakle, sve su to podsticaji koji daju sigurnost i ta činjenica da vi kažete dobićete to i to ako konkurišete. Zato nije slučajno, o tome je govorio kolega Rističević puno na resornim odborima, ljudi se osnažili da ulaze u takve projekte, imaju kompletnu zaštitu i žele da dodatno zaštite svoje proizvode, da ne gledaju u nebo, pa je i nivo osiguranja od poljoprivrede u ovoj godini, mislim prevazišao već sada u novembru mesecu, tako je bilo, milijardu i 400 miliona. To nam samo govori da su ljudi spremni, pogotovo, verujte, mladi ljudi, govorim na primeru mog sela, da ostanu, da osnivaju porodice, da se ozbiljno bave i da se bave, što je sada veoma bitno i organskom proizvodnjom za koju je Vlada Republike Srbije, na čelu sa ministrom finansija Sinišom Malim i Anom Brnabić, izdvojila 500% više u odnosu na 2020. godinu.

Znate šta znači kada vi pet puta povećate subvencije za nešto? To vam daje sigurnost da će to domaćinstvo koje uđe recimo, u proces proizvodnje biljne organske hrane da dobije najmanje 6.000 evra od države, a to može da bude i mnogo više.

Što se tiče zapošljavanja, u Kragujevcuje kroz proces industrijalizacije ili reindustrijalizacije, koju je pokrenuo predsednik Vučić zajedno sa premijerkom i sadašnjim aktuelnim ministrima i bivšim, doživeo, mogu slobodno da kažem jedan procvat. Mi imamo četiri industrijske zone, Majn park, Fenik zonu koja okuplja ugledne privrednike, ne samo „Jan fen“ iz Kine, i druge proizvođače, „Vakernojzen“ koji sada izrađuje i drugi deo svog proizvodnog pogona, već smo postali kao grad izuzetno primamljivi za sve investitore zbog stabilnosti pre svega javnih finansija u gradu, danas usvojeni budžet u Kragujevcu je preko10 milijardi dinara, a i zbog činjenice da imamo takvu podršku Vlade Republike Srbije da ćemo dobiti u sledećoj godini projekat Severne obilaznice. Počećemo gospodine Đerlek rekonstrukciju i dogradnju KC Kragujevac, što je nama veoma važno. U bliskoj budućnosti se planira jedna opšta bolnica koja bi bila između primarne i tercijalne zdravstvene zaštite za nas važno oko Univerzitetskog centra.

Ono što je posebno bitno gospodine Selakoviću, to su proverljivi podaci, na današnji dan u odnosu na 2012. godinu kada su ovi dosovci ostavili pustoš, uništili fabrike, tada je bila stopa nezaposlenosti u Kragujevcu 26,7%, skoro pa isti nivo, malo više od devet, ali ovim zapošljavanjem do kraja godine kako očekujemo još nekoliko stotina radnika, to će biti u tom nivou. I onda oni kažu to ne valja. Vi pričate o tome koji niste imali da isplatite ni plate, ni penzije, ljudi su grcali u dugovima.

U grad Kragujevac kada dođete, takva je to bila slika, bili su svi ovi ljudi, to je bila jedna zona sumraka. „Energetika“ u kojoj radi gospodin Jekić je napravila za vreme, zamislite gospodine Arsiću, vi to odlično računate, tu je i guvernerka, sedam milijardi dinara duga za struju i dan danas kragujevačka „Energetika“ koja sa druge strane odlično posluje, te nasleđene dosovske dugove ne može da vrati.

Možda niste stigli da pomenete tog njihovog mafijaša Gerića, jel tako beše ime, koji je počeo sa uništavanjem „Elektroprivrede“ od 2000. godine, uzimanjem svih onih kredita o kojem ste govorili juče gospodine Arsiću, ali možda vam to vreme nije dozvolilo, zaboravili ste oanj čuveni projekat i kredit za zamenu brojila od 60 miliona evra. Gde su te pare, to niko ne zna. Zamenjeno je i to su radili tri godine, samo 5% brojila.

Dakle, dolazimo do toga da je ova politika i ovako kreirani budžet nešto što daje apsolutnu sigurnost svim građanima Srbije. Mi volimo da kažemo zbog budućnosti dece Srbije, ali ne zaboravimo i sve one ljude koji su u srednjim godinama, kojima je ponovo data šansa da rade, da se zapošljavaju, onima koji su na pragu tridesetih godina, da kroz program dualnog obrazovanja dobiju odlično plaćene poslove i znate gospodine Mali, vi to pokušavate svih ovih dana, pokušavala je i premijer Brnabić, nikako da shvate da je 730 evra, kolika je prosečna plata u Srbiji danas, mnogo više od nekih tričavih 300 ili već. Mnogo manje je bilo kada su oni bili na vlasti.

Kupovna moć stanovništva će, apsolutno sam sigurna, sledeće godine sve više rasti, jer očekujemo taj privredni rast, povećanje minimalne cene rada. I, kada govorite o potrošačkoj korpi, molim vas imajte u vidu da to nije individualna potrošačka korpa, nego je potrošačka korpa domaćinstva gde najmanje dvoje ljudi radi, a negde i više.

Tako je, naše je da nastavimo da radimo, da se borimo za Srbiju, a vi sa svojim mlaćenjem prazne slame imate vremena da do kraja ovog mandata, koliko god, kako radite tako će i građani da vas nagrade, vaša politika ne postoji, postoji neka ostrašćenost, neki pokušaji spinovanja, izmišljanja koje kakvih stvari. Ono što mi radimo je budućnost, briga za narod i briga za Srbiju. Hvala vam.

PREDSEDAVAJUĆA (Snežana Paunović): Zahvaljujem, koleginice Jovanović.

Kolega Jekiću, replika?

Izvolite.

DALIBOR JEKIĆ: Poštovana predsedavajuća, pošto sam pomenut, kakva je situacija u Kragujevcu, zaista ja ću da kažem. Klinički centar devet puta obećan još uvek nije počeo. Kada će početi rekonstrukcija kliničkog centra? Zgrada Filološkog umetničkog fakulteta, takođe obećana u kampanji, nije još ni kamen temeljac postavljen. Bioskop „Šumadija“ dvorana još uvek nije započeta, takođe je obećana u kampanji.

Šumadijski koridor koji, vidite, ne ide do centra Šumadije uopšte. U Kragujevcu je blagostanje, hiljadu dana ćemo sad da obeležimo od kako ne radi tržnica u gradu koji ima 170 hiljada stanovnika. Trg koji je plaćen 400 miliona dinara, katastrofalno stanje infrastrukture u našem gradu i zaista je sjajno, odlično je. Kada odete u prodavnicu, u markete, ljudi vraćaju robu sa kase jer ne mogu više da isprate cene, ogromne su im plate u Kragujevcu.

U Kragujevcu se divno živi, fenomenalno je. Čuli smo da sve ide kako treba. Ja bih zaista voleo da je tako, jer svoj grad više volim od svega i borim se za to da svi građani i moji Kragujevčani žive danas dobro. Situacija nije takva i zaista ovo nisu Potemkinova sela, nego mi prikazujemo kakva je realnost.

Šta je sa „Fijatom“? Najveći izvoznik bio, a od „Fijata“ smo napravili najveći problem. Država Srbija se nije interesovala kakvo je stanje u „Fijatu“, iako je imala jednu trećinu udela u vlasništvu u samom „Fijatu“.

Otpustili smo brojne radnike i samim tim je pala i potrošnja u gradu Kragujevcu, koja je dodatno uticala na smanjenje broja zaposlenih u našem gradu. Dramatična situacija, kao i u celoj Srbiji. Kako će biti u narednoj godini, ja se zaista brinem, a brinu se i građani, jer danas pitanje koje postavljaju je kako da prežive novi talas poskupljenja, kako građani u gradu Kragujevcu, tako i u celoj Srbiji. Hvala.

PREDSEDAVAJUĆA: Hvala.

Koleginica Jovanović, replika?

Izvolite.

(Dalibor Jekić: Po kom osnovu?)

NATAŠA JOVANOVIĆ: Replika je po osnovu obraćanja meni.

Gospodine Jekiću, pitate se u vezi „Fijata“, evo tu živog i zdravog Siniše Malog…

PREDSEDAVAJUĆA: Koleginice Jovanović, izvinite, samo momenat, vratiću vam vreme.

Hajde da dozvolite da ja predsedavam sednicom. Dobili ste repliku, a ja ću svakako pitati za savet ukoliko mi bude trebao. Sada sam dala reč koleginici Jovanović i budite ljubazni, pustite je da govori. Hvala.

NATAŠA JOVANOVIĆ: Dakle, da odgovorim, što se tiče „Fijata“, ovi iz stranke gospodina Jekića zajedno sa Tadićem i Vladom Mirka Cvetkovića su potpisali ugovor, i vi ste svedok toga, gospođo Paunović, za proizvodnju tog fijatovog modela. Naravno, mi kao država nismo imali mogućnost da deset godina imamo uvid u to zbog tajnosti takvog ugovora, za koji su samo ovi vaši, Jekiću, znali, ali uspeli smo brigom države i pre svega premijera i predsednika Republike da rešimo taj problem.

Prva oprema za proizvodnju električnog modela „Stelantis grupe“ stiže u Kragujevac. Zaista bih se pridružila svim kolegama koji su govorili o potrebnosti iskopavanja litijuma i jedne koordinacije sa takvim proizvodnim pogonima kao što je ta buduća fabrika koja će početi sa radom 2024. godine.

Sve smo mi čuli što nije tačno, gospodine Jekiću, jer ovo su egzaktni podaci, samo još da ste vi potvrdili da radite i to kao rukovodilac marketinga u jednoj od najuspešnijih firmi u Kragujevcu, a to je „Zastava energetika“, koja je od države Srbije u proteklih dva meseca dobila 18 miliona vrednosti kotlova na gas. Mi smo zaista Kragujevčani srećni zbog toga.

Ovde nas je više iz koalicije koji smo pripadnici vladajuće koalicije iz drugih stranaka, vidimo da se ulaže maksimalan napor što se Kliničkog centra tiče, sva tehnička dokumentacija je pripremljena, kao i novac koji je opredeljen i u ovom budžetu za te namene i mi očekujemo uskoro početak radova, kao i na izvođenju radova i početka radova severne obilaznice i brze saobraćajnice Kragujevac – Mrčajevci.

PREDSEDAVAJUĆA: Hvala vam.

Kolega Pavićević, Poslovnik.

Izvolite.

ĐORĐE PAVIĆEVIĆ: Hvala vam.

Rekao bih da su ovde dva člana povređena. Najpre član 1. da ovim Poslovnikom se uređuje organizacija i rad Narodne skupštine. Znači, ne voljom predsedavajuće ili predsedavajućeg. Mi ceo dan imamo arbitrarna tumačenja u ovom pogledu. Drugi je član 104. koji uređuje pravo na repliku. Ceo dan smo imali to tumačenje da mora da bude pomenuto ime i da u stvari tek onda dobijamo pravo na repliku. Ceo dan to nije poštovano, samo izuzeci jesu članovi SNS i mislim da to nije u redu.

PREDSEDAVAJUĆA: Sad ću probati da vas razumem. Prvo, ne mislim da sam povredila Poslovnik, ali upravo ste probali da mi objasnite da ja treba da ispravim neku nepravdu koja se po vašoj proceni dogodila u toku celog dana ili se dešavala i reklamirate Poslovnik dva i po minuta nakon što sam sela na mesto predsedavajućeg.

Kolega Pavićeviću, nije bilo osnova za vašu intervenciju na taj način na koji ste probali. Ja sam apsolutno dozvolila replike kolegama da govoreći o jednom jako važnom gradu u Srbiji, a to je Kragujevcu, razmene mišljenja i iskustva. Ne vidim u kom delu ste prepoznali da je povređen Poslovnik, ali vas svakako pitam da li želite da se u danu za glasanje izjasnimo? (Ne)

Hvala.

Gospodine Jekiću, ponovo replika? Izvolite.

DALIBOR JEKIĆ: Da odgovorim. Da, radim u energetici i o svojoj firmi nikada ne pričam, niti ćete da me naterate na to da pričam o tome šta je bilo u energetici. To će neko drugi raditi umesto mene.

Nisam čuo šta je sa Kliničkim centrom. Ono što hoću da kažem ovom prilikom, šta je sa Centrom za matične ćelije? Oterali smo najboljeg stručnjaka Miodraga Stojkovića. Za to nije zaslužan niko iz opozicije, već SNS. Vremenska kapsula koja je postavljena u Centru za matične ćelije je eksplodirala od kašnjenja.

Da, pričao sam o „Fijatu“, pričao sam o fijatovim radnicima. Mislim da je „Fijat“ bio dobra stvar za grad Kragujevac, za moj grad, zaposlilo se dosta ljudi. Da, uveli ste „Fijat“ u problem. Da, ostalo je dosta ljudi bez posla. Da, očekuje se da u narednom periodu „Fijat“ pokrene proizvodnju električnog automobila i ja se zaista tome radujem kao Kragujevčanin, jer će opet neki broj ljudi biti zaposlen u tom istom „Fijatu“, a i komponentaši, a i sve firme koje su autsorsovane bile u „Fijatu“.

Nismo dobili odgovor na mnoga pitanja. Situacija jeste takva da svi projekti u gradu Kragujevcu kasne, da nijedan projekat nije bio završen u definisanim rokovima, da grad Kragujevac ne izgleda kako treba da izgleda, da se koncerti održavaju u holu druge Kragujevačke gimnazije. Ja zapravo nemam ništa protiv što se gradi nacionalna koncertna dvorana od 120 miliona, ali imam protiv toga zašto se ne odvoji 12 miliona dinara da se osposobe dvorane u Kragujevcu, jer i Šumadija hoće da gleda koncerte i građani Šumadije hoće da budu na nekom višem nivou i da imaju neku veću ponudu što se tiče kulture.

Protiv toga sam kada ne reagujete kada radnice „Berteksa“ budu otpuštene kod turskog investitora koji je dobio subvencije od ove države. Zašto postoji slaba kontrola? Zašto teramo građane da se za svoja prava, za svoje zarade bore na ulici dok država gleda sa strane? Hvala.

PREDSEDAVAJUĆA: Koleginice Jovanović, ja ću vam još jednom dati reč, ali vas molim da ovde zatvorimo taj blok replika i da ne izazivate nove. Izvolite.

NATAŠA JOVANOVIĆ: Ne bih zaista. Hvala vam, uvažena potpredsednice, gospođo Paunović, želim da pomognem kolegi i da mu razjasnim nešto što očigledno nije jasno u mom malopređašnjem, zaista vrlo preciznom izražavanju.

Dakle, u budžetu Republike Srbije možete da vidite sve. Ono što ne umete da čitate, kao i pojedini predstavnici medija koji su vama naklonjeni i koji spinuju danima kako nema ništa od Kliničkog centra, od severne obilaznice, od ovoga, od onoga. Znate, ja ne mogu vama da pomognem, ako vi to ne vidite svojim očima. A, kao što ste videli Irenu Vujović, kao što ste videli Anu Brnabić, koje su došle u Kragujevac, tamo gde vi radite, u energetici da su postavljeni kotlovi koji vrede 18 miliona evra, da su zamenjeni, da grad više nije zagađen kao što je bio 60 godina, tako ćete uskoro videti, može da dođete i vi gospodine Đerlak sa ministrom. Ne znam, imamo sada i državnog sekretara, gospodina Miloševića, u vašem Ministarstvu koji je baš zadužen za te projekte, na početak radova na rekonstrukciji i dogradnji Kliničkog centra Kragujevac.

Volela bih i koliko mi vreme dozvoljava, pošto ta opoziciona grupa u Kragujevcu, mada oni nisu izlazili kao gospodin Jekić na lokalne izbore 2020. godine, osporava i izgradnju gradskog stadiona. To je neverovatno, ne kažem za vas, ovde u sali ima ljudi koji nikada, možda nisu za loptom potrčali, pa im smeta i nacionalni stadion koji će zaista u mnogome da pomogne i da da drugu sliku države Srbije. Ali, mene ne čudi, oni su danas reklamirali medij koji poziva građane Srbije da navijaju za Brazil protiv Srbije, tako da od takvih ljudi ništa me ne iznenađuje i hvala vama. Izvinite zbog ovih pete sekundi.

PREDSEDAVAJUĆA: Hvala vam.

Potpredsedniče, vi po Poslovniku? Izvolite.

BORKO STEFANOVIĆ: Uvažena koleginice, potpredsednice Skupštine, član 104. ponovo.

Dakle, ja vas molim, evo ne zbog mene, molim vas zbog Skupštine Srbije, zbog građana, kažite mi molim vas, kriterijum, citiraću Poslovnik, po kojem dajete pravo na repliku bez imenovanja, bez obraćanja, bez konteksta, bez dovođenja u vezu, bez bilo kakve logike, filozofije ili političkog konteksta?

Samo mi recite, kako vam se javilo, već dva puta, uvažena koleginice, da date reč gospođi Jovanović, uvaženoj koleginici, iako je niko nije spomenuo niti spomenuo stranku, niti je spomenuo, niti odgovara. Mene zanima fenomenološki da shvatim kako, jer ja bih voleo, recimo da imam te moći i taj način vašeg rasuđivanja u Skupštini. Hvala.

PREDSEDAVAJUĆA: Hvala, kolega Stefanoviću.

Cenim da biste vi voleli mnogo toga, ali ću vam ja ipak odgovoriti samo na ono što se tiče Poslovnika o radu. Definitivno sam bila maksimalno tolerantna u odnosu na kolege i dozvolila da kao što sam objasnila i kolegi Pavićeviću pre vas, razgovaraju o jednoj čini mi se važnoj temi.

Ovde prekidam njihov krug replika, moraće da nastave razgovor o kvalitetu života u gradu Kragujevcu ili nekim drugim danima u Skupštini Srbije, ovde više ne. Zaista je moja namera bila da budem samo beskrajno tolerantna. Pri tom, nikada mi se ništa ne javlja, ne znam kako ste to uspeli da percipirate, ali je vrlo simpatično.

Da li vi želite da se Skupština izjasni o povredi Poslovnika?(Ne.)

Reč ima, kolega Usame Zukorlić, izvolite, potpredsedniče prijavite se.

USAME ZUKORLIĆ: Dame i gospodo narodni poslanici, kao narodni poslanici u ovoj Skupštini smo izabrani od strane naših glasača da zastupamo njihove interese u skladu sa programom koji smo im plasirali u izbornoj kampanji. Ja ću u mojim izlaganjima u ovoj Skupštini voditi računa o interesima i o programu na osnovu kojeg me je izabrao narod, odnosno glasači.

Kao predsednik Stranke pravde i pomirenja, kandidovao sam im program i od velikog nam je značaja da taj program maksimalno implementiramo. Mi smo u ovoj vladajućoj većini sklopili sporazum koji podrazumeva brojne infrastrukturne projekte u Sandžaku. Pred nama je Predlog zakona o budžetu na 1300 stranica koje, ne znam koliko je realno, da možemo u kratkom vremenskom periodu, celi pročitati i analizirati. Međutim, kao narodni poslanici Stranke pravde i pomirenja, uložili smo napor i koliko je to bilo realno proanalizirali predlog.

Jako korisno i važno što se u narednoj godini nastavljaju projekti izgradnje auto-puta od Požege do Boljara, sa čim se povezuje Sandžak sa Beogradom. Zatim, od Požege do Kotromana, gde se uspostavlja veza između Novog Pazara i Sarajeva. Nama Bošnjacima je važno da se povezujemo i sa Beogradom i sa Sarajevom, za te projekte će biti izdvojeno 2,3 milijarde evra. Pored auto-puta jako je važno da se nastavlja sa drugom i trećom fazom projekta gasovoda sa kojim bi se preko Kopaonika, Raške do Pazara i Tutina sproveo gas.

Što se tiče oblasti građevine, Stranci pravde i pomirenja, biće jako važno da se i železnica jednog dana dovede do Novog Pazara. Novi Pazar nema železnicu. Čuli smo ministra Vesića koje je govorio o tome, a ja se nadam da će u što skorijem periodu i taj projekat započeti.

Takođe, uložićemo ogroman napor da projekat aerodroma u Sandžaku što pre dođe do faze realizacije. Bošnjaci Sandžaka su raseljeni do te mere da ih ima deset puta više u inostranstvu nego u Srbiji, zato aerodrom pored ovih velikih projekata, auto-puta, gasovoda, pored projekta obnove elektro mreže će omogućiti narodu da može lakše da dolazi i da se vraća i investitorima da mogu da dođu i da ulože i da im taj deo Republike Srbije bude dostupan.

Takođe, posebno nam je važno i uložićemo značajan napor za izgradnju kliničkog centra u Novom Pazaru, a oblasti obrazovanja u Novom Pazaru su potrebne škole, barem jedna škola u najkraćem mogućem periodu je krucijalno važna za Novi Pazar, tamo su škole jako opterećene, ima mnogo dece, radi se u tri smene. Zatim, Novi Pazar je studentski grad, potreban mu je studentski dom. Da bi zadržali omladinu koja želi da ostane u Pazaru, ali znate privlači ih zapad, projekat tehnološkog parka bi značajno tome doprineo.

Video sam u Predlogu budžeta da se nekih četiri do pet miliona evra dodeljuje opštinama u Sandžaku i tom prilikom želim pohvaliti opštinu Sjenica koja je u roku od dve godine uspela vratiti 80% duga i trenutno predsednik Munib Mujagić, zajedno sa koalicionim partnerima radi 20 projekata u toj opštini. Zamolio bih predstavnike Vlade, resornih ministarstava da mi neko kaže da li je moguće da takve opštine dobiju dodatne budžete, dodatni iznos budžeta zato što oni ulažu u razvoj, za razliku od jednog grada iz kojeg ja dolazim, gde postoje…

PREDSEDAVAJUĆA: Molim vas, vreme.

USAME ZUKORLIĆ: Evo, završavam. Znate li, evo sa tim ću završiti, to je pitanje predstavnicima Vlade, kako je moguće da mi imamo grad u ovoj državi gde imamo tri neradne i jednu radnu godinu, a u svim tim godinama potroše isti budžet. Hvala vam.

PREDSEDAVAJUĆA: Kolega Erac, po Poslovniku? Izvolite.

STRAHINjA ERAC: Poštovana predsedavajuća, reklamiram povredu Poslovnika, član 107 - Govornik na sednici Narodne skupštine je dužan da poštuje dostojanstvo Narodne skupštine.

Čuli smo svi da je prethodni govornik više puta pomenuo reč Sandžak. U Srbiji ne postoji nikakav Sandžak, postoji samo Raška oblast i ja vas molim da u narednim obraćanjima prethodnog govornika opomenete, jer ovo je zaista neprihvatljivo.

Hvala.

PREDSEDAVAJUĆA: Kolega Erac, osim što ste iskoristili Poslovnik da ukažete na nešto što sigurno nisam povredila, a to je dostojanstvo Narodne skupštine, nije ni on mogao da povredi Poslovnik. Poslovnik mogu da povredim samo ja kao predsedavajući.

Ja neću oduzeti vreme poslaničkoj grupi, ali vas molim da u buduće ne zloupotrebljavate Poslovnik na ovaj način.

Hvala vam.

(Jahja Fehratović: Poslovnik.)

Reč ima kolega Fehratović.

Izvolite.

JAHJA FEHRATOVIĆ: Član 108.

Poštovana predsedavajuća, ima jedna poslovica koja kaže – ja hadum, a ti pitaš koliko imam dece.

Meni ne smeta ni Šumadija, ni Mačva, ni bilo koji drugi regionalni naziv kulturološki. Ne vidim zašto ovih dana svim ovim ljudima smeta Sandžak. To je jako lepo mesto gde žive i Bošnjaci i Srbi i Crnogorci i Romi… (Isključen mikrofon.)

PREDSEDAVAJUĆA: Meni malo smeta to što sada koristite Poslovnik da biste replicirali, pa vas molim da bude korektni i da to ne radite.

Izvinite, ali ću isključiti mikrofon.

Vi ste moj dragi kolega, ali je ovo bila klasična zloupotreba. Nemojte to da radite.

Hvala vam najlepše.

Idemo dalje po redosledu prijavljenih.

Narodni poslanik Sanja Miladinović ima reč.

Izvolite.

SANjA MILADINOVIĆ: Ono što je najbitnije, na šta ću se ja osvrnuti večeras, to je problem mladih i ono kako ste vi videli mlade u Predlogu budžeta za 2023. godinu.

Ono što su poručili mladi studenti iz Niša ja ću probati da vam prenesem, a to je sledeće. Veliki broj studenata je razočaran cenom finansiranja na fakultetima, takođe dodatnim troškovima samog studiranja, kao i na troškove knjiga i stanovanja. Ono što brine mlade to je da ova vlast, odnosno budžet gleda na školovanje kao da je to luksuz.

Mladi smatraju da školovanje nije luksuz i da ako ovakvom politikom budemo nastavili, odnosno budete nastavili da se bavite, u jednom trenutku će budućnost Srbije otići, kao što već i odlazi i da će mladost, odnosno intelektualci i veliki broj mladih nestati iz ove zemlje.

PREDSEDAVAJUĆA: Hvala vam.

To je bilo sve od vremena grupe.

Nastavljamo dalje po redosledu.

Koleginica Dubravka Kralj ima reč.

Izvolite.

DUBRAVKA KRALj: Hvala vam.

Uvažena potpredsednice, uvaženi ministri, uvažena guvernerko, uvažena sudijo Delibašić, centralna tema današnje sednice svakako jeste Predlog zakona o budžetu. Međutim, stav poslaničke grupe Ivica Dačić – Socijalistička partija Srbije jeste da sve tačke dnevnog reda treba obuhvatiti diskusijom. Stoga ću ja govoriti o predlozima kandidata za sudije i predsednike sudova.

Naime, Visoki savet sudstva uputio je Narodnoj skupštini predlog predsednika u 12 sudova, kao i predlog 62 pretendenta na sudijsku funkciju. Ako nisam pogrešila s brojkama, sudijo, molim vas, ispravite me.

Naime, ne mislim da ovome treba posvetiti neku dugu diskusiju. Ne treba se upuštati u raspravu o personalnim rešenjima, jer smatram da smo svoj stav o izboru sudija u parlamentu već iskazali učešćem u procesu ustavne promene. Međutim, do konstituisanja pravosudnih saveta, odnosno do donošenja pravosudnih zakona ova nadležnost ostaje u domu parlamenta. Stoga mislim da to jeste prilika da povučemo neke važne paralele, kao i da kao glas naroda uputimo neke važne poruke budućim nosiocima pravosudnih funkcija, jer kao što je našim građanima važna ekonomska sigurnost, energetska sigurnost, tako im je važna i pravna sigurnost. Svašta je naš narod trpeo, ali nepravdu nikada nije.

Nezavisnost sudova definitivno jeste imperativ u ostvarivanju prava građana na pravično suđenje. Zato jesmo radili, zato i dalje radimo na unapređenju tih ustavnih garancija, ali negde mislim da smo svi svesni da je od te institucionalne nezavisnosti daleko važnija ona personalna koja zavisi od dostojanstva ličnosti svakog pojedinca na poziciji sudije.

U tom smislu najpre predsednici sudova treba da vode računa o čuvanju nezavisnosti suda i sudija, takođe da organizuju rad u sudovima na način koji će obezbediti da se suđenja odvijaju efikasno i u razumnom roku, kao i da čuvaju ugled suda i poverenje građana u pravosuđe.

Što se tiče sudija koje se prvi put biraju na sudijsku funkciju, zapravo je reč o njihovom izboru na stalnu sudijsku funkciju zbog novih ustavnih rešenja i ovo je jedna od izuzetnih, u smislu da će njihov položaj i status biti garantovan već od samog momenta stupanja na sudijsku funkciju.

Takođe, u smislu garancije nezavisnosti veoma je važno da izaberemo predsednike sudova da bi oni dobili garantovan mandat, budući da je veliki broj danas predloženih kandidata u statusu vršioca dužnosti predsednika suda, što može predstavljati svojevrsnu pretnju njihovoj nezavisnosti, kao i svojevrsnu uvredu ograničenog trajanja mandata predsednika sudova. No, uz ove i ostale ustavne i zakonske mehanizme zaštite nezavisnosti pravosuđa, svakako, budući da je tu i ministar finansija, da bi uz povećanje plata zaposlenih u javnom sektoru za 12,5%, tema za neki naredni budžet trebalo da bude i povećanje plata u pravosuđu.

Konflikti u Ukrajni nesporno jesu produbili ekonomsku krizu koja traje još od kovid pandemije, a koju Vlada Republike Srbije nizom ekonomskih poteza nastoji da anulira, kao i ovim budžetom, u čemu ima podršku naše poslaničke grupe, ali isto tako situacija u Ukrajni produbila je svojevrsnu krizu prava. Učinila ju je vrištećom na međunarodnom plana. Naša perspektiva jeste evropska. Nama EU jeste pomogla time što nas je podstakla na promenu ustavnih odredbi o pravosuđu, jeste nam pomogla ulaganjem u našu pravosudnu infrastrukturu. Primera radi, u toku je izgradnja zgrade suda i tužilaštvu u Novom Sadu koja je preko potrebna, ali, nažalost, nije nam dala dobar primer vladavine prava i njegove jednake primene.

Da li je Briselski sporazum pravo i da li on vlada u odnosima Beograda, Prištine i Brisela kao njegovih potpisnika? Da li Zapad, kada metaforički sudi o potrebi zaštite teritorijalnog integriteta država, teritorijalni integritet svake države ceni jednako? Da li je, kao što je ministar spoljnih poslova Ivica Dačić rekao, garancija teritorijalnog integriteta sveto pismo koje samo za Srbiju ne važi? Da li je međunarodno javno pravo uopšte pravo ili je samo puko sredstvo politike velikih sila? Da li je reforma koja će obezbediti nearbitrernu, jednaku i efektivnu primenu prava možda bila potrebnija nekom drugom? Sve ovo govorim zato što mislim da je važno sa ovog mesta, iz Doma Narodne skupštine, uputiti podršku našoj diplomatskoj borbi i poslati poruku da je Srbija pravna država koja se snažno zalaže za doslednu primenu prava kako unutrašnjeg, tako i međunarodnog?

Sve nepravde učinjene našem narodu ostaće upisane u istoriji, ali isto tako svo bezakonje treba da u svoje presude upišu časne, stručne, nepristrasne sudije koje će, za razliku od ovih međunarodnih sudija, svačije pravo, svačiju krivicu, svačiji dug, svačiji bol, jednako vrednovati i jednako primenjivati zakone.

Na kraju, da bih ostavila vreme svojoj koleginici, čestitam kandidatima za sudije i predsednike sudova koji će biti izabrani. Želim im sreću u radu i od njih zahtevam odgovornost prema Ustavu i zakonu.

Hvala vam.

PREDSEDAVAJUĆA: Hvala koleginici Kralj.

Nastavljamo dalje po spisku prijavljenih.

Reč ima kolega Uglješa Mrdić.

Izvolite.

UGLjEŠA MRDIĆ: Zahvaljujem, predsedavajuća, gospođo Paunović.

Uvažena guvernerko, uvaženi potpredsedniče Vlade i ministri u Vladi Republike Srbije, uvažene kolege narodni poslanici, dragi građani Republike Srbije, u potpunosti podržavam Predlog budžeta Republike Srbije za narednu godinu, kao i predložene zakone zato što smatram da je ovaj budžet odličan, zato što smatram da ovaj budžet podržava najznačajnije projekte od interesa i za državu Srbiju i za građane Republike Srbije.

Posebno želim da izdvojim ono što se izdvaja kada su pitanju projekti iz oblasti infrastrukture, saobraćaja i građevine.

Ne bih se složio sa kolegama iz opozicije koji su rekli prilikom današnjeg obraćanja – šta će nam novac za izgradnju autoputeva, ne živi se od autoputa? E, pa drage kolege, živi se i od autoputa, jer ako se Srbija modernizuje najmodernijim saobraćajnicama i, ako se povezuje i istok i zapad i sever i jug Srbije, to i te kako utiče i na ulaganje u privredu i što se tiče trgovine i usluga i razvoj turizma i razvoj svih oblasti, i zdravstva i obrazovanja.

Ne možemo bez saobraćajne infrastrukture, ali vi ste navikli, tj. bivši režim je navikao i ove stranke koje predstavljaju u parlamentu bivši režim, oni su navikli da grade puteve na malo drugačiji način. Isto tako, i mostove.

Ministar Goran Vesić je ovde istakao da će samo u ovoj godini na infrastrukturne projekte biti uloženo 3,6 milijardi evra za godinu dana. Bivši režim je od 2008. do 2012. godine imao izdvojeno samo 1,1 milijardu evra. Zašto? Zato što se kralo i otimalo. Zato što je bivši režim i te kako pokazao kako u Srbiji funkcioniše kriminal i korupcija, a danas mi imamo situaciju da za godinu dana na infrastrukturne projekte potrošimo skoro tri i po puta više nego što su oni trošili za četiri godine.

Pritom, želim da napravim jednu paralelu Beograda i Novog Sada. Iako dolazim iz Beograda, sa Vračara, želim da poručim i građanima Srbije, a posebno većem delu opozicije – Srbija nije Beograd, Srbija je i Leskovac i Novi Sad. Srbija je i Prijepolje i Kikinda. Da, treba da se grade stadioni, treba da se grade bolnice širom Srbije. Treba da se grade i centri za socijalni rad i domovi za stare. Treba da se grade novi vrtići po celoj Srbiji zato što aktuelna vlast vodi računa o celoj Srbiji, ne samo o Beogradu.

Za vreme bivšeg režima imali smo jedan veliki projekat u Beogradu – izgradnju jednog mosta, mosta preko Ade. Da je bivši režim danas na vlasti ova tri mosta koja se grade, koja treba da se grade, Bogu hvala će da se završe u rekordnom roku, u Novom Sadu, bivši režim predvođen DS bi završio, ali jedan most, a uzeo bi novac za tri, zato što je bivši režim u Beogradu i širom Srbije navikao da posluje po sistemu – tri u jedan, stavim tri mosta u džep, izgradim jedan. Tako je radio bivši režim, tako je radila DS i tako su radili vaši sateliti u vlasti.

Inače, samo da podsetim, pošto se danas govorilo o tajkunima, 2008. godine nekoliko tajkuna, da ih sada ne reklamiram, i nekoliko zapadnih ambasadora su pravili Vladu Srbije. Tako ste se vi odnosili prema tajkunima, tako što ste mirno stajali pred tajkunima i zapadnim ambasadorima koji su vam sastavljali Vladu, a onda koristite ova dva dana da ove čestite ljude iz Vlade Republike Srbije koji rade u interesu građana Srbije i naše države kritikujete.

To, ajde, mogu da svatim kritiku, vi ste opozicija, ali čemu uvrede, čemu opet pretnje? I opet pretnje porodicama. Iz dana u dan nastavljate da pretite, da vređate i napadate zato što nemate ni jedan argument da nešto kritički kažete šta ne valja ili šta treba da se uradi. Eto, to je vaš odnos. Takav je vaš odnos i prema državi.

Vi ste, kao što je rekla moja koleginica danas prilikom obraćanja, navijali za sve, većina vas, za sve reprezentacije koje su igrale protiv Srbije samo da bi izgubila Srbija i da bi to mogli da povežete sa aktuelnom vlašću. Vi u svojoj mržnji prema Aleksandru Vučiću i SNS sve živo koristite da bi napadali aktuelnu vlast.

Jedan opozicioni poslanik je rekao da se vremena pamte po ličnostima i izdvojio je nekoliko eminentnih umetnika, a ja mogu da vam kažem povodom toga – pamtiće se i ovo vreme. Pamtiće se i ovo vreme po projektima, ali pamtiće se i ovo vreme po odličnoj politici koju vodi naš predsednik Aleksandar Vučić. To pokazuje i odličan rad Vlade Republike Srbije.

Kada govorimo o pravosuđu, kritikujete izbor sudija i predsednika sudova, a zaboravili ste da do 2012. godine, a to najbolje može da potvrdi i ovde prisutni ministar, gospodin Nikola Selaković kada je preuzeo Ministarstvo pravde, odgovornost za Ministarstvo pravde 2012. godine zatekao je, kao i svi mi građani Srbije, katastrofalnu situaciju u pravosuđu… Vi ste sudije i predsednike sudova birali na sednicama opštinskih odbora DS. Eto tako ste se vi odnosili prema pravosuđu. Vi ste otpustili stotine sudija. Vi ste donosile presude na najsramniji mogući način. Tako ste se vi odnosili prema pravosuđu i zato vam ne odgovara ovo što se danas dešava u Srbiji.

Imali smo promenu Ustava početkom ove godine u oblasti pravosuđa. Zašto? Zato što želimo da naše pravosuđe bude što nezavisnije. Bilo je nezavisno, a sad će biti još nezavisnije zato što mi iz SNS imamo jedan pošten odnos prema građanima Srbije. Mi ne želimo kao za vreme vladavine bivšeg režima od 2001. do 2012. godine da vladaju kriminal i korupcija. Pa nije bilo godine u tih 12 godina koju nije obeležila neka kriminalna korupcionaška afera ili nekoliko ubistava ili zločinačka privatizacija ili posledice zločinačke privatizacije, što je rezultiralo ono od budžeta i što je bilo da uništavate i da otimate. Za četiri godine, a guvernerka, gospođa Jorgovanka Tabaković, će me ispraviti ako grešim, odnos dinara i evra bio je 78 2008. godine, za četiri godine je skočio na 119. Pogledajte koliko je to u procentima. I tako je bilo sve.

Uništavali ste pravosuđe, uništavali ste vojsku, uništavali ste vrednost dinara. Nije se ništa gradilo, a ono što se i gradilo, tu se kralo i otimalo. Zašto? Zato što ste tako navikli i danas vam ne odgovara uređeni sistem, danas vam ne odgovara uređeni sistem, danas vam ne odgovara razvojni budžet, danas vam ne odgovara ovaj budžet koji brine o budućnosti svih naših građana, a videćemo rezultate za godinu dana šta se sve izgradilo i šta se gradi. To je najbolje moglo da se vidi koliko država Srbije vodi odličnu finansijsku politiku i u vreme vanrednog stanja i u vreme prvog i drugog talasa korona virusa, kako je Srbija nabavljala i respiratore i vakcine i kako su se gradile i izgradile kovid bolnice i koliko smo uložili u zdravstvo. Tu je prisutan državni sekretar gospodin Đerlek i on to može odlično da kaže.

Prema tome, na kraju želim da poručim vama iz opozicije - kritikujte bez uvreda i pretnji, ali argumentovano, građanima Srbije – verujte u ovaj budžet, jer je ovaj budžet od interesa za građane Srbije, a Vladi Republike Srbije i prisutnoj guvernerki – nastavite da radite svoj posao u interesu građana Srbije, jer Srbija predvođena Aleksandrom Vučićem ide u sigurnu i stabilnu budućnost. Hvala.

PREDSEDAVAJUĆA: Hvala, kolega Mrdiću.

Reč ima koleginica Manojlović, povreda Poslovnika.

Izvolite.

TATJANA MANOJLOVIĆ: Član 106.

Prethodni govornik više je vremena utrošio govoreći o opoziciji i upućujući nam uvrede, nego o temi i govorio je… (Isključen mikrofon.)

PREDSEDAVAJUĆA: Koleginice Manojlović, zloupotrebljavate Poslovnik…

(Tatjana Manojlović: Nije pomenuo da je Valjevo jedan od najzagađenijih…)

Prethodni govornik ima vreme poslaničke grupe kojoj pripada i može da govori o čemu želi, a ticalo se dnevnom redu.

Da li imate svest da je ovo samo jedna ružna slika i ništa drugo? Govorite preko mene, bez osnova ste se javili po povredi Poslovnika.

Hvala vam i nemojte više na ovaj način da zloupotrebljavate Poslovnik, ja zaista onda moram primeniti kaznenu politiku, a ne želim to.

Nastavljamo dalje.

Po prijavi za reč, kolega Ljubinko Đurković. Izvolite.

LjUBINKO ĐURKOVIĆ: Poštovane dame i gospodo narodni poslanici, gospodo ministri, predstavnici Vlade, poštovana predsedavajuća, dragi moji saborci, mi danas ovde sabrani u Skupštini Republike Srbije bez razlike imamo obavezu da preuzmemo odgovornost za junake koji su branili našu otadžbinu i rodoljubivi narod i građane Srbije od Pakraca do Paštrika i Košara. I oni su od svakojakog neprijatelja i oni su znali da žrtvuju i mnogi su dali svoje živote za odbranu svoje otadžbine, svojih porodica, svoje vere, a bilo je svih vera koji su branili otadžbinu, svojih svetinja, da bi danas mi živeli u ovoj slobodi.

Naša je obaveza da nađemo mogućnost da zadovoljimo i poboljšamo njihov status.

Deleći u ratu sudbinu sa svojim saborcima i znajući koju su žrtvu podneli za ovu otadžbinu, da bismo mi danas ovde bili i odlučivali o njihovoj daljoj sudbini, ja sam ne hteo, nego prinuđen da stanem uz njih i da nađemo mogućnost za zadovoljenje njihovih osnovnih i nužnih potreba.

Oni nisu ratovali za privilegije, ali izvojevajući slobodu za sve nas ovde, mi smo u obavezi da im to obezbedimo. Pored do sada učinjenog i obećanog, mi moramo naći mogućnost za neprekidno, kvalitetno i prioritetno zdravstveno osiguranje, a kroz to banjsko i klimatsko lečenje, ali ne samo za invalide, nego i za one koji su narušili svoje zdravlje braneći svoju otadžbinu.

Mi moramo obezbediti za njihovu decu besplatno obrazovanje i školovanje na univerzitetima, kao i besplatno stanovanje ako škole i fakultete završavaju van mesta stanovanja.

Mi moramo naći mogućnost za one koji nemaju nikakve prihode da imaju dodatak u visini minimalnog ličnog dohotka, a i oni koji imaju ako postoji mogućnost da se iznađe, da se obezbedi borački dodatak bar u visini minimalne penzije u Republici Srbiji.

PREDSEDAVAJUĆA: Kolega Đurkoviću, 3,06 je bilo vaše vreme poslaničke grupe, ali završite misao. Završite.

LjUBINKO ĐURKOVIĆ: Da završim kroz jednu rečenicu.

Uvažavajući napor vaš, gospodine ministre Selakoviću, na započetom radu da obezbedimo ovo što ja tražim, molim vas da ovo dođe do ostvarenja kako bi tim borcima odali zahvalnost za svu žrtvu koju su podneli, a nama darivali slobodu.

PREDSEDAVAJUĆA: Hvala vam.

Reč ima ministar Nikola Selaković. Izvolite.

NIKOLA SELAKOVIĆ: Hvala, uvažena gospođo potpredsednice.

Dame i gospodo narodni poslanici, smatram i izlaganje svog prethodnika na ovu temu jednom vrstom podrške za ono što je misija ministarstva na čijem sam čelu, a i Vlade čiji sam deo. Iz tog razloga će u mom budućem radu i u radu ove Vlade i ministarstva apsolutno jedan od prioriteta biti i delokrug nadležnosti ovog ministarstva, naročito onaj deo koji se tiče i boračke problematike, odnosno boračkih pitanja.

Baš na liniji onoga što jeste politika i ove Vlade, ali i politika predsednika Vučića, ja podsećam da je upravo zahvaljujući predsedniku Vučiću 2015. godine ono što je do dvanaeste godine javno nazivano NATO kampanjom ili NATO bombardovanjem i zvanično nazvano onim pravim imenom, a to jeste NATO agresija i da se od 2015. godine svakog 24. marta taj dan obeležava na poseban način, da se upravo zahvaljujući inicijativi predsednika Vučića i Vlade Srbije posebna pažnja poklanja obeležavanju bitke na Košarama, herojima sa Košara i onima koji su svojim herojstvom zaustavili kopnenu agresiju na našu zemlju 1999. godine.

Ja sam već juče govorio o složenim pitanjima vezanim za boračku problematiku, o činjenici da je Zakon o boračko-invalidskoj zaštiti koji se primenjuje od prošle godine u dobroj meri rešio i pitanja ratnih vojnih invalida, ali ne u potpunosti, civilnih invalida rata, kao i porodica palih boraca, ali da je za rešavanje onoga što jesu problemi i pitanja od značaja za boračku problematiku, ostalo mnogo toga da se radi.

Drago mi je što je uvaženi prethodnik i pomenuo ono što je apsolutni prioritet, a jeste pitanje rešavanja zdravstvenog osiguranja koje na osnovu naših propisa, na osnovu naših zakona jeste rešeno.

Dakle, ako neko lice ne ostvaruje pravo na zdravstvenu zaštitu po bilo kom drugom osnovu, a prepoznato je, registrovano kao lice sa statusom borca, po tom osnovu mora da mu bude overena zdravstvena knjižica. Imamo slučajeva i primera gde to tako nije vršeno.

Ja sam obećao predstavnicima boračkih organizacija, 128 njih je bilo prisutno pre osam dana na sastanku koji smo imali u Palati Srbije, da ćemo do polovine ovog meseca imati zajednički sastanak sa dr Danicom Grujičić, ministarkom zdravlja, gde ćemo razgovarati i ovom pitanju, ali i o generalno pitanju lečenja, o pitanju određene vrste i prioriteta za koje smatramo da borci treba da imaju u tretiranju pred ustanovama zdravstvene zaštite, ali i banjskog klimatskog oporavka, odnosno rehabilitacije gde smo razgovarali ne samo o potrebama ratnih vojnih invalida, civilnih invalida rata, već i boraca koji bi trebalo da budu uključeni u tu grupu.

Pomenuli ste još niz prava ili privilegija koje borci u nekim drugim državama uživaju. Imamo i tu sreću da je dr Goran Cvetanović, na čelu zajedničke konferencije, pardon, stalne konferencije gradova i opština, ne samo kao gradonačelnik Leskovca, već kao nekadašnji borac, učesnik u odbrani naše otadžbine 1999. godine, kada je došlo do NATO agresije, pre toga oružane pobune terorista na Kosovu i Metohiji, pa razume potrebe same boračke populacije, te ćemo i preko stalne konferencije gradova i opština takođe razgovarati o tome.

Ja ću vam samo pročitati da već nekoliko egzaktnih podataka koji verujem da će i vama značiti, dakle prema Zakonu o boračko-invalidskoj zaštiti mi imamo 12.116 korisnika koji već sada ostvaruju određena prava koja se tiču novčanih naknada, novčanih obeštećenja. Dakle, to su prava ratnih, vojnih i civilnih invalida, porodične invalidnine po umrlom ratnom vojnom invalidu, po palom borcu kada su u pitanju njihovi roditelji, a zatim i dodaci za negu ratnih vojnih invalida koji su kategorisani po određenim grupama.

Kada je reč recimo samo o mesečnim davanjima iz budžeta za kategoriju porodične invalidnina, po umrlom ratnom vojnom invalidu, dakle mesečno ide, mi izdvajamo iz budžeta 425 miliona dinara mesečno, za nadoknadu članovima njegove porodice. Pojedinačno to je 81.588 dinara mesečno.

Samo ću vas podsetiti, ovo nije doneto ni 1999. godine, ovo nije doneto, kao zakonski propis ni 2004. godine, ni 2008. godine. Doneto je u vreme predsednika Aleksandra Vučića i Vlade Ane Brnabić 2019. godine. Da li to nekome može da vrati sina kojeg je izgubio, oca, brata? Ne može.

Ali, ono što je važno sve probleme i balast prošlosti koje smo nasledili, rešavamo jedno po jedno kako i kada možemo. Doći će i ovo na red o čemu ste vi govorili, gde sam vas veoma pažljivo slušao i ovo nije pitanje za mene ideološke prirode. Veoma ste inspirativno i dobro govorili. Ne samo pripadnici srpskog naroda, već i pripadnici različitih i vera i nacija koji žive u Srbiji, banili su Srbiju, neki dali ono najvrednije što su imali, svoje živote.

Ima mnogo toga što treba da uradimo, ali hajte za početak da mi popišemo i registrujemo sve one koji su bili borci. U ovom trenutku imamo kao država problem. Registrovano je svega 25 hiljada naših građana. Ja ne znam, da li je to 5%, 6% ili 7%, 4% od ukupnog broja, ali ćemo pokrenuti jednu veliku akciju da registrujemo te naše građane, da znamo svakoga ko je bio borac, da se time ponosi, branio je zemlju, radio nešto časno i čestito, da svako dobije spomenicu ko je učestvovao u tome, da kada se pojavi sa svojom boračkom legitimacijom da mu je to dovoljan osnov da mu se overi zdravstvena knjižica, da nema tu vrstu problema.

Mnogi naši borci su i teško oboleli, oboleli od malignih oboljenja, da mogu da ostvare pravo na lečenje, neki da se i oporave, ali i neki minimum, da u onim gradovima i opštinama gde nije podignuto nikakvo spomen obeležje našoj mladosti koja je dala svoj život u borbi za slobodu našeg naroda, da budu podignuti dostojanstveni spomenici.

Da se jednom ili više puta u godini okupe porodice tih ljudi koji su dali svoje živote, da im tada svako od nas koji se politikom bavi pokloni dužno poštovanje. Nekada se to u prošlosti desilo tim porodicama, ne daj Bože u budućnosti, može da se desi nekome drugom. Daće Bog da se ne dešava, ali nema ovde u ovoj sali nekoga ko nije potomak palog borca iz bilo kog rata za oslobođenje i ujedinjenje našeg naroda.

Prema tome, imamo mnogo primera grešaka iz prošlosti različitih vlasti, različitih režima. Svakome ko sada obavlja vlast, to je dužnost da takve greške ne ponavlja,, a da ovo kao nešto što treba da bude stvar samopoštovanja našeg naroda, da se ovoga držimo i da kada god možemo i koliko god možemo i u našim budžetima odvajamo više sredstava i za ovu namenu.

U ovom trenutku na boračko-invalidsku zaštitu odvojeno je, ako se ne varam i o tome sam juče govorio, 17 milijardi 705 miliona dinara. To jesu ozbiljno velike pare, ali će nam se uvek činiti da su nedovoljne.

Ako napravimo dobar plan, ako sa ljudima dobro budemo radili, a ja sam voljan to da radim, da viđam naše borce, članove boračkih udruženja, da zajednički sa svojom državom radimo na tome, da nemamo slučaj da nam se nekome ko je bio istaknuti borac isključi struja, nije je plaćao.

Već smo imali takve neke slučajeve u prethodnih nekoliko dana. Intervenisali smo, nikome ne opraštajući to, ali okupe se drugi drugovi borci. Neko ima više, pa pomogne, pa se izmiri neki dug. Ali, budite uvereni, tu imate moju reč, radićemo na tome, kao što sam i dao i svim pripadnicima boračkih udruženja.

Nemojte me shvatiti pogrešno, ja sam vaše reči shvatio i kao motiv i kao podsticaj i kao podršku da na tome radimo zajedno, bez obzira da li smo u vlasti ili opoziciji, a ponosim se što sam deo te Vlade ili bio nekada deo Vlade upravo u vreme predsednika Vučića, kada smo tim događajima iz naše prošlosti počeli da dajemo mesto koje im pripada i da se tih dana bez obzira na razlike političke među nama setimo onih koji su za otadžbinu dali svoje živote, neko je dao ruku, neko nogu, neko nažalost pamet. Da se setimo toga dana onih koji su pali, a svakoga dana da gledamo da pomažemo onima koji su preživeli u toj borbi da ono što im je života ostalo, njima, njihovim članovima porodice, koliko toliko bude bolje. Hvala vam.

PREDSEDAVAJUĆA: Zahvaljujem ministre.

Reč ima kolega Nikola Bokan.

Izvolite.

NIKOLA BOKAN: Hvala.

Poštovana potpredsednice, uvaženi predstavnici Vlade, narodni poslanici, građani Srbije, na početku mog današnjeg izlaganja insistiram napomenuti bezobzirnost i lagodnost određenih narodnih poslanika prilikom iznošenja njihovih predloga.

Ne znam da li isti prate situaciju na globalu i regionu, ali sukobi su eskalirali, zaoštreni su politički odnosi, što sve utiče na rast cena energenata, a mi danas se nalazimo u situaciji da u Srbiji imamo grupu ljudi koji zloupotrebljavajući medijski prostor i mandate koji su im uručeni pokušavaju da prikupe jeftine političke poene.

Ovo se ne odnosi samo na one koji su bili u mogućnosti da ostvare boljitak u našoj državi. Za njih govore njihovi izborni rezultati koji su iz ciklusa u ciklus sve lošiji. Ovo se odnosi na one koji iznoseći paušalne navode podilaze glasačkom telu tj. pokušavaju da podilaze glasačkom telu kroz nerealne, politički nekorektne i neobjektivne stavove, kao i kroz populističku retoriku kojom pokušavaju da obmanu građane, a sve što pričaju pričaju bez bilo kakve odgovornosti i mogu da nanesu samo štetu Republici Srbiji.

To su isti oni koji hoće hitnu raspravu po pitanju KiM sa duplim vremenom za diskusiju i učešćem predsednika Republike, a onda kada predsednik Republike dođe na diskusiju oni ostanu bez teksta.

Republika Srbija je odgovorna država, država koja brine o svojim građanima i donosi odluke koje možda nisu uvek po volji svih građana, ali jesu u njihovom interesu. Zato je to narod prepoznao i najveću podršku ukazao predsedniku Republike Srbije Aleksandru Vučiću.

Baš zbog tih paušalnih navoda neophodno je napomenuti i podsetiti narod šta je nekada rađeno, a šta sad, a građani su tu da posvedoče i u nekom budućem periodu opet odluče kome će da ukažu podršku.

Na delovanje bivšeg režima se možemo podsetiti kroz urušavanje privrede. Vojska je srozavana na najniže grane. Uništavani su oruđe i oružje. Topljeni su tenkovi, a postupalo se isključivo po tuđim nalozima. I danas su skandalozne izjave doskorašnjeg predsedničkog kandidata opozicije i nekadašnjeg načelnika Generalštaba po pitanju naše vojske i Republike Srbije, što opet dovodi do pitanja – u čijem interesu to radi i kome tako želi da predstavi našu otadžbinu, a za razliku od njihovog vremena danas naša vojska raspolaže sa najsavremenijom opremom, a naročito pozdravljam odluku da se oficirima i podoficirima povećaju plate za rekordan iznos od preko 25%.

Do 2012. godine mnoštvo mladih ljudi je otišlo iz naše države. Danas te mlade vraćamo i pokušavamo kroz različite projekte to da realizujemo, pri čemu pozdravljam Projekat „Tačka povratka“.

Možda neki i dalje žele da ospore šta je učinjeno, ali dela govore i definitivno su vidljiva.

Nema mesta u Republici Srbiji u kome se ne može videti rezultat desetogodišnjeg rada. Imamo rekordan broj zaposlenih, plate nikada nisu bile veće, penzije od početka godine rastu za 20% a subvencije nisu bile nikad pristupačnije. Svi društveni slojevi su obuhvaćeni. Posebno ističem pomaganje mikro i srednjim preduzećima, kao i pomoć domaćim poljoprivrednicima.

Pošto mnogi vole ovde da pomenu i srpsku dijasporu, napominjem da nikad veća sredstva nisu bila namenjena za nju.

Što se tiče kapitalnih projekata, mnogi su urađeni i nastaviće da se rade i brze pruge i mostovi i auto-putevi. Samo u Novom Sadu, odakle ja dolazim, mnogo toga je urađeno. Ali, ono što me naročito raduje jesu rezultati na teritoriji okolnih naseljenih mesta. Bivši gradski čelnici do 2012. godine uopšte nisu zailazili na teren okolnih naseljenih mesta i tražili ono što je potrebno tom narodu. Danas jedan Futog ima halu, završava se bazen, Ledinci imaju fiskulturnu salu, na Vidovdanskom naselju se radi vrtić, tj. na Sajlovu je urađen već vrtić a na Vidovdanskom naselju se radi dom zdravlja. U Veterniku smo uradili stanove za izbeglice a svakodnevno se rade i realizuju projekti u vidu puta, asfalta i širenja vodovodne i kanalizacione mreže.

Na osnovu iznetog, molim sve narodne poslanike da usvojimo predmetni budžet za 2023. godinu i da dozvolimo stručnim ljudima koji se nalaze na odgovornim pozicijama da nastave da se brinu o našim građanima na što bolji način.

U ovo nevreme jedinstvo srpskog naroda nije nikad potrebnije. Dajte da pomognemo i pružimo podršku predsedniku Republike Srbije Aleksandru Vučiću, za koga je glasalo preko dva miliona i 200 hiljada građana, jer on ne radi samo u interesu tih građana, već svih, bez obzira na njihovu pripadnost i bez obzira na to za koga su glasali. Dajte da pokažemo ozbiljnost na delu, moralnu i političku odgovornost i da pomognemo našim građanima da sledimo jedinstven put, srpski put. Hvala vam puno na pažnji i živela Srbija!

PREDSEDAVAJUĆA: Zahvaljujem.

Po redosledu prijavljenih, dr Danijela Grujić. Izvolite.

DANIJELA GRUJIĆ: Zahvaljujem se.

Poštovani građani, dame i gospodo, urušavanje našeg obrazovno-vaspitnog sistema i nipodaštavanje kulture, na šta smo toliko ukazivali ispred Stranke slobode i pravde, uzeli su svoj danak u eskalaciji vršnjačkog nasilja i nasilja nad profesorima, izvodeći na ulice naših gradova na hiljade i hiljade prosvetnih radnika nezadovoljnim stanjem u prosveti, koje je toliko dugo zapostavljena.

To nalaže daleko značajnije ulaganje u obrazovni državni sistem, u plate naših prosvetnih radnika, naših učitelja, vaspitača, nastavnika, vannastavnog osoblja. Plate naših prosvetnih radnika su najniže u javnom sektoru i takve će ostati i nakon uvećanja od 12,5% koje je projektovano ovim budžetom. Naime, 9,3% su niže plate prosvetnih radnika od prosečne republičke plate u Republici Srbiji. To je nepodnošljivo.

Moguće je naći sredstva za daleko veći budžet za Ministarstvo prosvete. Mi smo predložili kroz zakon o porezu na ekstra dobit, ali moguće je i uspešnim restrukturiranjem ovog budžetskog rešenja. Moguće je čak duplo više sredstava izdvojiti, što bi omogućilo i dostojanstven život našim prosvetnim radnicima, podizanje ugleda njihove profesije, ali i obezbeđivanje besplatnih udžbenika i besplatnog obroka za sve naše učenike osnovnih škola, što bi bila izuzetna socijalna mera, složićete se, u ovim uslovima galopirajućeg nepodnošljivog siromaštva.

Čak 400 hiljada naših radnika radi za minimalac. Zbog toga je bitno obezbediti relativno uravnotežene uslove školovanja za svu našu decu. Ali, to bi omogućilo i obezbeđivanje nastavne opreme i ulaganje u kompjuterske učionice i prilično zaostale kompjutere, čak i po 15 godina stare, i obnovu novim kompjuterima.

Naravno da to nije dovoljno da se podigne društveni status prosvetnih radnika, potrebna je i adekvatna zakonodavna inicijativa i mi ćemo u narednom periodu ispred naše poslaničke grupe predlagati zakone u oblasti obrazovanja, u korist podizanja ugleda prosvetnih radnika, ali i da bismo podigli kulturni i obrazovni nivo našeg stanovništva, da bismo takođe očuvali kvalitet nastave u Republici Srbiji i da bismo osnažili i uravnotežili vrednosni sistem našeg društva.

U eri megalomanskog ulaganja u kule i gradove na vodi, u drumove, stadione, pruge, u ono materijalno, predlažemo okretanje onom duhovnom čoveku, oplemenjivanju društva, umanjenju agresije u društvu, ulaganjem u obrazovanje i kulturu. Zahvaljujem se.

PREDSEDAVAJUĆA: Hvala vam.

Reč ima kolega Dragan Jovanović.

DRAGAN JOVANOVIĆ: Gospođo predsedavajuća, uvaženi ministri, dame i gospodo narodni poslanici, šta nam donosi budžet za 2023. godinu? Ukratko, donosi nam stabilnost i donosi predvidljivost. Stabilnost je veoma važna reč, naročito u ovim okolnostima u kojima se nalazi Srbija.

Dobro je da je na ovoj sednici Skupštine i guvernerka Narodne banke Srbije, gospođa Jorgovanka Tabaković. To je važno jer svi građani Srbije očekuju stabilnost kursa u narednoj godini, kao veoma važnog pokazatelja, jer smo svi svesni i dosta nas pamti one teške godine hiperinflacije i zbog toga su ove reči „stabilnost“ i „predvidljivost“ veoma, veoma važne.

Ja bih se pre svega osvrnuo i kao član Odbora za poljoprivredu i za agrar u 2023. godini. Za poljoprivredu je izdvojeno negde oko 79,7 milijardi dinara, što je za negde otprilike 12 miliona evra više nego nakon rebalansa za 2022. godinu. Ono što bih posebno naglasio kao veoma važno jeste što svi očekujemo da će nakon februara 2023. godine zaživeti aplikacija E-agrar. Ovo je veoma važna stvar, jer pre dva ili tri dana u mojoj Topoli, u selu Zagorica, nadomak Topole u Šumadiji, predsednica Vlade Ana Brnabić otvorila početak radova na jednom veoma važnom projekti koji će mnogo pomoći poljoprivrednicima i seljacima ne samo u Šumadiji, već i u čitavoj Srbiji, a to je početak radova na uvođenju široko pojasnog interneta u selima širom Šumadije i širom Srbije.

Samo u 2023. godini biće urađeno više od hiljadu kilometara mreže u brdsko-planinskim selima širom Srbije. To će omogućiti našim komšijama, sugrađanima da mogu lakše da apliciraju za subvencije, a kada budemo imali E-agrar imaćemo i mnogo lakšu mogućnost da pratimo svaki projekat, odnosno svako traženje subvencija, da se vidi gde se koji papir nalazi, odnosno subvencija, a ne kao do sada da imamo gomilu papira i gomilu administracije.

Kada pominjem agrarni budžet i kada pominjem poljoprivredu veoma je važno da naglasim da će u 2023. godini biti nastavljeni projekti navodnjavanja u Šumadiji. Jedan projekat koji mi već sprovodimo sa Ministarstvom poljoprivrede, odnosno sa „Srbijavodama“, a tiče se navodnjavanja 380 hektara u selima Topolske opštine biće nastavljeni 2023. godine. To su projekti koji trebaju da donesu dosta toga dobrog u Šumadiji.

Ono što bih zamolio prisutnu ministarku poljoprivrede, jeste da se obrati pažnja na protivgradnu zaštitu. Ovde su kolege narodni poslanici već pominjali da je dobra stvar da je ministarstvo dalo subvencije za osiguranje i to jeste jedan važan korak. Ove godine je potpuno tačno da je isplaćeno već negde oko milijardu i po dinara subvencija za osiguranje i to jeste značajan pomak. Ali, sa druge strane, vaš prethodnik je započeo jednu stvar koja je dobra za Srbiju, a to je automatizacija sistema protivgradne zaštite.

Mi bi trebali taj sistem na Bukulji koji pokriva centralnu Srbiju, Šumadiju, a i dobar deo opština, negde 16, 17 opština centralnog dela Srbije koje nisu u Šumadiji, moramo dovesti do kraja, da se on kompletno digitalizuje i da više ne zavisi od ovih takozvanih strelaca na terenu, jer samo na taj način, kombinacijom kvalitetnog sistema protivgradne zaštite i osiguranja subvencije koje daje država, s jedne strane, i lokalne samouprave, sa druge strane, možemo imati efikasnu zaštitu useva i naših voćnjaka, kako u centralnoj, tako i širom Srbije.

Nažalost, ovde nije ministarka zaštitne sredine Irena Vujović. Hteo sam samo jedno pitanje da napomenem, a možda to može odgovoriti i gospodin Mali. Mi smo već svedoci prethodnih par godina da se govori o regionalnoj deponiji u Šumadiji koja treba da se nađe na području grada Kragujevca.

Nažalost, vidimo i u budžetu za 2023. godinu da se dosta novca ulaže u sređivanje regionalnih i lokalnih deponija, a mi nažalost u Šumadiji nemamo apsolutno regionalnu deponiju, osim stranih firmi kao što su „Aseko“ u Lapovu i kao što je „Por“ u Jagodini, ali državne deponije nemamo i zbog toga lokalne samouprave, i Aranđelovac, i Topola, i Kragujevac, imaju ozbiljnih problema sada sa lokalnim deponijama i tražimo način kako ćemo ovo pitanje da rešimo, a ovo je pitanje od izuzetne važnosti za sve naše opštine i gradove.

Na samom kraju, da bih ostavio vremena i svojim kolegama, moram da napomenem, pošto imamo i na dnevnom redu izbor sudija, mislim da je sazrelo vreme da možda dobijemo i nov zakon o sudskoj mreži u Srbiji. Evo naš primer u Šumadiji gde imamo Osnovni sud u Aranđelovcu sa sudskom jedinicom u Topoli koja pokriva i opštinu Rača. Mislim da bi moglo na mnogo bolji način da se uredi, jer imate ljude, na primer, sa teritorije opštine Rača koji danas putuju da bi im se sudila krivica u Aranđelovcu više od 40 kilometara.

Ta dostupnost pravde je veoma važna svim našim sugrađanima i zbog toga mislim da je krajnje vreme da se ovo pitanje uredi. Sa druge strane, mislimo da bi ministarka pravde trebalo da uredi da se suđenja za krivicu takođe mogu održavati u sudskim jedinicama, što nažalost danas nije slučaj.

U svakom slučaju, dame i gospodo, Predlog budžeta je dobar, Predlog budžeta je kvalitetan i, naravno, ja i moje kolege iz Poslaničke grupe Aleksandar Vučić – Zajedno možemo sve u danu za glasanje ćemo ovaj predlog zakona podržati. Zahvaljujem.

PREDSEDAVAJUĆA: Hvala, kolega Jovanoviću.

Nastavljamo po spisku prijavljenih.

Reč ima kolega Natan Albahari. Izvolite.

NATAN ALBAHARI: Zahvaljujem se, predsedavajuća.

Nažalost, ne možemo u otetoj državi sa otetim institucijama da imamo normalnu debatu i diskusiju o budžetu. Način na koji ste vi sazvali ovu sednicu i način na koji smo spojili preko 30 tačaka dnevnog reda nije u duhu najbolje parlamentarne praske, nije u duhu demokratskih normi i nije u duhu države koja teži da postane članica EU. Posledice vašeg vladanja su jasne. Oteli ste nam demokratiju, oteli ste nam ekonomiju, oteli ste nam pravosuđe, oteli ste građanima pravo na dostojanstven život.

Nepotrebno ste nas zadužili preko milijardu evra, jer ste oteli EPS i uništili naš sektor energetike. Vaše upravljanje je bilo katastrofalno. Tako stoji u izveštaju Fiskalnog saveta, na deset stranica vrlo detaljno opisano. Danas građani plaćaju veće račune, a struja se uvozi po najvećim tarifama. Nije kriva energetska kriza i nije kriva ruska invazija Ukrajine. Krivi ste vi, isključivo vi i loše upravljanje EPS-om i celim energetskim sektorom. Vaša nesposobnost, vaša korupcija je dovela do ovog stanja i ugrozila celu zemlju.

Na šta smo mogli da potrošimo tih milijardu evra? Koliko bolnica, koliko puteva, koliko domova za studente smo mogli da izgradimo? Koliko plata smo mogli u realnom smislu da podignemo, za lekare, za medicinske sestre, za prosvetne radnike, za ugrožene grupe kao što su studenti? O tome ćemo sutra kad su amandmani.

Ko je odgovarao za ovu katastrofu? Niko. Zašto? Zato što nam fali vladavina prava. Način zakazivanja ove sednice je kršenje vladavine prava. Korupcija cveta na sve strane u ovoj državi jer nema vladavine prava. Ode nam 150 miliona evra sledeće godine jer nema vladavine prava, jer su zakoni, sopstveni zakoni prekršeni i građani i firme koje tuže državu dobijaju odštetu. Devedeset posto sporova koji idu pred sud u Strazburu su izgubljeni na štetu države.

Kakav je to ambijent kada onda hoćemo da privučemo strane investitore? Zato moraju da se daju nenormalno visoke subvencije, jer nema drugačiji način da dođu investitori da otvore nova radna mesta. Zbog velikih subvencija, da li realno imamo pozitivni uticaj na budžet ili smo tu takođe u gubitku? Mi nemamo stabilno ekonomsko okruženje. Nama je potrebno da privučemo investitore da sami žele da dođu ovde, da sami žele da potroše svoje pare, a ne da pare iz našeg budžeta mi dajemo na poklon. Kad te subvencije smanjimo ili ukinemo, onda oni odu iz zemlje. To nije dobra ekonomska politika.

Ovim budžetom i ovim načinom na koji vodite zemlju vi direktno ugrožavate našu budućnost i budućnost naše dece. Hvala.

PREDSEDAVAJUĆA: Zahvaljujem se.

Reč ima koleginica Dijana Radović. Izvolite.

DIJANA RADOVIĆ: Zahvaljujem.

Poštovana potpredsednice Narodne skupštine, uvaženi ministri, koleginice i kolege narodni poslanici, Poslanička grupa Ivica Dačić – Socijalistička partija Srbije će u danu za glasanje podržati Predlog zakona o budžetu za 2023. godinu, kao i sve prateće zakone koji su na dnevnom redu.

Za nas socijaliste je izuzetno važno da ovim predloženim budžetom imamo veća izdvajanja koja će se usmeriti ka većim platama u javnom sektoru, većim platama za naše vojnike, imaćemo i veće penzije za naše najstarije građane, ali imaćemo i veće minimalne zarade.

Ono što je posebno važno jeste da se ovim predloženim budžetom izdvajaju veća sredstva i za velike kapitalne infrastrukturne projekte. Neki od značajnih infrastrukturnih projekata koji su predviđeni ovim budžetom imaće veliki značaj i za one opštine koje se svrstavaju u kategoriju devastiranih ili nedovoljno razvijenih, bilo da se odnose na treću ili na četvrtu grupu.

Svaka od ovih opština ima svoje specifičnosti, ima svoje komparativne prednosti koje u najboljem slučaju treba maksimalno iskoristiti i unaprediti da bismo mogli da ih stavimo u funkciju ravnomernog regionalnog razvoja. Ali, ono što je zajedničko svim ovim opštinama o kojima razgovaramo, to je nedovoljno razvijene ili devastirane, jeste da je razvoj najugroženiji upravo u ruralnim područjima.

Zbog toga ću i istaći da su značajna sredstva upravo predviđena i u Ministarstvu poljoprivrede pre svega koja će se odnositi na veće podsticaje, direktne podsticaje za naše poljoprivredne proizvođače u narednoj godini, pre svega, zato što je ovo važno da bismo zaštitili naše poljoprivredne proizvođače posebno u ovim novonastalim geopolitičkim okolnostima kada se globalni poremećaj na tržištu neminovno odražavaju na naše poljoprivredne proizvođače.

Samim tim istaći ću ono što me inspirisalo, moj kolega Vojislav Vujić iz JS, važno je uvažena ministarko, Tanasković da uložite maksimalno napore i da pozitivno odgovorite na sve one zahteve naših poljoprivrednih proizvođača i tokom ove godine, ali i tokom prethodne godina kako bismo uspeli da ih ne demotivišemo, odnosno da nastave da se bave poljoprivrednom proizvodnjom.

Ovo je poseban geopolitički trenutak kada je oslonac na sopstvenu poljoprivrednu proizvodnju, sopstvenu preradu poljoprivrednih proizvoda, ali sopstvenu proizvodnju hrane jedan od prioriteta naravno pored energetske stabilnosti. Zbog toga smatram da ne smemo da dozvolimo da se ni jedan poljoprivredni proizvođač ili prerađivač hrane demotiviše da prestane da se bavi poljoprivrednom proizvodnjom ili preradom hrane i mi duboko verujemo da ćete u tome i uspeti.

Ono što je posebno važno jeste da je izgradnja infrastrukture specifična i presudna za stimulativno poslovno okruženje, zato bih, s obzirom da dolazim iz Zlatiborskog okruga, posebno istakla da se ovim budžetom predviđena i značajna sredstva kada su u pitanju veliki infrastrukturni projekti, pre svega nastavak auto-puta Preljina-Požega, izdvojena su sredstva od 19,3 milijarde dinara, ali i približno devet milijardi za autoput Beograd-Sarajevo. Više puta u prethodnom mandatu isticala sam da su upravo ovi infrastrukturni projekti veliki i privredni impuls ne samo Moravičkom, ne samo Zlatiborskom okrugu, već celoj zapadnoj Srbiji.

Naravno, ne doprinose samo razvoju velikih privrednih centara i velikih gradova kao što su Čačak i Užice, već i svim onim nedovoljno razvijenim opštinama u Zlatiborskom okrugu, nažalost ima ih više od polovine i smatram da će ovo na njih posebno značajno uticati.

Takođe, prolazak auto-puta kroz ove krajeve ima i međuregionalni značaj, ovi putevi vode ka tromeđi Srbije, Crne Gore, Bosne i Hercegovine, i samim tim imamo bolju povezanost, odnosno imamo bolju osnovu da unapredimo privrednu saradnju između ove tri zemlje kao i generalno bolju povezanost građana ove tri države.

Zato su ove kapitalne investicije važne i za unapređenje turistički potencijala. U mom Zlatiborskom okrugu ima ih mnogo. Brojni su srednjevekovni manastiri u Limskoj dolini. Među najznačajnijim je manastir Mileševa i verujem da ćemo uspeti takođe da ih učinimo pristupačnijim za građane naše države, ali i za građane susednih zemalja.

Takođe, me pored ovoga brojni su drugi kulturno-istorijski spomenici kako pravoslavne i islamske kulture. Brojan su mnoga prirodna bogatstva, pre svega mislim na kanjon reke Uvac, Zlatibor, Taru, Zlatar i mnoge druge i samim tim treba nastaviti u ovom pravcu i ulaganjem kako bismo uspeli da doprinesemo ravnomernom razvoju naše države. Zahvaljujem.

PREDSEDAVAJUĆA: Hvala vam.

Reč ima Milovan Jakovljević. Izvolite.

MILOVAN JAKOVLjEVIĆ: Poštovani građani, poštovane kolege poslanici, poštovani predstavnici Vlade Republike Srbije, uvažena guvernerko Republike Srbije, ja sam prijatno iznenađen da je ovaj budžet zaista visok, bilo bi još bolje da je viši, da je veći, imalo bi više novca i vama bi bilo lakše da ga rasporedite.

Međutim, postavlja se pitanje sa kojim mi pravom o svemu ovome pričamo, a da to pravo ne damo onima koji pune budžet, a to su preduzetnici i privrednici i poljoprivrednici i svi oni vredni ljudi koje nemamo u našim gradskim i opštinskim većima širom Srbije da odlučuju o novcu, o novostvorenim vrednostima koje oni pune.

Podsetiću vas da u Srbiji ima oko 406 hiljada privrednih subjekata od toga 121 hiljada je privrednih društava i 285 hiljada preduzetnika. Oni zapošljavaju, gospodo, 67% naših radnika. Naše privrednike i preduzetnike obilaze redovno sve inspekcije, a da li je to slučaj kod stranih korporacija, multikorporacija koje dolaze da nas učine boljim ljudima i da nam privredni ambijent potpomognu. Ja mislim da nije slučaj i da 93,5% ukupnih subvencija od 2006. godine od Dinkića pa do danas, smo opredelili strancima, a svega 6,5% našim domaćim privrednicima i preduzetnicima.

Čuli smo ovih dana da digitalizacija je to čudo i to je fino, lepo je to čuti, ja to podržavam. Nekako niste shvatili da je predsednik Srpskog pokreta Dveri, gospodin Obradović govorio o nekoj vezi između kanalizacije i digitalizacije. Pa, da smo manje para, a moglo se dati za digitalizaciju, za tu famoznu platformu koju ste rekli, gospodine Mali, da neće koštati poreske obveznike, ali posebno hoće, jer nismo vi i ja dali novac za tu platformu nego građani Republike Srbije i ona svakako košta građane.

Čuli smo da pet hiljada kilometara kanalizacije u Srbiji u 70 opština, a šta je sa još sto opština. Šta će da rade ljudi u mojoj Ivanjici, kada će oni da dobiju kanalizaciju? Kanalizacija se izliva u prelepu reku Moravicu i tako to traje godinama, srećom industrija ne radi, pa fabrike ne zagađuju Moravicu, tako da mogu da ponekad se ljudi i okupaju, posebno noću.

Hteo sam da vam kažem i ukažem na jedan apsurd. Na jednoj strani imate onaj Zakon o porezu na dobit, član 50. tačka a) koji govori da oni privrednici koji u tekućoj godini zaposle sto ljudi i imaju ulaganje od milijardu dinara u osnovna sredstva, oslobođeni su da deset godina sto posto iznosa na dobit. To imate na jednoj strani. A ja vas pitam ko to može u Srbiji da ostvari? Ko može te uslove da ispuni? Pa, naravno strani investitori ili retki domaći, veliki, a njih je vrlo malo.

Na drugoj strani, imate u ovom vašem Zakonu o porezu na dohodak građana jednu novu klasifikaciju, gde ste su uplašili bogatih seljaka, pa ste i oporezovali, napisali ste preduzetnici, poljoprivrednici će se oporezovati. To je nešto novo, nešto moderno. Znači, potrebno je seljaci samo preživljavaju, oni koji to mogu, a oni koji malo se drznu da budu veći proizvođači oni će biti oporezovani i šaljete im latentnu poruku da su oni dobri kao motači kablova u nekim stranim firmama, da zabrave svoje domaćinstvo, da im poraste breza pored dimnjaka i onda pošaljete Milana Krkobabića da doseli mlade bračne parove. Ja vas pita, što je taj vlasnik bivše kuće napustio? Zašto se on iselio? Pa, nije imao održivi razvoj, morao je da pobegne glavom bez obzira.

Predlažem u ime Srpskog pokreta Dveri da te subvencije koje dajete za kupovinu seoskih kuća usmerite na poljoprivredno zemljišta mladim ljudima, tako da mladi ljudi ne idu u te straćare, da od njih prave vikendice, već da obrađuju poljoprivredno zemljište i grade novostvorenu vrednost, neki prihod, pa će lako napraviti kuću ako im je do toga. Ima tu dobrih ideja, ne sporim baš sve, ali recimo, 2,79 milijardi evra po IPARD-u od 2007. godine do 2020. godine. Da li neko zna da mi kaže, koliko je iskorišćeno tih sredstava, pošto mi hrlimo u EU i nikako da stignemo i oni su ljudi u mogućnosti, taj ambijent da mi uzmemo tih para, koliko smo uzeli, vrlo malo.

Ono što ću biti slobodan da vam predložim u ime Srpskog pokreta Dveri i nadam se da ćete malo sujetu tu povući, pa ćete možda nešto i od ovoga prihvatiti. Predlažemo da smanjite porez i doprinos na veće plate. Ja sam slušao vašeg nekog stručnjaka na Radio-Beogradu, čini mi se, koji kaže, da treba taj neoporezivi deo od 21 hiljade 712 dinara, pa sve do 40 hiljada dvadeset dinara, potpuno osloboditi. Pa, to je motiv da ljudi uđu u crnu zonu, da svi isplaćujemo minimalne lične dohodake. Valjda je bolje da napravimo algoritam, pa čovek sa sto hiljada platu koju isplaćuje da ima manje poreze i doprinose na platu i da ga motivišete da daje radnicima veću platu, a ne ovako.

Znači, ovo je anti Robin Hud politika, koja se nama ne sviđa, ali šta je tu je. Nismo vlast. Kada budemo jednog dana, to ćemo menjati.

Smanjiti poreze i doprinose, kao i porez na imovinu za sve mlade bračne parove koji stupe u brak i dobiju decu. To nadam se da ste razumeli da je jedna od podrški demografiji, natalitetu i opstanku mladih ljudi na selu.

Treba zaštiti domaće preduzetnike od nelojalne konkurencije. Imate vanredne ovakve situacije, poput pandemije. Imate situaciju kada se uvozi roba po damping subvencionisanim cenama. Treba štititi domaće tržište.

Gospodine Momiroviću, vi ste pre neki dan na Odboru za poljoprivredu bili naš gost i rekli ste da ćete zamrzavanjem cena regulisati tržište. Ja kažem da je to pogrešno. Jeste kratkoročno, ali na dugoročno nije zato što će doći do nestašice. Treba u korenu problem rešavati, a to je proizvodnja.

Treba stimulisati kupovinu domaćih poljoprivrednih proizvoda. Ja znam da mi po tom famoznom međunarodnom ugovoru, tj. Sporazumu o stabilizaciji i pridruživanju ne smemo da diskriminišemo i strane proizvođače, odnosno uvoznike. Međutim, sve ozbiljne države štite svoje tržište. Šta nama smeta da socijalno ugroženim ljudima izdamo vaučere, vrednosne čekove, grantove, uslovljene čekove da kupuju domaće proizvode, po 10.000 dinara najugroženijima? Njih je kažem 400.000 u ovoj zemlji i to je 24 milijarde. Za šest meseci bi tim ljudima obezbedili, što i nije neki iznos kada kažete da imamo 180 ili 190 milijardi višak javnih prihoda.

PREDSEDAVAJUĆA: Kolega Jakovljeviću, privodite kraju. Isteklo je vreme vaše poslaničke grupe.

MILOVAN JAKOVLjEVIĆ: Hvala vam.

PREDSEDAVAJUĆA: Hvala vama.

Nastavljamo po spisku prijavljenih.

Kolega Milan Glušac ima reč.

Izvolite.

MILAN GLUŠAC: Poštovano predsedništvo, uvaženi članovi Vlade, poštovani poslanici, građani Republike Srbije, nakon pandemije, u kompleksnim političkim okolnostima ekonomija nastavlja da se suočava sa oštrim izazovima.

Kao što vidimo, u budžetu za 2023. godinu, koji je dobro i optimalno izbalansiran, sadrži očekivano povećanje zarada kako u privatnom, tako i u javnom sektoru, veću zaposlenost, stabilan rast penzija, što će, naravno, rezultirati nastavkom rasta realne lične potrošnje.

Dinamika investicione aktivnosti biće dodatno podržana nastavkom radova na realizaciji infrastrukturnih projekata u svim oblastima - putnoj, železničkoj infrastrukturi, kao i najznačajnijim ulaganjima u energetiku. Aktiviranjem novih proizvodnih kapaciteta rezultiraće realnim rastom izvozne aktivnosti.

Treba podsetiti i na pomoć privredi sa paketima podrške koji su iznosili oko devet milijardi evra i na taj način su sačuvane fabrike. Strane direktne investicije su preko četiri milijarde evra i važno je da taj priliv ne staje i da je on stabilan, a 2012. godine direktne investicije iznosile su samo 752,8 miliona evra, dakle pet puta manje nego što je to danas.

Uslužni sektor će u 2023. godini imati ulogu dominantnog nosioca rasta ekonomske aktivnosti, posebno snažan informaciono-komunikacioni, tehnološki sektor, trgovina i saobraćaj, kao i turizam i ugostiteljstvo. Kada je u pitanju turizam, planirano je dodatnih 100.000 vaučera za odmor u Srbiji kao vid podrške i subvencije našim građanima u turizmu. Preko 3.500 ugostiteljskih objekata ponudiće svoje kapacitete.

Nastaviće se sa politikama koje imaju za cilj smanjenje broja zaposlenih u sivoj zoni. Očekuje se, naravno, i dalje smanjivanje stope nezaposlenosti, kao i nastavak rasta realnih zarada. Da podsetimo da je stopa nezaposlenosti bila 2012. godine 26%, a da je sada ispod 8,9% sa trendom smanjenja. Stopa nezaposlenosti mladih 2012. godine bila je 53,2%, a 2022. godine 18,7%.

Za smo dva dana preko 750.000 mladih je apliciralo za 5.000 dinara. U prethodnom periodu već je isplaćivano dva puta po 100 evra u želji da se mladima pomogne i ne samo to, već po 10.000 dinara zaposlenima u oblasti zdravstva i prosvete, kao i 20.000 dinara jednokratne pomoći za naše penzionere.

Država preuzima teret krize na sebe, jer je dovoljno ekonomski snažna kako bi ekonomija i naši građani normalno funkcionisali. Rast zarada u narednom periodu biće podržan i usvojeni odlukom Vlade o povećanju minimalne cene rada u 2023. godini za 14,3%, kao i povećanjem zarada u javnom sektoru od 12,5%.

Prosečna neto zarada 2012. godine bila je 361 evra, a sada je 641 evra, a biće 800. Minimalna zarada je 2012. godine bila 15.600 dinara, a sada će biti oko 40.000 dinara. Veoma je jasna politika koja sprovodi ova Vlada kontinuiteta i razlika koja je više nego očigledna kada je u pitanju standard naših građana koji je bio pre 10 godina.

Predviđeno je i povećanje plata za pripadnike vojske od 25%. Usvojiće se izmene u načinu usklađivanja penzija, što će vanredno povećanje krajem 2022. godine dovesti do povećanje primanja penzionera tokom 2023. godine za preko 20%.

Rasteretiti privredu što je više moguće je takođe jedan od prioriteta ove Vlade. Planirano je povećanje neoporezivog dela bruto zarade sa 19.300 dinara na 21.712 dinara, uz istovremeno smanjenje stope doprinosa PIO-a na teret poslodavca za 1%. Na taj način se stimulišu poslodavci da ne otpuštaju radnike, to jest država preuzima teret na sebe i na taj način se održava stabilnost ekonomije.

Uprkos krizi, treba pozdraviti i odluku da se ne odustaje od krucijalnih infrastrukturnih projekata. Uprkos kompleksnim okolnostima, povećan je i budžet za nastavak investicionog ciklusa, što pokazuje razumevanje za potrebe lokalnih samouprava i naših građana. Još jednom se pokazalo da politika predsednika Aleksandra Vučića i Vlade Republike Srbije insistira na izgradnji infrastrukture, jer je ona važna za razvoj zemlje, a to znači i razvoj turizma, dolazak investicija, veći broj radnih mesta i, naravno, veće plate.

U poslednjoj deceniji mapa puteva je bitno izmenjena. Mreža saobraćajnica broji preko 400 kilometara auto-puteva i više od 2.000 obnovljenih magistralnih i regionalnih puteva, a trenutno se radi na brzim saobraćajnicama i auto-putevima na putnoj mreži vrednoj više milijardi evra.

Planirana je izgradnja kanalizacione infrastrukture u dužini od pet hiljada kilometara u sedamdesetak lokalnih samouprava, infrastrukture za odlaganje komunalnog čvrstog otpada u Republici Srbiji, kao i vodovodna infrastruktura sa pripadajućim fabrikama za prečišćavanje.

Takođe, sredstva su planirana i za obnovu i izgradnju objekata javne namene, škole, predškolskih ustanova, bolnica, sportskih infrastruktura, socijalnih zaštita i kulture. Vlada će, sasvim sam siguran, i u narednom periodu, kao i do sada, voditi odgovornu i predvidivu fiskalnu politiku, ali i locirati nove izvore rasta. Nije bilo jednostavno ni do sada. Ovo je treća godina za redom najveće ekonomske krize ikada, počevši od kovida, energetske krize, poremećaja u lancima snabdevanja, rata u Ukrajni.

Na osnovu svega predviđenog, predlažem da podržimo ovaj razvojni i u svakom smislu odgovoran, održiv predloženi budžet za 2023. godinu, kojim se štiti ekonomija i standard naših građana.

Hvala vam na pažnji.

PREDSEDAVAJUĆA: Zahvaljujem.

Reč ima kolega Strahinja Erac.

Izvolite.

STRAHINjA ERAC: Poštovani građani Srbije, poštovana predsedavajuća, članovi Vlade, poštovana guvernerko, kolege poslanici, kada već govorimo o budžetu, osvrnuću se na činjenicu da poljoprivrednicima nisu isplaćene subvencije, da je stočni fond prepolovljen i da, ako se ovako nastavi, kroz narednih deset godina ostaćemo bez ljudi koji se bave stočarstvom.

Kao negativan primer navešću stočnu pijacu u Kraljevu, koja je nekada bila jedna od najpoznatijih. Danas apsolutno ne postoji.

Godine 2012. iz gradskog budžeta opredeljena su sredstva za izgradnju iste na drugoj lokaciji i započeti su radovi, ali nažalost, danas ne postoji. Na mestu gde je trebalo da bude stočna pijaca imamo parking za kamione.

Ovo je samo još jedan od dokaza, poštovani građani Srbije, da pojedini lokalni šerifi ove vlasti rade jako loše i da su im bitniji kamioni od srpskih domaćina, parkinzi od stočne pijace.

Sada bih želeo da se osvrnem na kategoriju koja je jako bitna i koja nije predviđena ovim budžetom. To su ljudi koji su u statusu borca, koji kada je trebalo da budu na braniku otadžbine, oni su hrabro stali, a danas u mirnodopskom periodu država ih nažalost ne vidi u sistemu.

Pripadnicima MUP, od kojih je svoj život za ovu zemlju dalo čak 297 ljudi, od toga 75 iz rezervnog sastava, država nažalost nije izdala uverenje za period od 24.3.1998. godine do 24.3.1999. godine i nije priznala radni staž za vreme koje su proveli na ratištu u uniformi. Ti ljudi danas ne mogu da dobiju uverenje na osnovu koga bi im bio priznat radni staž.

Takođe, ono što je neprihvatljivo jeste da borci prve, druge i treće kategorije nemaju zdravstvenu zaštitu. Na osnovu Zakona o borcima taj zakon to predviđa, ali istovremeno, što je jako kontradiktorno, Zakon o PIO fondu to ne predviđa ukoliko nisu plaćeni doprinosi.

Da bi ostvarili pravo na lečenje dovijaju se i snalaze na razne načine, ali kada dođu u određene godine i kada više ne mogu da rade, oni su nažalost nepostojeći za čitav sistem. Tražimo da se tim ljudima kojima je priznat status borca, koji su bili na ratištu obezbedi obavezna i bezuslovna zdravstvena zaštita, a onima kojima nije a ispunjavaju uslove da se prizna i da imaju pravo na besplatno lečenje i lekove, a ne kao danas, nažalost, da onima koji su branili našu državu, da srpskim junacima, srpskim herojima, srpskim Obilićima država jednostavno zatvori vrata i od njih pravi socijalne slučajeve.

Ostalo vreme poslaničke grupe prepustiću kolegi Nikoliću. Toliko od mene. Hvala puno.

PREDSEDAVAJUĆA: Hvala.

Reč ima dr Nada Macura.

NADA MACURA: Pozdravljam pre svega potpredsednicu Skupštine, naravno ministarke, ministre i, naravno, posebno gospodina državnog sekretara u Ministarstvu zdravlja.

Ono što me je inspirisalo da se večeras javim, iako je zaista malo i kasno i svi smo verovatno umorni, ono što je rekao gospodin Siniša Mali, potpredsednik Vlade, mogu da kažem da me je inspirisao tim što je rekao da će biti za zdravstvo uloženo 49 milijardi dinara, da će zdravstvo biti na prvom mestu. Pozdrav za sve moje kolege koje ovo slušaju. Prema tome, biće verovatno i veće plate i bolji standardi rada.

U svakom slučaju, moje je da kažem da punu podršku pružam i predsedniku Aleksandru Vučiću, koji je mnogo učinio za zdravstvo. Učinio je toliko da je u poslednjih nekoliko godina neuporedivo sa decenijama kada nije uloženo ništa u zdravstvo, naravno, i sredstva rada kao nešto što nadograđuje infrastrukturu i u svakom slučaju jako je bitno da imamo mlade lekare. Negde oko 100 lekara je primljeno, najboljih lekara, koji će sigurno zameniti starije lekare.

Ono što hoću da kažem i o budžetu da ja mislim da je to četiri godine ekonomskog fakulteta stavljeno faktički u ove 2000, ako ne i više, strana. Za lekara su, naravno, novi svi ovi ekonomski izrazi. Moram i da ocenim u svakom slučaju, ako mi se pruža prilika da kažem da je ovaj budžet uravnotežen, da je posvećen boljem životu građana i sa dovoljno rezervi energenata, što je veoma bitno. Ono što mogu da kažem, svakako i ovo što je večeras bilo - 49 milijardi odvojeno za zdravstvo.

Na drugom mestu bi bili energenti koji su, zaista u celom svetu, jer znamo da živimo u teškim vremenima, to treba da znamo svi, apsolutno su teška vremena, što se tiče i situacije na Kosovu, što se istočne Evrope gde je, da kažemo, konflikt, ili već kako bih ga nazvala, blizina rata našim granicama i u svakom slučaju suša koja je bila i koja je možda oštetila poljoprivredne useve i radove. Ono što jeste ti usevi su u stvari hrana, naravno, imamo rezerve. Sa ovim budžetom je data jedna velika sigurnost građanima, tako da ne moraju da brinu kada neko drugi brine o nama, a posebno videli smo da je to u ovom budžetu.

Ja bih prikazala, ukoliko imam vremena, samo možda dve stvari. To je infrastruktura koja je veoma bitna, ali ću vam prethodni reći koji su to… Ministarstvo zdravlja se finansijski ogleda kroz šest programa – uređenje i nadzor u oblasti zdravlja, preventivna zdravstvena zaštita, razvoj kvaliteta i dostupnost zdravstvene zaštite, a ono što je bitno jeste da je najviše uloženo u razvoj infrastrukture zdravstvenih ustanova i podrška ostvarenju prava iz obaveznog zdravstvenog osiguranja.

Ovo sam izdvojila namerno, jer tu su najveća ulaganja. Za hronične ne zarazne bolesti… Nadam se da će se o tome u sledećem budžetu voditi računa o tome. Te bolesti su na vrhu, naravno, ne zaraznih bolesti, a u koje spada dijabetes i u koje spadaju onkološke bolesti.

Da sada pređem na ovu infrastrukturu, pa da kažem da je infrastruktura, sem puteva koji su jako bitni za stizanje i hitnost urgentnih, ne samo urgentnih stanja, nego uopšte komunikacije između zdravstvenih centara, bolnica, domova zdravlja, bitno je i to koje se zgrade podižu, odnosno koje se bolnice podižu. Tako program 1803 – razvoj kvaliteta i dostupnost zdravstvene zaštite podrazumeva… Ovaj program ima 14 projekata, programskih aktivnosti od kojih najveće učešće imaju zdravstvena zaštita lica na izdržavanju.

Ovo ću preskočiti pošto nemam mnogo vremena i preći ću odmah na infrastrukturu. Izgradnja i opremanje zdravstvenih ustanova u državnoj svojini, čiji je osnivač Republika Srbija u iznosu od tri milijarde dinara, 24,4%, obuhvata nabavku medicinske i druge opreme, kao i investicije i investiciono održavanje zdravstvenih ustanova. Informatizacija zdravstvenog sistema u jedinstven informativni sistem u iznosu od milion i 500 hiljada dinara, 12,20%. U 2023. godini planira se proširenje elektronskog recepta, svi pričaju o tome, za B i C listu lekova u sekundarnim i tercijarnim ustanovama zdravstvene zaštite; proširenje portala e-zdravlje za samoprocenu; integracija lokalnih zdravstvenih informacionih sistema sa centralnim servisima, sistem za davanje konzilijarnih rešenja elektronskim putem, primena veštačke inteligencije u oblasti radiologije. Projekat, koordinacija, nadzor i kontrola, rekonstrukcija kliničkih centara Beograd, Kragujevac, Niš, Novi Sad u iznosu od 211 miliona dinara, iz budžeta je opredeljeno 74 miliona dinara, iz kredita 137 miliona dinara. Sredstva su namenjena za rad jedinice i implementaciju projekta koji obavlja koordinaciju aktivnosti i daje administrativnu podršku projektima.

Rekonstrukcija Univerzitetskog kliničkog centra Vojvodine, Novi Sad, u iznosu od dva milijarde 821 hiljade, 600 hiljada dinara, 22,95% iz budžeta. Opredeljena je jedna milijarda 821 hiljada, 500 hiljada dinara iz kredita. Milion dinara, projekat obuhvata rekonstrukciju i dogradnju postojeće zgrade od 33.500 metara kvadratnih, kao i nabavku medicinske opreme.

Rekonstrukcija Univerzitetskog kliničkog centra Srbije, Beograd, u iznosu od četiri milijarde 281 hiljade 300 dinara, 34,82% iz budžeta je opredeljeno. Tri milijarde 280 miliona 200 hiljada iz kredita. Jedna milijarda dinara – ovaj projekat obuhvata izgradnju nove zgrade, rekonstrukciju stare i rehabilitaciju zgrada u unutrašnjem krugu Urgentnog centra Srbije, kao i nabavku medicinske opreme.

Razvoj zdravstva, sada neću o nekom kreditu, to ću drugi put, sada prelazim na obavezno zdravstveno osiguranje…

PREDSEDAVAJUĆA: Koleginice Macura, izvinjavam se, ali potrošili ste vreme poslaničke grupe. Molim vas privodite kraju.

NADA MACURA: U okviru ovog programa planirani su transferi Republičkog fonda za zdravstvenog osiguranja u iznosu od 12 milijardi 210 miliona dinara koji obuhvataju sledeće programske aktivnosti…

PREDSEDAVAJUĆA: Hvala.

NADA MACURA: Moram samo još ovo, vrlo je bitno.

PREDSEDAVAJUĆA: Hvala.

Reč ima kolega Dragan Nikolić. Izvolite.

DRAGAN NIKOLIĆ: Molim vas, vratite mi 27 sekundi. Ovo je stvarno bio nezaslužen aplauz, još ništa nisam rekao.

PREDSEDAVAJUĆA: Budite sigurni da ćete dobiti 27 sekundi.

DRAGAN NIKOLIĆ: Valjda samo što ustanem odmah dobijem aplauz.

PREDSEDAVAJUĆA: Počnite polako, kolega Nikoliću.

DRAGAN NIKOLIĆ: Poštovana predsedavajuća, dragi gosti iz republičke Vlade, poštovana guvernerko, dame i gospodo narodni poslanici koji ste mi aplaudirali, hvala vam još jednom, poštovani građani Republike Srbije, gospodine Mali i na prošloj sednici sam vas zamolio da ako nađete gospođu Brnabić, predsednicu Vlade, ja sam je tražio u poslaničkim klupama, bila je tu 1. avgusta, sada je nema, pozdravite je od Srpske stranke „Zavetnici“ i recite da dođe ovde i izvini se zato što je 27. oktobra i 28. oktobra ove godine uvredila našu stranku tako što je 18 puta u svom govoru nas stavljale u neke koalicije sa nekim strankama, a mi ističemo ono što je posebno za nas, a to je da smo jedna od retkih stranaka koja je samostalno izašla na izbore i jedina stranka koja je samostalno, pod svojim nazivom, ušla u ovaj parlament.

Znam ja da je ona bila prehlađena juče, ali se nadam da će je moja „vranjanka“ osvežiti ovih dana i da će ona kada ozdravi da dođe ovde i da se izvini. Ja to očekujem od nje.

Kad sam dobio dnevni red za ovu sednicu očekivao sam samo da ćemo pričati o budžetu. Ako možete malo da utišate. Objasniću ja zašto je moje vreme…

PREDSEDAVAJUĆA: Mogu, ali je reakcija potpuno opravdana. Nastavite.

DRAGAN NIKOLIĆ: Kada sam dobio saziv Treće sednice redovnog zasedanja očekivao sam da ćemo samo raspravljati o budžetu Republike Srbije, odnosno o Predlogu za budžet za 2023. godinu. Obično, pošto je to najvažniji zakon, uvek ide samostalno, mimo svih ostalih zakona. Nisam očekivao nikakve dopune, najmanje sam očekivao da ćemo krenuti sa izborom sudija koji se prvi put biraju na ovu funkciju. Međutim, dobili smo takav predlog.

Ne razumem stranku na vlasti zašto je 16. januara onoliko forsirala onaj referendum, zašto smo morali da menjamo Ustav? Zašto smo došli u situaciju da to moramo da činimo, a po meni i po nama i po mojoj stranci, jeste da treba izbor sudija, predsednika sudova, tužilaca ostaviti u parlamentu Srbije? Zbog čega? Zato što smo mi neko ko prosejava odluke Visokog saveta sudstva, Visokog saveta tužilaštva.

(Nikola Radosavljević: Tema.)

Molim vas, samo ako je moguće da ne dobacuju, ja sam u okviru ove teme, a slušao sam danas mnogo stvari koje apsolutno nemaju nikakve veze sa ovom temom dnevnog reda, odnosno sa dnevnim redom.

Međutim, da ne budem pogrešno shvaćen. Želim da čestitam svim ovim sudijama i predsednicima sudova na izboru. Nadam se da će oni pojačati pravosuđe. Nadam se da ćemo imati bolju situaciju u pravosuđu, bolju borbu za pravdu u ovoj Srbiji, jer Srbima možete sve da oduzmete, ali ako im oduzmete pravdu to je ono što oni ne priznaju.

Još nešto…

(Marko Atlagić: Nije baš tako.)

Baš je tako.

Imali smo neki dan izjavu nekog poslanika koji je ovde pomenuo da smo krali na glasanju i to nebitnom glasanju. Da li će na amandmane da dobije 32 ili 33 glasa, kako god da okrenete ne prolazi. E sad, ono što je bitno, hoću da kažem, nikakvo krivično delo nije bilo, jer krađa podrazumeva nešto sasvim drugo, a to je ko otuđi pokretnu stvar i oduzme drugom u nameri da njenim prisvajanjem sebi ili drugom pribavi protivpravnu imovinsku korist, znači to je krađa.

Mi smo optuženi za krađu i to zbog glasanja, zbog greške koju je načinila naš poslanik Sanja Marić, koja je načinila pogrešan korak i zbog toga je kao jedna časna i poštena osoba podnela ostavku na…

PREDSEDAVAJUĆA: Gospodine Nikoliću, vreme poslaničke grupe je skoro pa isteklo, sa svih onih 27 sekundi.

DRAGAN NIKOLIĆ: Ja se izvinjavam, znači ovako će postupiti svaki častan pripadnik stranke „Zavetnici“ za razliku od vladajućih stranaka koje su postupile na najgori mogući način.

PREDSEDAVAJUĆA: Hvala.

Kolega Jovanov, replika.

MILENKO JOVANOV: I Poslovnik i replika i svašta.

PREDSEDAVAJUĆA: Čekajte da se dogovorimo, da li je Poslovnik ili replika?

MILENKO JOVANOV: Replika, replika, replika…

(Aleksandar Jovanović: Ugasio si se.)

Ti meni nisi, čim si ustao osetio sam te, tako da mi nisi nikako nedostajao, baš je bio prijatan vazduh, ali šta ćeš. Ni erkondišni ne pomažu.

Znači, prvo, kakav je to način, ja verujem da u vašem nekom svetu, mikro svetu to što pričate je možda i duhovito, ja ne znam kako vi doživljavate to što govorite? Ko će koga da osvežava?

Ko će koga da osvežava i na koji način? Kako vas nije sramota? Juče ste tu ženu vređali, danas nastavljate da je vređate. Dokle? Šta izigravate vi ovde? Kako vas nije sramota? Ko će da je osvežava? Koja Vranjanka će da je osvežava i kako će da je osvežava? Odgovorite to. Hoćete, hoćete.

Kažete - niste krali, nego šta ste radili? Nameštali?

Vi ste ovde u ovoj Skupštini da ste vi vašoj koleginici rekli da to uradi. Zašto vi niste podneli ostavku? Nju ste izbacili iz Skupštine da biste vi danas ovde sedeli, da biste vređali Anu Brnabić, jer ste vi mnogo vredni, a ona ne vredi, pa ste nju naterali da ode zato što je uradila ono što ste po vašem priznanju vi rekli. Vi, priznali ustali i rekli da ste je ovlastili da glasa umesto vas. To su vaše reči. Ja vas citiram.

To šta znate i koliko znate, pošto se ponašate kao veliki advokat i veliki pravnik, time ste pokazali koliko tu ne znate ništa. Vi da ovlastite nekoga da glasa umesto vas? To ne postoji na kugli zemaljskoj.

PREDSEDAVAJUĆA: Vreme, kolega Jovanov.

MILENKO JOVANOV: Ko koga osvežava i kako, pod jedan. Pod dva, zašto ste poslanik, zašto kao častan čovek, kako kažete niste podneli ostavku? Evo, sada je podnesite. Ustanite i recite - podnosim ostavku, jer ja sam rekao Sanji Marić da glasa umesto mene.

(Dragan Nikolić: Replika.)

PREDSEDAVAJUĆA: Kolega Nikoliću, nije vas spomenuo kolega Jovanov.

(Dragan Nikolić: Sve vreme se meni obraćao.)

To što se vama obraćao to je bio odgovor na ono što ste rekli, ali vas nije spomenuo da bi izazvao, odnosno meni dozvolio mogućnost da vam dam repliku. Zaista nemam na osnovu čega.

(Dragan Nikolić: To je odličan manir.)

Nije to moj manir. To je Poslovnik o radu.

Pošto na listama poslaničkih grupa više nema prijavljenih reč, pre zaključivanja zajedničkog načelnog jedinstvenog pretresa, pitam da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 96. Poslovnika?

Kolega Radomir Lazović. Izvolite.

RADOMIR LAZOVIĆ: Hvala predsedavajuća.

Poštovani građani, da se malo vratimo na temu ove važne sednice, jedno od najvažnijih pitanja budžet, pa hajde malo o tome da razgovaramo ako ste završili sa velikom podrškom koju ste dali gospodinu Jovanovu. Zaista impresivno vaše zajedničko da slučajno se nešto ne desi. Bravo, svaka vam čast.

(Narodni poslanici SNS dobacuju.)

Dakle, slušao sam pažljivo izlaganje ministra finansija i zaista moram da priznam da su brojevi koje iznosi pred nas ovde impresivni, šteta što ne odražavaju realnost u kojoj živimo i nemaj baš puno veze sa životom običnih ljudi.

Kaže, svi ekonomski parametri Srbije su pozitivni, ali ima taj mali problem kada pogledamo u novčanik. Valjda bi mi trebalo da uzmemo pa da sliku gospodina ministra finansija držimo u novčaniku pa kad nema para da nam on ovako kaže - ali super nam je na Duing biznis listi imamo veliki ekviti. Baš ljudi od toga imaju velike koristi.

Inflacija je dvocifrena 13%, a iz godine u godinu je tako, a najviše se oseća u rastu cena hrane, energenata i zakupa stanova. Spoljnotrgovinski deficit je 13, javni dug za 10 godina 17 milijardi ste uvećali, na 33. Tri milijarde samo ove godine. Nezaposlenost je 11%, kod mladih 26,4%. Većina stanovništva nema prosečnu zaradu. Oko 50 hiljada je zarada koju ima najveći broj ljudi. Dva miliona ljudi je na ivici siromaštva, ispod granice siromaštva pola miliona ljudi i to su ti rezultati ove Vlade.

U Srbiji se danas dešavaju dve velike nove, da kažemo, krize kao da nije dovoljno sve ovo što se dešava već godinama. Kriza ogromnog poskupljenja hrane dovela je do toga da su osnovne prehrambene namirnice poskupele i skoro duplo. Ovo naravno najviše pogađa najugroženije jer im najveći deo plate ide baš na hranu i stanovanje. Kada smo kod stanovanja eto vam druge krize, gospodo, kriza ogromnog poskupljenja zakupa stanova gde su ljudima kirije otišle i po 50% i više posto i ovo najviše pogađa studente, mlade i samohrane majke.

Kako god da računate, koji god digitron da koristite, pa i onaj ministra finansija, ne možete doći do računice u kojoj porodice mogu nesmetano da iznajme stan sa ovim poskupljenjima, čak i kada imaju plate veće od prosečne. Zato je naš Zeleno-Levi klub Ne davimo Beograd predložio zakon kojim se uređuje tržište zakupa nekretnina, uvodi se kontrolisana kirija, maksimalni iznos kirije vezuje se za prosečnu platu, ali o tome ćemo detaljnije kasnije.

Pokret Ne davimo Beograd podneo je 14 amandmana na budžet, ali i oni se kao i uvek kreću u dve najvažnije teme. Jedno je smanjenje društvenih nejednakosti, a drugo je poboljšanje stanja u domenu životne sredine. Tražimo da se uvećaju davanja za dečiji dodatak, o kojima je i Fiskalni savet govorio. Tražimo da se ljudima kojima je potrebna socijalna pomoć ona ne umanjuje nego da se davanja povećaju.

Podneli smo amandman i tražeći da se sredstva za podršku ljudima da zamene svoja grejna tela i unaprede energetsku efikasnost povećaju, a ne da imamo jednu P.R. meru u kojima nam zamazujete oči dok zapravo niste izdvojili nikakav novac da se to zaista i uradi. Ogromno zagađenje dolazi iz ovih malih ložišta, ali nije da vi to ne znate. Nekima od vas poklonio sam i knjigu da se upoznaju sa time kako dolazi do zagađenja vazduha. Nadam se da ste je pročitali. Pričaćemo o tome nadam se kada nam dozvolite da koristimo replike i druge institute koje predviđa Poslovnik, na koje se ovde vrlo lako zaboravlja.

Hteo bih nešto vrlo važno da kažem, fokusirali smo se i na povećanje sredstava za proširenje kanalizacione mreže u naredne tri godine. Ako ovo nije hitno u 21. veku ne znam šta je hitno. Polovina građana Srbije nema kanalizaciju, a posebno u manjim sredinama. Do potrebnih sredstava za ovo ulaganje došli bismo prenamenom sredstava za izgradnju nacionalnog fudbalskog stadiona.

Hteo bih da uputim jedan apel našoj fudbalskoj javnosti. Pozivam sve fudbalere naše reprezentacije, pozivam trenere i navijače da se sete odakle su potekli, da se zapitaju da li ima kanalizacije u selima i gradovima u kojima ste trenirali, stasali i postali među najboljima na svetu. Ako i ima, pola Srbije nema ovu najosnovniju infrastrukturu. Oglasite se ljudi javno. Pozovite da se umesto stotina miliona evra za novi nacionalni stadion napravi ljudima kanalizacija.

Pozivam reprezentaciju da podrži umesto stadiona kanalizaciju. Mi smo navijali kao građani za vas, podržite vi nas da se ova Vlada, da se ovi ljudi dozovu malo i da promene odluke koje vode ka tome da se stotine miliona daju i rasipaju, od toga da se plate prava za fudbalsko prvenstvo Engleske do toga da se promeni ideja o izgradnji nacionalnog stadiona. To je rasipanje ljudi. Ima Srbija dovoljno stadiona. Posećujte ih. Navijajte za svoj klub, ali hajde da ne rasipamo novac dok ne uradimo najosnovnije za sve naše građane.

Iskoristiću ovu priliku da pozovem i na rešavanje problema tetkica i domara koji rade u bolnicama, školama, vrtićima ili domovima zdravlja, koji su tužili našu državu i tražili da im se isplati nadoknada za topli obrok i regres za godišnji odmor. Ljudi su tražili samo pravo da imaju obrok na svom radnom mestu i godišnji odmor, a za uzvrat su dobili parnične troškove. Država ne samo da im nije izašla u susret i odobrila ovu podršku, već nakon što su izgubili spor od njih se očekuje da plate troškove u visini od 60 do 113 hiljada dinara. Zamislite, ljudi koji su na minimalcu godinama ako bi platili ove troškove bili bi na ivici egzistencije. U pitanju je oko pet hiljada ugroženih porodica. Dajte ljudi da nađemo mesta u ovom budžetu. Ako ništa drugo nećete da me slušate, dozvolite mi da završim, ako ništa drugo nećete da me slušate. Sve neka sam pogrešio, napravite mesta da se ovim ljudima omogući da ih ne guramo preko granice.

PREDSEDAVAJUĆA: Hvala.

Kolega Obradoviću, vi ste na redu, ali se vaš kolega Puškić javio po Poslovniku.

Izvolite.

BORKO PUŠKIĆ: Zahvaljujem, predsedavajući.

Poštovani građani Republike Srbije, ja kao bivši srpski fudbalski reprezentativac imao sam potrebu da reagujem, pa sam…

PREDSEDAVAJUĆA: O kom članu govorimo, kolega Puškiću?

BORKO PUŠKIĆ: O članu 104.

Osetio sam se prozvanim i osetio sam potrebu da kažem da su Srbi…(Isključen mikrofon.)

PREDSEDAVAJUĆA: Ne može, ovo je sad opet replika. Opet radite isto što i juče. Ne može, kolega Puškiću. Dozvolite vašem šefu poslaničke grupe da govori kao ovlašćeni predstavnik.

Kolega Obradoviću, izvolite.

BOŠKO OBRADOVIĆ: Hvala, predsedavajuća.

Na kraju ove rasprave o budžetu za sledeću, 2023. godinu, u načelu, želeo bih da podsetim još jednom Vladu Republike Srbije na dve kategorije stanovništva, kojima ću posvetiti ova svoja dva poslednja minuta.

Pre svega, to su naši najstariji sugrađani i da bih podsetio na pet mera koje smo predvideli za penzionere, pre svega, prva je da država konvertuje u javni dug ono što duguje penzionerima, onih 850 miliona evra za četiri godine smanjenja penzija i da im to bude vraćeno, računajući i naslednike onih koji su, nažalost, u međuvremenu preminuli.

Sa druge strane, da se ukine ona nepravedna klauzula koja ljude sa 40 godina radnog staža ostavlja sa trajnim umanjenjem penzije do kraja života ukoliko nisu stekli starosnu granicu za odlazak u penziju.

Takođe, smatramo da je izuzetno važno da onih 100 hiljada naših najstarijih sugrađana koji imaju penzije ispod 10 hiljada dinara dobiju povećanje minimalne penzije.

Takođe, oni, posebno nemoćni i stari na selu, koji nemaju nikakva primanja, treba da dobiju neku vrstu socijalne penzije, minimalne penzije. Možemo to uraditi i prema socijalnim kartama, ne svima nego onima koji za to zaista imaju potrebu.

I konačno, da završim, mislim da je takođe važno da još jednom ponovimo da kada povećavamo penzije, da to učinimo tako što će oni sa manjim penzijama dobiti više a oni sa višim penzijama dobiti manje i da na taj način smanjimo ove socijalne nejednakosti u našem društvu.

PREDSEDAVAJUĆA: Hvala, kolega.

Pitam da li još neko od predsednika odnosno ovlašćenih predstavnika želi reč?

Kolega Aleksandar Jovanović, izvolite.

ALEKSANDAR JOVANOVIĆ: Poštovana predsedavajuća, moram da vam kažem kako se osećam. Posle dva dana torture Vladana Orlića, vi dođete kao melem na ranu. Svaka vam čast kako vodite ovu sednicu. Ja bih vam preporučio da nastavite da menjate Orlića skroz do kraja ovog zasedanja, nekako je prijatnije raditi kad vi vodite ovu sednicu i hvala unapred.

PREDSEDAVAJUĆA: Hvala vam na komplimentu, ali ja nisam deo predloga budžeta. Hajmo, kolega Jovanoviću, malo o temi.

ALEKSANDAR JOVANOVIĆ: Da se zahvalim i šefu poslaničkog kluba SNS-a, Milenku Jovanovu. Vidim da ste se ugasili ova dva dana. Da li ste to dobili direktivu od vašeg gazde ili ste malo energetski potonuli? Dajte malo, gde je to lajt raspoloženje, gospodine Jovanov, nismo navikli na vas da budete ovde u pasivi, pa bi mogla, da li je Jadranka Jovanović tu, nije, da nam opali jedan visoki „c“. To isto važi i za vas, gospodine Bakarec, gde ste vi dva dana? Šta se to sa vama događa?

Nisam raspoložen sa vama večeras da se svađam, lepa je atmosfera, mirna, ali imam nekoliko stvari da vam kažem.

Na primer, da građani znaju kako to izgleda kad, recimo, u Novom Sadu ili bilo gde u Srbiji, u Majdanpeku, građani žele da se uključe u nešto što se zove javna rasprava, što je jedna normalna valjda procedura. Znate kako to izgleda kad građani žele da pitaju svoju skupštinu u Novom Sadu ili u Majdanpeku – dobro, šta to radite, šta želite da radite, recimo sa Staricom – dobiju batine, dobiju teške batine, da li od policije, da li od ovih vaših batinaša, FTO-ova itd, a onda ih strpaju mesec dana u zatvor. Onda pitate policiju, na primer, policijsku upravu u Boru – dobro, ko je premlatio te ljude? Evo, skoro dva meseca prođe, mi ne možemo da ustanovimo ko je tukao ljude u Majdanpeku. Tako izgleda vaša vladavina u ovoj zemlji – ne smeš ništa da pitaš, ne smeš da pitaš zašto ti neko dolazi pored, recimo, tvog sela, da ti otima vodu, da ti otima reku.

Ja sam pitao gospodina zamenika Odbora za zaštitu životne sredine, da li je tu gospodin Milimir, nije, on je iz Nevesinja, imali smo priliku da popričamo i on mi je rekao odakle je i iz kog kraja, iz jednog predivnog kraja, šta bi on radio kad bi u njegov posed, u njegovo imanje, došla firma „Eurolitijum“, kao što je došla u Lukavac kod Valjeva, upala mu u posed i počela da sravnjuje sa zemljom njegovu imovinu i da mu truje vodu. Pitao sam ga – a šta bi ti, Milimire, uradio da ti neko tako upadne? Odstrelio bi ga ko zeca, normalno, to mi je rekao.

Šta biste vi uradili, gospodine Jovanov, da živite, recimo, u Bosilegradu i da dolazi neki investitor, otvara rudnik Karamanica i vi se bunite. Znate šta je uradio taj direktor rudnika? Dolazi novinarska ekipa da pita šta se tu radi, on kamenom u glavu novinara. A onda zapojasa pištolj za pojas, ide Bosilegradom kao da je divlji zapad. U kojoj je to državi dozvoljeno? Po kom to zakonu je to dozvoljeno?

Vi ovde pričate o vladavini prava. Evo, pitam gospodina Malog, gospodine Mali, juče ste nas prozivali da smo delili ovde nekakve letke na papiru koji nije ekološki. Ja vas pitam – a na kom ste papiru vi vaš doktorat pisali? Gospodine Mali, šta se dešava sa vama gospodine Mali? Hoćemo dalje.

Gospođa Jovanović Nataša, opet ko o čemu Nataša o litijumu. Ja sad pitam gospođu Jovanović – hajde da zamislimo tu situaciju da se pojavi taj „Rio Tinto“ ili ako ste smislili da nađete neku drugu firmu da menja „Rio Tinto“, evo sad zamišljamo sledeću situaciju. Vratite uredbu koju ste poništili jer ste se uplašili onolikog naroda na Gazeli, vratite „Rio Tinto“ uredbu u prostorni plan u projekat Jadar i krene gore mehanizacija ka Gornjim Nedeljicama. Jel možete da zamislite tu situaciju da se ruši škola u Gornjim Nedeljicama koju trenutno pohađa 300 učenika?

Jel možete da zamislite vi gospodine Jovanov, na primer, da ste Zlatko Kokanović? Otac petoro dece, gajite sve što možete da zamislite na 40 hektara, imate svoju farmu, proizvodite 100.000 litara mleka i dođe vam neki vaš takav strateški pajtos da vam ruši kuću. Hajde probajte to da uradite. Hajde odmah vratite to što ste smislili sada na mala vrata da uvedete „Rio Tinto“ da završimo jednom sa tim „Rio Tintom“ ili sa bilo kojim drugim takvim investitorom. Ovde ne rije samo „Tinto“ po Srbiji.

Doveli ste na desetine kompanija koje su preorale sve živo, tragaju za zlatom. Gore Laznica kod Homolja na pet kilometara od izvorišta Mlave, raj božiji, znate šta ste smislili vi? Da im dozvolite da na 60 hektara preoru sve živo i da natope cijanidom zemlju koja je Bogom dana da gajenje ovaca. To ste vi smislili i da za sedam godina zarade milijardu dolara, da uposle neko stanovništvo, nečiju tuđu decu da kopaju dole na 700 metara u rudniku i da za sedam godina odu iz Srbije…

(Predsedavajuća: Kolega Jovanović, potrošili ste vreme svoje poslaničke grupe.)

Nisam ja potrošio vreme, moje vreme tek dolazi gospođo.

Hvala lepo.

PREDSEDAVAJUĆA: Čestitam vam na vremenu koje tek dolazi, tako kako ste lično procenili, ali ste vreme poslaničke grupe potrošili. Niste me slušali šta sam vam rekla, inače ne biste reagovali tako.

Reč ima Milenko Jovanov, replika.

Izvolite.

MILENKO JOVANOV: Nisam ja iznenađen ovako jednim umivenim izdanjem koje smo imali da vidimo. Nisam iznenađen ni što je došao čovek u stanje da traži neko da mu peva, jer on se danas ceo dan družio s kim se družio i sada mu treba neko da mu peva, da mu napravi potpuni ugođaj. Jedino što on ne shvata da nije u kafani, nego u Skupštini, ali on se tako i ponaša i oblači, tako da sve je u redu.

(Srđan Milivojević: Pevaćete vi u sudu, ne brinite.)

Izvoli? Ma sve ćemo, samo ti dođi da ti damo ljubav i razumevanje, to je ono što tebi treba. To tebi treba, ljubav i razumevanje, to ti treba, ljubav i razumevanje. Sve je u redu, bićeš u centru pažnje. Ja ću ti omogućiti da budeš u centru pažnje uvek. Ja znam da ti to želiš i ja zbog tebe, pošto znam koliko ti to znači, to ću uraditi, jer ja želim da ti budeš u centru pažnje. Ti si čovek koji treba da bude u centru pažnje, ti si slika i prilika najboljeg, najpametnijeg, najobrazovanijeg primerka elite i tebe oni kada vide znaće, svi ljudi koji te vide znaju kako izgleda elita koja će nas krezube da smeni. To je super i svaki put ću da učinim sve što mogu da upravo ti budeš u centru pažnje, da kamera uvek tebe pokazuje, da tvoje lice bude lice stranke koju predstavljaš. To je ono što i ja želim i drago mi je da smo se saglasili.

(Srđan Milivojević: Hvala.)

Molim i drugi put.

U svakom slučaju, treba neko i da peva, to je u redu. Jedino što nismo u kafani, a ja se nadam da ćete to uspeti da uklavirite.

Ono što me ne čudi, to je jedan pristojan i prijatan odnos, baš onakav kakav je bio prema predsedniku Vučiću. Samo ste frizuru promenili, pa više nije onako lepo preko glave zalizano, i malo deblje naočare, deblji okviri, i onda kaže predsedniku Vučiću. Sada slušajte, naprednjaci, kako se jedan opozicioni poslanik obraća predsedniku, a ne ko vi - šefe, šefe, nego ovako - predsedniče najlepše zemlje na svetu, vidite kako ja i moji prijatelji imamo dobar projekat, hajde nam pomozite da mi nešto ovde radimo. Kada projekat nije prošao, veliki borac protiv litijuma, protiv rudarstva, protiv svega.

PREDSEDAVAJUĆA: Hvala, kolega Jovanov.

Ne znam zašto ste u sistemu, niste pomenuti, kolega, ali zaista niste. Ovo je bio odgovor na sve ono što ste pričali u svom vremenu.

Dozvolite, ako od mene očekujete da u 21.50 imam nameru i snage da se nadvikujem sa vas 20 koji ste očigledno puni energije, debelo grešite. Ja vas molim, dozvolite kolegama koje takođe kao i vi imaju preostalo vreme poslaničkih grupa kao ovlašćeni predstavnici da govore.

Pitam još jednom da li neko od predsednika poslaničkih grupa ili ovlašćenih predstavnika želi reč?

Reč ima kolega Zoran Lutovac. Izvolite.

ZORAN LUTOVAC: Dakle, poštovani građani, mogli smo da vidimo da postoji važniji posao od budžeta i da su ministri, a evo nema premijerke, nema predsednice Vlade, ima važnija posla od budžeta. U jednoj uređenoj, normalnoj, demokratskoj državi nema važnijeg posla od budžeta, ali ovde ima.

Druga stvar, kada su ovde ministri i oni koji su stigli da odgovaraju u odsustvu potpredsednika i predsednice Vlade, kada pričaju o obrazovanju govore o gradnji, kada pričaju o sportu opet o gradnji, kada pričaju o zdravstvu izgradićemo ovo ili ono, kada pričaju o nauci izgradićemo ovo ili ono, kada pričaju o vojsci i policiji opet nešto grade. Pa, čekajte, ljudi, Vesić je onda glavni čovek ovde, on je trebalo da bude izvestilac. On je ionako specijalista za visokougradnju.

Čuli smo danas sa ove strane kako, evo, Demokratska stranka je nebitna, ali samo pričaju o Demokratskoj stranci, isključivo o Demokratskoj stranci. Demokratska stranka ne valja, ne valja ovo, ne valja ono, a oni su dobri. Ja znam da ste vi dobri, previše ste dobri, mnogo ste dobri na račun građana. Koliko ste dobri?

Što se tiče budžeta i glavnih tema, preko 400 hiljada dece nema sva tri obroka, niti osnovne stvari za ličnu higijenu. Prioritet svih prioriteta jeste hitno smanjivanje siromaštva kod dece. To je rekao i Fiskalni savet i tu su potpuno u pravu. Da se za 20% povećaju izdaci za tu decu i da se sa 245 poveća na 415 hiljada onih koji bi to koristili, to iznosi oko 120 miliona evra. To vam je jedna tribina nacionalnog stadiona. Razmišljajte o prioritetima. Hoćete li nacionalni stadion na kome nema ko da igra jer deca ovde sa 15, 16 godina odlaze u inostranstvo da igraju, ili ko će doći da vam gleda to? Odoše i deca i mladi i stari, odoše svi iz Srbije.

Ono što je važno, dok deca nemaju za tri obroka i ličnu higijenu, za to vreme Đinđićeve ubice iz Zemunskog klana i odmetnuti državni kriminalci iz Belivučićevog klana, oni imaju sva tri obroka na račun države. Razmišljajte o prioritetima.

Bilo je jedno istraživanje koje kaže da bi čak 75% mladih do 18 godina otišlo iz Srbije. U Rumuniji je taj procenat 30%. Dakle, to je najugroženija starosna grupa u Srbiji, sa stopom rizika siromaštva od pre 24%. Apsolutni šampioni u privrednom rastu su istovremeno Rumuni, gde je najmanji procenat onih koji žele da odu iz svoje zemlje. Ali, šta to Rumuni imaju a mi nemamo? Pa, imaju vladavinu prava, imaju pravog tužioca, to imaju. Imaju stvarno borbu protiv korupcije, dok Mišković dobija ogromnu odštetu i sa naprednjacima prati Svetsko prvenstvo. Evo ih ovde, evo ga Mišković, sa naprednjacima gleda Svetsko prvenstvo u fudbalu, sa ogromnom odštetom koju je dobio od ove države. E, to je vaša borba protiv korupcije i kriminala.

Za koga vi pravite puteve i stadione, kad svi odoše? Ostaće nam samo preskupi putevi, stadioni i fontane kao spomenici pljačke i korupcije. Ostaće nam režimski mediji koji će vas ubeđivati da je preskakanje obroka za vas zdravo. Preskakanje obroka jer nemate ljudi, nemate građani za sva tri obroka. Decu će učiti mali broj entuzijasta i sve veći broj onih koji nisu mogli ništa drugo da završe. Lečiće vas partijski lekari. Neće biti zanatlija, sami ćete morati da budete svoji majstori.

Što se obrazovanja tiče, država da bi napredovala mora da ulaže u obrazovanje i nauku. Ovde s jedne strane vi imate ulaganje u obrazovanje koje se tretira kao trošak, a ne kao investicija, jer 80% se daje za plate. Pri tome, te su plate ispod proseka. Te plate su ispod proseka, za 6000 ispod proseka u Srbiji. Ove plate će biti realno manje, iako će biti povećanje plata predviđeno ovim budžetom.

Ono na šta ukazujem takođe jeste jednocifren broj maturanata koji upisuje nastavničke smerove, jer ko će da ide uz ovakve plate i uz poniženja koja slede u društvu. Već sada preko 1000 nastavnika nema potrebne kvalifikacije za rad u školi.

PREDSEDAVAJUĆA: Gospodine Lutovac, to je bilo vreme preostalo vašoj poslaničkoj grupi. Hvala vam.

ZORAN LUTOVAC: Hvala.

(Milimir Vujadinović: Replika.)

PREDSEDAVAJUĆA: Kome, kolega Vujadinoviću?

(Milimir Vujadinović: Jovanoviću.)

Nemojte sada repliku. Upravo nisam htela da dozvolim tu mogućnost nikome, tako da, oprostite mi, kolega Vujadinoviću, ali nema od toga ništa.

Reč ima Uglješa Marković, zamenik predsednika Poslaničke grupe SPS.

Izvolite, kolega.

UGLjEŠA MARKOVIĆ: Zahvaljujem se potpredsednice Narodne skupštine, ja ću kratko.

Samo želim da kažem, da kada govorimo o budžetu za 2023. godinu ne možemo, a da ne sagledamo objektivno sve one okolnosti u kojima se nalazimo poslednjih dve ili tri godine, ne samo mi, već ceo svet, govorim pre svega o pandemiji koja je zahvatila ceo svet 2020. godine, 2021. godine, 2022.godine, onda se dešava i sukob u Ukrajini. Mnogo razvijenije zemlje od nas i ekonomski jače imaju u ovom trenutku mnogo veće probleme i kada pričamo i o energetici, kada pričamo o električnoj energiji, kada pričamo o gasu, kada pričamo, bilo je reči o tome i učešću javnog duga u njihovom BDP.

Ono što zapravo želim da kažem jeste da u takvim i ovim okolnostima u kojima se nalazimo naš budžet pre svega ima dve karakteristike zbog kojih ćemo mi kao poslanička grupa SPS Ivica Dačić ga podržati, a to jeste upravo to da on ima socijalnu komponentu s jedne strane, ona se ogleda kroz povećanje plata i penzija i drugu, a ona je investiciona. U ovakvim okolnostima mi pokazujemo da mislimo na građane, da razmišljamo o njihovom životnom standardu s jedne strane, a s druge strane nastavljamo da ulažemo u puteve, nastavljamo da ulažemo u infrastrukturu, u železnice, u bolnice, da privlačimo time i strane investicije, ali da budemo jedna od destinacija, kako da kažem koja u svakom slučaju predstavlja i donosi jednu predvidljivost koja je krucijalna kada pričamo ovako o izazovnim vremenima.

To su sve razlozi zbog kojih poslanička grupa SPS će u danu za glasanje podržati budžet za 2023. godinu. Mislim da kada govorimo o jednom ovakvom važnom zakonu, mislim da je ipak potrebno da u ovaj visoki dom ipak vratimo jedna nivo dostojanstva i da svi zajedno ovde doprinesemo tome da nekako ne izgubimo iz vida da predstavljamo sve građanke i građane Srbije. Moja uvažena koleginica i predsednica poslaničke grupe je danas govorila o tome i ona je pretrpela određene uvrede i ne smemo upravo o strane dela opozicije, odnosno njihovih simpatizera i to su sve razlozi zbog kojih nikada ne smemo da gubimo iz vida da mi ovde ipak predstavljamo građane i da mi njima prvi šaljemo primer kako treba. Zahvaljujem.

PREDSEDAVAJUĆA: Hvala.

Kolega Arsiću. Izvolite.

VEROLjUB ARSIĆ: Dame i gospodo narodni poslanici, gospodine ministre, da li znate koliko je koštao jedan stan od 70 kvadrata u Majdanpeku pre petnaestak godina? Koštao je između pet i sedam hiljada evra da bude namešten i to ste ga otplaćivali na rate. Znate šta je pisalo na tabli saobraćajnog znaka koji označava izlazak iz naselja Majdanpek prema Blagojevom kamenu i Kučevu 2010. godine? Pisalo je sledeće – ko izađe poslednji neka ugasi svetlo.

I, ovde sada imam čitavu jednu lepezu narodnih poslanika koje bi u Majdanpeku i u Boru i u celoj Srbiji da pogase svetla. Ništa drugo i u Kostolcu i u Obrenovcu i u Loznici, svuda da se pogase svetla da opravdaju taj novac što su dobili od svojih sponzora iz inostranstva. Mogu da im kažem da se džabe trude, goreće svetla još dugo, dugo vremena i u Majdanpeku, i u Boru, i Kostolcu, i Požarevcu, zahvaljujući predsedniku Aleksandru Vučiću.

Ja razumem neke moje mlade kolege koji su u strankama bivšeg režima, ljudi su mladi, nemaju dovoljno životnog iskustva, valjda su podlegli tim medijima i ne znaju kakva je bila politika i kakvo je bilo stanje u Srbiji dok su njihove stranke bile na vlasti. Evo, stalno se spominje neka inflacija, ne sporimo postoji. Stalno se spominju da su plate sve manje i manje, neko je spominjao gladu decu. Evo, ovako je to izgledalo. Radi građana Srbije, da podsetim na jedan zločin bivšeg režima, a prema sopstvenom narodu i to iz vremena kada su valjda građani Bora i Majdanpeka trebali da gaje kikiriki, a ne da budu rudari, ali dobro.

Ovako, prosečna plata 2008. godine je bila 402 evra. Znate kolika je bila 2009. godine, 338 evra? Znate kolika je bila inflacija 11%. Znate kolika je bila plata 2010. godine? Bila je 331 evro, opet inflacija, dvocifrena, deset ili jedanaest procenata. Da li znate kolika je bila plata 2011. godine? Bila je 372 evra, da bi 2012. godine pala na 366 evra. Znači, za vreme vlasti bivšeg režima, imate smanjenje prosečne plate za 35 evra i inflaciju od 45%.

Onda se pojavljuje jedan mladi kolega ovde koji je inače samo izdeklamovao i nema ga sada nigde, koji se obraća guverneru NBS, gospođi Tabaković, kaže, pa evo, dinar je jači u odnosu na evro za šest i po procenata, ali sve je poskupelo za 150%, čak i mleko, što pokazuje da nikada nije ni bio u prodavnici da kupi mleko. Nije ni blizu toga poskupelo i kaže, pa eto, nećemo po onoj narodnoj, nemojte da kupujete kolače nego kupujte evre da jedete. Sada ja postavljam pitanje, a šta su to građani Srbije trebali da jedu od 2008. godine do 2012. godine. Šta su ta deca trebala da uzimaju kao hranu?

Sad, gospodo ministri, ne valja ova vlada. Ne valja zato što valjda imamo veće plate. Evo, ja sam u razgovoru sa ministrima saznao da će prosečna plata u Republici Srbiji 2022. godine da bude 720 evra. Pa, možete vi da hukćete, ali to je tačno 100% više nego plata koju ste vi dali građanima Srbije. Tačno za sto procenata veća. Vama je to smešno? Kada neko naravno prima platu od 10, 15 hiljada evra, on će da priča kako ništa ne valja, ali dobro, ne oseća, ne deli sudbinu građana Republike Srbije.

Hoćemo o penzijama. Godine 2008. 217 prosečna penzija, 2009. godine 211 evra prosečna penzija. Pazite, pada penzija, 2010. godine 193 evra, izborna godina 2011. predizborna, podigli na 209, ali što je još uvek manje nego 2008. godine. Oni čitavo vreme ovde ponavljaju jedno mantru, koja se upućuje prvenstveno mladima koji ne znaju kakve su lopuže bili dok su bili na vlasti. Ne znaju kako su kapom i šakom čistili. Ja nikada ne bih pokazivao ovde sliku Miroslava Miškovića, kako je on uopšte tu postavljen, ne znam, ali znam sledeće, pisao vam je zakone za koje ste glasali, vladu vam je sastavljao.

Opljačkao je sa vama državu i vi naravno da imate potrebu da ga branite, ali to je vaš problem, ali zbog takvih vi danas niste na vlasti. Zbog takvih smo mi zatekli Srbiju koja je bila opljačkana, devastirana i sada smeta što se Srbija izgrađuje, pa biste vi bili pametniji i bolji sada nego što ste bili pre 12 godina. Ma ne bi, bili biste još veće lopuže zato što je Srbija sada još bogatija država nego 2008. godine kakva je bila.

Ovaj što mi dobacuje ovde ne razlikuje ni kredit u dinarima, u evrima. (Borko Stefanović: Ko je lopov?)

Pa da izazovem pravo na repliku? Neću, kao što ni vi niste meni dali to pravo, a spominjali ste moje diskusije.

Samo da kažem, da naši građani ne brinu, plate koje isplaćuje država biće na vreme i uredne i uvećane. Penzioneri, takođe, ne moraju da brinu za svoje penzije, biće na vreme i biće uvećane.

U Srbiji vlada SNS sa svojim koalicionim partnerom i predsednikom Srbije Aleksandrom Vučićem. Nemaju potrebe građani Srbije da brinu za svoju budućnost.

PREDSEDAVAJUĆA: Hvala, kolega Arsiću.

Pošto su sve poslaničke grupe potrošile svoje vreme, odnosno njihovi ovlašćeni predstavnici, reč ima potpredsednik Vlade Siniša Mali.

Izvolite.

SINIŠA MALI: Hvala puno.

Poštovani narodni poslanici, poštovani građani Srbije, želim samo najpre da vam svima zahvalim na veoma konstruktivnoj diskusiji i raspravi koju smo imali kada je budžet za 2023. godinu u pitanju.

Samo nekoliko stvari bih želeo da razjasnim za kraj koje su vezane za par komentara i izjava koje smo imali priliku da čujemo od nekoliko poslanika u proteklih pola sata ili sat. Jedno se odnosi prevashodno na jednu društvenu sferu koja je za nas veoma važna, a to je prosveta i obrazovanje.

Još jedanput ću ponoviti, govorio sam o tome još jutros, ali ponoviću još jedanput. Za prosvetu izdvajamo više novca naredne godine nego ove godine. Ukupan budžet će biti 265 milijardi dinara. Poređenja radi, pre 10 godina budžet Ministarstva prosvete bio je 161 milijardu i tada nisu toliko potrošili, nego su potrošili 130 i nešto milijardi, ali eto još im dodajem tri na karte, što bi rekli, i sada vi meni objasnite, pošto sam čuo ovde ideje - treba ulagati u obrazovanje, a što vi ljudi niste ulagali u obrazovanje kada ste bili na vlasti? Zašto je sada za 100 milijardi dinara, 850 miliona evra veći budžet za obrazovanje nego kada ste bili na vlasti, a navodno ste, eto, toliko vodili računa o profesorima, nastavnicima, da eto sada mi to manje radimo nego što ste vi?

Pogledajte drugi podatak. Evo, imam ovde ispred sebe isplatni listić Gimnazija „Bora Stanković“ u Vranju. Nastavnik koji je sada u septembru primio 77.370,4 dinara platu, sa povećanjem od 12,5% imaće 87.000 već od 1. januara.

Neko je malopre govorio kako, eto, plate nastavnika su ispod prosečne plate. Pa, to je možda, ljudi, bilo u vaše vreme, a kao što vidite u konkretnom primeru, danas situacija nije takva.

Da li ja kažem da je situacija idealna? Pa nije, ali se borimo za to da iz godine u godinu povećavamo plate naših nastavnika, naših profesora.

Ono što je za nas još važnije su ulaganja u infrastrukturu. Pogledajte ono što niko iz opozicije ne želi da kaže. Godine 2017. mi smo u rekonstrukciju, adaptaciju, održavanje škola uložili ukupno 981 miliona dinara, ukupno 197 objekata. Godine 2022. 865 miliona, 126 projekata, odnosno objekata. Godine 2023. planiramo još milijardu. Dakle, za samo poslednje dve godine 2,8 milijardi dinara u školske objekte, rekonstrukciju, sređivanje, opremanje itd.

U budžetu za 2023. godinu, kada je prosveta i obrazovanje u pitanju, takođe imate novac za obrazovno-naučno centre četiri u Srbiji - Knić, Vranje, Valjevo, Golija. To je ukupno nekih 1.600.000.000 dinara.

Ako pogledate u budžetu za 2023. godinu dalje, infrastruktura univerziteta koja će se graditi - nova zgrada Fakulteta muzičkih umetnosti, primenjenih umetnosti, likovnih umetnosti, kampus tehničkih fakulteta, Geografski i Fakultet bezbednosti, Biološki fakultet. Pa čekajte, u uslovima ogromne krize, globalne krize u svetu, mi ulažemo ne samo u infrastrukturu, kada je obrazovanje u pitanju, podižemo plate, radimo sve što je u našoj moći da naša deca u svom obrazovanju vide, takođe, razlog da ostanu ovde, da steknu dovoljno znanja kako bi svoje snove ostvarivali u Srbiji. Na to dodajte onda i nikada veći priliv stranih direktnih investicija, nikada veći broj fabrika koje smo otvorili, pa dodajte na to kilometre auto-puteva koje trenutno gradimo, 6,8% BDP-a koji imate u budžetu za 2023. godinu, a koji ide u kapitalne investicije, pa ćete videti zbog čega je poslednje dve godine naša zemlja kumulativno bila zemlja broj jedan kada je stopa rasta BDP-a u Evropi.

Kao treći stub ovog našeg budžeta koji je pred vama je upravo podizanje životnog standarda građana Srbije. Imali smo prilike da čujemo svakojake ideje i želje i komentare tokom protekla dva dana, ali ono što jeste činjenica je da je pre deset godina prosečna plata u Srbiji bila 331 evra, da će sada, u decembru, biti 720. Dakle, više nego duplo. Već naredne godine u decembru, za 12 meseci, s obzirom na povećanje minimalne zarade, na povećanje plata u javnom sektoru, biće 820 evra. Dakle, potpuno smo u dinamici da do kraja mandate ove Vlade prosečna zarada u Srbiji bude hiljadu evra.

Rastu nam penzije. Prve penzije uvećane za 9% novembarske od ove godine isplatili smo u petak, isplatili smo danas. Danas smo isplatili poljoprivredne i vojne penzionere. Desetog ćemo isplatiti sve ostale penzionere, a već od 1. januara idemo sa povećanjem penzija od 12,1% dodatno na tih 9%. To je ukupno 20,8%. Dakle, daleko više od onoga što je stepen inflacije i nivo inflacije u ovom periodu, tako da je takav način da one naše najstarije sugrađane štitimo i štitimo njihov životni standard.

Dakle, u ovom veoma izazovnim vremenima, u ogromnim problemima sa kojima se svetska ekonomija prevashodno suočava, ja sam rekao par puta, naša srpska privreda pokazala se otpornijom, pokazala se žilavijom, ne naravno i imunom na svetska kretanja, ali se borimo. Borimo se iz dana u dan i kroz povećanje plata i kroz povećanje penzija i kroz dalje ulaganje u našu infrastrukturu i u kulturu, kao što sam imao prilike da to obrazložim i obrazovanje i što se tiče socijalnih davanja.

Što se tiče socijalnih davanja, inače, neko od poslanika je govorio o tome kako treba povećati socijalnu pomoć itd. Pogledajte, prošle godine nama je ukupan budžet za socijalu, boračka pitanja, za rad itd. bio 142 milijarde, odnosno, izvinjavam se, ove godine u planu je bio 143 milijarde dinara. Onda smo u rebalansu za ovu godinu taj iznos podigli na 158, a naredne godine je 172 milijarde.

Čekajte, hoćete da kažete da svoju pažnju ne posvećujemo onima kojima je naša briga najpotrebnija? Pa, posvećujemo upravo konkretnim primerima, podizanjem budžeta za ministarstvo koje je nadležno za te stvari, a n e praznim pričama, floskulama i izmišljotinama kako bi bilo kada bi bilo.

Na kraju, kada je ekologija u pitanju, dakle, mi naredne godine imamo rekordan budžet za ekologiju, 31,5 milijardi. Nastavljamo sa projektom "Čista Srbija". To je pet hiljada kilometara kanalizacione mreže, fabrike za prečišćavanje otpadnih voda.

Sve sam ih bio pobrojao u nekom od svojih prethodnih izlaganja, da se sada ne ponavljam, ali ono što je Zelena agenda, za nas je nešto što je veoma bitno, a onda bih samo završio sa slikom jednog od opozicionih predstavnika ovde u parlamentu. Evo, bio je na jednom od njegovih protesta sa cigarom u rukama i tako, naravno, vodeći računa o čistom vazduhu i zelenoj ekologiji.

Nadam se, takođe, da će za zakon koji je danas pred vama, a koji se odnosi na energetsku efikasnost, glasati.

Hvala puno.

PREDSEDAVAJUĆA: Hvala.

(Narodni poslanik Aleksandar Jovanović dobacuje.)

Ništa ja vas ne čujem gospodine Jovanoviću, iako ste prilično bučni. Verujte mi da vas ne čujem. Niste bili predmet interesovanja ministra Siniše Malog. Pogrešili ste. Niste dobro videli odatle.

Dozvolite mi, molim vas.

Saglasno članu 98. stav 4. Poslovnika, zaključujem zajednički načelni jedinstveni pretres o predlozima akata iz tačaka od 1. do 35. dnevnog reda.

Sada prelazimo na pretres u pojedinostima po 1. tačkoj dnevnog reda.

Obzirom da su Odbor za ustavna pitanja i zakonodavstvo i Odbor za finansije i republički budžet i kontrolu trošenja javnih sredstava razmatrali predložene amandmane, kao i mišljenja Vlade o podnetim amandmanima, podsećam vas da odbačeni amandmani ne mogu biti predmet rasprave i o njima se ne glasa, član 163. stav 4. Poslovnika.

Pošto je Narodna skupština obavila načelni pretres, saglasno članu 157. stav 4. Poslovnika Narodne skupštine, otvaram pretres Predloga zakona, u pojedinostima.

Prelazimo na rad.

Na član 1. amandman je podnela narodni poslanik docent dr Biljana Đorđević.

Primili ste izveštaje Odbora za ustavna pitanja i zakonodavstvo i Odbora za finansije i republički budžet i kontrolu trošenja javnih sredstava, kao i mišljenje Vlade od podnetim amandmanima.

Da li neko želi reč? (Ne.)

Kolega Stefanoviću, po amandmanu?

BORKO STEFANOVIĆ: Ja moram da kažem, gospođo predsedavajuća, zbog verovatno nekih 100 ljudi koji ovo gledaju u celoj Srbiji, ali i zbog kolega koji su ovde prisutni da je ovaj amandman, koji je podnela koleginica Đorđević, zaista jedan od izuzetno retkih amandmana koji nisu odbačeni.

Dakle, poštovane kolege, vlast je iz meni nepoznatog razloga odbacila ogroman broj amandman iz opozicije, iako je iste te u istovetnom tekstu, u istoj formi prihvatila za rebalans budžeta. Potpuno neverovatno šta radite.

Prvo ste odbili da se podnose zakonski predlozi, pa ste odbili pravo na replike, pa ste odbili pravo na povredu Poslovnika.

(Narodni poslanik Nebojša Bakarec dobacuje.)

Nemojte da vičete.

Sada odbijate pravo da se podnose amandmani. Dakle, da li ovo ima ikakvog smisla, evo kolega pitam i vas, zaista ovo ikakvog smisla. Možete shvatiti retorički, kako želite.

Ja smatram da ovo potpuno ubija ostatke parlamentarizma u Srbiji. Hoćete da naterate opoziciju da izađe odavde. To je ono što vi hoćete. Ako ne možete amandmane, gospodo, ako ne možete zakonske predloge i dopune dnevnog reda, ako ne možete replike, ne možete povrede Poslovnika, pa šta hoćete onda? Koga vi predstavljate, misleći na nas, koga? Šta ste vi? Smetnja? Na šta ovo liči? Neka nam se neko udostoji da objasni po kom kriterijumu istovetne tekstove, iste uslove odbijate od opozicije, više od 50% odbacujete. Zbog čega? Ko se ovde našao toliko snažnim da ukida pravo poslanicima da predlažu amandmane na zakonski tekst? To nije radila ni jedna vlast, ni jedna. Nikada.

Nađite, molim vas, barem gram strpljenja, gram, da odgovorite na ovo pitanje - zašto ovo radite? Zašto? Hvala.

PREDSEDAVAJUĆA: Hvala.

Reč ima Milenko Jovanov, po amandmanu.

Izvolite.

MILENKO JOVANOV: Nema potrebe opozicija nešto sada spektakularno da napušta skupštinu, jer kada pogledamo ovako prazna mesta, vi ste je već napustili. Vi ste se raspustili, sami ste sebi odredili radno vreme, kada vam se više ne radi i otišli ste napolje. Najveći broj vas. To radite svaki dan. Svratite pomalo u salu, malo budete, vidite šta ima novo, izađete napolje, sedite u restoranu, sedite po kancelarijama, ali smo vam mi krivi za ne znam ni ja šta.

Nikada nismo imali opoziciju koja nije u stanju da napiše amandman. E, to nikada nismo imali. Nikada nismo bili u prilici da imamo toliko nesposobnu opoziciju da nije u stanju da napiše smislen amandman u skladu sa Poslovnikom. Vi sada nas maltretirate ovde i tražite odgovore na pitanja zašto smo se ponašali u skladu sa Poslovnikom. Od 380 amandmana 80 smo odbacili. Osamdeset nije valjalo.

Šta je bilo prvi put? Prvi put ste prvi put podnosili amandmane na budžet. Bio u pitanju rebalans, pa smo rekli - nema veze ako nije baš u skladu sa svim, pusti neka ide, naučiće, ali ne uče, ništa ne uče, nego ćemo bahato. Mi ćemo da se ponašamo kako mi hoćemo, potpuno me baš briga šta piše u Poslovniku, a ako vi budete reagovali u skladu sa Poslovnikom i odbacili naše brljotine, mi ćemo reći – vi nećete demokratiju. Ma nemojte, ma nemojte.

Ta vam zamena teza neće proći, nego lepo svoje kolege, pošto ste vi tu najiskusniji poslanik, bili ste šef grupe u vreme kada je to bila ozbiljna stranka, pa im pomozite, održite im neki seminar na temu kako pisati amandmane ili šta već, a onda ćemo raspravljati. U čemu je na kraju krajeva razlika? Hajde mi sada objasnite smisao toga što ste rekli. Da smo mi skinuli 200, 300 amandmana, to bi imalo smisla. Da li je 300 ili 3.000? Potpuno je svejedno, rasprava je 10 sati. To vam piše u Poslovniku. Uveren sam da to znate. Evo, klimate glavom, kažete da znate.

Ako je to tako, u čemu je onda smisao, šta smo mi dobili? Nismo dobili ništa. Imali tri hiljade amandmana ili 300 amandmana, rasprava traje 10 sata, ograničeno je vreme rasprave, potpuno je svejedno da li je 3.000 ili 300, 10 sati. Šta je motiv naš da odbijemo 80 i da opet ostanemo u tih 10 sati? Mi nismo skratili raspravu. Mi nismo nikakav efekat postigli. Šta je motiv? Nema motiva. Jednostavno nema motiva, nego mislite da ćete sada jednim ovako potpuno neargumentovanim napadom još jednom da dokažete kako ste vi, Bože moj, ugroženi ili ne znam šta. Niste ugroženi, kolega, niko ne ugrožava opoziciju.

Ja sada apelujem na vas. Hajde proučite Poslovnik. Proučite Poslovnik da, pod jedan, predsednik ili predsedavajući po poslednjem stavu tog člana odlučuje da li poslanik ima pravo na repliku ili nema, da to nije automatski pravo koje se daje čim te neko spomene, da niko nije dužan da da pravo na repliku onda kada neko misli da to pravo ima, da prijava po Poslovniku ne znači mogućnost i pravo da se drži replika i da se priča o ne znam ni ja čemu, da se dopuni prethodni govornik. Hajde objasnite to vašim kolega koji tu sede zajedno sa vama, koji vas okružuju, a onda im objasnite kako se pišu amandmani, pa nećemo dolaziti u ovakvu situaciju.

Dakle, nepismene, potpuno pravnički nepismene amandmane ste podneli, 80 je takvih bilo i šta sada mi da radimo sa tim? Da mi zarad mira u kući kažemo – nema veze, bacite Poslovnik pod noge, ali eto da se ne bi opozicija bunila, prihvatite neka to ide. Nećemo to da radimo, nego po Poslovniku. Ako amandman valja, valja, ako ne valja, ne valja. Tri hiljade napišite, o tri hiljade ćemo raspravljati 10 sati, a vi razmislite kako ćete da ih objasnite. Hvala.

PREDSEDAVAJUĆA: Hvala, kolega Jovanov.

Kolega Stefanoviću, vi po amandmanu?

(Borko Stefanović: Replika.)

Ne sećam se da vas je spomenuo.

(Nebojša Zelenović: Kako? Valjda imate uši?)

Što vičete, kolega Zelenoviću? Zato što sedite u poslednjoj klupi.

(Nebojša Zelenović: Direktno mu se obraćao.)

Direktno mu se obraćao. Hvala vam, kolega Zelenoviću, što ste mi pomogli, to sam propustila da čujem.

Što ste nervozni, ljudi, šta je sa vama?

(Nebojša Zelenović: Nisam nervozan.)

Što vičete na mene?

(Nebojša Zelenović: Vi vičete na mene.)

Ja na vas? Taman posla.

BORKO STEFANOVIĆ: Hvala vam.

Potvrdili ste ono što i sami kažete, jednom i ovako, jednom i onako, ali to sad nije važno.

(Predsedavajuća: Šta tačno, kolega Stefanoviću?)

Ja snažno izbegavam da vas kritikujem, zaista, uporno.

(Predsedavajuća: Pa imate ove koji su zaduženi da u vaše ime viču na mene.)

Vidite sad da mi ne ide vreme.

PREDSEDAVAJUĆA: Vratiću ja vama to vreme. Izvolite.

BORKO STEFANOVIĆ: Dakle, kažu – fale programi. Fale, nedostaju. Nedostaju stavke. Nedostaju pravni osnovi, nedostaju klasifikacije, a one postoje.

Kažu – obrazloženje. Vi odete u obrazloženje, nema obrazloženja, kolega. Razumete? Pri čemu ja znam da ovo sada što vi i ja možda, evo ne obraćam se vama direktno, ovo što sada vi i ja razgovaramo apsolutno nikog u Srbiji ne interesuje, ali ono što građane Srbije možda interesuje – da, imate pravo na raspravu, imamo pravo na raspravu, ali nemamo pravo, gle čuda, da podnesemo ono što je naša zakonodavna funkcija kao poslanika, da tražimo, recimo, da se sa jedne stavke iz budžeta prebaci u drugu, da se ukine za Tominu kancelariju plaćanje, jer to radi Ministarstvo spoljnih poslova. Evo, ukinuto.

Kaže – nema pravni osnov, nema stavka. Ima i bilo je i prošli put u rebalansu prihvaćeno, nije brljotina, urađeno. Odbijeno, odbačeno, pardon.

Dakle, ja vas pitam, ako ovo nije tačno što ja govorim i ako se slažemo da imate vreme za raspravu, nije stvar u vremenu za raspravu, kolega, nego je stvar u tome što opozicija na ovaj način ne može da utiče na predloženi budžet u pojedinostima. Ne može, jer su ih odbacili. Ne odbili, odbacili i to na manjkavosti koje, ponavljam, kolega, ne postoje. Razumete? Pročitajte, molim vas.

PREDSEDAVAJUĆA: Vreme, kolega Stefanoviću. Hvala.

Sada imam ponovo punu listu.

Vi po amandmanu, kolega Zelenoviću? Izvolite.

NEBOJŠA ZELENOVIĆ: Hvala, predsedavajuća.

Dakle, po amandmanu na član 1, pošto sam i ja podneo amandman na član 1. i taj, zamislite, amandman je odbačen. Znate, vi kad nešto odbacite, to mora biti da ima neku ozbiljnu grešku, da nije u skladu sa Ustavom ili da je izneto na realno uvređujući način, pa samim tim ne može da dođe na priliku da se ovde o njemu raspravlja u plenumu.

U isto vreme, ja sam podneo identičan amandman sa identičnim tekstom i identičnim obrazloženjem na jedan drugi član, i taj je prihvaćen. Tako da, ovo što je malo pre izneo gospodin Milenko Jovano, a to je da mi nekoga, zaboga, neko od poslanika opozicije ne zna da piše amandmane. Nije istina. Dakle, gospodine Jovanov, iznosite neistine i zbog toga treba da se stidite.

Dakle, vi ste paušalno odredili da odbacite određen broj amandmana bez obrazloženja. Ako ste odlučili da odbacite amandmane, a ne da ih odbijte morali ste da obrazložite zašto to činite. Za svaki od tih amandmana naši predstavnici su bili na odboru, nema obrazloženja. Zašto ste odbacili,? Nema obrazloženja. I, sad vi kažete da opozicija ne zna. Jeste li bili na odboru? Nema obrazloženja. Sad hoćete da kažete da smo mi nepismeni, a vi ste pismeni, ali možete da kršite Poslovnik kako vam se ćefne.

Evo, sad dva amandmana, gospođo Paunovnić, jedan odbačen, jedan usvojen. Jesam li ja polupismen ili nepismen ili sam skroz pismen? Kako ćete da me kvalifikujete, gospodine Jovanov? Na koji ćete način sad način sad da me uvredite? Na koji ćete način uvrediti svakog od vaših kolega? Ako već hoćete da otvorite ovu Skupštinu da se u njoj nešto ozbiljno debatuje i razgovara, nemojte da cirkuzirate, nemojte da se pravite da nešto nismo rekli. Nemojte da se pravite da nas ne čujete, pošto vi sve dobro čujete. Pa, onda ne možemo da dobijemo repliku, ne možrmo da ozbiljno debatujemo, ne možemo da obrazložimo ono što premijerka ne razume kad joj se kaže u 10 minuta, pa joj treba dodatno vreme da objasnimo, ali ne dobijemo vreme.

Kaže – ne možete da dobijete pravo na repliku. Hajde što ne možete kada vas pomene ministar, kada vam pokaže sliku, kada vas opiše, kada vas nacrta, on ili premijerka, nego ne možete da dobijete repliku, brate, ni kad vas poslanici pomenu.

Šta je sad ovo? Koja su to sad pravila? Još to pita gospodin Stefanović, kad ste vi, gospodo, uveli ta pravila? Ispostavi se da ste vi neke moralne sudije ovde i da vi utvrđujete šta može i šta ne može, a možete misliti kakvo obrazloženje za predškolsko, ovo što je sad rekao gospodin Jovanov - o tome odlučuje predsedavajući, predsednik Skupštine, kome će da da reč, a kome neće da da reč.

(Milenko Jovanov: Repliku, to piše u Poslovniku.)

To, to. A, onda kad govorimo o samom tekstu, kaže – Narodna skupština će odlučiti. Neće ova zgrada da odluči, nego vi da li će nešto da bude ili neće i neki ljudi koji su ovde dobili mandat i od vas i od građana će nešto uraditi, po zakonu. Ili ćete raditi po zakonu ili ćemo mi naći druge modele kako ćemo da se borimo, a onda može svašta da bude.

(Milenko Jovanov: A jel?)

Može, može svašta da bude. Videćemo. Videćemo kako će to da izgleda, gospodine Jovanov.

(Milenko Jovanov: Hoćeš čekićem da biješ, jel?

Samo vi morate, gospodine Jovanov, da prestanete da lažete. Mnogo, brate, lažete.

(Milenko Jovanov: Jel tako?)

Lažeš, Milenko. Lažeš svaki put kada se javiš za reč. I sad mogu da nađem 10 lepših reči da kažem, na neki drugačiji način „iznosite neistine, nepristojni ste“, ovako ili onako, ali nije to istina. Milenko – lažeš, jel to jasno? I svaki put to radite.

(Milenko Jovanov: Ti lopove da mi pričaš nešto? Lopužo jedna.)

PREDSEDAVAJUĆA: Stvarno mislite da je to način na koji treba da govorite?

Kolega Jovanov, izvolite.

MILENKO JOVANOV: Lopužo jedna, lopužo lopovska. Boga oca si pokrao u tom Šapcu, šerifa si izigravao koliko godina, pretio ljudima, maltretirao ljude, izbore nisi hteo da priznaš, lopužo lopovska, pa si izbore hteo da pokradeš, pa si ih ponavljao kao Dante u deset, devet krugova Pakla, devet krugova izbora u Šapvu, lopužo lopovska i ti ćeš nekome da držiš predavanje?

Ja lažem to što si ti nepismen? Pa nepismen si, ne znaš da pročitaš. Jadan je tvoj pravni fakultet koji si završio, tužan i jadan. Diplomu pocepaj jer ti ne treba, jer nisi u stanju da pročitaš, da protumačiš jedan član Poslovnika, lopužo lopovska. Nisi u stanju da pročitaš i povežeš tri člana, lopužo lopovska. Hoćeš tako da pričamo?

Misliš da se ja tebe plašim, da si ti kabadahija šabački koji će mene da fascinira, šta? Što si doveo ovog ovde da urla? Mislite da vas se neko boji, da će neko da vam se skloni?

(Aleksandar Jovanović: Sedi dole.)

Šta je bilo? Kako god budete hteli, tako ćete dobiti odgovor, bre. Ko vas se boji bre? Kome vi pretite? Šta sam slagao? Da si nepismen? Pa nepismen si.

(Aleksandar Jovanović: Ko ti preti?)

Sam kažeš, podneo sam dva ista amandmana. Sam si rekao zašto ti je odbačen, pa ti ni ne razumeš šta si rekao, ti ne znaš šta si rekao. Ti ne znaš šta pričaš čoveče. Došao si nervozan, spremio se, hoćeš za Šabac. Nema večeras za Šabac, ovde ćeš da spavaš ako misliš da raspravljaš. Radimo.

Buniš se za amandmane, kukaš za amandmane i kukate svi zajedno, pa gde ste bili da glasate za te vaše amandmane? Slikali smo vam praznu salu kada se glasalo za vaše amandmane, toliko vam je stalo do amandmana. Šta glumite više ovde? Kome glumite da vi nekoga predstavljate da se vi za nešto borite? Za Fejzbuk, Tviter, Instragam i Jutjub, za to se borite, da napravite spotić, da se negde uslikate i Tiktokić.

Još jednom, možemo da razgovaramo i tako ako hoćeš i još jednom – lopužo lopovska šabačka.

(Aleksandar Jovanović: Predsedavajuća, Poslovnik.)

PREDSEDAVAJUĆA: Poštovane kolege, pošto od mene zavisi odluka da li ćemo spavati ovde ili ne, ja vam kažem da nećemo. Završavamo sa radom za večeras i nastavljamo sa radom sutra ujutru u 10,00 časova.

Zahvaljujem se vama i predstavnicima Vlade.

(Sednica je prekinuta u 22,35 časova.)